REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Prva sednica Drugog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/140-22

18. oktobar 2022. godine

Beograd

(Sednica je počela u 12.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram Prvu sednicu Drugog redovnog zasedanja Narodne skupštine Republike Srbije u 2022. godine.

Pozivam vas da saslušamo himnu Republike Srbije.

(Intoniranje himne.)

Na osnovu službene evidencije o prisutnosti narodnih poslanika, konstatujem da sednici prisustvuje 142 narodna poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema.

Konstatujem da je primenom elektronskog sistema za glasanje utvrđeno da je u sali prisutno 186 narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 187. Poslovnika?

Imamo više prijava. Samo da utvrdimo redosled.

Poslanička grupa Srpski pokret Dveri, Tamara Milenković Kerković, imate reč.

Izvolite.

TAMARA MILENKOVIĆ KERKOVIĆ: Uvaženi predsedniče Narodne skupštine, poštovane dame i gospodo narodni poslanici, uvaženi građani Srbije, imam tri pitanja za tehničku Vladu Srbije, a nadamo se da ćemo uskoro dobiti i onu pravu.

Prvo od moja tri pitanja je – zbog čega, obzirom na to da se projekcija Narodne banke Srbije da će se inflacija smanjivati u drugoj polovini godine, nisu ostvarile, inflacija je dvocifrena, zbog čega Vlada nije uzela u obzir paket ekonomskih mera pomoći socijalno najugroženijem stanovništvu u Srbiji?

S druge strane, paket fiskalnih mera uvođenja poreza na ekstra-profit, bogatstvo i luksuz, sa druge strane koje obuhvataju povećanje minimalnih zarada ukidanjem poreza na čitav iznos minimalne zarade, ukidanje PDV na osnovne životne namirnice, rekoh već, uvođenje poreza na ekstra-profit, luksuz i bogatstvo i takođe, tri mere socijalnog dodatka za najugroženije kategorije stanovništva za energente i troškove života za siromašna domaćinstva, za penzionere sa minimalnim penzijama ispod 20.000 i za ranjive kategorije stanovništva, osobe sa hendikepom, stare bez primanja i za korisnike socijalne pomoći.

Drugo moje pitanje je – zbog čega do danas Vlada Republike Srbije nije sprečila ili zaustavila izgradnju separatističkih, šiptarskih policijskih i vojnih baza na severu KiM i to na privatnim imanjima Srba, na opštinskoj imovini i to već izgrađene baze u Jarinju i Brnjaku, opština Leposavić, u Gornjem Jasenoviku, opština Zubin Potok i Bistrica koja je u fazi izgradnje?

Moje treće pitanje danas je – zbog čega je Republika Srbija u UN glasala četiri puta protiv Rusije? Ko tačno od zapadnih prijatelja Vlade preti Srbiji ukoliko ne uvede sankcije Rusiji i čime tačno ti prijatelji Vlade prete? Zahvaljujem vam se.

PREDSEDNIK: Hvala.

Reč ima Radomir Lazović.

RADOMIR LAZOVIĆ: Poštovani predsedavajući, poštovane koleginice i kolege narodni poslanici i poslanice, pripremio sam nekoliko pitanja na koja bih voleo da dobijem odgovore.

Dakle, pre svega bih se obratio vama, poštovani gospodine Orliću. Dakle, 9. septembra ove godine uputio sam vam kao predsedniku Narodne skupštine zahtev da me obavestite o statusu Narodne inicijative o zabrani iskopavanja litijuma i bora u Srbiji, koja je predata u junu 2022. godine. Održao sam i jednu konferenciju za štampu 12. septembra, gde sam vam i javno uputio to pitanje i razgovarali smo i na kolegijumima o njemu. Zamolio sam vas da mi odgovorite šta se dešava, kakav je status ove narodne inicijative.

Ono što bih sada želeo i na ovaj način da vas upitam jeste – da li je Narodna skupština primila narodnu inicijativu? Da li su preduzete radnje kako bi se proverilo da je lista potpisnika sačinjena u skladu sa odredbama zakona, kao što procedure nalažu?

Zakon o referendumu i inicijativi koji je prethodni saziv Narodne skupštine usvojio u novembru 2021. godine predviđa da nadležni odbor Narodne skupštine utvrđuje u roku od 30 dana od podnošenja narodne inicijative sa listom potpisnika da li je ova lista potpisnika urađena na pravi način i o tome obaveštava predsednika Skupštine. Zato vas pitam – da li vas je nadležni odbor obavestio o potpisima i o narodnoj inicijativi?

Takođe, zakon u članu 67. predviđa da proveru liste potpisnika vrši nadležna komisija, a da se lista potpisnika u elektronskom obliku proverava poređenjem podataka o potpisnicima sa podacima u biračkom spisku.

Pitanje za predsednika Odbora za privredu, regionalni razvoj, trgovinu, turizam i energetiku, Dejana Radenkovića – da li je nadležni odbor Narodne skupštine formirao komisiju za proveru liste potpisnika?

Takođe, proveru vrši i ministarstvo nadležno za poslove vođenja jedinstvenog biračkog spiska, pa je pitanje za ministarku državne uprave i lokalnu samoupravu, Mariju Obradović – da li je proveru liste potpisnika izvršilo nadležno ministarstvo?

Konačno, pitanje koje je dosta logično – kada ova većina planira da uvrsti narodnu inicijativu na dnevni red Narodne skupštine?

Ači, ja bih se ipak zadržao na ovim formalnim stvarima da bismo znali kako to jedna narodna inicijativa putuje do poslanika ovako dugo.

Takođe, imam pitanje za ministarku zaštite životne sredine, Irenu Vujović. S obzirom da godišnje od posledica zagađenja vazduha premine negde oko 15.000 građana, koje tačno mere je Ministarstvo za zaštitu životne sredine, a ovde govorim o konkretnim merama koje bi mogle da smanje zagađenje vazduha, sprovelo?

Bilo bi zanimljivo, recimo, uporediti troškove lečenja ljudi koji obole od bolesti povezanih sa zagađenjem vazduha sa ulaganjima koja je država napravila kako bi se ovaj problem umanjio. Siguran sam da bi to bilo zanimljivo.

Pitanje za gospodina Aleksandra Vulina, ministra policije, i možda još važnije za Republičku javnu tužiteljku, Zagorku Dolovac jeste – kako će nadležni organi reagovati povodom izjava Veljka Belivuka da je za potrebe države organizovao rušenje u Savamala, kao i na navode predsednika Republike, Aleksandra Vučića, da je u ovo rušenje umešan sam vrh beogradske vlasti koju je u 2016. godini činio Siniša Mali, aktuelni ministar finansija?

Voleo bih da se na ovo pitanje odgovori što pre zbog toga što će taj isti čovek koga je predsednik države okarakterisao kao jednog od organizatora ovog događaja uskoro postati ovde ministar.

Dežurne službe policije prilikom rušenja u Savamali su utvrdile takođe različite stvari, a Goran Stamenković, šef ove službe, je izjavio da je on prihvatio sporazum o priznanju krivice pod uslovom da mu se legalizuju dva nelegalno izgrađena objekta u Beogradu.

Voleo bih da mi nadležni ljudi, dakle smatram da su gospodin Vulin i Zagorka Dolovac ljudi koji bi morali da mi odgovore na ovo pitanje.

Takođe, imam pitanje i za ministarku kulture i informisanja, gospođu Maju Gojković – zbog čega se svake godine kasni sa raspisivanjem konkursa i objavom rezultata konkursa podrške kulturno-umetničkim produkcijama i programima?

Pitanje, takođe, za gospodina Orlića, predsednika Narodne skupštine jeste – zbog čega ograničavate i zabranjujete učešće građana na konferencijama za medije u holu Narodne skupštine? Po kom osnovu predsednik Skupštine odlučuje da zabrani gostima konferencije za medije, da govore na njima, koje organizuju poslanici?

Dakle, mi smo imali nedavno situaciju da su ljudi iz Kosjerića koji se bore da se zaustavi kamenolom koji će im uništiti živote nisu mogli da se obrate. Dvoje ljudi, ništa specijalno.

(Predsednik: Pet minuta gospodine Lazoviću je isteklo.)

Ako mi dozvolite, imam još samo jedno pitanje. Završiću.

Dakle, pitanje za predsednika Nacionalnog prosvetnog saveta – na osnovu čega je ovaj Savet u svom mišljenju o sadržaju udžbenika za biologiju za osmi razred osnovne škole na zahtev Ministarstva prosvete suštinski izmenio jednoglasni stav ekspertske grupe u kojoj su bili predstavnici svih bioloških fakulteta u Srbiji, da je program nastave biologije zasnovan na naučnim činjenicama.

PREDSEDNIK: Dobro, ovo sada je bilo i 30 sekundi više od pet minuta.

Što se tiče pitanja upućenih meni, kao što ste rekli na samom početku, razgovarali smo o njima na Kolegijumu.

Sledeći je Stefan Krkobabić.

Izvolite.

STEFAN KRKOBABIĆ: Zahvaljujem uvaženi predsedniče Orliću.

Uvaženi potpredsednici, uvažene kolege narodni poslanici, upućujem pitanje Ministarstvu za rad, zapošljavanje, boračka i socijalna pitanja. Kao što znate, početkom ove godine smo usvojili Zakon o socijalnom preduzetništvu, mi iz PUPS-a -solidarnosti i pravde više od jedne decenije smo govorili o neophodnosti da se jedan takav zakon usvoji. Zakon koji ima za cilj gde će se zaposliti teže upošljiva lica, pre svega osobe sa invaliditetom, marginalizovane socijalne grupe. To je zakon koji je bio šansa za 150.000 pripadnika romske nacionalne manjine da vide svoju mogućnost, da razviju svoj posao. Zato je taj Zakon o socijalnom preduzetništvu bio velika šansa.

Zakon o socijalnom preduzetništvu koji je donet ima svojih manjkavosti možda zato što je i previše brzo donet, radna grupa koja je na njemu radila nije pokazala dovoljan stepen interesovanja da to uradi na pravi način zato mi postavljamo pitanje iz poslaničkog kluba PUPS-solidarnost i pravda ministarstvu kada možemo da očekujemo izmene ovog zakona, jer socijalne marginalizovane grupe očekuju izmenu ovog zakona, jer samo kroz ovaj zakon možemo da dođemo do samozapošljavanja socijalno ugroženih kategorija stanovništva. Hvala.

PREDSEDNIK: Hvala.

Reč ima Jasmin Hodžić.

JASMIN HODžIĆ: Dame i gospodo narodni poslanici, želim da uputim pitanje Ministarstvu pravde Republike Srbije – da li će i kada ući u proceduru izmene zakona ili doneti novi zakon koji reguliše prava porodica civilnih žrtava rata?

Naime, podsetiću vas da u subotu 22. oktobra se navršava tačno 30 godina od otmice i ubistva 17 građana Srbije bošnjačke nacionalnosti u mestu Sjeverin kod Priboja. Tu otmicu i ubistvo su počinili pripadnici paravojne formacije osvetnici. Radi javnosti podsetiću da je tog dana 22. oktobra 1992. godine na mostu na reci Lim u mestu Mioče u BiH autobus užičkog preduzeća prevozio putnike. Između ostalih u njemu su bili i pripadnici bošnjačke nacionalne zajednice. Svih 16 bošnjaka je tada izvedeno iz autobusa i vojnim kamionima odvezeno u pravcu Višegrada gde su ih brutalno pretukli i likvidirali na obali reke Drine. Nakon toga, o tim ljudima se ništa ne zna do dan danas. Dakle, nisu pronađeni posmrtni ostaci, podvlačim građana Republike Srbije. Mogu konstatovati da je delimično na neki način pravda zadovoljena, jer je 2005. godine Okružni sud u Beogradu osudio četvoricu pripadnika jedinice Osvetnici na višegodišnje kazne zatvora i podvlačim, tada je pravda delimično zadovoljena.

Pozitivan korak koji je učinjen u pravcu satisfakcije za porodice žrtava ovog gnusnog zločina učinila je lokalna samouprava opštine Priboj, kada je pomogla izgradnju spomen obeležja koji je otkriven 2015. godine u mestu Sjeverin. Od tada se u tom mestu svake godine obeležava ovaj brutalni zločin.

Ono što je ostalo kao problem za porodice žrtava ovog zločina jeste izostanak nekog vida satisfakcije koji bi država Srbija trebala svojim građanima, porodicama žrtava ovog zločina da nadomesti.

Naime, podsetiću vas da su porodice pokušale tužbom protiv Republike Srbije, pozivajući se na zakon koji reguliše prava civilnih žrtava rata, da na neki način zatraže finansijsku podršku ili obeštećenje za gubitak svojih članova porodica. Međutim, sud je doneo negativnu presudu, a nakon toga porodice su se žalile i Evropskom sudu za ljudska prava, u februaru 2019. godine, koji je odbio da razmatra sa obrazloženjem da Srbija u tom momentu nije ratifikovala Evropsku konvenciju za zaštitu ljudskih prava i osnovnih sloboda.

Podvlačim još jednom, moje pitanje je da li će i kada Ministarstvo pravde, ili bilo koja druga institucija koja je nadležna za ovu materiju, a cenim da je to Ministarstvo pravde, doneti novi zakon ili izmeniti postojeći zakon koji bi na jedan ljudski način prosto pokušao da porodice koje su izgubile najbliže na neki način obešteti?

Podvlačim da su ti ljudi koji su tada oteti i brutalno ubijeni bili državljani Republike Srbije. Oni su krenuli to jutro na posao i ničim, ali apsolutno ničim nisu imali odgovornost ili krivicu za to što im se desilo. Hvala.

PREDSEDNIK: Reč ima Danijela Nestorović.

DANIJELA NESTOROVIĆ: Poštovani predsedavajući, poštovane kolege narodni poslanici i narodne poslanice, ovim putem želim pre svega da vas obavestim sve, danas je sprovedena racija u Novom Sadu. Danas su pohapšeni građani i aktivisti Novog Sada koji čuvaju Šodroš. Danas je policija učinila upravo ono što je radila i u Majdanpeku prethodnih dana.

Prvo pitanje za gospodina ministra policije Aleksandra Vulina je - na osnovu kog ovlašćenja i po osnovu kog člana zakona policija ima pravo da građane koji se nalaze slobodno na javnoj površini, koji nikog ne uznemiravaju, koji ne sprečavaju službena lica u vršenju službene dužnosti, hapsi, privodi, tuče, naziva pogrdnim imenima?

Ono što se desilo u Šodrošu danas jeste racija. Ono što se desilo pre par dana u Majdanpeku je bukvalno tortura i zlostavljanje od strane policijskih službenika.

Moje pitanje za ministra policije Aleksandra Vulina je ponovo - želim da mi se pokaže dokument kao narodnom poslaniku, da bih mogla da opravdam takvo postupanje policije, kao i član zakona na koji se pozivaju isti policijski službenici kada torturu sprovode nad građanima grada Majdanpeka i grada Novog Sada.

Ono što je suštinski takođe jako bitno, pitanje za ministarku zaštite životne sredine - da li je upoznata sa time da je Bernska konvencija pokrenula proces za zaštitu Šodroša kao zaštićenog područja? Da li je upoznata sa tim da je naloženo da se dostavi strateška procena uticaja na zaštitu životne sredine, s obzirom da se u Šodrošu nalazi preko 200 zaštićenih vrsta?

Da li je ministarka za zaštitu životne sredine upoznata sa tim da je naloženo aktivistima i pokrajinskoj vlasti da sarađuju u pronalaženju problema? Ponovo se vraćamo na pitanje ministru policije - da li je policija ta koja je danas došla da sarađuje sa građanima na ovakav način?

Naravno, konačno treće pitanje za ministarku rudarstva i energetike. Pre neki dan smo imali to zadovoljstvo i čast da vidimo gospođu ministarku sa roze šlemom, koja nam objašnjava da se Starica neće rušiti. Postavljam pitanje, da li se radi o sanaciji, Starica je srušena, Starica više ne postoji, šta Kinezi trenutno rade na Starici? Vrlo je bitno pitanje, koja se ruda vadi, u kom obimu i u kom koncentratu?

Ovo što se radi, gospodo draga, je bezakonje. Ova pitanja su jako bitna i građani traže odgovore. Protiv svih odgovornih lica će biti podnete krivične prijave. Zlostavljanje i torturu trpimo svaki dan. Zlostavljanje i tortura policije mora da prestane. Hvala.

Takođe, izvinjavam se, ukoliko mogu samo da obavestim, kao što kolege drage i vide, narodni poslanik Aleksandar Jovanović Ćuta danas nije došao na sednicu Skupštine. Danas smo svi trebali da budemo tamo. Danas smo trebali svi da damo podršku građanima Novog Sada. Danas smo svi trebali da budemo tamo, a ne da sedimo ovde i da pričamo o kojekakvim stvarima. Danas se tamo tuku i privode…

PREDSEDNIK: Gospođo Nestorović, to više nije traženje obaveštenja. Ali, samo da znate, vaše je pravo, ukoliko želite da budete na drugom mestu, da budete gde god želite.

(Danijela Nestorović: Svakako ću se pridružiti. Hvala.)

Sledeći po prijavi je Srđan Milivojević.

Izvolite.

SRĐAN MILIVOJEVIĆ: Dame i gospodo narodni poslanici, poštovani građani Srbije, posle jučerašnjeg šokantnog svedočenja Veljka Belivuka, istaknutog člana SNS, o zastrašujućim i šokantnim vezama ovog kriminalnog klana sa vrhom režima Aleksandra Vučića, pitam predsednika SNS Aleksandra Vučića kada će podneti ostavku i zašto još uvek nije podneo ostavku?

Evo, prošlo je 24 sata od ovog šokantnog svedočenja i nema nikakve reakcije. Nemojte samo da nam govorite da je ovo svedočenje jednog opakog kriminalca koji ima prava da se brani onako kako želi. Isti član tog kriminalnog klana, Ivan Lalić je dobio status svedoka saradnika, odnosno svedoka okrivljenog u nagodbu za 18 godina zatvora. Nemojte iz Tužilaštva da nam odgovaraju da je pravo okrivljenog da se brani kako želi, jer kada je Predrag Koluvija upro prst u dvojcu hrabrih policajaca Slobodana Milenkovića i Dušana Mitića po tri puta su te policajce zvali na poligraf i prihvatili svedočenje. Zato pitam i Tužilaštvo kada će razmotriti svedočenje Veljka Belivuka juče pred Specijalnim sudom za organizovani kriminal?

Ovo frapantno svedočenje još jedanput pokazuje neophodnost, zašto je važno da se formira anketni odbor. Pitam sve poslanike Narodne skupštine, da li ćete podržati zahtev za formiranje anketnog odbora koji je podnela Demokratska stranka, koji će istražiti pozadinu, političku pozadinu kriminalnog delovanja klana Veljka Belivuka, istaknutog člana SNS?

Ovo svedočenje u kome je Veljko Belivuk pomenuo najviše državne funkcionere pokazuje jasnu spregu organizovanog kriminala i vrha režima. Pomenuti su i Darko Glišić, predsednik Izvršnog odbora SNS, pomenut je i Aleksandar Vulin, ministar policije, kao i sam Aleksandar Vučić koga oslovljava sa šefe.

Posebno je važno da Tužilaštvo pomogne da se rasvetli uloga ovog mafijaškog klana u razbijanju opozicionih demonstracija, da se utvrdi uloga učešća klana Veljka Belivuka u zastrašivanju birača na lokalnim izborima, u događajima u Savamali. Jer, evo šta kaže Veljko Belivuk – Ja sam srušio Savamalu. Ovo je njegovo svedočenje.

Važno je da se vidi šta Veljko Belivuk zna o nasilju na inauguraciji Aleksandra Vučića 2017. godine, a posebno šta zna o nasilju nad demonstrantima od 7. do 9. jula 2020. godine.

Posebno insistiram da Tužilaštvo sasluša Veljka Belivuka za sve okolnosti o ubistvu Olivera Ivanovića, jer on je kazao da zna dosta o tome.

Mi nećemo odustati od pitanja, ko je ubio Olivera Ivanovića? Koliko god da je vama to neprijatno i gledali u pod, jednom ćete morati da pogledate istini u oči.

Imam pitanje i za gospodina Muamera Bačevca, predsednika skupštinskog Odbora za ljudska i manjinska prava i ravnopravnost polova, kada će sazvati sednicu Odbora za ljudska i manjinska prava i ravnopravnost polova kako bismo videli šta je sa uhapšenim aktivistima, u Majdanpeku, koji se nalaze u Negotinskom zatvoru? Moramo obići Vladimira Božića, Ivana Đorđevića, Mladena Mladića i Nikolu Dragošanovića, videti ko su ti policajci koji su ih pretukli, da utvrdimo da li je tu bilo torture.

Insistiram da Odbor i predsednik Odbora i svi, mi članovi Odbora, podnesemo krivične prijave protiv inspektora Bojana Nikolića i Aleksandra Dokića, iz Majdanpeka, koji su pribegli torturi i inspektora, iz Kladova, Zorana Filipovića i Nenada Kostića, kao i NN inspektora koji je repetirao pištolj, prema glavi Nikole Dragošanovića i pretio da će mu odseći noge i da neće videti svoje nerođeno dete. To je zastrašujući primer torture, u režiji ovoga režima.

Na kraju pitam, kada ćete decu, iz Pećinaca, da vratite u vrtić? Kada ćete vratiti decu, iz Pećinaca u vrtić i pokazati da je ovo slobodna zemlja, gde se deca ne dele na decu DS i svu našu, vašu decu?

PREDSEDNIK: I to je pet minuta.

Miroslav Aleksić.

MIROSLAV ALEKSIĆ: Poštovani predsedavajući, poštovane kolege narodni poslanici, postavljam pitanje, republičkom javnom tužiocu, Zagorki Dolovac, specijalnom tužiocu Mladenu Nenadiću i ministru policije.

Mi smo navikli, u Srbiji, na razne skandale, na umešanost najvišeg državnog vrha u razne korupcionaške afere, kriminalne afere, ali na žalost nemamo odgovora na to, zato što ste uspešno uspeli da razorite institucije, ali je moje da pitam, u ime građana Srbije, o nekim temama koje je juče otvorio član SNS, Veljko Belivuk ili Velja Nevolja i o rušenju u Savamali i o njegovim aktivnostima, po zadatku SNS i u blokovima na Novom Beogradu, 45. i 50, ali i napadima na opoziciju, razbijanje mitinga, protesta, sprečavanje skandiranja na partizanovoj južnoj tribini i neke druge stvari.

Ono što je zanimljivo, jeste da jedina odbrana vlasti od njegovih navoda i da on ima pravo laže u svojoj odbrani. I ima i možda on i laže, međutim ono što je mnogo važnije je, šta radi tužilaštvo i šta rade naše institucije na sve ove navode, koji nisu od juče, koji se godinama unazad u javnosti pominju, od momenta rušenja objekata u Savamali, pa ću ja početi od Savamale.

Prvo pitanje je, da li je ispitan šef smene Avala, dežurne službe, iz 29. novembra, u noći rušenja objekata i da li je taj isti obavestio šefa beogradske policije, Veselina Milića, koga, eto pominje, takođe njegov, izgleda pajtos, Velja Nevolja?

Drugo pitanje, koja je uloga žandarma, Nenada Vučkovića, koji je zajedno sa Veljkom Belivukom, bio na tribinama, navijao, skandirao, komunicirao sa njim i to smo videli, u sudskom procesu i predstavljanju prepiske na WatsAppu , na suđenju Dijani Hrkalović. Ko su ti drugi šefovi koji oni pominju u toj prepisci? Da li je to Vučić Aleksandar, Andrej, da li je Nebojša Stefanović?

Takođe, da li je saslušan Goran Colić, šef Pete uprave BIA, koji je upravo na predlog generalnog sekretara Vlade Republike Srbije, Novaka Nedića, a i navijača koje su predvodili principi predloženi od člana uprave „Partizana“?

Da li su ispitani navodi, da su Novak Nedić, generalni sekretar Vlade, žandar Nenad Vučković – Vučko, zatim pokojni Stanković ili Sale Mutavi i Veljko Belivuk, vežbali pucanje u kasarni, u Pančevu?

Da li su ispitani navodi i službene beleške iz 2018. godine, policijske službene beleške, po kojima Novak Nedić, traži od vlasnika demoliranog kluba „Komitet“, da ne prepozna pripadnike Blekovukovog klana, već da se zataška taj slučaj?

Da li je utvrđeno ko je zbog toga i proganjao pokojnog inspektora Dejana Jovića, koji je vodio istragu zbog toga, ali takođe vodio istragu i zbog ubistva na šinama, za koje je upravo bio optužen Belivuk i koji je uhapsio Belivuka i Miljkovića, ali je neko oslobodio vrlo brzo i Miljkovića i Belivuka, verovatno ovi njegovi prijatelji o kojima je on govorio ovih dana. Dakle, oslobođen 2019. godine, ubistvo se desilo 2017. godine.

To da Belivuk ima podršku, odnosno imao je veliku podršku vlasti dok je trebao je skandal nad skandalima za ovu državu. Pomenuo je juče i predsednik izvršnog odbora, Darka Glišića. Pa, ja sada, hoću da pitam, da li je tužilaštvo pozvalo i Darka Glišića da ga sasluša ili možda policija ako ni zbog čega drugog, barem o njihovim susretima u kafeu Majdan u Ubu, iz koga je i Darko Glišić. To bi bilo zanimljivo da čujemo.

Takođe, i da li je tužilaštvo obuhvatilo istragom ovu kriminalnu grupu i u vremenu kada su se zvali „Janjičari“, a ne „Principi“. To je vrlo važna stvar. Ili su tada radili za državu nešto što je trebalo kao predstavnici kriminalnog klana, a sada nešto ne valja.

Očekujem da neko odgovori na ovo, i na ovog Acu rošavog, koga pominju, posebno predsednik države, koji je eto branio tog čoveka, koga pominju kao vezu između Belivukovog klana i vlasti, a predsednik je rekao da je to divan momak, 22. jula, koji nikada nije osuđen i gonjen za bilo šta. Hvala vam.

PREDSEDNIK: Reč ima Janko Veselinović. Izvolite.

JANKO VESELINOVIĆ: Poštovani predsedavajući, poštovani narodni poslanici, građani Srbije, opšte je poznato da građani Srbije teško žive i da je na ivici siromaštva oko dva i po miliona građana Srbije. Imamo sve skuplju hranu, najskuplje gorivo, sve je teže podstanarima da plate stan, koji sada već dostiže cenu i do 500 evra, skroman stan.

Neki u Srbiji nemaju problem sa svojim smeštajem i sa stanom. Moje prvo pitanje se tiče baš jedne osobe koja živi u stanu od 750 kvadrata na Dedinju, stanu u kome živi, odnosno kući, Ana Brnabić, dosadašnja predsednica Vlade i verovatno buduća. Dakle, moje pitanje je koliko je koštala rekonstrukcija vile, u bulevaru Kneza Aleksandra Karađorđevića na Dedinju u kojoj sada sa svojom porodicom živi Ana Brnabić, a u kojem je ranije živela supruga, odnosno udovica Josipa Broza Tita i koliko košta na mesečnom nivou održavanje te vile, koliko koštaju baštovani i drugo pomoćno osoblje?

Drugo pitanje, jeste koliko automobila koji sumanuti sa blinkerima jure ulicama Beograda i širom Srbije, ima u svom voznom parku Vlada Srbije i koliko košta na mesečnom nivou, koliki su troškovi goriva i održavanja tih vozila, sada će ih biti koliko vidimo i više?

Sledeće pitanje jeste, pridružujem se pitanju koleginice, naredio hapšenje današnjih aktivista koji brane poslednju zelenu oazu u Novom Sadu, Šodrož?

Sledeće pitanje jeste, ko je odgovoran za pogibiju ljudi i za rušenje mosta u Ovčar Banji na zapadnoj Moravi? Neće biti da niko nije odgovoran za to kako izgledaju mostovi u Srbiji. Nije mnogo bolja situacija ni na Pančevačkom mostu ili Savskom mostu, mostovi se ne održavaju. Moje pitanje jeste, ko je odgovoran za stanje mostova ovih konkretno koji su izazvali tragediju, i da li će biti pokrenuto odgovornost za odgovorne?

Sledeće pitanje, zamolila me koleginica Jelena Milošević iz Niša, a i ja imam pitanje vezano za Novi Sad, odnosi se na Ministarstvo prosvete, koje vodi kadar Ivice Dačića – zašto Vlada dozvoljava pritiske kod izbora direktora osnovnih, srednjih škola, kao i predškolskih ustanova? Konkretno – ko je vršio pritisak, odnosno šta je Ministarstvo učinilo povodom vršenja pritiska u školi „Duško Radović“, gde je načelnik okruga vršio pritisak na člana školskog odbora? Bilo je problema i u predškolskoj ustanovi „Pčelica“ u Nišu. Ko vrši pritiske i ko dozvoljava pritiske u školi „Jožef Atila“ u Novom Sadu, gde već više meseci roditelji i nastavnici ne mogu da izaberu direktora za koga oni smatraju da je najbolji, nego se o tome odlučuje iz političke vrhuške, kako bi direktor bio pripadnik Srpske napredne stranke a ne onaj koji bi najbolje vodio školu. Hvala.

PREDSEDNIK: Reč ima Đorđe Milićević.

ĐORĐE MILIĆEVIĆ: Zahvaljujem.

Poštovani predsedniče Narodne skupštine Republike Srbije, uvaženo predsedništvo, dame i gospodo narodni poslanici, gospodine predsedniče, tri grane su vlasti u Srbiji – izvršna, zakonodavna i sudska i vi to jako dobro znate. Vi predsedavate najvišim organom zakonodavne vlasti. Neposredno pred polaganje zakletve dobili smo svi jednu knjižicu u kojoj su Ustav, Zakon o Narodnoj skupštini i Poslovnik o radu.

Ovaj deo sednice je vezan za član 287. i ja vas molim samo da shodno ovom Poslovniku, a vi ga jako dobro poznajete, poštujemo taj član i na osnovu toga postavljamo pitanja.

Biću veoma kratak. Poslanička grupa „Ivica Dačić – Socijalistička partija Srbije“ ne smatra da danas treba da postavlja pitanje Vladi, upućeno pitanje vama, a tiče se Izveštaja Evropske komisije koji je ambasador EU pre nekoliko dana dostavio predsedniku Republike i jasna je poruka predsednika Republike, Aleksandra Vučića, da će biti jasna i ozbiljno uzeto u razmatranje sve što je napisano u Izveštaju Evropske komisije.

Verujem da ćemo nastaviti sa onim što je bila praksa u prethodnom vremenskom periodu, da poslaničke grupe imaju uvid u Izveštaj, da će se o Izveštaju razgovarati i na sednici odbora, a zašto da ne, i na sednici parlamenta. Slušamo evropske parlamentarce, njihove stavove, te ne bi bilo loše da i oni čuju stav i glas nas, koji smo ipak glas naroda, parlament je glas naroda.

Ono što mi nismo imali prilike još uvek da imamo uvid u kompletan sadržaj, vi nadam se da jeste i zato upućujem pitanje vama, naime, interesuje nas onaj deo koji se konkretno tiče rada Narodne skupštine Republike Srbije, a vezano je za Izveštaj Evropske komisije.

Srpska javnost informiše da se u Izveštaju insistira na izradi novog Poslovnika o radu. Za nas je to vrlo interesantno pitanje ukoliko je to tačno, ali, da li to stoji u Izveštaju, to je konkretno pitanje? Jer, vi ste kao potpredsednik Skupštine u prethodnom sazivu učestvovali zajedno sa nama u dijalogu sa evropskim parlamentarcima i nijednog trenutka nije pomenuto pitanje Poslovnika. Pitanje Poslovnika o radu smo pokrenuli mi, na šta nismo imali nijedan odgovor od strane evropskih parlamentaraca.

Takođe, prethodni saziv Narodne skupštine je bio simbol i demokratičnosti i efikasnosti i transparentnosti i javnosti u radu i ja sam potpuno ubeđen da ćete vi…

Nešto je smešno?

PREDSEDNIK: Nema potrebe da dobacujete i ometate narodnog poslanika, niko to vama nije radio, bukvalno niko.

ĐORĐE MILIĆEVIĆ: Očigledno ima potrebe, jer na različiti način shvatamo reč pristojnost. Ali, dobro, to govori o onima koji to čine.

Dakle, naše pitanje je konkretno vezano za Poslovnik o radu Narodne skupštine Republike Srbije i smatramo da je to važna tema. Rekao sam šta je bio simbol kada je reč o radu parlamenta u prethodnom sazivu i ubeđeni smo da ćete vi na čelu ovog parlamenta zajedno sa rukovodstvom nastaviti dalje da idete tim putem, u pravcu jačanja i osnaživanja parlamenta kao institucije. Vi jako dobro znate da smo mi tokom prethodnog saziva implementirali sve ono što je bilo sadržano u Izveštaju Evropske komisije, da smo usvojili i Kodeks o ponašanju, da smo sproveli dva izuzetno važna procesa, i međustranački dijalog i postigli potpuni konsenzus po pitanju amandmana sa stručnom javnošću, sa Venecijanskom komisijom, nešto što se nije moglo u prethodnom periodu jako dugo uraditi i učiniti i niko nije postavljao pitanje Poslovnika. Danas se to nameće kao tema.

Mi želimo da iskažemo jasan stav kao poslanička grupa da u nama uvek imate sagovornika, gospodine predsedniče, na tu temu. Spremni smo da razgovaramo. Aktuelni Poslovnik jeste usvojen 2011. godine i nije menjan od 2011. godine. Zapravo, poslednje izmene i dopune su usvojene 2011. godine, tada kao prelazno rešenje, kao nešto što je bio konsenzus i stručne javnosti i Ustavnog suda, ali i evropskih partnera i mi smo ga takvog prihvatili, smatrajući da postoje brojna otvorena pitanja.

Danas smatramo da treba da razgovaramo, ako je to deo Izveštaja Evropske komisije, da treba da razgovaramo o tim otvorenim pitanjima, ali da to ne treba da bude odraz aktuelnog političkog trenutka.

PREDSEDNIK: Gospodine Milićeviću, pet minuta.

Hvala.

Bez ulaženja u detalje, kao što ste videli, nisam želeo da komentarišem obraćanje drugih narodnih poslanika. Da jesam, morao bih da primetim da su dva pokušaja da se zauzme za Veljka Belivuka, odnosno njegovo svedočenje, prošla praktično bez aplauza, ne naročito popularno ni kod onih koji sede u istim klupama sa onima koji su to pokušali.

Dakle, bez ulaženja u detalje, primili smo Izveštaj. Izveštaj je predat nadležnim službama Skupštine na zvanično prevođenje i čim bude pripremljen na srpskom jeziku, biće dostavljen svim narodnim poslanicima, kao što to uvek i radimo. Imaćete detaljan uvid u sve detalje tog izveštaja.

Trenutno je u sistemu prijavljen samo još ovlašćeni predstavnik najveće poslaničke grupe.

Da li je još neko želeo da se javi po članu 287, a to nije učinio?

Ako ne, zahvaljujem.

Reč ima ovlašćeni predstavnik poslaničke grupe „Aleksandar Vučić – Zajedno možemo sve“, Aleksandar Marković.

ALEKSANDAR MARKOVIĆ: Zahvaljujem.

Gospodine Orliću, ja neću zloupotrebljavati ovaj institut postavljanja poslaničkih pitanja za iznošenje gomile laži, izmišljotina, kao neki koji su govorili pre mene, pa citirajući i prepričavajući izjave okorelih kriminalaca i monstruma koji i za njih, očigledno to nisu, čim njihove izjave uzimaju zdravo za gotovo. Imamo jedan primer čije je poslaničko pitanje bilo pravi primer kako se zloupotrebljava ovaj Poslovnik.

Imam nekoliko pitanja, jedno je upućeno opštini Trstenik. Dakle, želimo kao poslanička grupa sve informacije, o svim zloupotrebama Miroslava Aleksića, narodnog poslanika, dok je bio predsednik opštine Trstenik, ako se ne varam u periodu 2012. do 2016. godine, dakle, od dodeljivanja subvencija, do zapošljavanja rodbine, itd. Smatram da je jako važno da građani Rasinskog okruga, da građani Trstenika dobiju potpuni uvid o svim zloupotrebama koje je gospodin Aleksić vršio dok je bio predsednik opštine.

Moje drugo poslaničko pitanje je upućeno nadležnim bezbednosnim službama države, prvenstveno BIA, ali i ostalim službama, Vojnobezbednosnoj agenciji, a odnosi se na delovanje raznih stranih službi i stranih centara moći po pitanju narušavanja unutrašnjoj bezbednosti zemlje.

Predsedniče, odmah da napomenem, i to je jako važno, da služba koja, da kažemo, upućuje ovo moje poslaničko pitanje navedenim adresama, dakle, da jasno naznači da ne insistiram na uobičajenoj proceduri za dobijanje odgovora od strane agencija zbog osetljive materije, zbog osetljivog političkog trenutka, već će biti dovoljno da taj odgovor dobijem kroz redovne izveštaje koje te agencije podnose skupštinskim odborima, dakle, Odboru za kontrolu službi bezbednosti, Odboru za odbranu i unutrašnje poslove, čiji sam svakako član, a koji nose oznake stepena tajnosti.

Naime, da li su u poslednjih nekoliko meseci naše službe uočile povećanje broja i obima aktivnosti stranih službi koje su usmerene protiv naše zemlje, a ja ću biti slobodan da to nazovem svojevrsnim hibridnim ratom koji se vodi protiv Srbije i koje zemlje, odnosno službe tih zemalja prednjače u tome?

Zašto ovo pitam? Ne treba biti veliki stručnjak iz geopolitike da bi shvatili da se svet nakon 24. februara, od kako traje rat između Rusije i Ukrajine, potpuno promenio i oštro, da kažem, polarizovao na dve nevidljive strane. Srbija se u tom smislu nalazi u vrlo specifičnoj, komplikovanoj i teškoj situaciji što zbog inače specifičnog položaja naše zemlje, što zbog drugih faktora koji utiču na to i predmet smo najrazličitijih pritisaka i pretnji koji se iz dana u dan pojačavaju i slobodno mogu da kažem da teško postoji neka zemlja u Evropi koja je danas u težoj poziciji od Srbije.

Ako na sve to dodamo inače tešku situaciju i sve akutne probleme koje imamo na Kosovu i Metohiji i neviđene pritiske koji trpimo po pitanju proglašenja nezavisnosti tzv. Kosova, onda je svima jasno koliko je zapravo teška situacija u kojoj se nalazimo.

Uprkos svemu tome, uprkos svim pritiscima, uprkos svim problemima, uprkos svim napadima, Srbija je izabrala, i tu pre svega želim da se zahvalim državničkom i odgovornom rukovodstvu na čelu sa Aleksandrom Vučićem, doslednu i principijelnu, da kažem, primenu međunarodnog prava, izabrali smo politiku neutralnosti, izabrali smo politiku nemešanja u tuđe ratove i politiku očuvanja prijateljskih zemalja sa svima onima sa kojima imamo prijateljske zemlje. I, ono što je najvažnije, izabrali smo politiku brige o svojim građanima, svojoj državi i svojim sopstvenim državnim i nacionalnim interesima. Izabrali smo da vodimo srpsku politiku.

Međutim, predsedavajući, upravo zbog takvog stava i takve politike Srbija i naročito Aleksandar Vučić predmet su svakodnevnih, mogu da kažem, najraznovrsnijih napada i mene ne čudi kada ti napadi stižu iz Sarajeva, iz Zagreba, iz Prištine. Od njih to stalno i doživljavamo. To je, inače, i jedina konstanta o njihovoj politici. Oni to stalno i rade. Ovde je mnogo veći problem što u samoj Srbiji imamo neprestanu i neprekidnu kampanju koja se vodi protiv Aleksandra Vučića i od nekih medija i od tzv. nevladinog sektora, i od raznih političara i levica i desnica, i evrofanatici i evroskeptici, i ovi što bi tobože branili Kosovo i ovi što bi Kosovo sutra zamenili za obećanje o bržem pristupanju EU. Dakle, svima je jedina konstanta napad na Aleksandra Vučića.

Uskoro završavam u narodnoj rečenici. Ovi nam jedni probiše uši sa pričom kako će Vučić priznati Kosovo, pa su onda licitirali sa datumima, pa sada će u aprilu, pa sada će u maju, pa u septembru sigurno itd, itd. samo što se to nikad nije desilo i zato zbog svega, i zaista završavam sada, predsedavajući, možemo očekivati neviđene pritiske, nastavak tih pritisaka, pojačavanje pritisaka upravo na 7. jul, upravo na predsednika države koji je jedini garant zaštite srpskih nacionalnih interesa.

Zahvaljujem.

PREDSEDNIK: Hvala, gospodine Markoviću.

Saglasno članu 86. stav 2. Poslovnika, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika Narodne skupštine zbog potrebe da Narodna skupština što pre razmotri Predlog zakona iz predloženog dnevnog reda.

U sazivu ove sednice, koji vam je dostavljen, sadržan je Predlog dnevnog reda sednice.

Pre utvrđivanje dnevnog reda sednice, a saglasno članu 93. Poslovnika Narodne skupštine, potrebno je da Narodna skupština odluči o predlozima za stavljanje na dnevni red akata po hitnom postupku.

Poslanička grupa MORAMO–ZAJEDNO predložila je da se, po hitnom postupku, stavi na dnevni red Predlog odluke o dopuni Odluke o izboru članova i zamenika članova Odbora Narodne skupštine Republike Srbije.

Stavljam na glasanje ovaj predlog.

Zaključujem glasanje: za – 16, nije glasalo 175 od ukupno 191.

Konstatujem da Narodna skupština nije prihvatila ovaj predlog.

Narodni poslanici Miroslav Aleksić, Stefan Jovanović, Siniša Kovačević, Vladeta Janković, Sanda Rašković Ivić, Branislav Tomašević, Slavica Radovanović, Marina Lipovac Tanasković, Borislav Novaković, Ivana Parlić, Vladimir Gajić i Đorđe Stanković predložili su da se po hitnom postupku stavi na dnevni red Predlog rezolucije Narodne skupštine Republike Srbije o osnovnim principima za dalje političke aktivnosti radi zaštite državnog i nacionalnog interesa na Kosovu i Metohiji.

Stavljam na glasanje ovaj predlog.

Zaključujem glasanje: za – 15, uzdržano - četiri, nije glasalo – 174 od ukupno 193 narodna poslanika.

Konstatujem da Narodna skupština nije prihvatila ovaj predlog.

Poslanička grupa NADA - NOVI DSS – POKS predložila je da se, po hitnom postupku, stavi na dnevni red Predlog odluke o izmenama odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje: za – 18, protiv – jedan, uzdržan - jedan, nije glasalo – 174 od ukupno 194 narodna poslanika.

Konstatujem da Narodna skupština nije prihvatila ovaj predlog.

Guverner Narodne banke Srbije predložila je da se, po hitnom postupku, stavi na dnevni red Predlog odluke o izboru viceguvernera Narodne banke Srbije.

Stavljam na glasanje ovaj predlog.

Zaključujem glasanje: za – dva, protiv – dva, uzdržan - jedan, nije glasalo – 190 od ukupno 195 narodna poslanika.

Konstatujem da Narodna skupština nije prihvatila ovaj predlog.

Narodni poslanici Marinika Tepić, Borko Stefanović, Vladimir Obradović, dr Anna Oreg, Dejan Bulatović, Jelena Milošević, Marija Lukić, Janko Veselinović, Željko Veselinović, Pavle Grbović, Slaviša Ristić, Dalibor Jekić, Natan Albahari, Danijela Grujić, Tatjana Pašić i Đorđe Đorđić predložili su da se, po hitnom postupku, stavi na dnevni red Predlog odluke o obrazovanju komisije radi definisanja pregovaračke platforme i oblikovanju državne pozicije u procesu dijaloga sa privremenim institucijama sa sedištem u Prištini.

Stavljam na glasanje ovaj predlog.

Zaključujem glasanje: za – 16, nije glasalo – 179 od ukupno 195 narodnih poslanika.

Konstatujem da Skupština nije usvojila predlog.

Poslanička grupa UJEDINjENI – SSP, PSG, PREOKRET, SLOGA predložila je da se, po hitnom postupku, stavi na dnevni red Predlog odluke o izmeni Odluke o izboru članova i zamenika članova odbora Narodne skupštine Republike Srbije.

Stavljam na glasanje i ovaj predlog.

Zaključujem glasanje: za – 13, protiv - jedan, nije glasalo – 184 od ukupno 198.

Konstatujem da Narodna skupština nije usvojila ovaj predlog.

148 narodnih poslanika predložilo je da se, po hitnom postupku, stavi na dnevni red Predlog zakona o izmenama i dopunama Zakona o ministarstvima, koji su podneli Narodnoj skupštini 17. oktobra 2022. godine.

Stavljam na glasanje i ovaj predlog.

Zaključujem glasanje.

Nije dobro.

Molim vas da stavimo ovo na glasanje ponovo.

Nemam rezultat ovde.

Ponovite.

Stavite na glasanje.

Ja se vama izvinjavam, ali ja ne dobijam rezultate glasanja.

Radi li sistem za glasanje, molim vas?

Samo trenutak, da nam neko ko ima uvid u ekran, pošto ja ovde kod sebe ne dobijam rezultate. samo da mi saopšte rezultate.

Da li možemo da zaključimo glasanje, samo da mi neko iz tehničke službe saopšti rezultate glasanja, jer ovo radimo već drugi put, drugi ili treći?

Da li možemo da zaključimo glasanje, samo da mi saopštite rezultate glasanje, jer ih ne dobijam na svom displeju? Hajde, molim vas.

Znači, zaključite glasanje i samo mi donesite na papiru rezultate glasanja.

Malo strpljenja, molim vas.

Dobro, znači, ovako: od ukupno 202, za – 130, protiv – 26, nije glasalo – 47.

To je konstatovala služba.

Samo polako, dok otvorimo pretres, pa ćemo da vidimo i to.

Dobro, znači, 130.

Konstatujem da je Narodna skupština usvojila predlog.

(Miodrag Gavrilović: Poslovnik.)

Znači, ne u ovom delu sednice. Kad otvorimo pretres, idu povrede Poslovnika i sve ostalo.

Pošto smo se izjasnili o predlozima za stavljanje na dnevni red akata po hitnom postupku, na osnovu člana 93. stav 3. Poslovnika Narodne skupštine, stavljam na glasanje predlog dnevnog reda u celini.

Molim sve da glasaju.

Zaključujem glasanje i molim službu da mi ponovo donesu u papiru ono što je evidentirano.

Znači, za – 133, protiv - 27, nije glasalo – 42, od ukupno 202.

Dakle, konstatujem da je Narodna skupština utvrdila dnevni red Prve sednice Drugog redovnog zasedanja Narodne skupštine Republike Srbije u 2022. godini, u celini.

D n e v n i r e d:

1. Predlog zakona o izmenama i dopunama Zakona o ministarstvima.

Sada prelazimo na rad po utvrđenom dnevnom redu sednice.

(Miroslav Aleksić: Poslovnik.)

Rekao sam vam u kom trenutku.

Pošto su se stekli uslovi, predlažem da konstatujemo potvrđivanje mandata narodnim poslanicima u Narodnoj skupštini za upražnjena poslanička mesta, kako bismo omogućili njihovo učešće u radu Narodne skupštine.

Uručena vam je Odluka Republičke izborne komisije o dodeli mandata narodnim poslanicima radi popune upražnjenih poslaničkih mesta u Narodnoj skupštini.

Takođe, uručen vam je Izveštaj Odbora za administrativno-budžetska i mandatno-imunitetska pitanja Narodne skupštine, koji je utvrdio da su se stekli uslovi za potvrđivanje mandata narodnim poslanicima, sa predlogom da Narodna skupština, shodno članu 134. Zakona o izboru narodnih poslanika, konstatuje potvrđivanje mandata narodnim poslanicima: Daliboru Šćekiću, Srđanu Simiću, Andrijani Avramov, Sandri Joković i Edisu Durgutoviću, izabranim sa Izborne liste Aleksandar Vučić – Zajedno možemo sve, Oliveri Lazović, izabranoj sa Izborne liste Marinika Tepić – Ujedinjeni za pobedu Srbije, Draganu Vuliću, Sanji Ćalović i Đorđu Kosaniću, izabranim sa Izborne liste Ivica Dačić – PREMIJER SRBIJE i Zoranu Stojanoviću, Ljubinku Đurkoviću i Aleksandru Jerkoviću, izabranim sa Izborne liste dr Miloš Jovanović – NADA ZA SRBIJU.

Na osnovu Odluke Republičke izborne komisije i Izveštaja i predloga Odbora za administrativno-budžetska i mandatno-imunitetska pitanja Narodne skupštine, a shodno članu 134. Zakona o izboru narodnih poslanika, konstatujem potvrđivanje mandata narodnim poslanicima Daliboru Šćekiću, Srđanu Simiću, Andrijani Avramov, Sandri Joković, Edisu Durgutoviću, Oliveri Lazović, Draganu Vuliću, Sanji Ćalović, Đorđu Kosaniću, Zoranu Stojanoviću, Ljubinku Đurkoviću i Aleksandru Jerkoviću.

Čestitam narodnim poslanicima na izboru i molim da se pripreme za polaganje zakletve.

Poštovani narodni poslanici, molim vas da saglasno članu 17. Zakona o Narodnoj skupštini, pristupite polaganju zakletve.

(Predsednik čita tekst zakletve, a narodni poslanici ponavljaju.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

Molim narodne poslanike da potpišu tekst zakletve.

Dozvolite da vam, u ime Narodne skupštine i u svoje ime, čestitam na izboru za narodne poslanike i poželim uspešan rad u tekućem mandatnom periodu.

Još jednom čestitke svima.

Primili ste i ostavke narodnih poslanika Vladana Đukića, Jelene Bogdanović i Dragane Stević na funkciju narodnog poslanika u Narodnoj skupštini Republike Srbije, izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ovih ostavki, koji je utvrdio da je podnošenjem ostavki nastupio slučaj iz člana 131. stav 2. tačka 6) Zakona o izboru narodnih poslanika i predlaže da Narodna skupština, u smislu člana 133. istog zakona, konstatuje prestanak mandata ovim narodnim poslanicima.

Saglasno članovima 132. i 133. Zakona o izboru narodnih poslanika, Narodna skupština na predlog Odbora za administrativno-budžetska i mandatno-imunitetska pitanja Narodne skupštine, konstatuje da je prestao mandat, pre isteka vremena na kojoj su izabrani, narodni poslanicima Vladanu Đukiću, Jeleni Bogdanović i Dragani Stević, danom podnošenja ostavki.

Saglasno Zakonu o izboru narodnih poslanika, izvršiće se popunjavanje upražnjenih mesta u Narodnoj skupštini.

Prelazimo na pretres.

Primili ste Predlog zakona koji je podnelo 148 narodnih poslanika.

Primili ste izveštaje Odbora za ustavna pitanja i zakonodavstvo i Odbora za pravosuđe, državnu upravu i lokalnu samoupravu.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika.

Saglasno članu 157. stav 1. Poslovnika Narodne skupštine, otvaram načelni pretres o Predlogu zakona.

Poštovani narodni poslanici, saglasno članu 27. i 87. st. 2. i 3. Poslovnika Narodne skupštine, obaveštavam vas da ćemo danas raditi i posle 18.00 časova zbog potrebe da Narodna skupštine što pre donese akt iz dnevnog reda ove sednice.

Povrede Poslovnika, da, gospodine Lutovac, izvolite.

ZORAN LUTOVAC: Član 167. kaže – Zakon se može doneti po hitnom postupku kojim se uređuju pitanja i odnosi nastali usled okolnosti koje nisu mogle da se predvide.

Ja se izvinjavam, ali koje su to okolnosti koje nisu mogle da se predvide da ćete formirati Vladu, da ćete promeniti Zakon o ministarstvima, koje su to okolnosti koje nisu mogle da se predvide?

Potom se kaže - a nedonošenje zakona po hitnom postupku moglo bi da prouzrokuje štetne posledice po život i zdravlje ljudi, bezbednost zemlje.

Koje bi to štetne posledice bile po građane Srbije da se nije usvojio ovaj zakon?

Obrazloženje koje ste dali je ponižavajuće i za građane i za ovaj dom. Kaže se u obrazloženju – razlozi za donošenje predloženog zakona po hitnom postupku sadržani su u potrebi da se spreče štetne posledice po rad organa i organizacija, imajući u vidu ocenjeno da bi osnivanje ova četiri ministarstva koja navodite, da bi bilo štetno po građane Srbije.

Dakle, sa jedne strane u obrazloženju se kaže da, ako ne bismo po hitnom postupku doneli ovaj zakon, bi to bilo štetno po građane Srbije, zbog ova četiri ministarstva koje se uvode, a da bi njihovo uvođenje bilo od izuzetne važnosti. Ja mislim da je to uvreda za sve nas ovde i za građane Srbije.

PREDSEDNIK: Dakle, ne smatram da sam povredio Poslovnik, jer ovo što ste sada pročitali je potpuno u saglasnosti sa članom 167. i onim što ste pročitali pre toga, tako da mislim da je tu sve potpuno jasno i u skladu sa Poslovnikom.

Da li želite da se izjasni Narodna skupština? (Ne.)

Ne želite. Hvala.

Molim da još dodatno konstatujemo da ste upravo imali reč i obratili se onako kako ste želeli, ukazali na povredu Poslovnika, a čisto zato što ćete malo kasnije reći da vam je to pravo bilo uskraćeno.

Gospodine Aleksiću, povreda Poslovnika?

MIROSLAV ALEKSIĆ: Gospodine predsedavajući, ukazujem na povredu člana 88, jer ste maločas tri puta ponavljali glasanje dok se nije stiglo do željene brojke od 130 poslanika za.

U ovom članu jasno stoji da, ukoliko nema većine za predlog zakona, ne može da bude na dnevnom redu, a sa druge strane, ukoliko sumnjate u to, morate da obavite prozivku i da vidite i utvrdite tačan broj ljudi. Tri puta ste ponavljali glasanje, ali na kraju kako ste počeli ovu sednicu i zakazali je pre 24 sata, tako i nastavljate da je vodite. Dakle, jednu od najvažnijih sednica ste zakazali po hitnom postupku i mi danas treba da raspravljamo o Zakonu o ministarstvima po hitnom postupku, a izbori završeni 3. aprila, a ovaj saziv formiran pre dva i po meseca i zaista apsolutno ovo izrugivanje, ne sa nama ovde poslanicima, nego ovoj instituciji i građanima Republike Srbije.

Stoga vas pozivam, gospodine predsedniče Skupštine, da u skladu sa članom 159. ovog Poslovnika povučete ovaj Predlog zakona iz procedure zato što je sazvana sednica po hitnom postupku, bez pripreme, bez mogućnosti da opozicija pripremi valjane amandmane, da se pripremi za diskusiju i, na kraju krajeva, sam Predlog zakona i ono što se nalazi danas u njemu je vrlo skandalozno. Srbija povećava broj ministarstava u vremenima krize i ja vas pozivam u ime poslaničke grupe Narodne stranke da povučete ovo, da sednicu zakažete kroz nekoliko dana kako bi i vi mogli da se presaberete kao predlagači, a i da se opozicija pripremi, jer to je obaveza ne prema nama, nego prema građanima Srbije koji su glasali za nas da sedimo ovde i zastupamo njihove interese. Zahvaljujem.

PREDSEDNIK: Gospodine Aleksiću, smatram da nisam povredio Poslovnik. Ovo na šta ste vi sada ukazali, član 88, govori o neophodnom broju narodnih poslanika u sali – 84 i više narodnih poslanika u svakom trenutku je bilo ovde. Ako je za vas bila neprijatnost što sam morao da tražim da mi se na papiru donesu rezultati, jer ih nisam dobio, rezultate glasanja, na monitoru ovde, izvinjavam se svima kojima je to predstavljalo neprijatnost, ali bih rekao da to kod vas nije slučaj. Vi ste se lepo zabavljali u tom trenutku, tako da nije delovalo kao da vam je neprijatno zbog toga što mi moramo da tražimo da nam rezultati dođu na papiru. To je što se tiče člana 88. Nesporno nema veze sa tim o čemu ste govorili.

Posle toga ste ukazali na član, nije se čulo dobro, 89. ili 159.

(Miroslav Aleksić: Član 159.)

Član 159. govori o pravima predlagača. Dakle, kao što znate postoji ovlašćeni predstavnik predlagača, prisutan je u sali. Ako imate neki predlog upućen njemu, slobodni ste da razgovarate u bilo kom trenutku, to sa predsedavajućim nema nikakve veze.

Što se tiče sazivanja sednice, moram da primetim da je to interesantno. Uz svu onu priču i onoliku priču da jedva čekate da bude sednica, da jedva čekate da pričamo o Vladi i njenim strukturama, mi sednicu imamo, a vi kažete - zašto tako brzo, zašto tako hitno, trebalo je to kasnije. Kao za sednicu o Kosovu i Metohiji, kao za priču da jedva čekate da dođe predsednik Srbije. On dođe, govori ovde i to govori dva dana, a vi se žalite – a što je došao? Stalno to radite. Ne znam, ako smatrate da je to zabavno, video sam da se zabavljali jeste. Teško je to ljudima da razumeju koji to posmatraju sa strane.

Da li želite da se Skupština izjasni?

(Miroslav Aleksić: Da.)

Izjasniće se.

Povreda Poslovnika, još neko?

Gospodine Lazoviću, vi?

(Radomir Lazović: Poslovnik, da.)

Izvolite, imate reč.

RADOMIR LAZOVIĆ: Hvala za reč, gospodine predsedavajući.

Ja bi vam ukazao na član 126. Poslovnika. Vreme za glasanje upotrebom elektronskog sistema iznosi 15 sekundi.

Dakle, moj razlog javljanja nije to što mi je bilo zabavno da gledam kako vladajuća većina glasa na zvonce, ali mi je, pitam se, da li ste prekršili Poslovnik, pa ste dozvolili duže glasanje da bi dobili očekivani, odnosno željeni ishod glasanja ili zaista ne radi taj sistem o kome govorimo? Da ne bi bilo sada neke dileme u tom smislu, molim vas da nam odgovorite da li radi sistem ili ne radi?

Sa druge strane, takođe hteo bih da se izvod svakog glasanja koje smo do sada imali dostavi poslaničkim grupama. To je po Poslovniku moguće i ja to tražim.

Samo da objasnim zašto mi je važno da se izjasnite da li radi ili ne radi sistem, da ne bismo imali problema u daljem radu? Toliko.

PREDSEDNIK: Trenutno nemamo potrebe da glasamo ponovo. Izjasnili smo se i čuli ste rezultate.

Što se tiče člana na koji ste ukazali, on govori o tome da se to radi kroz elektronski sistem, pritiskom na odgovarajući taster. Tako ste i glasali…

RADOMIR LAZOVIĆ: Ali vi ste rekli da ne radi.

PREDSEDNIK: Izjasnili ste se na taj način, samo sam ja rezultate morao da dobijem u papiru, jer ih nisam imao na ekranu. Verujem da je tu sve savršeno jasno.

Da li želite da glasamo?

(Radomir Lazović: Gospodine, nema razloga, samo pitam da li radi ili ne.)

Ne želite.Hvala i na tome.

Gospodine Gavriloviću isto Poslovnik?

(Miodrag Gavrilović: Da, Poslovnik)

Izvolite, imate reč.

MIODRAG GAVRILOVIĆ: Bio je član 125. i član 88, odnosno stav 8.

PREDSEDNIK: Samo 88. ne može, na njega je već ukazano.

Koji ste pre toga rekli?

MIODRAG GAVRILOVIĆ: Član 125. To je stav 3. Na zahtev narodnog poslanika Narodna skupština može bez pretresa odlučiti da se glasa prozivkom na način određen ovim Poslovnikom.

Ja to tražim zbog toga što ste u više navrata rekli da niste sigurni da sistem radi, da monitori ne rade. Ni mi nismo mogli da vidimo na monitorima da li su ljudi glasali, da li je bila većina.

Mislim da je važno da utvrdimo tačan broj ljudi koji je glasao, pošto ja izražavam sumnju u elektronski sistem još od sinoć. Imali smo sednicu Odbora za pravosuđe, državnu upravu i lokalnu samoupravu. Uopšte nije funkcionisao sistem da mogu da se ulogujem prvo u sistem. Danas na sajtu Narodne skupštine ne postoji moje ime da sam bio prisutan na toj sednici. Nije bio javni prenos i plus nemamo video zapis toga.

Ja sam na toj sednici bio superioran u odnosu na vaše predstavnike na Odboru i pokazao velike manjkavosti svega onoga što je predloženo kroz ovaj Nacrt zakona o ministarstvima. Žao mi je što to građani ne mogu da vide.

Ne znam šta se dešava sa elektronskim sistemom u Skupštini ovih dana, ali baš zbog toga insistiram da se glasa prozivkom da bi znali da li ima dovoljna većina ljudi koji žele da ovo bude na dnevnom redu i da se danas raspravlja o Predlogu 148 poslanika. Kako vidimo, 148 poslanika nije bilo u sali i nije glasalo za ovaj predlog, tako da izražavam sumnju da ovaj sistem apsolutno ne radi.

Molim vas da uvažite ovaj moj zahtev.

PREDSEDNIK: Možda niste razumeli šta sam pročitao, ali pročitao sam koliko je poslanika ne samo glasalo za, nego koliko je glasalo i na drugi način i koliko je ukupno bilo u sali. To nema veze sa ovim brojem koji ste pomenuli.

Verovatno ste u pravu da je šteta što ljudi nisu videli da ste bili superiorni na Odboru sinoć. Oko toga ne mogu da pomognem, a ovo glasanje je, kao što ste čuli, završeno.

Da li želite da se izjasnimo?

(Miodrag Gavrilović: Da.)

Superiorno „da“. Izjasnićemo se.

(Marinika Tepić: Poslovnik.)

Marinika Tepić, povreda Poslovnika.

MARINIKA TEPIĆ: Poštovani predsedniče Narodne skupštine, reklamiram član 27. stav 2. Smatram da ste ga prekršili, zato što se odnosi na to da treba da se starate o primeni ovog Poslovnika.

Primena ovog Poslovnika podrazumeva da prilikom utvrđivanja dnevnog reda postoji većina od najmanje 126 poslanika koji glasaju za predlog dnevnog reda. Ne bih se javila usled prethodnih reklamiranja povreda Poslovnika sa vaše strane da niste počeli da branite neodbranjivo. To je ono što zaista vređa inteligenciju u ovom momentu.

Svi smo videli na monitoru rezultat prvog glasanja - 115. Svi smo videli na monitoru rezultat drugog glasanja - 125. Dakle, potpuno je bilo primereno da odredite pauzu, da kažete imamo problem sa elektronskim sistemom.

Mi svi znamo da SNS sa svojim koalicionim partnerima ima većinu. Ona nije upitna i mi želimo da učestvujemo u radu ove sednice i da kažemo u lice i građanima Srbije i svima vama sve što mislimo. Niko ne beži od ove sednice. Mi se ne radujemo tome da ne učestvujemo i da ne budemo ovde na svom radnom mestu.

Ako tvrdite da je problem u elektronskom sistemu, onda je trebalo odmah posle prvog pada zakona koji sami predlažete da odredite pauzu. Nije strašno da u tom momentu nema uslova za dalji rad, okupite svoje poslanike.

Toliko je bilo hitno sazivanje ove sednice, da ste paralelno sazivali i radna tela i odbore. Vama su poslanici sedeli u drugim salama i kancelarijama Narodne skupštine. Dakle, niste dobro organizovali ovu sednicu. Toliko ste žurili, „preko kolena“, da je zakažete da ste sve hteli odjednom i na kraju vam je pao zakon koji predlažete.

Kažem, nije strašno, znamo da imate većinu. Dajte pauzu, utvrdite šta se dogodilo. Znate šta je problem? Odgovornost ste svalili na ljude koji se bave ovim elektronskim sistemom i oni će plaćati cenu zato što vi želite sa sebe da skinete odgovornost. Nemojte to raditi.

PREDSEDNIK: Isteklo je dva minuta, gospođo Tepić. Hvala vam.

Dakle, neće niko plaćati nikakvu cenu.

(Marinika Tepić: Svalili ste na njih krivicu.)

Da se razumemo, niko nije ni na koga svalio nikakvu krivicu i niko neće plaćati nikakvu cenu.

Šta ste vi videli i šta ste vi brojali u to ne želim da ulazim. Kada sam saopštio rezultate glasanja, to je bilo 130 i više od 130 narodnih poslanika. Da li je to bio i po vašoj evidenciji rezultat glasanja? Da li jeste? Da li je bilo toliko za?

(Marinika Tepić: Ne, nije tačno.)

Niste sigurni? Dobro.

(Marinika Tepić: Ne, nije tako.)

Ja verujem službi koja je utvrdila da je bilo toliko.

Da li vi želite da se izjasnimo?

(Marinika Tepić: Ne.)

Ne želite. Hvala.

Služba mi upravo javlja da je bio prenos sednice odbora za koju ste brinuli zbog superiornog nastupa, tako da čestitam na tome.

(Ivana Parlić: Poslovnik.)

Da li ste i vi želeli po Poslovniku? Izvolite.

IVANA PARLIĆ: Gospodine predsedavajući, skrenula bih vam pažnju na član 108. Vi se ne starate o radu Narodne skupštine i ne starate se na valjan način. Izvrnuli ste reči narodnog poslanika Miroslava Aleksića, koji vam je ukazao na to da narodni poslanici su imali gotovo manje od 24 časa da se izjasne i da sagledaju najvažniji zakon koji ste predložili, to pod jedan.

Pod dva, pitali ste se zašto poslanici opozicije ne aplaudiraju dok se govori o zverstvima Veljka Belivuka koji je povezan sa vrhom SNS?

PREDSEDNIK: Samo, gospođo Parlić, ne treba da koristite to za repliciranje meni. Član 108. na koji ste ukazali, znate o čemu govorim?  
 IVANA PARLIĆ: Tačno znam o čemu govori.

PREDSEDNIK: O čemu govori?

IVANA PARLIĆ: Ne starate se o redu na Narodnoj skupštini.

PREDSEDNIK: O primeni mera. Ja nisam imao nameru, nisam želeo da primenjujem mere nad gospodinom Aleksićem, niti nad ostalima koji su ukazivali na povrede Poslovnika.

IVANA PARLIĆ: Vi ste nas pozvali da aplaudiramo zverstvima Veljka Belivuka. Vi ste nas pozvali…

PREDSEDNIK: Ne, ja sam vam rekao da ste aplaudirali, ali slabo.

IVANA PARLIĆ: Vi ste nas pozvali…

PREDSEDNIK: Niste dobro razumeli. Kad ste vi aplaudirali na pokušaj da se promoviše Veljko Belivuk, bio je mali aplauz, slab. To sam ja komentarisao, a odgovarao sam gospodinu Milićeviću. Hvala vam.

Ni u ovom slučaju, dakle, nemam nameru da primenjujem mere, iako je to vaš predlog.

Da li želite da glasamo?

(Ivana Parlić: Da.)

Da, glasaćemo svakako.

Da li predstavnik predlagača, narodni poslanik Milenko Jovanov, želi reč sada? (Da)

Gospodine Jovanov, izvolite.

MILENKO JOVANOV: Hvala, gospodine predsedniče.

Poštovani gospodine predsedniče, dame i gospodo potpredsednici Skupštine, poštovane koleginice i kolege narodni poslanici, pred nama se nalazi Predlog zakona o izmenama dopune Zakona o ministarstvima, koji je podnelo 148 narodnih poslanika poslaničkih grupa: Aleksandar Vučić – Zajedno možemo sve, SPS, SCDP, SVM, Partije ujedinjenih penzionera, JS i poslanici Muftijin amanet, koji nisu članovi poslaničke grupe.

Ovo je prvi korak u onome što nas očekuje već verovatno naredne nedelje i preduslov za ono što nas očekuje naredne nedelje, a to je izbor Vlade, izbor Vlade Republike Srbije, i smatrali smo da ovim predlogom stvaramo dobar okvir za ono što nas u narednom periodu i kao državu i kao narod i kao sve građane ove zemlje čeka.

Okolnosti u kojima će funkcionisati Vlada Republike Srbije nisu nimalo lake. Okolnosti su vanredne. Situacija koja se dešava trenutno u svetu pokazuje da se nalazimo u nečemu što nije zvanično, ali faktički je tako, a to je sukob koji ima karakter svetskog sukoba i vrlo često možemo već čuti da je to treći svetski rat.

Sa druge strane, mi očekujemo od Vlade Republike Srbije da nastavi sa svim onim projektima i planovima koje je stavila pred sebe i u nekom prethodnom periodu, odnosno da nastavi sa razvojem Srbije.

Osnovni zadatak, rekao bih, ove Vlade je da sačuva samostalnost i slobodu Republike Srbije u veoma teškim okolnostima, u okolnostima kada sa svih strana dolazi do osporavanja prava Republike Srbije da bude slobodna i svoja i što je, rekao bih, još važnije - prava građanima Srbije da odlučuju kakvu politiku žele, kakvu Vladu žele i kako i na koji način žele da funkcioniše država u kojoj žive. To pravo su mnogi ostvarili za svoje države i za svoje nacije, ali to pravo građanima Srbije, srpskom narodu ne žele da dozvole, nego žele da porukama, pritiscima dovedu dotle da mi ovde imamo faktički jednu kancelariju koja će da ispunjava zahteve koji dolaze bilo sa istoka, bilo sa zapada, bilo sa severa, bilo sa juga, ali nikako onako kako žele građani Srbije.

Važno nam je da ova Vlada nastavi ekonomski rast. Važno nam je i da se završi ova godina, bilo bi dobro da to bude na nivou ili preko nivoa onoga što je bilo prethodne godine. Ima izgleda da će biti tako. Prethodna je završena sa 3,9 milijardi evra direktnih stranih investicija. Ove godine smo u septembru mesecu bili na 3,1 milijardi. Da se najavljeni rast plata i penzija nastavi i u narednom periodu. Već novembra meseca će biti rast penzija od 9%, a od nove godine 12,1%, a minimalna cena rada će biti, po prvi put, 40 hiljada dinara. To su veoma važni i dobri rezultati.

Želimo realizaciju Plana 2025, koji će iz temelja i iz osnova da promeni uslove života u Srbiji.

Takođe, planiran je rast zarada od 12,5%, a ekonomski pokazatelji koji se tiču zaposlenosti pokazuju da je nezaposlenost u ovom trenutku i po statistici i načinu merenja koji nam nije na korist negde na 8,9%.

Postoji određeno iskustvo ljudi koji su u prethodnom periodu vodili Vladu Republike Srbije i zahvaljujući određenim stvarima koje su imali prilike da vide i određenim situacijama u kojima su se nalazili i u razgovoru koje smo imali sa njima došli smo do određenih predloga koji se tiču same strukture Vlade Republike Srbije. Neću ulaziti u to da li je i ovaj zakon još jedan relikt nekih prethodnih vremena. U mnogim zemljama ovako nešto ne postoji, Vlada sama predlaže svoju strukturu, ali pošto je već tako kao što jeste mi danas ovaj prvi korak predlažemo da izgleda ovako.

Neka ministarstva su podeljena, neka su drugačije organizovana, u skladu sa onim što su okolnosti u kojima se Vlada danas nalazi, u kojima funkcioniše diktirala.

Ministarstvo trgovine, turizma i telekomunikacija je podeljeno na nekoliko resora, u želji pre svega da se formira ministarstvo unutrašnje i spoljne trgovine.

Svedoci smo da stvari koje nemaju veze sa ovom zemljom i te kako imaju posledice i u našoj zemlji. Vrlo često uticaji koji nemaju veze sa našom ekonomijom prave posledice upravo kod nas, u odnosu na određene cene, u odnosu na određene inpute koji se kasnije prenose sve do džepa građana.

Zato nam je bilo važno da se sve stvari vezane za trgovinu nađu na jednom mestu, da se ne nalazimo u situaciji da se traži informacija od jednog ministarstva, da ono uputi na drugo ministarstvo, da drugo ministarstvo uputi na treće ministarstvo i da građani na kraju ne dobiju tačnu informaciju šta je razlog za određeno stanje koje se tiče trgovine, koje se tiče cena, marži itd.

Informisanje i telekomunikacije kao posebno ministarstvo. Smatramo da je u vremenu u kojem živimo i jedno i drugo veoma važno, ali takođe i veoma povezano.

Život se promenio toliko da je danas život bez mobilnog telefona faktički nezamisliv, da se preko mobilnog telefona i informišemo i komuniciramo i zato je potpuno, rekao bih, logično da na ovakav način formiramo jedno ministarstvo.

Takođe, ono se tiče i obaveze da se putna infrastruktura i sva druga infrastruktura unapredi u skladu sa današnjim potrebama života. Dakle, kao što imamo Moravski koridor na kome imamo celim putem optičku infrastrukturu, tako je potrebno da se završe i oni projekti koji podrazumevaju brzi internet u svakom naselju, u svakom selu u Srbiji do 2025. godine.

Ovo ministarstvo imaće obavezu da se pripremi za raspisivanje aukcije za 5G mrežu u Srbiji, što će dodatno omogućiti nove mogućnosti korisnicima mobilne telefonije i još bolju telekomunikaciju, odnosno informisanje.

Danas faktički sve što se tiče medija ili najveći deo informacija koje se tiču medija dobijamo sa medija koji nisu tradicionalni. Tradicionalni mediji kao što su novine, kao što su radio programi ili radio stanice i televizije danas polako odlaze u drugi plan, a primat preuzimaju mediji koji se nalaze na internetu, koji se nalaze na mrežama kroz razne portale, kroz razne podkaste, kroz razne aplikacije i preko njih danas dolazimo do najvećeg broja informacija.

Upravo zbog toga ovo ministarstvo će imati obavezu da se bavi i medijskom strategijom, realizacijom i sprovođenjem medijske strategije, kao i uređivanjem pravila funkcionisanja portala i svega ostalog što čeka ne samo našu zemlju nego i mnoge zemlje u svetu.

Sport je postao prevelik resor i zaista u sportu se planira mnogo toga velikog važnog i zato smo smatrali da sport treba da bude izdvojen, a turizam i omladina će biti posebno ministarstvo iako na oko postoje kritike i bile su one i juče u tim dominantnim nastupima izrečene, za koje inače samo tvorci koji smatraju da su bili dominantni kažu da su dominantni, jer oni su to nepristrasno ocenili - svoj nastup kao izuzetno dominantan, ali dobro, važno je u životu biti objektivan.

Dakle, za ove dve oblasti postoje razni konkursi i pri EU i na drugim mestima gde možete da konkurišete za sredstva koja se odnose i na turizam i na mlade.

Sa druge strane, mi imamo situaciju da smo jedan sistem nasledili koji dugo vremena traje i nekako je postala sintagma da izgovorite sport i omladina, ili omladina i sport, mada nije to često ministarstvo na takav način funkcioniše u drugim zemljama, a nije bio slučaj ni kod nas, ali o tome ćemo u raspravi, pošto ovde očekujem da će biti određenih pitanja. Mi se omladinom bavimo multisektorski, ovo će biti samo ministarstvo, koje će dakle, biti resorno, zaduženo da vodi računa o tom pitanju, ali ne postoji ministarstvo na ovom spisku koje možete da vidite a da se ne bavi pitanjem omladine, bukvalno svako ministarstvo se bavi pitanjem mladih.

Kultura će biti posebno ministarstvo, ili, trebalo bi da bude po ovom predlogu posebno ministarstvo, zato što smatramo da u kulturi treba nastaviti sve ono što je dobro započeto i što predstavlja dobar temelj za nastavak razvoja kulturne politike Srbije. posle deset godina nerada, otvoren je Narodni muzej, Muzej savremene umetnosti, ali su urađene i neke druge stvari u pravcu podizanja i jačanja nacionalnog dostojanstva Srbije i njenih građana, Srbije i srpskog naroda. Pokrenuli smo pitanje kulture sećanja koje je u ovoj zemlji bilo zanemarivano godinama, bez kompleksa žrtve, govorimo o tome i gde smo stradali, kako smo stradali i od koga smo stradali, i nemamo problem da na to ukažemo, i zato spremamo da se u budućnosti otvori muzej koji će biti posvećen svim žrtvama našeg naroda u NDH, naravno, gde je Jasenovac kao tvornica zla, nezabeleženog ljudskog zla simbol, ali koji podrazumeva i stradanje u svim znanim i neznanim jamama Hercegovine, ljudi koji su bacani u Savu, ljudi koji su stradali u Garavicama kod Bihaća, gde su klani samo zato što su Srbi i što su pravoslavni. Tu kulturu sećanja moramo da gajimo da buduće generacije znaju šta se dešavalo, ne zato što želimo na taj način da stvaramo nekakav antagonizam, nego zato što smatramo da smo dužni da se sećao onih koji su svojim glavama platili pripadnost našem narodu.

Ministarstvo za javna ulaganja će objediniti sve one poslove koji su neophodni za realizaciju poslova koji se tiču velikih investicija koje se i u ovom trenutku odvijaju u Srbiji. Velike su investicije u škole, u bolnice, domove zdravlja, u lokalne sredine, i sada će na jednom mestu svi predstavnici i lokalnih samouprava i građana imati priliku da dobiju informaciju o tome šta je ono što treba da se radi, šta je ono što treba od dokumentacije da donesu i sve ono što je radila Kancelarija za javna ulaganja sada se diže za još jedan viši nivo. Glavni cilj, rekao bih, ovog ministarstva treba da bude da se nastavi ravnomerni regionalni razvoj Srbije, jer mi nemamo investicije samo na ovom potezu koji se tiče Beograda i Novog Sada, gde je faktički, žila kucavica srpske privrede i naše ekonomije, i koji u najvećoj meri utiče u onome što je naš BDP, nego se ulaže i u Sombor i u Kikindu, i u Vladičin Han, i u Niš, i u Kragujevac, i naravno, i uu Novi Pazar i u Rašku i u Kraljevo, dakle, i na istok i na zapad i na sever Srbije u želji da u svakom delu Srbije učinimo život građana boljim.

Nauka i tehnološki razvoj predstavljaju takođe, važan segment koji treba regulisati u narednom periodu, i zaslužuju posebno ministarstvo, jer se mi nalazimo u nečemu što se zove četvrta industrijska revolucija, i ne samo da se nalazimo tu, nego da dajemo ozbiljan doprinos toj industrijskoj revoluciji zahvaljujući mladim ljudima koji se bave IT sektorom i koji su uspeli da izvoz od IT industrije podignu na nivo poljoprivrede, ili su već premašili malo izvoz koji Srbija ima od poljoprivrede. Želimo to da se nastavi, jer smatramo da je veoma važno da Srbija bude u korak sa svetom u toj oblasti, jer ukoliko, bismo propustili ove brze promene koje se dešavaju u ovoj oblasti, mislim da bi one postale nenadoknadive i da bismo onda tavorili u mestu, dok bi drugi nenadoknadivo odmakli od nas. Ovde je jako važno da će ovo ministarstvo biti prava podrška naučnoj zajednici, kao i to da će u okviru upravo ovog ministarstva funkcionisati fond za mlade talente, baš da bi se pogurala ta inovativnost, kreativnost mladih ljudi koji zaista su, ne ravnopravni sa svojim vršnjacima iz sveta, nego su vrlo često i daleko ispred njih.

Dakle, ovo bi bile neke osnovne promene koje se tiču postojećeg Zakona o Vladi, međutim, ipak, želim da završim onim kako sam i počeo ovo izlaganje, okolnosti u kojima će Vlada, ukoliko bude dobila podršku poslanika, su vanredne okolnosti, neke oblasti upravo zbog vanrednih okolnosti moraju da budu izdvojene i da im se posveti posebna pažnja. Neke druge oblasti, a sve su nam važne, moraju biti reorganizovane, ali ova vlada, koja će nadama se, biti izabrana naredne nedelje, bar što se nas iz poslaničke grupe Aleksandar Vučić – Zajedno možemo sve, ima jedan važan i krupan zadatak, jer to nije lak posao, a to je da svima i svuda poruči jednu jasnu i glasnu rečenicu, koja glasi – ovo je naša zemlja, u njoj odlučuju naši građani, za njih radimo i za njih se borimo. Sve vas poštujemo, ali Srbija nam je preča od svega. Hvala vam.

PREDSEDNIK: Hvala predstavniku predlagača.

Da li izvestioci nadležnih odbora žele reč?

Da, ispred Odbora za ustavna pitanja i zakonodavstvo, Jelena Žarić Kovačević, predsednik odbora.

Izvolite.

JELENA ŽARIĆ KOVAČEVIĆ: Uvaženi predsedniče Narodne skupštine, hvala vam što ste mi dali reč.

Dame i gospodo narodni poslanici, pred nama je danas, a biće i u načelnoj raspravi i u raspravi o pojedinostima Predlog zakona o izmenama i dopunama Zakona o ministarstvima koji je takođe bio i tema sednice Odbora za ustavna pitanja i zakonodavstvo. Mi smo na sednici ocenili da ovaj predlog zakona jeste u skladu sa Ustavom i zakonodavnim sistemom Republike Srbije.

Ukratko u ovom javljanju mogu da se osvrnem na celokupan predlog. Želim da kažem da sam mišljenja da je ovaj predlog dobar i da su izmene koje možemo iz ovog predloga da vidimo, dobre u odnosu na prethodni sastav Vlade ili na neke ranije sastave Vlade, utoliko što ćemo moći da govorimo o mnogo većim rezultatima kada budemo sagledali sve pozitivne efekte koji se očekuju od ovog zakona onda kada on bude bio usvojen.

Posebno bih možda istakla u ovom trenutku samo oblast na koju je stavljen akcenat i to bih pohvalila. To je oblast trgovine, odnosno akcenat je stavljen na kako unutrašnju tako i spoljašnju trgovinu i to bih učinila iz dva razloga. Prvo zato što se celokupna Međunarodna zajednica nalazi u specifičnim okolnostima, a razume se najpre i zbog toga što je ekonomija jako važna za našu zemlju.

Važno je da možemo da radimo na unapređenju ekonomskih odnosa i sa inostranstvom i da sprovodimo mere koje će dati rezultate kada govorimo o različitim mogućnostima koje će moći da budu otvorene za Srbiju. Bez obzira na to da li se radi o zaključivanju nekih novih trgovinskih sporazuma ili se radi o merama koje ćemo sprovoditi, a koje se tiču uvoza ili izvoza ili se radi o sredstvima koje ćemo povući, iskoristiti iz određenih predpristupnih fondova.

U svakom slučaju, sve to zajedno očekujem da će rezultirati novim investicijama, novim radnim mestima i na kraju i boljim životnim standardom naših građana, čemu naravno i težimo.

U svakom slučaju, detaljnije i više ću govoriti u plenumu. Mislim da je ovo dobar trenutak da se podvuče crta, da se govori o nekim rezultatima, ali da se govori o nekim projektima koji očekuju našu zemlju.

Za kraj ovog javljanja iskoristiću samo priliku da pozovem koleginice i kolege narodne poslanike da podržimo ovaj predlog, jer nam je potrebno da nastavimo sa jačanjem, potrebno nam je da nastavimo sa razvojem naše Srbije u svim oblastima i da pokažemo da nam je zaista značajan put sveukupne stabilnosti na kome se nalazimo.

Hvala.

PREDSEDNIK: Hvala vam.

Odbor za pravosuđe, državnu upravu i lokalnu samoupravu, Vladimir Đukanović, predsednik Odbora.

VLADIMIR ĐUKANOVIĆ: Zahvaljujem se, predsedavajući.

Evo, sinoć smo imali, bogami dva sata raspravu na odboru. Mislim da je zaista bilo, onako potpuno demokratski, svako je mogao da iskaže svoje mišljenje. Moram da kažem da ima i nekih veoma smislenih primedbi koje dolaze sa druge strane. U duhu parlamentarizma to kažem i valjalo bi ih razmotriti, govorim o onome što je opozicija prigovarala.

Ja sam, inače, u nekoliko navrata, javno nastupajući, govorio da mi biramo ratnu Vladu i to je tako. Mi ćemo birati ratnu Vladu. Zašto? Zato što je u svetu rat i mnoge države, posebno u Evropi, su prinuđene da donose određene ratne mere da bi opstali. U skladu sa tim, mislim da smo napravili zaista dobre obrise vezano za ovaj Zakon o ministarstvima.

Inače, kada nam neko kaže o glomaznosti o ne znam čemu, ja ću samo podsetiti, ona prva prelazna Vlada posle 5. oktobra imala je 34 ministarstva, da bi svako bio zadovoljen. Ali, kako god.

Mislim da su neke stvari dobro ovde učinjene. Pre svega, pohvalio bih zato što se konačno prosveta i nauka razdvajaju. Meni je to uvek bilo glomazno i ministarstvo koje nije moglo da odgovori obavezama da imate spojenu prosvetu i nauku, zato što se nauka bavi nečim potpuno desetim i ovo je tehnološka inovacija. Prosveta treba da se bavi školstvom, osnovnim i srednjim obrazovanjem. Mislim da je to jedan jako dobar korak.

Mislim da je veoma dobro što imamo Ministarstvo za javna ulaganja. Evo, pošto stalno idu prigovori gde idu naše pare, gde ide naš novac, sada ćete moći to i te kako mnogo bolje da kontrolišete jer imate ministarstvo. Imaćete nadležnog ministra koji će ovde dolaziti i moći ćete da vršite apsolutno potpunu kontrolu gde ide naš novac. Tako da, mislim da je ovo jedan veoma, veoma dobar potez i nešto što je učinjeno zaista za dobrobit građana.

Ono što moram da pohvalim, to je izdvajanje informisanja iz resora kulture. Mislim da je veoma dobro što imamo posebno Ministarstvo za informisanje i telekomunikacije, jer to ima smisla da bude jedno sa drugim, s obzirom da se, kolega Ivanov je veoma dobro to obrazložio, mi danas uglavnom informišemo elektronski i tradicionalni mediji poput dnevne štampe itd. sve više se gase. Gotovo da većina dnevnih listova u Evropi i svetu se gase i prelaze na portale i tako se informišemo.

Drugo, da vam nešto kažem, društvene mreže su uzele potpuni primat. Pogledajte kakva je, recimo, afera bila i šta se sve dešava samo zato što jedan od najbogatijih ljudi, vlasnik „Tesle“ kupuje Tviter. Molim lepo, pogledajte samo do koje granice je došlo, da američki izbori zavise od jednog Tvitera ili od Fejsbuka. Tako da, mislim da će naše to novo ministarstvo morati polako da reguliše tu oblast društvenih mreža, zato što je to sada neki novi sistem informisanja, posebno preko kojeg se mladi informišu, ali mislim da će morati mnogo da uradi i na zaštiti novinara.

Mi smo danas imali jedan skandalozan slučaj. Ne znam zašto to izbegavamo ovde da kažemo. Danas je napadnuta novinarka Emilija Marić, novinarka Novosadske televizije, zato što se valjda nekim demonstrantima koji su tamo došli u Novom Sadu da divljaju i da ne znam više šta rade nije svidelo njeno izveštavanje, pa su je napali, pa je i udarena i vređali su je. To je valjda zato što nije NUNS-ova novinarka i onda valjda možete da je vređate i da je tučete, da je bijete. Kao što izgleda imamo običaj da dolazimo ispred redakcija da premlaćujemo novinarke ili da premlaćujemo vlasnike medija, to je valjda dopušteno, to je demokratski. A kada bi slučajno neko uradio obrnuto, pa otišao ispred redakcije nekih drugih medija, onda bi to bila revolucija, onda bi se tražilo otprilike da NATO pakt interveniše i slično.

Tako da, nadam se da će to ministarstvo i te kako nešto uraditi na zaštiti novinara, jer ovo što se danas dogodilo u Novom Sadu je nešto što je skandalozno i što mora svakako da se osudi.

U svakom slučaju, nas čekaju užasno teški izazovi, nas čeka veoma, veoma teško vreme. Svi ministri koji ovde budu i koji budu vodili neke od ovih resora moraju da znaju i da budu svesni, ne bio im u koži, ništa gore i teže nije moglo da im zapadne, zato što će i biti kontrolisani i zato što će imati strahovite izazove pred sobom.

Mi se spremamo za najteža moguća iskušenja i u skladu sa tim ovo ćemo svakako podržati. Mislim da je dobro koncipirano, a neka nam je Bog u pomoći u nekom narednom periodu šta sve može da nam se dogodi. Hvala vam.

PREDSEDNIK: Hvala predsednicima odbora još jednom.

Da li predsednici, odnosno predstavnici poslaničkih grupa žele reč?

Reč ima Aleksandar Olenik.

Izvolite.

ALEKSANDAR OLENIK: Dame i gospodo, poštovani građani Republike Srbije, na početku moramo da istaknemo da je sazivanje od danas do sutra neprimereno čak i za mesne zajednice, uz svo poštovanje članova mesnih zajednica, to je nešto što prosto govori o odnosu koji ova izvršna vlast ima prema ovoj Skupštini.

Pored toga što je neprimereno, to je i neozbiljno, ali svakako neće uspeti da spreči poslanike opozicije da urade svoj posao, da urade analizu i da obaveste građane o predloženom zakonu.

Što se nas tiče iz Koalicije Vojvođani, nama je za analizu ovog predloga zakona i 25 ministarstava trebalo pola sata, možda uz kafu sat vremena. Tako da, što se nas tiče, možete sledeći put i za 12 sati da nas pozovete, možete i za šest sati, mi ćemo naš posao da uradimo. Nećete moći da sakrijete ništa i nećete moći da nas sprečite da uradimo ono što je naš posao.

Ali, bitno je reći da je posao opozicije uređen zakonom i ustavima i da je to od opšteg interesa i da opozicija svoj posao radi u interesu svih građana, i onih koji su glasali za poziciju i onih koji su glasali za opoziciju.

Ako se sada vratimo na sam zakon, odnosno na Predlog zakona, u njemu na 19 strana nijednom jedinom rečju se ne pominje Vojvodina. Nijednom ni jedna reč. Pominju se autonomne pokrajine, ali ne i Vojvodina. Ta ista Vojvodina puni ovaj budžet, naš budžet, budžet Republike Srbije sa oko trećinom i oko trećina građana se nalazi na teritoriji Vojvodine, a nijednom jedinom rečju nismo pomenuti.

Naravno, istine radi, Vojvodina ima svoju skupštinu, ima svoju vladu, ali je Vojvodina deo ove države, bila je, biće, ostaće i prosto red je, a i prosto potreba je da u ovako važnom zakonu Vojvodina dobije svoje mesto.

Na primer, ako pričamo i dalje o tome, kada pogledamo nadležnosti svih ministarstava koji su predloženi, mene interesuje koje ministarstvo će da podnese predlog zakona o finansiranju Vojvodine? Hoće li to možda da uradi Vlada? Ova Skupština 14 godina krši Ustav time što nije donela zakon o finansiranju Vojvodine. Iz ovog predloga je vidljivo prosto da će tako biti i u narednom periodu. To prosto odražava stav ove većine i buduće izvršne vlasti prema Vojvodini.

E sada, ima 25 ministarstava, neću ih komentarisati sve. Pored toga što je preglomazno, bavićemo se samo najbitnijim ministarstvima i najbitnijim odredbama ovog zakona. Za nas je najvažnije Ministarstvo za evropske integracije. Postojalo je pre, postojaće i u ovom delu i to je dobro. Ali, postavlja se pitanje čime će se baviti ovo ministarstvo? Mi ako ne uvedemo sankcije Rusiji odmah, ovo ministarstvo nema razloga da postoji u ovom zakonu niti ima svoj posao koji bi trebalo da obavi.

Ako tumačimo postojanje ovog ministarstva kao stav i najavu da će naša država, odnosno izvršna vlast da promeni svoj stav i da uvede sankcije Rusiji, onda je dobro i pozdravljamo što postoji ovo ministarstvo. Ali, ako se to ne uradi, ovo ministarstvo gubi svoj misao. Ako ostane situacija kakva je sada i ako i dalje budemo imali štetnu politiku od dve stolice, 15 stubova i raznih drugih eksperimenata, ovo ministarstvo će služiti samo za jednu propagandu kako smo mi na evropskom putu.

Da završim sa ovim ministarstvom. Samo u slučaju da Vlada na prvoj sednici u prvoj tački, znači buduća Vlada, uvede sankcije Rusiji, tada postoji smisao i tada ovo ministarstvo treba da postoji. Sve ostalo je bacanje para poreskih obveznika.

Drugo za nas bitno i zanimljivo ministarstvo, Ministarstvo unutrašnje i spoljne trgovine. Prvo, to je sam institut Ministarstva trgovine, nema nikakvog logičkog razloga da se govori – spoljne i unutrašnje. Ali, dobro, to je čisto terminologija. Suštinski, ako govorimo o trgovini i o razmeni naše države, moramo reći da je 80% naše trgovinske razmene upućeno ili ide ka tržištu EU. Mi ako prekinemo pregovore, ili ako oni budu prekinuti, mi gubimo tržište EU. To nisu sankcije, nego je to naš izbor. Ako izgubimo tržište EU, mi njega ne možemo da zamenimo, nemamo rezervno tržište, kao što možemo da zamenimo rusku naftu i ruski gas.

Znači, tržište EU ne možemo da zamenimo, tako da se opet postavlja pitanje – ako odmah na startu, na prvoj sednici buduće vlade ne usvojimo sankcije, šta će nam Ministarstvo za unutrašnju i spoljnu trgovinu? Možda ostaje da se bavi stotim pokušajem da „Fijat“ koji se proizvodi u Kragujevcu da ga izvezemo u Rusiju bez carine, ali, kako nismo mogli do sada, tako nećemo moći ni dalje, a više ga i ne proizvodimo.

Ono što je meni lično jako bitno, a i koaliciji „Vojvođani“, a pretpostavljam i celoj grupi „Evropski regioni“, to je Ministarstvo prosvete i Ministarstvo nauke, tehnološkog razvoja i inovacija. Gledao sam nadležnosti i delokrug za ova dva ministarstva i ono što je meni jako bitno, pitam sve vas ovde, a i građane – po kojoj to nadležnosti crkva menja udžbenike iz biologije? Koja je to prosveta i kakva je to nauka kada nam crkva menja i uređuje udžbenike iz biologije, a da se mi tu ništa ne pitamo? Je li to tehnološki razvoj, jesu li to inovacije ili su to inovacije koje nas vode pravo u srednji vek?

Ako će i nakon izbora Vlade ostati situacija da nam crkva menja udžbenike, onda nam ne treba ni Ministarstvo prosvete, ni Ministarstvo nauke, tehnološkog razvoja i inovacije. Onda nam ne treba ni Vlada. Imamo Sinod i to je dovoljno.

Sledeće ministarstvo, moram priznati da tu ima najviše pitanja, to je ministarstvo turizma i omladine. Prosto ne vidim kako su se spojili ova dva resora, šta tu ima zajedničko osim, pretpostavljam da nije mogao da se napravi neki bolji dogovor u budućoj koaliciji na vlasti, pa je ovo neko nesrećno rešenje.

Drugo, po logici stvari, ako spajate turizam i omladinu, da li to znači da se naša omladina sprema da putuje i da joj ova Vlada pomaže u tome? Ja se nadam da grešim i da postoje drugi razlozi zašto je omladina na takav način spojena sa turizmom.

Sledeće ministarstvo je Ministarstvo za brigu o selu. Ono je postojalo i pre, postoji i sada. Selo jeste u velikim problemima, ali nije problem u Ministarstvu koje je, uzgred budi rečeno, verovatno formirano i postoji da bi se jedna stranka koristila tim ministarstvom, problem je u centralizaciji. Srbiju i srpsko selo ubija centralizacija, a ne Ministarstvo za brigu o selu. Tek kad budemo imali Ministarstvo za ravnomerni ekonomski razvoj i Ministarstvo za regionalizam i kada dominantna politika bude regionalna politika i regionalizam, nasuprot centralizmu koje imamo sada, tek onda će srpsko selo moći da napreduje. A u međuvremenu možete da zovete ministarstvo kako god, neće od toga biti bolje selu nego će biti bolje samo jednoj partiji koja bukvalno koristi ovo ministarstvo kao svoju infrastrukturu.

Na kraju, poslednje ministarstvo koje je nama bitno od ovih 25 jeste Ministarstvo za rudarstvo i energetiku. Pretpostavljamo da je Ministarstvo za rudarstvo i energetiku nadležno da pokrene postupak za raskid sporazuma energetskog sa Rusijom. Mi predlažemo to mesecima i ponovo ćemo to da istaknemo. Smatramo da na prvoj sednici Vlade ministar koji bude bio u resoru Ministarstva za rudarstvo i energetiku treba da pokrene postupak za raskid štetnog energetskog sporazuma i to kao prvu meru sankcija prema Rusiji. Ako se to ne uradi, nećemo imati ni rudarstvo ni energetiku.

Pošto je to dug i tehnički složen proces, ne može da se završi odmah, takođe predlažemo da dok traje postupak raskida ovog sporazuma, da ovo Ministarstvo za rudarstvo i energetiku odmah, čim se formira, počne da naplaćuje Rusima zakonsku rudnu rentu od 7%, a ne 3% kako je to bilo do sada. Na primeru Kikinde i okolnih mesta, to su milioni dinara koji idu u ruske ruke, a ne u ruke građana Kikinde, Zrenjanina ili Bečeja.

Na kraju, moram reći da Vlada sa 25 resora jeste preglomazna. Bilo je u istoriji sličnih, ali je to uvek rađeno da bi se zadovoljili koalicioni partneri, i to sve na račun građana Srbije i građana Vojvodine.

Ali, sada je situacija, moram priznati, nešto drugačija. Jer, s jedne strane imamo 25 resora odnosno budućih ministara, a sa druge strane imamo situaciju da se o svemu pita jedan čovek. U suštini, ministri bi trebali da budu političke ličnosti, da donose odluke, da imaju odgovornost, ali ako jedan čovek odlučuje o svemu, onda su svi budući ministri u fazi ili statusu mlađeg ili starijeg referenta i to onda nije Vlada. Tako da nema mnogo ni suštinske koristi od ove rasprave, kao što suštinski nije mnogo ni bitno kako će se zvati koje ministarstvo niti ko će biti izabran za ministra, pošto jedan čovek odlučuje i o Vladi i o svemu ostalom. Ali, dajte da uradimo bar nešto da ovaj parlament bar delimično izvrši svoju ustavnu funkciju.

Na kraju, naravno, iz mog izlaganja je jasno da koalicija Vojvođani, ali i cela poslanička grupa Evropski regioni, neće podržati ovaj predlog zakona i da ćemo glasati protiv, ali na samom kraju, ali naravno i ne najvažnije, po pitanju nadležnosti. Jako bi bilo bitno da znamo koje ministarstvo je nadležno za gospodina Novaka Nedića sekretara Vlade, da li je to Ministarstvo pravde, da li je to Ministarstvo unutrašnjih poslova, da li je to tužilaštvo? Pošto se on ne oglašava, ne osporava tvrdnje da je povezan sa kriminalom i klanovima, bilo bi lepo da vidimo koji će državni organ da reaguje i da nas o tome obavesti. Hvala vam puno.

PREDSEDNIK: Zahvaljujem.

Povreda Poslovnika, Dušan Radosavljević. Izvolite.

DUŠAN RADOSAVLjEVIĆ: Poštovani gospodine predsedniče, radi se o članu 107. povreda dostojanstva ovog visokog doma. Naime, ako ste pažljivo pratili prethodnog govornika, najuvredljivije je vređao SPC, odnosno osećanja nas verujućih ovde. Trebali ste ga opomenuti. Mi svi ovde koji smo verujući, nemamo nameru uopšte da se raspravljamo sa onima koji to nisu, koji su bezbožnici, to je njihovo pravo, ali je skandalozno, da u ovakvom domu, neko ko je bezbožnik ovako govori o instituciji koja je stvorili ovu državu. I da jednom za svagda nauči, Sveti Sava i Sv. Simeon, dva monaha su stvorili ovu našu otadžbinu. Ako on to ne zna, to je njegov problem.

Završavam, biću kratak. Samo ne smete nikada da dozvolite da se povrede bilo čija vreska osećanja ovde. Svojim izlaganjem duboko nas je sve omalovažavao i povredio. Hvala vam.

PREDSEDNIK: Zahvaljujem.

Da li želite da se izjasnimo? Ne, ne želite. Hvala i na tome.

Povreda Poslovnika. Reč ima Radmila Vasić. Izvolite.

RADMILA VASIĆ: Poštovani građani, poštovani predsedavajući, kolege, ukazujem na povredu Poslovnika, član 106. gde govornik može da govori samo o tačkoj dnevnog reda o kojoj se vodi pretres.

Upravo je i kolega pre mene ukazao na povredu Poslovnika, a tačnije kolega koji je govorio malopre, duže vreme je govorio uvredljivo o SPC. Duže vreme je govorio uvredljivo o svim pravoslavnim vernicima, a da ga vi za to niste upozorili ili prekinuli. To je nešto na šta ukazujem kao povredu Poslovnika.

Pre svega, želim da kažem da, prema poslednjem popisu iz 2011. godine, 85% naroda u Srbiji je pravoslavne veroispovesti, a oko 5% katoličke, 3% muslimanske i da ne nabrajam. Imaćemo sada popis, pa ćemo znati i tačnije podatke.

Ono što je važno je da je nedopustivo da se u ovom domu Narodne skupštine ovako neko izražava prema pravoslavnom sprskom narodu, prema SPC, a da od istih tih građana prima platu.

Hvala.

PREDSEDNIK: Iako ste ukazali na 2. član, suštinski, primedba je ista kao kod gospodin Radosavljevića.

Da li ste vi želeli da se izjasnimo?

RADMILA VASIĆ: Ne.

Hvala.

PREDSEDNIK: Dobro.

Narodni poslanik Đorđe Pavićević, Poslovnik.

Izvolite.

ĐORĐE PAVIĆEVIĆ: Znači, ja bih samo da reklamiram član 106. tačka 3. PREDSEDNIK: Izvinite, upravo je bilo 106.

ĐORĐE PAVIĆEVIĆ: Ne, nije.

PREDSEDNIK: Gospođa iz Dveri je ukazala na član 106.

ĐORĐE PAVIĆEVIĆ: Stav 3.

PREDSEDNIK: Na ceo član 106. je ukazala.

ĐORĐE PAVIĆEVIĆ: Ovde se radi o tome da …

PREDSEDNIK: Ali, ne može se, po Poslovniku, ukazati na član na koji je prethodno ukazan.

Znači, ako je 106, sve što ste imali kao primedbu, na to je upravo i ukazano.

ĐORĐE PAVIĆEVIĆ: Da, ali ovde se radi o drugoj stvari.

(Isključen mikrofon.)

PREDSEDNIK: Hvala vam.

Isto Poslovnik, Puškić.

Izvolite.

BORKO PUŠKIĆ: Poštovani predsedavajući i uvažene kolege i koleginice narodne poslanici, pomaže Bog.

Reklamiram i ukazujem na povredu Poslovnika pod rednim brojem člana 109. stav 6, gde se uvredljivo izražavao prethodni govornik, na način koji ne priliči da se SPC, jedna najstarija, najuglednija i najbrojnija nevladina organizacija u Srbiji i na Balkanu na taj način tretira i vređa.

PREDSEDNIK: Gospodine Puškiću, član 109. nema stav 6.

BORKO PUŠKIĆ: Ima.

PREDSEDNIK: Ne, sve je jedan stav.

BORKO PUŠKIĆ: Imate. Evo - ako upotrebljava psovke i uvredljive izraze.

PREDSEDNIK: To je sve stav 1.

BORKO PUŠKIĆ: Dobro, stav 1. ali je član 109.

Dakle, na jedan neprimeren način se ophodi i tretira SPC, koji je stvorio ovu otadžbinu našu Srbiju, Sveti Sava i Stefan Nemanja. Zaista je neprimereno da neko govori da crkva ima pravo da reaguje po pitanju ukidanja nekih udžbenika.

PREDSEDNIK: Razumeo sam vas, gospodine Puškiću.

Suštinski istu stvar govorite kao i vaša koleginica malopre, kao i pre toga narodni poslanik.

BOŠKO PUŠKIĆ: Ovo je član 109.

PREDSEDNIK: Nemate potrebe da to radite. Ukazali ste na to, razumeo sam vaše nezadovoljstvo.

Da li vi želite da se izjasnimo?

BORKO PUŠKIN: Ja sam samo od vas tražio, kao predsedavajući, da reagujete na ovakve…

PREDSEDNIK: Razumeo sam.

BORKO PUŠKIN: Hvala.

PREDSEDNIK: Znači, da ne glasamo?

BORKO PUŠKIĆ: Ne.

PREDSEDNIK: Pošto sam obrisao sistem, javio se za reč pre ukazivanja na povrede Poslovnika ovlašćeni predstavnik predlagača gospodin Jovanov.

Izvolite.

MILENKO JOVANOV: Mogao bih da kažem i da počnem time da, čudi me kako niko od poslanika nije reagovao na način da je kolega govorio o SPC na jedan nedostojan način, pa pošto smo to čuli već pet puta, pa evo i ja da kažem to. Zaista je nedostojno.

Nema smisla tako da nastupate, a još manje ima smisla da se predstavljate kao zastupnik Vojvođana. Možda Vojvođana onih profesionalnih ili onih koji se nacionalno tako osećaju, tako da, ali ljudi koji žive u Vojvodini… Dakle, 2,3% ljudi koji žive u Vojvodini je glasalo za tu listu koju vi predstavljate i sada vi predstavljate svih ostalih 98%. Šta? Po kom osnovu?

Dakle, tu postoji ozbiljna razlika između vas, recimo, nas ili ovih koji predstavljaju Veljka Belivuka, što smo imali prilike danas da čujemo.

Vidite, mi kada kažemo da je nama lider Aleksandar Vučić, mi onda vidimo šta on govori, pa to prenosimo ovde u Skupštinu, a oni kojima je lider Veljko Belivuk neka slušaju šta on govori, pa to prenose ovde u Skupštini, da svi čuju šta kaže Veljko Belivuk, koji na istom suđenju sa jedne strane kaže da nije počinio sva ona krivična dela koja mu se stavljaju na teret, što smo videli svojim očima da je počinio, da se nije cerekao dok je držao za glavu čoveka kome su posle glavu odrubili. To nije počinio, iako smo svi tu sliku videli, ali jeste sve ovo što niko nije video i niko nije čuo i što on ponavlja kao papagaj, ali je našao svoju političku podršku, iako je Aleksandar Vučić pet puta demantovao da se ikada u životu video sa njim. Nema veze, ako je rekao Veljko Belivuk to je tako, jer oni bezuslovno veruju Veljku Belivuku, baš kao što mi bezuslovno verujemo Aleksandru Vučiću i svako ima svog lidera. Neko ima Veljka, neko Aleksandra. Svako po meri.

Ne možete, dakle, govoriti u ime Vojvodine, jer vas Vojvodina za to nije izabrala. Lako je, i ovo je neverovatna lakoća neodgovornosti, da kažete - uvedite sankcije Rusiji, to mora da bude prva odluka Vlade i onda šta radimo drugog dana, šta radimo trećeg dana, šta radimo šestog dana, kada budemo imali tenzije i unutar zemlje i van zemlje zbog toga?

Ja želim zbog građana koji ovo prate i zbog kolega poslanika koji slušaju - a zašto ne ispričate ljudima šta je ono što sledi posle toga? Šta je sledeći korak? Pa, nije sledeći korak da kažete - e, svaka vam čast, vidite šta su uradili, kako oni kažu, sada ste na pravoj strani istorije. Sledeći korak je priznajte realnost, odrecite se Kosova i Metohije. Ja znam da to vama nije problem, ni onima sa kojima politički sarađujete, ali velikom broju građana Srbije to jeste problem i ne želimo da se odričemo svoje teritorije.

Kada kažemo da postoje dve pokrajine, pa valjda svi znaju na koje se dve pokrajine misli. Ali, ni tu nije kraj. Postoji i treći korak koji će da kaže - priznajte da ste genocidni narod, priznajte da ste počinili genocid u Srebrenici. To su sve koraci, jer jednom kada tako krenete, put je vrlo jednostavan.

S druge strane, kažete kako će ekonomija da strada i to je tačno. Osamdeset posto naše ekonomije jeste naslonjeno na EU, ali je skoro sva ta ekonomija, odnosno 99% te ekonomije naslonjeno na energente koji dolaze u Srbiju iz Rusije. Sada ja vas pitam, evo, meni nije jasno, za nas kao građane ove zemlje kojima niko ne dozvoljava da budu slobodni, u čemu je razlika da fabrike zatvore zato što će reći - ne, ne, bili ste nevaljali, niste poslušali naše poruke koje smo vam slali sa zapada, pa ljudi ostanu bez posla, ekonomija nam propadne ili da se te fabrike zatvore zato što više nemamo energente iz Rusije? U čemu je razlika? Rezultat je isti i zato mi pokušavamo da vodimo politiku koja je jedino prihvatljiva za državu Srbiju, a to je da očuvamo svoju poziciju, da slobodno određujemo kako ćemo i sa kim da sarađujemo, a ne da poslušnički slušamo šta nam kažu, pa da to realizujemo.

Čemu izbori? Čemu Vlada? Čemu ministarstva? Čemu Skupština? Pa, ne treba nam ništa. Sve ukinemo, jedna kancelarija, jedan laptop, jedan telefon. Znači, za brze poruke dobiješ, realizuješ i kraj.

Decentralizacija. Pa, vaš saradnik na projektu ulaska u parlament je bio na čelu komisije Vladine za decentralizaciju. Šta je decentralizovao? Ništa.

Meni je to interesantno da se vi nama stalno predstavljate kao nešto novo, pa ne, vi ste politički projekat Lige socijaldemokrata Vojvodine. Vi ste projekat Lige socijaldemokrata Vojvodine. Pa, ne možete, to je sve ono što su oni radili 16 godina vlasti u Vojvodini, pokrajinske vlasti, a bogami, na jedan posredan način i republičke vlasti, na nivou državnih sekretara, eto tog direktora te kancelarije i šta već.

Da ukinemo ministarstvo za EU? Pa, nećemo da ga ukinemo iz istih argumenata za koje sam vam rekao vezano za Rusiju.

Ja ne razumem zašto ovo radimo? Ako već želite da vršite nekakav pritisak, zašto vršite pritisak na svoju zemlju? Hajde da izvršimo pritisak na one i levo i desno i istočno i zapadno, da razumeju poziciju Srbije, a ne da vrimo pritisak na vlast u Srbiji, da prihvati stavove istoka ili zapada. Pa, šta radimo mi, za istok i zapad ili za svoju zemlju? Valjda je to suština.

Zašto ne kažete šta je sve investirano u Vojvodinu u poslednjem periodu? Zašto ne kažete o prugama, putevima, tunel kroz Frušku Goru, svim tim velikim kapitalnim investicijama o kojima se samo pričalo dok ih predsednik Vučić nije realizovao i krenuo u realizaciju, zajedno, naravno, sa Vladom Srbije. Zašto to nije tema, nego se ide sa tom pričom mi Vojvođani, ne znam ni ja šta? I na kraju krajeva, ja znam za terazijske Crnogorce, a mi smo stvarno nešto Bogu zgrešili kada smo dobili i terazijske Vojvođane.

Mislim, kad se već pozivate na tu Vojvodinu i Vojvođane, pa za te autonomaše koje predstavljate ovde, pa nema veće uvrede nego da ih predstavlja neko iz Beograda. Vi ste u potpunoj kontradikciji. Aplauz će ići na kraju. Strpite se, evo sad ću. Samo polako, nemojte biti nestrpljivi, polako, tek smo počeli.

U svakom slučaju, Vojvodina kao autonomna pokrajina danas ima budžet od preko 100 milijardi dinara u vreme kada je politička organizacija koje je podržala gospodina Olenika bila na vlasti, nije dobacila ni do 70. Toliko o pokrajinskom budžetu.

Koliko su davanja iz republičkog budžeta, to je tek posebna tema koju svi svesno prenebregavate, svesno to radite, želeći da od Vojvodine napravite ono što ona nije, da je ona ugrožena. Od koga? Pa, od rođene države. Istina je, to radite.

Suština je u tome da vam to ne veruju čak ni građani Srbije koji žive u AP Vojvodina. I otuda vama 2,3%, otuda ste se predstavili kao manjinske lista, otuda je pokušaj da se na popisu od Vojvođana pravi nacija i sve ostalo. Otuda sve to.

Ali, džaba i vi, kao i mnogi drugi, terate ljude da biraju da li da veruju vama ili svojim očima. I to vam je isto kao i ovi Belevukovi portparoli ovde u ovoj Skupštini, koji nažalost, eto, postoje, koji nas teraju da verujemo u sve reči Veljka Belivuka i u to da nije učestvovao i krivičnim delima za koja postoje fotografije da je učestovao, gde se sam slikao i cerekao i sad kaže da nema veze sa tim i to je verovatno razlog zašto su te fotografije toliko zasmetale svima, upravo onima koji danas govore i citiraju Veljka Belikvuka, jer je razotkriveno upravo ovo što sada rade. I šta je rezultat? Da Skupština Srbije ima poslenike kojima je lider Veljko Belivuk i koji njegovu reč pronose u ovom parlamentu. Ja im čestitam na tome, mislim da su ponosni verovatno na svog lidera, prema svecu i tropar.

Što se tiče vašeg lidera i čoveka koji je osmislio celu ovu akciju vašeg ulaska u Skupštinu Srbije, Nenada Čanka, nemate podršku, nećete je ni imati. Znaju ljudi šta je u Vojvodini urađeno i znaju da je priča: „di su naši novci“ završila odgovorom: „pa, kod vas su naši novci“. Hvala vam.

PREDSEDNIK: Zahvaljujem.

Gospodine Pavićeviću, povreda Poslovnika.

ĐORĐE PAVIĆEVIĆ: Da, ja bih za ovo što ste mi malopre oduzeli reč. Član 103. Tamo piše da narodni poslanik ne može da ukaže na povredu na koju je već ukazano, bez obzira koji je član.

Ja sam želeo da ukažem na drugi deo člana i na drugu povredu, a ne onu koju ste mi vi učitali i zbog koje ste me prekinuli.

PREDSEDNIK: Gospodine Pavićeviću, ali to je bilo sve pre izlaganja gospodina Jovanova, kada ste se dva puta pozivali na isti član, što, kao što vidite, ne može po Poslovniku.

ĐORĐE PAVIĆEVIĆ: Ne, ne piše to.

PREDSEDNIK: Svakako, to nije nešto što se dešava sada, a neposredno se ukazuje.

Hvala vam.

Reč ima narodni poslanik Dejan Bulatović, povreda Poslovnika.

DEJAN BULATOVIĆ: Poštovani predsedniče Skupštine, poštovani poslanici, poštovani građani Srbije, ono što je jako sporno, da kada predsednik jedne najveće poslaničke grupe ovde kaže terazijski Vojvođani, terazijski Crnogorci, a Poslovnik je 104, član 104.

Smatram da ovde postoje i poslanici koji su po nacionalnosti Crnogorci.

PREDSEDNIK: Gospodine Bulatoviću, član 104. reguliše pravo na repliku. Ne govorite o tome.

DEJAN BULATOVIĆ: Rekao bih 109. ali već smo iskoristili.

PREDSEDNIK: Nećemo to da radimo. Vidim da ne znate ni šta je 109.

Što to sada radite?

DEJAN BULATOVIĆ: Ne, ne, okej, nisam…

PREDSEDNIK: Nećemo to da radimo, jer to je već zloupotreba.

Gospodin Olenik čeka na svoju repliku. Izvolite.

ALEKSANDAR OLENIK: Ovako, tačno je da smo osvojili 2,3% glasova. Ja sam ponosan na svaki glas koji smo dobili, jer smo ga dobili na lično ime Toma i ja, lično ime.

Vi, gospodo, koji ste sa ove strane, za vas niko nije glasao, glasali su za Vučića. Svako od vas ponaosob kad bi izašao na izbore sa svojim imenom, da zaboravimo kako bi došlo do potpisa, kako bi se kvalifikovao, koliko bi glasova dobili? Ne bi ni sva porodica glasala za vas.

Tako da, ponavljam, zahvalan sam za svih 2,3% glasova. Ja ovde predstavljam tačno te ljude i oni tačno mene zovu i kažu – treba ovo, treba ono. A vi ne znate ni ko, ni kada je glasao za vas, jer nije glasao za vas. Zato imate problem sa legitimitetom. Zato treba da se promeni izborni zakon da bi građani znali za koga glasaju, kao što znaju da su glasali za Tomu i za mene.

Što se tiče Vojvođana, Vojvođani imaju pravo da se izjasne kao Vojvođani i to niko ovde ne može da im zabrani, koliko god bio, hajde da kažemo, bezobrazan. Ali, dobro, nema veze.

Izrečena je još jedna neistina. Ja sa Veljkom Belivukom, nisam ga pominjao uopšte, jer je to optuženik, ali sam pominjao generalnog sekretara Vlade, koji je bio na vezi sa tim koga drugi pominju, koji to nikada nije opovrgao nijednom rečju. Ako govorimo o pravu, ćutanje je odobravanje.

Tako da, molim vas da vidimo, pošto on nije ni optuženi, ni okrivljeni, šta je sa generalnim sekretarom? Kako je on mogao da bude u kontaktu sa Belivukom i kako to nikome drugom ne smeta?

A svi vi preko, ako izađete na izbore i dobijete 2,3% pojedinačno, ja ću svima da vam čestitam. Do tada, nemate legitimitet.

PREDSEDNIK: Reč ima gospodin Jovanov.

MILENKO JOVANOV: Ja se zaista divim vašoj hrabrosti da vi postavljate pitanje bilo čijeg legitimiteta ovde. Dakle, vi koji ste projekat LSD Vojvodine, koja nije smela samostalno da izađe na izbore, nego ste uključili Demokratski savez Hrvata, uz njihovu logističku podršku, dakle LSD Vojvodine, i onda kažete dobili ste lično glasove. Gde se to lično glasalo za vas? U Beogradu, gde živite? Pa su onda brojni Vojvođani iz Beograda pohrlili na biračka mesta da glasaju za vojvođansku listu i vas lično, i to se otprilike desilo na izborima, a mi nemamo legitimitet.

Da, narod glasa za Aleksandra Vučića. I šta s tim? Što vi niste svog lidera istakli, pa se ponosite njime? Mi se našim liderom ponosimo. Nemamo potrebe da ga, kao ovi kada imaju mitinge, guramo u šesti red da ga niko ne vidi ili da kažemo - pravimo skup, ali nemoj ti da se pojaviš, ako ti dođeš razići će se ljudi. Ne.

Mi se ponosimo Aleksandrom Vučićem. Naravno da smo ponosni na to što se nalazimo na listi koju on nosi i što smo u poslaničkoj grupi koja nosi njegovo ime. Ja se nadam da će i ovi da naprave, danas koji su se javili, poslaničku grupu Veljko Belivuk, pravimo ćevape od ljudi ili već kako hoće da je nazovu. To bi bilo adekvatno, onome što su govorili danas ovde, jer to je njihov lider, pa verujem da se i oni svojim liderom ponose.

Što se tiče Novaka Nedića i svega što ste rekli, molim vas podnesite prijave odmah. Advokat ste, pa vi znate da je to ozbiljno krivično delo za šta ga vi ovde optužujete. Još ćete ispasti da ste jatak, naprednjački, da znate da je on krivična dela činio, a vi nećete da ga prijavite, pa još vi da odgovarate, na kraju. Nemojte to da radite.

Ja znam da ne možete odgovarati za ono što ste rekli ovde u plenumu, mada se i to dešava, pa Marijan Rističević odgovara i kažnjavaju ga na sudu za ono što je rekao ovde u Skupštini što do sada po Ustavu nije moglo, ali eto ima sudija, nezavisno je pravosuđe pa sada mogu da tumače i Ustav kako im padne na pamet. Suština jeste u tome, dakle, prijavite to, neka se raščisti, samo nemojte, molim vas, i vi sada da mi citirate Veljka Belivuka i slične lidere opozicione ovde da bismo došli u situaciju da sada Novak Nedić, isto neki takav rekao ne znam ni ja gde. Nema smisla.

Što se tiče legitimiteta, imali smo ovde i lažne Vlahe, sada imamo beogradske Vojvođane, svašta je ova Skupština videla, ali da osporite legitimitet ljudima čiji je kandidat za predsednika uzeo skoro 2,5 miliona glasova i da kažete – vi ne vredite ništa itd. Mnogo manje vredimo od predsednika Vučića, ali ja verujem da vi i vaši lideri imate toliku vrednost da bi vas ovde bilo bar za jedan više. Ja vam čestitam na vaše 22, 23 hiljade glasova u Vojvodini. Nikada nisam to dovodio u pitanje kao nekakav problem, nego samo kažem da nemate pravo, ne postoji legitimitet, imate pravo da govorite u ime Eskima, ako hoćete, nije u tome stvar, ali nemate legitimitet da govorite u ime cele Vojvodine. Koga je od vas Vojvodina izabrala? Gde? Na lično ime u Beogradu? Nemojte.

Dakle, u tom kontekstu samo sam želeo da reagujem i da vam ukažem na tu činjenicu da nemate pravo da se pozivate na to da ste predstavnik Vojvodine i da sada u svakom aktu koji ćemo ovde usvajati u narednom periodu, videćemo koliki je taj period, tražite reč Vojvodina, pa da kažete – ne spominje se Vojvodina. Vojvodina je Srbija i sve što se odnosi na ostale delove Srbije, odnosi se i na AP Vojvodinu, kao njen sastavni deo, AP koja je apsolutno integrisana u državno-pravni sistem Republike Srbije. I to je to. Tako da gde god Srbija to je i Vojvodina. Ja verujem da vaši lideri i dalje pevaju one pesme – to davno beše, sećam se ja kada je na Dunavu bila granica, to su bili dani sreće, što se nikad vratiti neće, ali još na tome radim ja. Džaba vam posao, džaba radite, to je zakucano. Od ta posla nema ništa, ni republika, ni samostalna država, ništa od toga što priželjkujete, ništa od toga što sanjate, ništa o tome što radite, da li ćete na Terazijama da pravite neku novu Vojvodinu, to je sada već vaša stvar, ja u to ne bih da se mešam. Hvala.

(Aleksandar Olenik: Član 107. stav 2.)

PREDSEDNIK: Po Poslovniku?

ALEKSANDAR OLENIK: Član 107. stav 2. – zabranjeno je direktno obraćanje, mada ja volim kada se gospodin Jovanov meni direktno obrati, pa ćemo iskoristiti priliku da se, naravno, zahvalim… (Isključen mikrofon.)

PREDSEDNIK: Ako vam odgovara to, znači da ne ukazujete na povredu, nego hoćete da replicirate. Jel tako? Ako sam u pravu da to radite, onda razumete da ću da vam kažem da nema razloga da to radite.

(Radomir Lazović: Pustite čoveka da priča, ima svoje vreme.)

Gospodine Lazoviću, što galamite? Da li sam vama dao reč? Ne.

(Radomir Lazović: Zloupotreba funkcije. Pustite čoveka da priča.)

Da li vi želite da se javite, gospodine Lazoviću? Ne želite.

Dakle, gospodine Olenik, ne može replika na ovaj način, to znate, a vi, gospodine Lazoviću, želite ili ne želite reč? Želite reč. Dobro, ali pre pet sekundi nije delovalo tako.

(Aleksandar Olenik: … Ne smete direktno da se obraćate. To znamo svi, ali da iskoristim priliku da se zahvalim LSV koja nas jeste podržala na izborima…)

Reč sam dao gospodinu Lazoviću.

RADOMIR LAZOVIĆ: Ako ovo nije zloupotreba vaše funkcije, ja ne znam.

(Aleksandar Olenik: Ja ne verujem da se gospodin Jovanov krije iza zabrane, ali vi kako hoćete.)

Izvinjavam se, gospodine Olenik, na ovome što morate da trpite od strane predsedavajućeg i od strane vladajuće većine. Nema potrebe za ovako nečim. Imate većinu, imate poluge ovog parlamenta u svojim rukama. Baš je šteta što ih koristite za ovako nešto, ali to samo govori koliko sam bio u pravu na Konstitutivnoj sednici kada sam upravo na taj način govorio o vašem izboru.

Malo mi je sad teško da kažem – poštovani predsedavajući, ali hajde da krenemo odatle.

Poštovani predsedavajući, poštovane koleginice i kolege narodni poslanici i poslanice, pred nama je danas Zakon o ministarstvima, a u njemu leži vešto čuvana tajna srpske Vlade na koju čekamo, evo, 10 meseci. Srbija nema regularnu Vladu od 15. februara. Izbori su trajali tri meseci. Skupština je konstituisana u poslednjem roku, a kao što vidimo to će biti slučaj i sa Vladom.

Deset meseci odugovlačite formiranje ovog tela, a sada ste odlučili da izuzetno hitno, pa nam na hitan način sazivate hitnu sednicu i dajete 24 sata opoziciji za pripremu. Čega se, gospodo, vi plašite? Zašto se ne hvalite ovim planom? Zašto nije svuda? Zašto niste sa narodom? Zašto ga ne pokažete? Zašto ne govorite na televizijama o njemu? Dajte da vidimo to, 24 sata, sakrili ste se, bre! Sakrili ste se od javnosti.

Dakle, da nije možda problem u posledicama vaše desetogodišnje vlasti u Srbiji, jer više ni „Informer“, ni „Pink“ ne mogu da sakriju da, kada uđete u prodavnicu, hleb i mleko koštaju preko 300 dinara, obična pašteta 150. Ja znam, gospodo, da ovo vama ne znači puno, da vam ne znači puno koliko pavlaka košta, da li je 100 ili 50 dinara, da li je piletina 800 ili 400, jer vi ne živite kao obični građani, već ste namireni svojim kombinacijama.

Uprkos ovakvim opstrukcijama, ovaj zakon zapravo govori više o vama. Zakon o ministarstvima donosi nam Vladu sa najviše ministara u novijoj srpskoj istoriji. Mi ne znamo koliko će članova Vlada imati. Dvadeset i pet ministara će imati, a koliko članova - to ćemo tek da vidimo. Ovo je ujedno i najveća Vlada u Evropi, ako se poredi sa brojem stanovnika i sa sličnim sistemom. Mađarska ima 12 ministarstava, mi imamo 25. Finska ima još manje – 11, mi imamo 25. Doduše, Bugarska ima 20, ali zato Slovačka, Norveška po 15, a Irska 14.

Čekajte, bre, malo, građani da štede, kao da do sada nisu štedeli sa tih 40 hiljada minimalca od koga premijerka može da živi 2-3 dana. Ne uključujete im grejanje koje su već platili i plaćaju cele godine. Nemaju za minimalnu potrošačku korpu, a ovde se pravi 25 ministarstava. Koliko je to vaših sekretara, službi, automobila sa zatamnjenim staklima, koliko je to podobnih zaposlenja.

Ministarstva, prema ovom zakonu o kome govorimo, predsedavajući, ste razdelili, tako da zadovoljite partijske apetite.

Pogledajte, na primer, razdvajanje Ministarstva nauke i obrazovanja, koji su neki od vas hvalili. Podelili ste nadležnosti mehanički, jer dva ministarstva ima dva ministra, ima duplo više zaposlenih, pa možete lepo da ih upošljavate i da ih uhlebljujete.

Jasno je da ova velika Vlada ne odgovara interesima građana, ne odgovora interesima našeg društva koje se suočava sa ozbiljnim problemima, kao što je najveća ekonomska nejednakost u Evropi, ogromno iseljavanje mladih ili katastrofalno zagađenje, već ovo samo odgovara interesima da li vaše partije ili koalicije.

„Zeleno-levi klub - Ne davimo Beograd“ vredno je radio u ova prethodna 24 sata. Mogu vam reći da vaše opstrukcije nisu uspele. Podneli smo ukupno 15 amandmana, kojima smo lepo demaskirali ono šta ste ovakvim zakonom pokušali.

Ja ću pomenuti samo neke, a moje kolege su spremne da obrazlože detaljno svaki od amandmana. Predlažete ministarstvo za javna ulaganja. Već postoji Kancelarija. Zašto celo jedno novo ministarstvo za nešto što bi trebalo da bude u nadležnosti drugih resora? Jedan od poslanika kaže – pa da bi mogli da pratite. Da li to znači da vi priznajete da mi ne možemo da pratimo transparentnost i javnost vaših ministarstava i ministara i svih onih koji donose odluke? Da li to znači da treba posebno nešto da se pravi, da zakoni ne važe, da nije dobro gospodo? Ovo više liči na neko ministarstvo za „pi ar“, ministarstvo za sečenje vrpci, ministarstvo za funkcionerske kampanje kojima ste skloni. Naša poslanička grupa podnela je amandman u kome tražimo da se ne pravi ovo ministarstvo.

Predlažete ministarstvo turizma i omladine. Kakav spoj. Ovo zvuči kao jako loša šala, a neko je već pomenuo da mladi odlaze iz Srbije u hiljadama, a vi umesto da ponudite podršku i način da oni svoju budućnost vide ovde, ali ne kroz vaše programe zapošljavanja partijskog, vi ih spajate sa turizmom. Nažalost, ne idu turisti iz Srbije, idu iz drugih razloga. Idu jer vide kakvu zemlju im ostavljamo.

Zamislite jednu mladu osobu koja treba da iznajmi stan po ovim cenama ili da živi bez pomoći već osiromašenih roditelja. Mi želimo društvo u kome će naša deca videti budućnost za svoju decu, a to se postiže konkretnim podrškama i merama razvoja.

Predlažete samostalno ministarstvo informisanja i telekomunikacija. Valjda da spojite poslove koje „Telekom“ pravi u polju medija, pa sada potpuno protivzakonito imamo jednu telefonsku i kablovsku kompaniju u javnom vlasništvu koja ima ne jednu, nego pet televizija na kojima se hvali vlast. Pa, dokle više, ljudi? Ko će da gleda sve to?

Nakon dokazanog potpunog fijaska sa Ministarstvom za ljudska prava i društveni dijalog, ono je ipak ostalo u ovom Predlogu zakona. Vi dijalog, ljudi, ne razumete. Vi ste dijalog zamenili pesnicama i štanglama. Evo sada dok ovo pričamo ljude prebijaju u Novom Sadu, nalaze se u zatvorima ljudi u Majdanpeku, koja je ista ta policija koja bi trebalo da ih brani je pretukla i sada ih drže zatvorene.

Ja sam sugerisao na Odboru za zaštitu životne sredine da se pokaže ljudskost, pa da i vi imate priliku da se ispravite, da nešto uradite. Odbili ste tako nešto i odbili ste da se apeluje da se ljudi puste iz zatvora.

Na mostu u Šapcu poslali ste batinaše da ljude prebijaju motkama. O kakvom dijalogu mi pričamo? Na novinare ste slali pomenutog Veljka Belivuka da čuva inauguraciju vašeg predsednika. Reći ću „vašeg“, zato što mislim na predsednika partije.

Da vidimo malo oko ove brige o selu. Ministarstvo za brigu o selu, kao da selo ne treba da bude briga svakog ministarstva, nego ćete da ga izdvojite sada. Kao da selom ne treba da se bavi i saobraćaj i zaštita životne sredine i telekomunikacije.

Ono što bismo mi kao „Zeleno-levi poslanički klub - Ne davimo Beograd“ predložili jeste fokusiranje nove Vlade na smanjenje društvenih i ekonomskih nejednakosti, a mehanizmi za to u smislu formiranja Vlade, ministarstava i onoga o čemu danas pričamo, a to je Zakon o ministarstvima, postoje u mnogim državama.

Recimo, Španija ima Ministarstvo za jednakost, Francuska solidarnost i socijalna kohezija. Naš predlog koji smo amandmanima predložili je ministarstvo za društvenu solidarnost i podršku porodicama, o čemu će moje kolege više govoriti. Ako već želite nova ministarstva, neka budu takva da pomažu ljudima.

U Srbiji dve trećine radnika prima platu koja je manja od prosečne. Najveći broj naših radnika ne radi za prosečnu platu, kojom se hvalite, nego za minimalnu platu. Zato smo predložili i ministarstvo za rad, zapošljavanje i ekonomsku demokratiju. Evo, da vam prevedem i pomognem da znate šta to znači. Ima tih velikih reči, pa da malo doprinesem razumevanju.

To znači da ne možete da se hvalite da je Srbija „ekonomski tigar“, a da ljudi nemaju osnovne potrebe. Kakav je to napredak ako nije za ljude? Za koga je? Šta znači uspeh ako ljudi nemaju osnovne potrepštine? Uspeh za vas, razumem. Treba platiti skupa odela, treba platiti skupa kola.

Ono što bismo mi kao „Zeleno-levi klub“ voleli, jeste posvećenost Vlade u rešavanju problema iz domena zelenih politika, zagađenje, ulaganje u pravičnu energetsku tranziciju, podizanje energetske efikasnosti. Ono što danas vidimo od Ministarstva za zaštitu životne sredine, niti je ta zaštita, niti je vizija novih izvora energije, niti stvaranje načina za smanjenje potrošnje.

Potrebne su nam dalekosežne i strateške odluke o energetskoj tranziciji, koje bi zaista mogle da promene to kako Srbija danas izgleda. Pa možda je upravo jedno takvo ministarstvo dobro rešenje, kao što mnoge države imaju ministarstvo za energetsku tranziciju, jer želimo da umesto prljavih fosilnih goriva, uglja, mazuta, gasa, pređemo na održive izvore, ali tako da nikoga ne otpustimo. To je budućnost da smanjimo potrošnju energije kroz energetsku efikasnost i da umesto onoga što nas truje koristimo „zelenu energiju“.

Ono na čemu mi iz „Zeleno-levog poslaničkog kluba“ takođe radimo, jeste da Srbija promeni svoj trend. Da se u mesto u obrazovanje, u zdravstvo i socijalnu zaštitu, mi ulažemo u vojsku i u policiju.

Za kraj, a nisam mislio o tome da govorim, ali o Belivuku nešto. Ja sam na početku pitao – šta će Vulin i gospođa Dolovac uraditi povodom svedočenja o kojima je Belivuk govorio o rušenju u Savamali? Pitao sam i takođe o tome šta će uraditi povodom tvrdnji predsednika Aleksandra Vučića da je vrh Beograda bio umešan u rušenju Savamale?

Ono što vidimo da radi i ono što svi očekujemo jeste da Siniša Mali još jednom dobije poziciju, jednu od najvećih pozicija u državi, a čoveka je Aleksandar Vučić optužio da je učestvovao u tom rušenju?

Kome je lider Belivuk? Kome je prijatelj Belivuk?

(Marko Atlagić: Tebi.)

(Nebojša Bakarec: Tebi.)

Odgovoriću vam, vidim da ste požurili. Kome je prijatelj, govore fotografije sa kime se on slika, a slika se sa porodicom predsednika.

Nisam ih poneo, nisam hteo o tome da pričam, ali kada ste već pomenuli, poneću ih sledeći put, a građane molim da na internetu pogledaju sa kime sedi taj o kome tako pričate. To je desna ruka ove organizacije koja upravlja Srbijom.

PREDSEDNIK: Ovo što sada govorite znate da nije istina. Ovo što sada radite je zloupotreba apsolutnog imuniteta, to što radite.

RADOMIR LAZOVIĆ: Gospodine predsedavajući, ja sam završio, samo bih vas molio, ako ima neki problem, evo ima ovde vaših kolega, mogu da se po Poslovniku jave, vi možete glasati.

PREDSEDNIK: Da, javljaju se, ali kažem vama šta radite, da se ne biste pretvarali da ne znate.

RADOMIR LAZOVIĆ: Molim vas da mi ne kradete vreme na ovaj način.

Hvala vam svima, završio sam, hvala vam što ste me saslušali.

PREDSEDNIK: Reč ima Milenko Jovanov.

MILENKO JOVANOV: Krenuću od ovoga na kraju. Ovo je ključna laž koja je sada izrečena i koja je veoma važna. Narod to ne razume, verovatno, zato što nisu svi ljudi pravnici, ali pravnici razumeju u čemu je caka.

Pogledajte šta je rekao prethodni govornik. Svedočenje Veljka Belivuka, to je ovaj čiju poslaničku grupu će da naprave ovde, svedočenje, ponavljam, Veljko Belivuk nije svedok, Veljko Belivuk je okrivljeni.

Zašto se kaže „svedok“? Zato što je obaveza svedoka u postupku da govori istinu, a pravo okrivljenog je da se brani i laganjem, a tim se pravom on obilato koristi.

Sad, pogledajte ovu podvalu. Rekao bi čovek, onako, pa dobro, svedočio je Belivuk. Ne, nije on svedočio. To je bila njegova odbrana.

(Radomir Lazović: Evo vam pitanje, odgovorite na njega.)

To je bila njegova odbrana, on ima pravo da kaže i da je zajedno sa Vučićem ubio Kenedija. On ima pravo da kaže šta god hoće.

Stvar je u tome što je on stvari postavio u sledeću ravan – nisam učestvovao ni u čemu što mi se stavlja na teret, a videli smo svi one fotografije šta je radio i kako je radio, ali ću da vam pričam o onome što me niko ne pita. To je njegova odbrana i on misli da će na taj način sebe najbolje da odbrani. To je njegovo pravo.

Problem je u tome što je on našao pratioce, našao ljude koji ga podržavaju ovde u ovom parlamentu i koji nama ovde poput apostola prenose njegove reči. On je njihov Mesija i oni danas dolaze ovde i prenose nam reči Veljka Belivuka. Za slučaj da neko nije čuo oni će da prenesu šta je on rekao.

Šta će da se desi, gospodine Lazoviću, ako se pojavi neki okrivljeni koji kaže da ste vi zajedno sa njim planirali ne znam ni ja šta?

(Radomir Lazović: Jel to pretnja?)

Ne, ne, ja vas pitam. Stavite se vi u tu situaciju.

Vidite kako smeta kad je sopstvena koža u pitanju.

Jel vidite kako je to strašno?

(Radomir Lazović: Znači, jeste pretnja?)

Ne.

(Radomir Lazović: Pa, kako onda?)

Nego paralela.

PREDSEDNIK: Nemojte da dobacujete, gospodine Lazoviću.

MILENKO JOVANOV: Paralela, gospodine Lazoviću.

Evo, vi, ja, ko god nađe se u situaciji da jedan okoreli kriminalac kaže – taj i taj je sa mnom radio to i to, iako ga niko za to ne pita. Jel vi stvarno mislite da svakom kriminalcu i svaku njegovu reč treba tek tako verovati kao što vi verujete Veljku Belivuku, a pritom nije svedok? Obmanuli ste građane. Nije svedok. To je suština.

Što se tiče rokova, jesmo li mi u roku ili nismo u roku? Ako nismo u roku idemo na izbore, gospodine Lazoviću, a da li će onda lista Veljko Belivuk da pređe cenzus ili neće, videćemo.

Dakle, ako smo u roku, u roku, smo. Ako nismo u roku, nismo u roku. Znači, ne možete – na kraju ste roka ili na početku ste roka. Mi smo u roku.

Struktura Vlade – što niste pročitali kako funkcionišu državni sekretari u zemljama u kojima ste nabrajali broj ministarstava, koja su ovlašćenja državnih sekretara i koliko ih ima. Što to niste uradili, pa biste onda došli dotle da njihovi državni sekretari imaju mnogo veća ovlašćenja nego što imaju recimo naši državni sekretari i da manjim brojem ministarstava, a većim državnih sekretara faktički imate sličnu ili istovetnu strukturu, ali nema veze. Lepše zvuči – ovde je 11, ovde pet, ovde ne znam šta.

Znam da biste vi napravili efikasniju Vladu u smislu broja ministarstava. U to sam uveren. Vi biste imali jedno ministarstvo, ministarstvo za slušanje Viole Fon Kramon. Ostalo ne treba. Kako kaže Viola, tako se uradi i tačka, završeno i sve u redu. To bi bila najefikasnija Vlada, samo što je narod neće jer ovaj narod želi da sam bira svoju Vladu, a ne da ima poslušnike koji će da izvršavaju ono što spolja se govori.

Tek ćemo da vidimo da li će biti novih zapošljavanja što se tiče Vlade i Uprave ili neće. Dakle, određenim preraspodelama može da se dođe dotle da ne bude nikakvih novih zapošljavanja, ali ja sam ponosan na činjenicu da ste vi naš novozaposleni. Vi ste slika i prilika novozaposlenog i upravo u Upravi, upravo u držanoj strukturi. Nije Uprava, u formalnom smislu, ali u državnoj strukturi.

Kaže – mladi nemaju para da iznajme stan. Pogledajte koja je to podvala. Sa jedne strane bruje mediji, svi, da imamo veliki dolazak ljudi iz Rusije i Ukrajine i da su zbog toga cene otišle u nebo, a sa druge strane vlast je kriva za to, jer valjda smo mi izabrali, Aleksandar Vučić je izazvao sukob u Ukrajini i sad evo nismo u stanju da primimo te ljude.

Ko to ima problem? Jel Dobrica Veselinović, možda, ima problem da iznajmi stan? Pa pet stanova ima, šta će mu da iznajmi još?

Teško mladi žive – 575 hiljada dinara je imala vaša nevladina organizacija prihod 2017. godine, sada ima 15 miliona 81 hiljadu dinara. Pa, vama je super. I, vi nama pričate o cenama. Vi nam pričate o tome kako se teško živi.

Evo, ja vam nudim javno da se zamenimo. Dajte meni tu vašu nevladinu organizaciju i prihode, a ja ću vama sve svoje prihode. Odmah napravimo ugovor kod notara, overimo, rešeno. Meni 20 miliona godišnje koje vi dobijate, a ja vama sve svoje prihode na godišnjem nivou i nikakav problem.

Uvećali ste 2.100% prihode vaše nevladine organizacije i to se teško živi. Šta bi bilo da se lagodno živi? Vlada je 2000. godine imala 36 ministarstava, 24 ministarstva 2001. godine, 27 ministarstava 2008. godine.

Svako ko stvara Vladu, svako ko formira Vladu, strukturu Vlade pravi onako kako misli da će najbolje da odgovori zadacima za koje smatra da će ih imati u narednom periodu. Mi smatramo da ova struktura može da odgovori onome što je cilj Vlade za naredni period.

Kažem, ne sumnjam ja da biste vi to sveli na jednu kancelariju za brzi odgovor Viola Fon Kramon – razumem i nije mi teško i tako bi funkcionisala Srbija, a ja verujem da to nekako i građani znaju pa ćemo da vidimo.

Ako je ovaj rok baš na izlasku kao što kažete, eto nama izbora, pa ćemo onda videti ko će gde i ko će šta. Ukoliko smo u roku i ukoliko u roku izaberemo Vladu, onda ćemo meriti da li je ova struktura Vlade bila adekvatna ili nije.

Na kraju, nemojte da podvaljujete narodu, nemojte da pričate priče o tome da je Veljko Belivuk svedok jer nije i nemojte da napadate porodice političkih protivnika. To što ste uradili, pritom znate da tako nešto ne postoji, ali nema veze, neće niko da vam odgovori, pa možete da pričate šta hoćete, to nije korektno, a sa druge strane, neistina je, kao što je i neistina da je svedok. Možda je on za vas svedok, možda ste vi bili Violini svedoci, sada ste Veljkovi svedoci – ja ne znam, to je vaše pravo, ali on svedok nije, nego okrivljeni koji će da odgovara za zlodela koja je počinio i to je razlika između nas i nekih drugih jer oni koji su osumnjičeni, a zatim okrivljeni za teška krivična dela nalaze se već iza rešetaka, a šta će tamo da pričaju i kako će da se brane to je već stvar njihovih advokata. Hvala.

PREDSEDNIK: Hvala gospodine Jovanov.

Povreda Poslovnika.

VLADIMIR GAJIĆ: Hvala vam gospodine predsedniče.

Moram da vam ukažem, 103. stav 1. u vezi stava 106. stav 1. Ima već skoro više od sat vremena od kako se niko ne drži dnevnog reda, a bez obzira što vi možda imate želju da pustite ovde slobodnu raspravu da priča ko šta hoće, ipak moramo malo da se držimo dnevnog reda.

Najviše u tome prednjači gospodin Jovanov koji kao ovlašćeni predstavnik predlagača ima mogućnost da se javlja posle svakoga i da govori po deset minuta i na taj način da troši najviše vremena i da sve vreme govori van dnevnog reda.

Znači, danas je očigledno glavna tema ovaj Belivuk koji je pominjan od opozicionih predstavnika ali u formi postavljanja pitanja, što nije u vezi sa ovom tačkom dnevnog reda. U ovoj tački dnevnog reda je to pitanje Belivuka glavna tema.

PREDSEDNIK: Niste u pravu. Da li ste slušali govornika pre vas?

VLADIMIR GAJIĆ: Molim? Slušao sam.

PREDSEDNIK: Da li ste slušali gospodina Jovanova? Da li ste slušali i one koji su govorili pre toga?

VLADIMIR GAJIĆ: Jesam. Govorim o svima. Kažem – on najviše. Nisam rekao za druge da ne…

PREDSEDNIK: Molim vas, svi su to radili, a inače tačno – prilikom postavljanja pitanja to ste radili i vi, vaša poslanička grupa, DS, a onda i ostali redom. VLADIMIR GAJIĆ: U redu. Ja sam to i rekao. Ovo što govorite to sam i ja rekao, nego kažem sad – kroz ovu formu, kroz mogućnost koju ima po Poslovniku, ovo postaje, ja mislim, i zloupotreba jer sve vreme…

U Rimskom pravu postoji jedan pravni institut koji se zove „tradicio brevi manu“. On ceo dan pokušava da utrapi ovog Belivuka opoziciji, ali to uopšte nije tema, znači tema je ono što ste vi danas stavili na dnevni red i što je izglasano kao tema.

PREDSEDNIK: Znači, dva minuta definisana kao vreme po Poslovniku koji je isteklo.

Dakle, ne mislim da sam Poslovnik prekršio naprotiv, način na koji svako dobija reč danas je precizno utvrđen ovim Poslovnikom i kao što primećujete, apsolutno ga sprovodim. Sada, to što ste se postavili tako da želite da govorite lepe stvari o Veljku Belivuku i njegovom iskazu i vaša poslanička grupa i DS, i još dve poslaničke grupe nakon toga, to je vaš problem. Pravo ovlašćenog predstavnika predlagača je da na to reaguje. Pravo utvrđeno ovim Poslovnikom.

Znam da je uvek najveći problem kada dobijete odgovor, ne volite da čujete to, niste na to navikli, ali demokratska rasprava podrazumeva pravo na odgovor, a Poslovnik utvrđuje kada ko može da koristi to pravo.

Ali, da je u pitanju dnevni red, jeste u pitanju je dnevni red. U odgovorima, u replikama, kao što znate tu ne postoji formalna obaveza, ali da treba toga da se pridržavamo, treba, i zato ćemo sada da pređemo na sledeću prijavljenu Elvira Kovač, poslanička grupa.

Tražili ste da bude po dnevnom redu. Elvira Kovač. Izvolite.

ELVIRA KOVAČ: Zahvaljujem.

Uvaženi predsedniče, predsedništvo, dame i gospodo narodni poslanici, kao ovlašćena predstavnica SVM moram da naglasim…

(Radomir Lazović: Replika. Imam pravo na repliku.)

PREDSEDNIK: Nemojte da vičete Lazoviću, sedite. Dao sam reč gospođi Kovač, sedite i ne vičite više. Izvolite, gospođo Kovač. Nastavite.

ELVIRA KOVAČ: Zahvaljujem.

Dakle, poslanička grupa SVM…

(Radomir Lazović: Ne vičem, dajte mi pravo na repliku.)

Da li može da mi se omogući…

(Radomir Lazović: Ovo namerno radite. Gospođo Elvira, vrlo dobro znate kako se vodi sednica. Dajte mi pravo na repliku.)

PREDSEDNIK: Ako nastavite da ometate druge narodne poslanike da govore, mogu da izađem u susret vašoj želji da budete prvi nad kim će biti primenjene neke mere. Onda sedite i budite toliko pristojni da ne vičete, da ne stojite, da ne mašete rukama. Šta je sada problem, jel opet nemate gde da sednete? Jel opet problem da se sedne?

(Radomir Lazović: Nemam želju, samo mi dajte pravo na repliku.)

Onda izvolite sedite na svoje mesto, obezbeđeno vam je mesto.

Izvinite gospođo Kovač, vidite, neke stvari se iz kuće donose, ili ne donose.

ELVIRA KOVAČ: Zahvaljujem.

Uvaženi predsedniče, predsedništvo, dame i gospodo narodni poslanici, kao ovlašćena predstavnica poslaničke grupe SVM bih se vratila na dnevni red i naglasila da će naša poslanička grupa podržati predložene izmene i dopune Zakona o ministarstvima iz više razloga.

Smatramo najpre da je napravljena dobra ravnoteža. Svakako, pozdravljamo ostatak u strukturi ministarstava, Ministarstva za ljudska i manjinska prava i društveni dijalog, izuzetno značajnog. Nadalje, Ministarstva za evropske integracije i minimum toliko značajnog Ministarstva za brigu o porodici i demografiju, dok sa druge strane je dobro što je dodata veća pažnja i resurs na određena pitanja formiranjem novih ministarstava, posebno pozdravljamo ministarstvo za javna ulaganja, ministarstvo unutrašnje i spoljne trgovine, ministarstvo prosvete i ministarstvo informisanja i telekomunikacija, pokušaću da u ovom izlaganju obrazložim i zašto.

Najpre bih se malo bavila statistikom, pošto smo danas čuli nekoliko izlaganja vezano za brojeve. Kao što znamo, Predlogom zakona se utvrđuje 25 ministarstava. Činjenica je da je to veći broj ministarstava, ne samo u odnosu prošlu 16 Vladu od uvođenja višestranačja, koja je imala, kao što je poznato 21 ministarstvo, već u odnosu na sve prethodne. Ali, ako ostanemo na samom terenu statistike iliti brojeva, najmanji broj ministarstava su imale prva Vlada Aleksandra Vučića i prva Vlada Vojislava Koštunice, 16 i 17 ministarstava, a prva demokratski izabrana vlada formirana februara 1991. godine, imala je 19 ministarstava. Posebno je pitanje koliko će to na kraju iznositi i članova vlade.

Kao predstavnica manje zastupljenog pola u ovoj Skupštini, bih malo govorila i o ženama, međutim, u ovom prošlom periodu od 330 osoba koje su prošle kroz razne vlade svega 45 je bilo žena, najviše ministarki, iliti najviše članica Vlade je bilo upravo u prethodnoj 16 Vladi iliti drugoj Vladi Ane Brnabić, 10 ministarki i uz samu premijerku 11 žena. Nadamo se da se statistike neće pokvariti posle izbora Vlade sledeće nedelje.

Dakle, faktografija se može različito tumačiti, ali poslanička grupa SVM naravno nema dilemu oko podrške ovom Predlogu zakona zato što su utvrđivanjem rada kako novih delokruga rada, tako i postojećih ministarstava, vidimo saglasnost sa osnovnim ciljevima naše politike, jer naša politika se od formiranja naše stranke, od pre 28 godina bazira na tri osnovna stuba. Najpre se zalažemo za jednakost i nediskriminaciju, za ljudska i manjinska prava, afirmisanje manjinske samouprave, promocije zaštite i unapređenja kao što sam rekla ljudskih i manjinskih prava i mi se zaista iskreno od formiranja zalažemo i za što širu autonomiju Vojvodine i funkcionalnu decentralizaciju. Za nas je izuzetno značajna izgradnja široke mreže javnih službi i servisa dostupnih građanima u što je mogućem većem broja naselja i da zaista usluge budu dostupne svima u cilju unapređenja života građana. Svakako se zalažemo za jačanje porodičnih politika, za zaštitu porodica, dece i za ostanak ovde u zavičaju.

Svakako da je ovaj mesec u kome se trenutno nalazimo, oktobar, posvećen popisu stanovništva, stoga moram da naglasim da je za nas izuzetno značajno da se popis stanovništva koji se odvija u Republici Srbiji trenutno, da se garantuje Ustavom zajamčeno pravo za slobodno izjašnjavanje, izražavanje kako nacionalne pripadnosti, tako i jezičkog identiteta. Povodom ovog pitanja bih spomenula posebno značaj Ministarstva za ljudska i manjinska prava i društveni dijalog. Naime, ovo ministarstvo je u fazi ovog popisa stanovništva organizovalo kampanju podizanja svesti građana nacionalnih zajednica o značaju toga da se slobodno na ovom popisu izjašnjavaju o svojoj nacionalnoj pripadnosti.

Moram da pohvalim i da su formulari prevedeni na 19 jezika nacionalnih manjina, da u 74 opštine pripadnici nacionalnih manjina i rade popis sa ovim popisnim komisijama, kao što i asistenti pomažu ovaj posao. To je jedna aktivnost.

Druga aktivnost prilikom koje bih pohvalila Ministarstvo za ljudska i manjinska prava i društveni dijalog je i organizovanje izbora za nacionalne savete nacionalnih manjina koji su raspisani za 13. novembar. Dakle, ove godine ćemo imati izbore i dobro je što u celoj ovoj pripremi su zaista ispoštovane dodatne preporuke četvrtog mišljenja Savetodavnog komiteta okvirne Konvencije za zaštitu nacionalnih manjina sa jedne strane, jer nas ucenjuju po tom pitanju i svakako je značajno da se to primenjuje u praksi. Sa druge strane su ispoštovane i rezolucije Saveta ministara, Saveta Evrope o primeni okvirne konvencije za zaštitu nacionalnih manjina.

Pošto sam spomenula nekoliko ministarstva, pokušaću zaista ukratko da obrazložim zašto su oni značajni. Kao što znamo, u sledećoj strukturi ćemo imati posebno ministarstvo prosvete. Za nas je ovo pitanje od izuzetnog značaja upravo zbog očuvanja i u praksi uživanja našeg prava da deca uče na svom maternjem jeziku i nadamo se da kao što je i do sada i u budućnosti će se očuvati odeljenja na jezicima nacionalnih manjina i sa manjim brojem učenika od propisanih. Do sada je bila praksa da sa minimum pet učenika opstanu odeljenja koja su izuzetno značajna za pripadnike nacionalnih manjina. Dakle, da oni uče na svom maternjem jeziku na kom i razmišljaju. Samo malo statistike, na osnovu podataka za ovu školsku 2021/2022. godinu osnovne škole na mađarskom jeziku u AP Vojvodini pohađa ukupno 10.125 učenika u 73 škole u 28 lokalnih samouprava, ako pričamo o osnovnim školama, dok u srednjim školama nastava na mađarskom jeziku je organizovana u 36 srednjih škola u 12 lokalnih samouprava, sa 4.683 učenika.

Moram naglasiti da je Nacionalni savet mađarske nacionalne manjine na početku ove školske godine dao pozitivno mišljenje o otvaranju odeljenja prvog razreda sa manje od 15 učenika u 11 osnovnih škola i 24 srednje škole.

Kada već spominjem nacionalne savete, naša poslanička grupa smatra da je izuzetno značajno da nacionalni saveti nacionalnih manjina imaju ključnu ulogu, da na osnovu svojih nadležnosti koje su obezbeđene zakonom i Ustavom su posvećeni očuvanju, unapređenju i razvoju kulturne posebnosti nacionalnih manjina i očuvanja nacionalnog identiteta nacionalne manjine.

Stoga, moram da spomenem, pošto se ove izmene i dopune tiču i tog Ministarstva kulture i informisanja, da nažalost još uvek postoje neke nedoumice u praksi. Mi smo u prošlom sazivu pričali ovde prilikom izmena Zakona o kulturi i nadamo se da će to biti jedna od prvih stvari koje ćemo moći da završimo i rešimo odmah po početku rada novog ministarstva.

Dakle, kada pričamo o institucijama kulture i o njihovim nadzornim odborima, kada su one od posebnog značaja za više nacionalnih manjina postoje nedoumice u primeni zakona. Dakle, ako pričamo o više nacionalnih manjina, svaka treba da ima pravo da predlaže svog člana u nadzornom odboru, što bih najjednostavnije rečeno značilo da mi zapravo Zakon o kulturi treba da uskladimo sa Zakonom o nacionalnim savetima nacionalnih manjina. To je jedno od pitanja koje smo pokušali da rešimo, ali, kažem, postoje dalje problemi u praksi.

Nadalje, mislim da je sada i aktuelan Izveštaj Evropske komisije o napretku iliti o tome šta se dešavalo poslednjih godinu dana u Srbiji i pitanje evropskih integracija je od izuzetnog značaja. Mi, Savez vojvođanskih Mađara i Evro-atlantska stranaka se trudimo da damo maksimalan doprinos da napredujemo na ovom putu. Stoga je svakako značajno da u strukturi ministarstava ostaje i posebno Ministarstvo za evropske integracije koje će imati i više nego puno posla u narednom periodu.

Naravno, pitanje usklađivanja naše spoljne politike sa politikom EU stoji pred nama, ali svakako mislim da svi pozdravljaju postojanje ovog posebnog ministarstva.

Sa druge strane, moramo zaista da naglasimo da kada pričamo o EU, ona jeste najveći trgovinski, investicioni partner Srbije, sa 60,3% njene ukupne trgovine, i da su direktne strane investicije EU u Srbiji dostigle 1,85 milijardi evra u 2021. godini, što predstavlja 47,1% priliva stranih direktnih investicija, gde je ukupna bilateralna trgovina EU i Srbije porasla za 23,6% u odnosu na prethodnu godinu. Zbog toga svakako pozdravljamo i donošenje ministarstva, odnosno izmene u ovoj strukturi ministarstva unutrašnje i spoljne trgovine. Nekako nam je to važan i logičan korak.

Takođe, budući da sa EU radimo na realizaciji brojnih infrastrukturnih projekata, spomenula bih drumski i železnički saobraćaj, sektor energetike, obnovljive izvore energije, diverzifikaciju snabdevanja gasom. Izuzetno je značajno spomenuti da je EU dala 50 miliona evra za izgradnju gasnog interkonektora od Srbije do Bugarske.

Formiranje ministarstva za javna ulaganja je od ključnog značaja za ekonomski i društveni razvoj cele Srbije i, naravno, za Savez vojvođanskih Mađara koji zaista radi na realizaciji stvari iskreno, a ne samo na nekim izjavama o tome koliko se spominje Vojvodina, jako je značajno da se poveća procenat velikih kapitalnih infrastrukturnih projekata na teritoriji AP Vojvodine.

Mogu da naglasim da je u proteklom periodu, poslednjih godina se radi na 13 kapitalnih projekata. Između ostalog, za nas je izuzetno značajan Projekat mađarske-srpske železnice. Podsetila bih sve nas da je 19. marta ove godine ovaj deo Beograd – Novi Sad pušten u saobraćaj, kao što znate. Zatim, izuzetno značajan projekat rekonstrukcije i modernizacije železničke pruge Subotica – Segedin. Takođe, rekonstrukcija i dogradnja graničnog prelaza Horgoš izuzetno značajna. Mi smo jedini koji ovde zaista i radimo na tome i pričamo o Ipsilon kraku. Posle 30 godina su završena dva nadvožnjaka na Pačirskom i Mejkutskom putu preko Ipsilon kraka koji zapravo obezbeđuju poljoprivrednicima da dođu do svojih njiva sa druge strane obilaznice oko Subotice.

Za Subotičane, ne manje značajno, to što je realnost, očekuje se završetak izgradnje i rekonstrukcije Narodnog pozorišta u Subotici, kao prioritetnog kapitalnog projekta na polju kulture u ovoj zemlji.

Već sam malopre ukratko spomenula izveštaj Evropske komisije. Nekako se iz godine u godinu ponavljaju neke ocene. Jedna je i oko slobode izražavanja, da Srbija treba da pojača napore na ovom putu, otpornost društva na dezinformacije, lažne informacije, da treba dalje raditi na implementaciji medijske strategije, usvajanju relevantnog zakonodavstva, da upravo zbog raznih kašnjenja na ovom polju kasni i donošenje izmena Zakona o javnom informisanju, Zakona o elektronskim medijima.

Zbog toga svega navedenog je jasno zašto se sada deli Ministarstvo kulture i informisanja. Dakle, postojaće posebno ministarstvo informisanja i telekomunikacija čije donošenje svakako podržavamo. On je, takođe, dobar i pravovremen odgovor i na ove preporuke i dokaz da se želi raditi na ovim pitanjima.

U poslednjih šest godina naša poslanička grupa je više puta i u Skupštini Srbije i gde god smo mogli spominjala i intenzivno davala predloge za poboljšanje Zakona o finansijskoj podršci porodici sa decom. Jer, kao što sam na samom početku izlaganja spomenula, za nas je jačanje porodične politike, opstanak porodica sa decom, opstanak u zavičaju izuzetno značajan. Stoga je dobro što ćemo imati posebno ministarstvo.

Svakako pozdravljamo to što Vlada Republike Srbije intenzivno sarađuje i po ovom pitanju sa Vladom Mađarske. Kada je predsednica Mađarske bila u Srbiji razgovarala je sa predsednikom Srbije o ovom pitanju, da ne samo osoba, već celo ministarstvo koje se bavi ovom tematikom treba da dobije veći značaj i da je dobro što se postepeno preuzimaju pozitivni dobri primeri, dobri koraci koje primenjuje Mađarska, jer za poboljšanje demografske slike je potrebno više vremena.

Zbog toga, sa jedne strane, ako pričamo o konkretnim stvarima, u ovom ministarstvu moramo što pre zaista da izmenimo uredbu koja se ticala bližih uslova i načina ostvarivanja prava na novčana sredstva za izgradnju učešća u kupovini, odnosno kupovinu porodično stambenih jedinica, jer nije baš bila primenjiva u praksi, da je uskladimo sa realnostima.

Ono što još treba da se uradi po ovom polju su izmene i dopune Zakona o zdravstvenom osiguranju, doprinosima za obavezno socijalno osiguranje i finansijskoj podršci porodici sa decom. Znamo da još uvek, nažalost, u zakonu poslednjem spomenutom stoje diskriminatorske odredbe koje se odnose na preduzetnice. Mi smo svakako pozdravili to što smo činili adekvatne korake da i žene koje žive od poljoprivrede, bile nosioci ili članovi porodičnih domaćinstava, su uključene, tj. vidljive sada kada pričamo o roditeljskom dodatku, ali treba ispraviti nepravdu koja je ostala u ovom zakonu i prema preduzetnicama.

Kada već pričam o ženama, kratko bih se vratila i na izveštaj Evropske komisije. Veliki problem zbog kojeg dobijamo negativne kritike i u realnosti se gube životi, jeste nasilje u porodici. Potrebno je promeniti Zakon o sprečavanju nasilja u porodici, u smislu da se deca prepoznaju i da budu kao svedoci nasilja, da budu uključeni u individualni plan zaštite suda.

Pred sam kraj svog izlaganja bih spomenula još nekoliko stvari, nevezano toliko za samu strukturu ministarstava, ali jedno od najznačajnijih pitanja na čijem rešavanju mi insistiramo i zaista se nadamo da će se to desiti u bliskoj budućnosti, a tiče se poljoprivrede i malih poljoprivrednih proizvođača. Dakle, na koji način oni plaćaju penzijsko i invalidsko osiguranje još uvek?

Mi smatramo da je trenutno aktuelni sistem nepravedan prema njima, PIO treba da se plaća na osnovu ekonomske snage domaćinstva, na osnovu prihoda koje oni ostvaruju od poljoprivrede. Znamo da postoji otvorenost i nadamo se da ćemo to brzo rešiti u budućnosti.

Svakako podržavamo saradnju odnosno rad Ministarstva poljoprivrede, Ministarstva finansija i ostalih na ovom pitanju, ali njihov dug treba da se reprogramira, kamate da se obrišu i da u budućnosti zaista svako plaća doprinose na osnovu svoje ekonomske snage i prihoda.

I na kraju, ne manje značajno za nas, Ministarstvo zdravlja, za sve nas, gde treba da se pojača digitalizacija na polju zdravstva, da svi budu povezani. Kada pričamo o statistikama i o Vojvodini, izuzetno značajnoj, nažalost, kada pričamo o broju lekara koji padaju na pacijente u Vojvodini i u Srbiji, situacija u Vojvodini je malo slabija. Zbog toga treba i ovo ministarstvo jačati i pomagati svima koji je potrebno.

Stoga, da pokušam da sumiram, pošto smo sigurni da je delokrug poslova budućih ministarstava preduslov uspešnog rada u budućnosti, mi ćemo, poslanička grupa Savez vojvođanskih Mađara, u danu za glasanje podržati predložene izmene i dopune Zakona o ministarstvima. Zahvaljujem na pažnji.

PREDSEDNIK: Hvala vama.

Ko se još od ovlašćenih predstavnika javlja za reč?

(Radomir Lazović: Da li mogu da se javim po povredi Poslovnika ili po replici?)

Ne može povreda Poslovnika ili replika. Ako niste primetili, ovo nije pijaca, da se sve vreme ponašate kao da ste na istoj. Sedite na svoje mesto, obezbeđeno vam je mesto za sedenje.

Gospodine Stošiću, vi ste se javili ispred poslaničke grupe, kao ovlašćeni? (Da)

Izvolite.

HADžI MILORAD STOŠIĆ: Poštovani predsedavajući, dame i gospodo narodni poslanici, poštovani građani Srbije, na početku ove današnje sednice istakao bih da će poslanička grupa „Partija ujedinjenih penzionera, poljoprivrednika i proletera Srbije“ – PUPS solidarnost i pravda, u danu za glasanje podržati ovaj predlog zakona i glasati „za“.

Naša poslanička grupa je od samog početka svog rada u Narodnoj skupštini poslednjih 14 godina uvek nastojala da argumentovano iznosi svoje stavove i ideje, da se učtivo i sa uvažavanjem odnosi prema svakom u ovoj sali, bez obzira na njegovo svojstvo i političku pripadnost.

Danas govorimo o Predlogu zakona o ministarstvima. Ovim zakonom vrši se delimična reorganizacija postojeće strukture ministarstava, što ukazuje na neke propuste u prethodnom periodu i potrebe da se poboljša rad Vlade u celini. Osnivanje novih ministarstava će doprineti jačanju kapaciteta javne administracije u datim oblastima i poboljšati stanje u tim oblastima.

Govoreći o današnjem Predlogu zakona o ministarstvima, ne mogu a da se ne osvrnem i na prethodni Zakon o ministarstvima. U potpunosti prihvatam da Narodna skupština ima zadatak da usmeri društvene tokove i da da zadatke izvršnoj vlasti, da da usmerenja i jasne smernice novoj Vladi Republike Srbije, što se ovim zakonom i čini.

Tako smo kod davanja zadatka prethodnoj Vladi formirali tri nova ministarstva, čime smo dali jasno uputstvo izvršnoj vlasti, građanstvu Republike Srbije i svim institucijama da je potrebno unapređenje stanja u tim oblastima, unapređenja i podizanja kompetencije državne uprave, kao i lokalne samouprave. Tim zakonom oformljena su tri nova ministarstva.

Kao narodni poslanik iz prethodnog saziva Narodne skupštine, zadovoljstvo mi je da konstatujem da su ta novoformirana ministarstva opravdala poverenje Narodne skupštine, kvalitetno uradile zadatke iz svojih predviđenih nadležnosti, tako da će i u narednom periodu raditi na ovim poverenim im zadacima.

Tadašnja reorganizacija postojeće strukture ministarstava i osnivanje Ministarstva za brigu o selu od suštinskog je značaja za opstanak sela, a samim tim i opstanak Srbije. Sada se vidi koliko je bilo značajno osnivanje jednog takvog ministarstva, koje vodi brigu o preko 40% stanovništva Srbije.

Mislim da je Ministarstvo za brigu o selu ponajviše skrenulo pažnju na strateške probleme sela Srbije i dalo novi podsticaj celoj društvenoj zajednici da krene u rešavanje uočenih problema. Danas znatno više društvenih subjekata razmišlja o praktičnom rešavanju pojedinih problema u Srbiji, a Vlada Srbije i Ministarstvo za brigu o selu sistematski i strateški definišu mere za poboljšanje položaja stanovnika sela.

Višegodišnja saradnja Vlade Republike Srbije i Srpske akademije nauka i umetnosti, prve te vrste u novijoj istoriji Srbije, već je dala veoma značajne rezultate i konkretne učinke. Godine 2019. formiran je Nacionalni tim za preporod sela Srbije, čiji su kopredsednici ministar za brigu o selu gospodin Milan Krkobabić i predsednik akademijskog Odbora za selo SANU akademik Dragan Škorić i čini ga preko 80 uglednih javnih ličnosti iz oblasti poljoprivrede, agroekonomije, infrastrukture, zdravstva, kulture, umetnosti, prosvete, sporta i mnogih drugih segmenata društvenog života.

U periodu od 2020. do 2022. godine napisan je Nacionalni program za preporod sela Srbije, strateški dokument i polazna osnova za aktivno rešavanje problema građana sela Srbije. Ovaj program rezultat je plodne saradnje sa akademijskim Odborom za selo SANU. U njegovoj izradi učestvovalo je 45 članova nacionalnog tima za preporod sela Srbije i obuhvaćeni su svi aspekti i mere čijom bi se realizacijom zaustavilo propadanje, podstaklo oživljavanje sela i zaštitili strateški interesi Srbije, pogotovo u pograničnim i brdsko-planinskim područjima, čak i u pogledu bezbednosti države kao bitnog faktora.

Nacionalni program za preporod sela Srbije oslanja se na Lajpcišku povelju o državi gradova, do 2030. godine, koja definiše novi vid partnerstva urbanog i ruralnog dela zemlje, a koju je neophodno uvesti i Republiku Srbiju, utemeljenom našim novim zakonskim rešenjima. To uključuje i novu teritorijalnu organizaciju Republike Srbije na način koji prati odgovarajuće modele teritorijalne organizacije zemalja EU primeren Republici Srbiji. Kada govorimo o ovoj teritorijalnoj organizaciji moramo imati u vidu da sve okolne zemlje mnogo više imaju opština nego što ima Srbija i u tom delu ta organizacija bi bila veoma značajna za uspešan rad i život naših građana.

Ministarstvo za brigu o selu je u periodu od 2020. do 2022. godina uspešno sprovela četiri namenska programa iz različitih oblasti. Ovim programima obuhvaćeno je 1527 sela u 129 jedinica lokalne samouprave u Srbiji. Ti programi su iz raznih oblasti. U oblasti egzistencije program dodele bespovratnih sredstava za kupovinu seoskih kuća sa okućnicom pokazuje izuzetno dobre rezultate.

Hiljadu i sto jedna seoska kuća sa okućnicom kupljena je sredstvima iz ovog programa u preko sto jedinica lokalne samouprave, čime je obezbeđen dom na selu za blizu 2.000 ljudi koji imaju 878 dece, 863 bračnih i vanbračnih parova, 134 poljoprivrednika i poljoprivrednica i 137 samohranih roditelja, 895 podnosilaca prijave ostalo je da živi na selu, iako je planiralo da ode iz sela, a 202 pripadnika prešlo je iz grada u selo, što pokazuje da je projekat veoma popularan i veoma prihvatljiv.

Prosek godina dobitnika kuća sa okućnicom je 29,8 godina, što je, takođe pravi primer da su mladi željni rada i sopstvenog gazdinstva i domaćinstva. Dakle, 1,2 miliona dinara bio je maksimalan iznos po prijavi.

Ako znamo da u Srbiji ima preko 150.000 praznih kuća onda ovaj program u narednom periodu može biti još povoljniji i još veći broj ljudi koji žele na taj način da obezbede sebi egzistenciju.

Izbor egzistencije na selu već petu godinu uspešno se sprovodi. Program podrške razvoj zadrugarstva dodelom bespovratnih sredstava za unapređenje poslovanja zadruga. Ove dve godine veći broj takvih zadruga je osnovano. Od početka sprovođenja ovog Programa formirano je 1.100 novih zadruga, dok se u prethodnom periodu godišnje gasilo oko 100 zadruga, a novih skoro da nije ni bilo.

Ovim se pokazuje da osnivanjem pomoći zadrugama novoosnovanim, mi osnivamo i neke privredne subjekte koji će funkcionisati na održivom nivou. Samo u 2021. godini, 57 zadruga dobilo je sredstva: 21 voćarska, 15 ratarskih, šest stočarskih, četiri povrtarske, četiri vinogradarske, četiri pčelarske, jedna za preradu lekovitog bilja, jedna socijalna i jedna turistička, što znači u svim segmentima života ima potrebe za osnivanjem tih zadruga kao privrednih subjekata.

Od 2017. godine, finansirano je ukupno 207 zadruga, što je dobar broj, ali svakako ima potrebe da se narednim budžetom planira više sredstava za ovo Ministarstvo kako bi svi ovi programi mogli da budu mnogo bolji.

U oblasti društvenog standarda, program dodele bespovratnih sredstava za kupovinu minibusa za prevoz seoskog stanovništva, 35 jedinica lokalne samouprave dobilo je sredstva za nabavku minibusa od čega 28 lokalnih samouprava pripada četvrtoj grupi razvijenosti u devastiranim područjima, 517 sela ovih opština na nadmorskoj visini preko pet stotine metara.

Efekat ovog projekta je 840 sela Srbije od ukupno 1.508, koje se nalaze na teritoriji ovih 35 opština rešava problem prevoza seoskog stanovništva. Kada uzmemo u obzir da u tim seoskim selima živi određen broj mladih ljudi, odnosno učenika, đaka, svakako da su dobili pravu priliku da mogu da odu do škole i da im povratak iz škole bude bezbedan.

Oko 3.800 putnika dnevno koristi ovaj vid prevoza. Za sve ove projekte na čelu komisija koja razmatraju određene potrebe, određene prijave su veoma bitni i stručni ljudi. Kada govorim u oblasti dodele minibuseva, predsednik Komisije, dekan Saobraćajnog fakulteta, koji ima zadatak da u narednom periodu napravi strategiju obezbeđivanja povoljnosti za sva urbana sela, odnosno za sva sela koja se nalaze u brdsko-planinskim područjima i u sklopu toga biće verovatno razmatrana i naknadna dodela minibuseva za te opštine.

U oblasti negovanja tradicije na selu, program dodele besplatnih sredstava za organizaciju manifestacije „Miholjskih susreta sela“ je takođe pokazala veoma dobre rezultate.

Efekti ovog projekta i u 2021. godini, 68 jedinica lokalnih samouprava dobile su sredstva za održavanje manifestacije u svojim selima, 961 selo se takmičilo i družilo u najrazličitijim disciplinama, 100.000 učesnika i posetilaca ove manifestacije podržalo je negovanje kulture i tradicije, doprinelo je povećavanju društvenog i sportskog života u selima širom Srbije.

U 2022. godini 87 sela lokalnih samouprava dobila su sredstva, u 1.287 sela biće održani ti susreti sa preko 150 učesnika i posetilaca. Realizacija tog programa je u toku.

U ovom periodu, 2020/2022 Ministarstvo za brigu o selu pokrenulo je niz novih projekata, a u novom sazivu verovatno će biti još i drugih. Pre svega, vraćanje sela u Ustav Republike Srbije i zakonske okvire Republike Srbije sa ingerencijama da stanovnici jednog sela samostalno planiraju, dogovaraju i odlučuju o usmeravanju sredstava njihovih lokalnih samouprava namenjenim budžetskim sredstvima lokalne samouprave ili budžetskim sredstvima Republike Srbije.

Inicijativa ustupanja zemljišta državnom vlasništvu do 50 hektara na besplatno korišćenje mladim bračnim parovima, uvođenje instituta socijalne garantovane penzije po ugledu na zemlju u okruženju za sve građane starije od 65 godina života koji nisu ostvarili pravo na penziju, socijalnu pomoć i nemaju druge izvore prihoda, a to je veoma bitno za tu stariju populaciju da u svojim starim godinama, u tom trećem dobu žive na dostojanstveniji način nego što sada žive.

Insistiranje na osnivanje nacionalnog garantnog fonda za osiguranje minimalnih proizvoljnih cena za osnovne strateške poljoprivredne proizvode, smanjenje stopa poreza na dodatu vrednost i potpuno oslobađanje od većine poreza u pograničnim i brdsko-planinskim područjima.

Očekujem da će Ministarstvo za brigu o selu u narednom periodu smisliti nove programe i projekte koji će biti u interesu za preko 40% stanovnika koji žive na selu iz dela sredstava koja će mu biti opredeljena budžetom Republike Srbije, za koji se nadam da će biti veći nego u prethodnim periodima, ali i pre svega, oslanjanjem na investicioni plan 2020/2025 godine za koji je određena solidna suma novca, što se tiče lokalnih puteva, što se tuče atarskih puteva, vodovoda, kanalizacije, internet signala i svih onih potreba ljudi sa sela koji žele da imaju uslove kao žitelji grada.

Igrom slučaja, ako ste gledali prekjuče, bila je jedna emisija o jednom staroplaninskom selu koje se zove Senokos, po jednom mladom poljoprivredniku, Nemanji Popoviću koji se porodično preselio na Staru planinu, napravio je poljoprivredno gazdinstvo sa 107 steonih krava, preko 100 teladi. Nema puteva, nema struje, ali najviše je insistirao da mu država obezbedi internet signal, jer kaže, na Staroj planini zimi i jeseni kada je loše vreme nema uslova da se siđe, nema uslova nikog da pozove.

Pre svega, to znači da Srbija mora da vodi računa o tim mladim ljudima koji žele da promovišu taj deo stvari za poboljšanje i svog života i života društvene zajednice.

Zbog toga, razmatrajući danas predložene zakone, sa posebnom pažnjom citiram da iz obrazloženja zakona ovaj predlog zasnovan je na oceni da će obrazovanje navedenih ministarstava doprineti jačanju kapaciteta javne administracije u datim oblastima, što bi dalje trebalo da rezultira unapređenjem stanja u tim oblastima.

Danas predložena reorganizacija postojeće strukture ministarstava, takođe, poručuje celoj društvenoj zajednici šta su operativni prioriteti u narednom periodu, koje su to oblasti društva čiji pojačani razvoj utiče na razvoj celog društva. Usmeravanje na oblasti nauke, tehnološkog razvoja, inovacija, telekomunikacija i na dalje unapređenje razvoja korišćenja informacionih tehnologija, kao i stavljanje akcenta na oblast trgovine, spoljne ili unutrašnje, na oblast turizma koja ima neosporan potencijal za dalji razvoj, kao i na oblasti javnih ulaganja definisani su prioriteti za naredni period.

Verujem da će celo društvo prihvatiti ova usmerenja i da će svako od nas dati svoj doprinos unapređenju života i rada naše države.

Ističem da su u prethodnom periodu značajna sredstva uložena u sistem zdravstva i naglašavam da davanje akcenta novoformiranim ministarstvima nikako ne znači smanjenje pažnje problemima koji pokrivaju tradicionalno tzv. velika ministarstva.

Želeo sam da u ovom izlaganju skrenem pažnju na zadatke koji su apostrofirani ovom reorganizacijom ministarstava i naglasku koja nova ministarstva treba da dobiju u kompletnoj zajednici.

U narednom periodu očekujem uspešan rad kompletne Vlade Republike Srbije, te da sva ministarstva daju svoj maksimalni doprinos razvoju Srbije i to sve u skladu sa komplikovanom međunarodnom političkom ekonomskom situacijom.

U danu za glasanje poslanička grupa PUPS solidarnost i pravda će podržati ovaj zakon i glasati za.

Poštovani prijatelji, uvaženi građani Srbije, zahvaljujem na pažnji.

PREDSEDNIK: Hvala.

Reč ima Boško Obradović.

Izvolite.

BOŠKO OBRADOVIĆ: Poštovani predsedavajući, poštovane kolege narodni poslanici, poštovani građani Srbije, pomaže Bog svima.

Drago mi je da smo se, evo, posle više meseci od konstituisanja ovog novog saziva Narodne skupštine Republike Srbije približili izboru nove Vlade, ali odmah da vam kažem da se osećam razočarano jer sam očekivao da posle toliko meseci vaših priprema da izaberete novu Vladu, iako imate komotnu većinu za to, iz nepoznatih razloga to sve vreme odlažete, zaista jedan kreativan, nov i originalan Predlog zakona o ministarstvima. Međutim, mi smo dobili samo jedno gomilanje novih i novih ministarstava, kao da jednostavno to što ima više ministarstava mislite da ćete raditi bolje, a ja vam onda postavljam pitanje – a zašto sve druge evropske države ne gomilaju ministarstva? Zašto jedna Francuska ima ukupno 18 ministarstava, Nemačka 16, susedna Mađarska 14?

Vi u ovom Predlogu zakona o izmenama i dopunama Zakona o ministarstvu predviđate Vladu sa, verovali ili ne, 25 ministarstava. Šta je ideja, izuzev da imate neke neraspoređene partijske kadrove koji moraju do dobiju neke funkcije, da morate da zadovoljite neke koalicione partnere koji moraju da dobiju neke funkcije, da jednostavno koristite državnu službu i državnu upravu za partijska nameštenja i za gomilanje funkcija bez ikakvog smisla i efekta?

Zaista se postavlja pitanje zašto nema Vlade Republike Srbije već 200 dana? Zašto već osam meseci imamo tehničku Vladu? Da li smo i u tom slučaju šampioni u Evropi, jer niko danas u Evropi, u vreme ove ratne i svake druge, energetske i ekonomske krize nema Vladu u tehničkom mandatu?

Evo, Mađarska je imala izbore kad i mi, u aprilu, odavno je izabrala svoju Vladu i normalno funkcioniše kao država. Pa baš zato što su krizna vremena, baš zato što je teška ekonomska i energetska kriza, baš zato nam je brže bila potrebna nova Vlada da bi rešavala te probleme, a ne Vlada u tehničkom mandatu, jedna slaba Vlada, koja ne može da radi bilo šta, koja ovde u Dom Narodne skupštine Republike Srbije osam meseci nije poslala ni jedan jedini zakon. Dakle, vi ste zablokirali državu i doveli u pitanje normalno funkcionisanje. Zato danas ne može da se postavi neko od onih pitanja koje najviše interesuje građane, a to je kako će da prežive oni sa minimalnim penzijama? Kada će im ona biti povećana? Kako će oni najstariji sugrađani koji uopšte nemaju nikakva primanja konačno doći do nekog socijalnog dodatka, recimo za energente ili povećane troškove života sa ovakvom inflacijom, sa ovakvim poskupljenjima? Brinete o tome da li će strane kompanije da ostanu ili će da odu, a da li će domaće kompanije da opstanu ili da nestanu?

Da li ste se bilo kada setili domaćeg privrednika i domaćeg poljoprivrednika ili je vaš jedini fokus kako će da preživi strana banka koja ostvaruje ekstra profit i odnosi ga iz ove države, kako će da preživi strana kompanija kojoj dajemo jeftinu radnu snagu, subvencije, oslobađamo ih od poreza, oslobađamo ih od plaćanja gradskog građevinskog zemljišta, dajemo im kompletnu besplatnu komunalnu infrastrukturu? A šta je dobio domaći privrednik? A šta je dobio domaći poljoprivrednik? Šta može da dobije od jedne tehničke Vlade ili od ovih novih 25 ministarstava? Pa, koga to zanima, izuzev vaše partijske kadrove. Da bi Goran Vesić postao ministar ajde da izmislimo ministarstvo za javna ulaganja ili neko drugo. Pa, da li je to logika kojom ste pravili ovaj Zakon o ministarstvima?

Bilo je u svoje vreme, ja sam to posebno voleo i skupljao jedan čuveni strip, lično mislim da je možda jedan od najboljih svih vremena, zvao se "Alan Ford". Tamo u "Alan Fordu" ima jedno tajno društvo koje, između ostalog, sarađuje sa Ministarstvom za istraživanje ruda i gubljenje vremena. E, to je otprilike ova vaša ideja Zakona o ministarstvima. Evo jedno od najbesmislenijih - za evropske integracije. Dakle, 22 godine Srbija ide putem u EU i nismo se pomerili jedan milimetar. Hoćemo još 22, još 222 da bi postojalo neko ministarstvo za evropske integracije i neko tamo primao neku platu, iako nas oni ljudi neće. Brisel nas neće i kaže nam da nas neće i kaže nam da eventualno ako jednog dana za 222 godine budemo primljeni u EU moraćemo da priznamo lažnu državu Kosovo, moraćemo da uvedemo sankcije Rusiji i to je uslov svih uslova da bismo se pomerili posle 22 godine za dva milimetara na tom skandaloznom putu Srbije u EU.

Čemu Ministarstvo za evropske integracije? Bacanje para. Neka se Ministarstvo spoljnih poslova bavi nekom temom kako da se završi ta besmislena priča sa EU, da se naprave neki bilateralni sporazumi, da se sarađuje sa EU, ali da se ne ide putem da nas neko neprestano nešto ucenjuje.

Ili, recimo, ministarstvo za turizam i omladinu. Pa, to jedino ima logike ako želite da sva omladina ode iz ove države, pa da omladinu koja je ostala prikazujete kao turističku atrakciju, kao otprilike omladinu danas u srpskim selima koja su zaboravljena, jer se ovi neki, da tako kažem, lažni penzioneri, lažni zaštitnici penzionerskih interesa koji su dozvolili pljačku penzionera one četiri godine bukvalno otimanja penzionerskih para pod njihovom vlašću, sada predstavljaju kao neki lažnu zastupnici sela. Pa, selo i poljoprivreda vide da propadaju i da niko ne govori u njihovo ime, a kamoli neka vlast koja je samo dobila Ministarstvo za selo, pazite, da bi Krkobabići u trećoj generaciji dobili ne znam koliko funkcija, zaduženja, zaposlenja i radnih mesta. Da li je to ideja Ministarstva za brigu o selu? Dakle, vrlo jednostavna pitanja - čemu sva ta ministarstva?

Evo, mi bismo, i to ćemo naravno kroz amandmane i da konkretizujemo i već smo to uradili, predložili jednu mnogo funkcionalniju, racionalniju, logičniju Vladu. Najmanje deset ministarstva manje. Petnaest ministarstava je realan maksimum za državu veličine Srbije.

Na svih ovih 25, koje ste vi predložili, nema dva, po našem mišljenju, izuzetno važna. Nema ministarstva za Kosovo i Metohiju, nema ministarstva za Srbe u regionu i rasejanju. Pazite, one Srbe koji svake godine šalju više milijardi evra, dolara ovde kroz doznake i upumpavaju u državu Srbiju svojim rođacima, prijateljima, firmama i svemu drugome, nemaju svoje ministarstvo, ali Krkobabići imaju.

Koliko Krkobabića još treba da zaposlite i da otvorite novih ministarstava da bi sva ta partijska elita, taj partijski kancer, taj partijski monstrum koji pojede ovaj narod i državu bio zadovoljan?

Ajmo sad da vidimo šta bismo mi još ukinuli? Naravno, nepotrebno ministarstvo za javna ulaganja, ima nadležno ministarstvo koje se time bavi. Potpuno nepotrebno ministarstvo za ljudska i manjinska prava i društveni dijalog. Pazite, društveni dijalog, kakva izmišljotina od prethodne Vlade. Pa, ovde treba da se vodi društveni dijalog, u parlamentu i na medijima, ne u ministarstvu. Ljudska i manjinska prava pridodati Ministarstvu pravde. Takođe, Ministarstvu pravde pridodati i Ministarstvo državne uprave i lokalne samouprave. Ajmo malo ušteda, malo koncentracija tih ministarstava, malo koordinacije u radu te Vlade, a ne svaka partija da dobije neki partijski feud da bi zapošljavala svoje partijske vojnike i da bi, ne znam, se bogatila preko ministarstva.

Pa, nije ideja da formirate ministarstva da pljačkate ovaj narod i državu, nego da formirate ministarstva da se nešto pomeri na bolje. Možemo li da smanjimo poreze na zarade i na doprinose domaćim poslodavcima? Možemo li onima koji povećavaju platu svojim radnicima da smanjimo poreze i doprinose? Možemo li da smanjimo poreze na zarade i poreze na imovinu onima koji stupe u brak, onima koji dobiju decu? Možemo li da uradimo bilo šta što je domaće ili će i ovo biti još jedna Vlada koja radi za strane ekonomske interese.

Imamo li još koju domaću banku u Srbiji? Kako smo ostali bez ijedne državne i domaće banke? Kako Nemačka ima Nemačku razvojnu banku, a Srbija ne može da je ima? Može li Srbija da ima išta domaće i može li nekako da zaštiti domaći ekonomski interes? Eto jedinog ministarstva koje je ovde bilo važno da bude novo, za domaći ekonomski interes, da domaći ekonomski razvoj, za nacionalnu privredu, za sve ono što bi pomerilo domaćeg proizvođača u odnosu na stranca, na uvoznički lobi, na sve ono što dere kožu građana Srbije sa ovim poskupljenjima koja nisu 17%, ili koliko vi prikazujete inflaciju, nego su za osnovne životne namirnice preko 50% poskupljenja i nisu sva uvezena iz Ukrajine. Neka su uvezena iz vaše loše ekonomske politike, koja podržava i favorizuje strance, a zaboravlja i gazi domaćeg privrednika i poljoprivrednika.

Naravno da smo predložili kako to konkretno može da se promeni i bili smo tu veoma konkretni i precizni. Dakle, spojiti u jedno ministarstvo privredu, trgovinu, turizam i preduzetništvo kao veoma važnu stvar, spojiti u jedno ministarstvo selo, poljoprivredu, hranu, spojiti u jedno ministarstvo i prosvetu i nauku i telekomunikacije i tehnološki razvoj, spojiti u jedno ministarstvo kulturu, informisanje, vere, koje ste takođe zaboravili, a ovde 90 i nešto procenata građana pripada tradicionalno verskim zajednicama koji takođe nemaju nadležno ministarstvo koje bi se bavilo njihovim pitanjem. Ili, recimo, ministarstvo prirodnih resursa i zaštite životne sredine, gde smatramo da sada svaki deo naših prirodnih dobara mora da bude zaštićen i stavljen u funkciju domaćeg ekonomskog interesa i, naravno, sa druge strane zaštite životne sredine.

Smatramo da sport i omladina logično da budu povezani sa ministarstvom za porodicu, da to bude jedno ministarstvo. Smatramo, takođe, što je posebno važno i želim to da naglasim, da u ovom složenom vremenu Ministarstvo zdravlja treba da se bavi bioetičkim pitanjem, kao što su abortus, eutanazija, tzv. veštačka inteligencija, sva ova LGBT propaganda koja ne ulazi više samo u udžbenike, nego i u škole i u vrtiće. Danas imate dopis Društva vaspitača Vojvodine, koji nalaže da se prijave za seminar o rodnoj ravnopravnosti u vrtićima u Vojvodini. Čekajte, sada ćete našoj deci u vrtićima ispod sedam godina da objašnjavate da dete kada se rodi nije muško ili žensko, nego će kasnije tokom svog razvoja da odluči da li je muško ili žensko. Pa, gde je kraj tom ludilu? I šta nas čeka na tom vašem LGBT putu u EU po svaku nacionalnu cenu?

I ko još mora da uđe u tu Vladu? Ko sve mora iz bivšeg režima da uđe u Vladu? Mora li Zorana Mihajlović da bude u svakoj Vladi od 5. oktobra 2000. godine? Mora li Goran Vesić da bude u toj Vladi? Mora li Gordana Čomić da bude u toj Vladi? Jel imate neke nove Soroševe ili vedete bivšega režima koje ćete da uključite u vašu vlast? Očito idete istim putem Srbije u EU po svaku cenu.

Dakle, šta je ideja ovog vašeg Zakona o ministarstvima, nismo uspeli da utvrdimo, ali smo uspeli da utvrdimo koju ste štetu naneli, a to ste i sami priznali. Kažete – razlozi za donošenje zakona po hitnom postupku. Nije vas nigde bilo šest meseci, a onda za 24 sata zakazujete sednicu Narodne skupštine na kojoj hitno mora da se raspravlja o Zakonu o ministarstvima i, kako kažete, ako se ova nova četiri ministarstva ne formiraju, naneće se šteta po rad organa i organizacija čitavoj državi.

Čekajte, ako je to šteta, onda ste je vi naneli zato što niste formirali Vladu u prethodna tri meseca. Ako su ta ministarstva bila toliko važna, zašto do sad nisu formirana? Zašto ste odugovlačili? Da li ima neko obrazloženje, neko vas pritiska, neko vas ucenjuje, neko vam preti? Pa, dajte da čujemo to. Da nije neko od prijatelja vašeg predsednika stranke, da nije Bil Klinton, da nije Šreder, da nije Bler, da nije Aleksa Soroš, ko je? Ko preti Srbiji? Neko iz Brisela, neko iz NATO-a? Šta nam prete, da vi nećete biti na vlasti ako ne potpišete nezavisno Kosovo ili da nećete biti na vlasti ako ne uvedete sankcije Rusiji? Pa to nije neka pretnja koja se tiče Srbije, ona se tiče vas.

Hoćemo li onda stvarno da jednom prelomimo koju Vladu i vlast mi u Srbiji želimo? Da li vlast u kojoj će američki ambasador, kada država Srbija, nadležno ministarstvo i Upravni sud donesu odluku da gej parada bude zabranjena, američki ambasador izađe i kaže – ne, gej parada će se održati?

Hajde onda da vidimo ko vlada Srbijom, američki ambasador Kristofer Hil ili vi? I kada taj isti ambasador sada bude naložio nešto sledeće, da neko mora da bude u Vladi, da morate da uradite ovo ili ono, pa da li će biti po istom principu kao kad ste morali da organizujete gej paradu, iako je ona zvanično bila zabranjena?

Dakle, postavlja se veoma jednostavno pitanje – kome će služiti buduća Vlada Srbije, da li interesima EU i NATO-a, da li interesima Soroša i njegovog projekta Otvorenog Balkana, da li interesima stranih kompanija koje dolaze da izrabljuju našu jeftinu radnu snagu i da iznose profit u inostranstvo, da li interesima stranih banaka koje pljačkaju naše građane na kamatama i na obradama kredita ili će konačno Srbija, posle 22 godine, dobiti Vladu koja će služiti isključivo domaćem čoveku, domaćem privredniku, domaćem poljoprivredniku, domaćim bankama, našim porodicama, socijalno ugroženim kategorijama stanovništva, siromašnima, osobama sa hendikepom i svima onima kojima je pomoć ove države potrebna?

Dakle, da li vi formirate Vladu koja treba da pomogne nekim večitim Krkobabićima da dobiju još jedno ministarstvo, da Goran Vesić se udomi negde posle odlaska iz Gradske uprave u Beogradu, da Zorana Mihajlović ponovo bude ministar ili pravite ministarstva koja stvarno nešto treba da pomognu ovome narodu i državi?

Iz ovog vašeg obrazloženja ja nisam video da ovaj zakon ima ikakvog smisla, sem da vi zbrinete vaše neraspoređene naprednjačke i koalicione partnere. Hvala.

PREDSEDNIK: Povreda Poslovnika?

Govorio je vaš predstavnik.

Reč ima narodni poslanik Ivan Kostić, povreda Poslovnika.

IVAN KOSTIĆ: Povredili ste član Poslovnika 109. u kojem se kaže da ako neko prekida govornika, dužni ste da izreknete opomenu.

Znači, mnogo puta sa druge strane su dobacivali Bošku Obradoviću dok je govorio. Nije nikakvog razloga bilo da se prekida njegovo izlaganje, jer upravo ljudi sa ove druge strane bi trebali da se nauče nekom redu i kulturi, jer ih najviše ima i oni imaju pravo i mogu da rade…

PREDSEDNIK: Da li se sad obraćate meni ili drugima u sali?

IVAN KOSTIĆ: Vama se obraćam, zato što ste povredili član 109. Trebali ste da izreknete opomenu narodnim poslanicima.

PREDSEDNIK: Ne, to o čemu ste hteli sada da govorite je jedan drugi član. Razumeo sam vas. Da je bilo žamora danas u sali celog dana, bilo je, ali nije Boško Obradović ni za jedan trenutak prekinuo svoj govor, tako da nije bio prekinut. Smatram da nisam prekršio ništa, ali ako želite, možemo da se izjasnimo o tome.

IVAN KOSTIĆ: Ali, nema potrebe na taj način da vodite sednicu, da ne dozvoljavate da se povreda Poslovnika…

PREDSEDNIK: Samo pitam da li želite da se izjasnimo o tome što ste rekli?

IVAN KOSTIĆ: Niste mi dozvolili da završim.

PREDSEDNIK: Razumeo sam vas, rekao sam vam. Niste na dobar član ukazali, ali sam vas svakako razumeo. Kao što vidite, imam dobru volju da razumem svakoga, čak i kada ne radite sami u svom interesu.

Znači, da se izjasnimo?

IVAN KOSTIĆ: Ne.

PREDSEDNIK: Ne.

Čeka na repliku Stefan Krkobabić.

STEFAN KRKOBABIĆ: Zahvaljujem, predsedavajući.

Konačno smo digli malo temperaturu danas. Valjda je to nekima i bio cilj, pa ajde da krenemo redom.

Da li je ovo srpska Vlada? Čija je ovo Vlada? Privatna Vlada? Za ovu Vladu će sutra ili naredne nedelje glasati 148 narodnih poslanika. Tih 148 narodnih poslanika izabrali su građani Srbije, a ja vidim da od 25 ministarstava smeta nekome gde će da bude Milan Krkobabić i gde će da bude Goran Vesić, Zorana Mihajlović, Vulin, Dačić itd, a onda se uhvatimo toga da li ovde ima kulture dijaloga ili nema kulture dijaloga.

Ko nam priča o kulturi dijaloga? Oni koji su unosili kamen u Narodnu skupštinu i onda kažu – to je kamen sa Kosova, a svi znamo da je to kamen za potapanje kupusa. Čiji je to kamen? Onda kažu nepotizam.

Gospodine Obradoviću, vi ste vašeg oca u Čačku kandidovali i imenovali za člana komisije za glasanje u Čačku itd. Da li je to istina? Istina je, svi znaju. Vama bliski mediji su o tome pisali. Šta je tu problem? Vi nekome pričate o nepotizmu. U kakvom vremenu ovo živimo? Mislim da ste se uhvatili, kako vi kažete, nekih nebitnih. Čim nas spominjete, znači da nismo baš tako nebitni.

Uvaženi građani Srbije, videli ste s kim imaju SNS i koalicioni partneri posla, a onda sami repliciraju i kažu – dobacuje se, radi se ovo ili ono. Gospodine Obradoviću, vaši saradnici su nosili motornu testeru. Ne kažem da ste to vi radili. Da li je to bilo normalno?

PREDSEDNIK: Gospodine Krkobabiću, dva minuta.

Reč ima Milenko Jovanov.

MILENKO JOVANOV: Ponovo se ponavljaju neke stvari. Ne kažem da ne treba na njih da se odgovori, ali već je rečeno. Ponoviću. Ako se ponovo budu javljali, ja ću ponovo ponavljati.

Dakle, postoji određeni rok, a u tom roku vi možete da prvog dana roka ili poslednjeg dana roka uradite stvar koja vam je na raspolaganju, za koju ste ovlašćeni. Možete se koristiti svakim danom roka, prvim i poslednjim. Ne vidim šta je sporno. Ili smo u roku ili nismo u roku. Ako smo u roku, onda sve radimo na vreme, jer je ustavotvorac, zakonodavac, onaj koji je određivao rok dao rok za koji smatra da je adekvatan. Mi smo u tom roku. Ako nismo u roku, onda vas molim da to konstatujemo, da se razilazimo i da idemo na izbore. Treće opcije nema.

To je otprilike kao kada bi, juče sam o tome pričao, sud rekao advokatu – a što si poslednjeg dana podneo žalbu. Moje pravo kao advokata je da podnesem u roku koji mi je ostavljen, prvog ili poslednjeg, i to je to.

Da nemamo Vladu devet meseci, koliko ste rekli, šest meseci, prosto nije tako. Zaboravljate jednu činjenicu. Molim vas radi korektnosti, jer ste učestvovali u tome. Na zahtev opozicije smo prihvatili neke stvari za koje smo pretpostavljali da u praksi mogu da izazovu određene probleme, ali na insistiranje smo ipak to uvrstili u zakonodavni okvir i u Zakon o izborima narodnih poslanika - trostepenost odlučivanja, rokovi za podnošenje prigovora itd.

Srećom nije prihvaćena suluda ideja koja je dolazila od Saše Radulovića, da svaki građanin na svakom biračkom mestu može da traži obaranje biračkog mesta. To bi zatrpalo tih 8,5, koliko već ima, hiljada biračkih mesta. Dakle, napišete 10 žalbi po biračkom mestu, to je 85.000 žalbi. Kada će to da se reši? Ne bismo završili izbore nikada. Očigledno je to bila nečija ideja, sad pretpostavljam, nemam dokaze za to, ali prosto mi se čini, da se napravi jedan vakum i da se napravi jedan haos i da se onda na ulici odlučuje ko će da bude vlast, a ko opozicija.

Tu dolazimo i do ulice koja se desila 2016. godine kada je američki ambasador pozvao i sedeo zajedno sa predstavnicima opozicionih stranaka, neke su tada prešle, neke nisu prešle cenzus, a onda je traženo poništavanje izbora, onda su se oni dogovarali ko će kome da da glasove. To je ta direktna umešanost stranaca u naš izborni proces, ali u tome nismo učestvovali mi, nego vi.

Belgija dve godine nije imala Vladu. Funkcionisalo je. Namerno se uvećava, zaboravlja se jedan deo, prećutkuje se, drugi deo se prenaglašava ne bi li se napravio utisak, ne znam ni ja kakav. Ovo je jako važno.

U stranim kompanijama radi veliki broj naših sugrađana, naših komšija, prijatelja, građana ove zemlje. Ne možemo ići tako na strane kompanije. Hajde da ih pozatvaramo sve zato što su to zli stranci koji su došli da nas izrabljuju. Nije ovo prvi put. Imali ste takvu reakciju i u Vladičinom Hanu. U taj Vladičin Han je Vučić doveo fabriku. Niko pre njega i niko posle njega. Taman ljudi krenuli da rade, dobili neku platu, e sada ajde da zatvaramo. Zašto? Zato što su stranci.

Kontekst u kom sam govorio oko stranih kompanija, da li će da zatvore ili neće svoje kompanije, jeste kontekst gasa koji je bio spomenut, ako se sećate, ako ste pratili, jer je bila priča kako će oni da se naljute zbog našeg odnosa prema EU, pa će zatvoriti kompanije. Ja sam pitao – dobro, a šta ako zatvore se i domaće i strane kompanije, jer ne vidi gas da li je vlasnik fabrike građanin Srbije ili stranac? Dakle, gas ide u fabriku da bi se koristio za ono za šta je potreban toj fabrici, da li za proizvodnju, da li za grejanje, da li za ne znam ni ja šta. I u potpuno smo istoj situaciji.

To što vi imate tu tezu to je vaše pravo, i političko, i svako drugo. Ja nemam sa tim zaista ništa da polemišem, ali prosto zbog građana je potrebno reći da to, kako vi zamišljate da može da funkcioniše komunikacija sa strancima, prosto ne ide tako. Dakle, mi moramo da shvatimo i ja znam da naši ljudi moraju da čuju, ja znam da to prija uhu, ja znam da je to udaranje na emocije, ja znam da svi građani Srbije mnogo vole svoju zemlju, da građani Srbije imaju mnogo toga da zamere predstavnicima briselske birokratije kada nam se obraćaju i kako nam se obraćaju, ali ona je takva kakva je i mi sa tom briselskom birokratijom moramo da komuniciramo, jer je to u interesu naše zemlje.

Nije interes ni reći, ni zalupiti vrata njima, ni zalupiti vrata istoku i zato tražimo taj uzan prolaz za politiku koju vodimo, a ovo su laka rešenja, a kada su laka rešenja davala rezultate? Šta je to lako u životu što možete da uradite, a što je važno i što će vam doneti neki prosperitet? Sami se, evo, zapitajte – jel lako završiti školu, jel lako završiti fakultet, jel lako dete vaspitati? Ništa od toga nije lako. Onaj ko to radi lako radi pogrešno.

Što se tiče toga šta smo radili za domaće privrednike itd, evo jedna samo vest, dakle, Zakonom o porezu na dohodak građana, Zakonom o doprinosima za obavezno socijalno osiguranje od 1. marta prošle godine predviđene su olakšice za poslodavce, pa poslodavac koji u periodu od 1. marta do 31. decembra 2022. godine zaposli lice koje nije imalo status zaposlenog itd. oslobađa se plaćanja 70% poreza na zarade i 100% doprinosa na PIO prilikom obračuna isplate zarade za ovo lice itd. Takvih imate još zakona koje smo mi ovde usvojili u prethodnom mandatu itd, tako da treba čitati i nešto drugo, osim „Alana Forda“.

Postoje domaće banke. Lepo zvuči kad kažete, jer ljudi znaju, da su većinu banaka u privatizaciji kupile strane banke itd. Vi sad kažete – sve su banke strane. Nisu, dakle postoje i „Poštanska štedionica“ i AIK banka i to je to. Ali, nije to naša krivica, to je nasleđeno stanje.

Sa druge strane, to je bila politička volja, čak ne ni političkih stranaka. Tada je narod tako glasao, smatrao da je to dobar put. Šta da radimo? Opterećenja zarada sa 64% na 59,4%.

Takođe, pomoć privrednicima. Pomažemo i mladima, pomažemo i penzionerima. I, sad opet dolazimo u jednu kontradiktornu situaciju, ne vi lično, ali da nam se sa jedne strane upućuju kritike zašto pomažemo, a onda se kaže – a, što ne pomažete svima, što ne pomažete i ovima i ovima i onima? Onda, stvarno se čovek zapita, šta uopšte on da radi?

Mi nećemo biti na vlasti onoga momenta kada građani Srbije budu to odlučili. To nije sporno. Na izborima, dakle, zna se kako i na koji način i tu će stvar da se završi.

I to čekanje Godoa koje se ponavlja iz godine u godinu. Evo sad će, evo sad će. Evo, sad ih teraju, sad moraju ovo, sad moraju ono. Ništa od toga se nije desilo. Znači, ta priča se ponavlja godinama. Evo, 10 godina jedna te ista priča – evo, samo što nisu. Pa, nećemo priznati nezavisnost Kosova, to je predsednik rekao milion puta.

Znači, ne radi se uopšte o tome, to uopšte nije tema. Iako je tema to da ne budemo na vlasti, pa dobro, nećemo biti na vlasti, ali onda i vi treba da brinete kao građanin ove zemlje, jer ako zbog toga što mi odbijamo da tako nešto uradimo, a šta god to bilo, neko sa strane može da utiče da se promeni vlast u ovoj zemlji, onda je ova zemlja u problemu, jer na vlasti neće biti oni koje narod hoće, nego oni koji će doći tu da poslušaju te naloge. Neki se i danas preporučuju, a to preporučivanje ćemo slušati i ubuduće.

Najzad, koncept koji ste sami rekli bi bio glomazniji od onoga koji smo mi ponudili koji ste kritikovali kao glomazan. To što vi četiri, pet oblasti smestite u jedno ministarstvo, to ne znači da vi po vertikali ne možete da imate, možete da nemate, da se pravilnije izrazim, organizaciju za tu oblast. Bio bi jedan ministar, ali bi ste po vertikali morali da imate kompletnu upravu za to ministarstvo da bi delokrug i nadležnost mogle da budu realizovani.

Dakle, da je to tako kao što vi kažete, onda bi bilo dovoljno da imamo pet ministarstava. Sad hajde, nabijemo sve u jedno, zvaće se ministarstvo pa nabrajamo do ujutru zašta je sve i to je to. Tu dolazimo do ključne stvari – smanjili ste na 15. Pa, možete da smanjite i na pet, nije to sporno. To je sada stvar koncepcije. Kada vi budete bili u prilici da formirate Vladu, ta Vlada će imati koliko ste rekli članova, 15 ili koliko već.

(Svetozar Vujačić: Znači, nikad.)

To će narod da odluči. Ja ne kažem da je nikad. Kad narod bude rekao, to će tako biti.

Ali, drugu stvar radite, isto kao što je radio kolega pre vas. Vi nećete da kažete kakve je struktura vlada koju uzimate za primer ili kontraprimer nama. Dakle, kakva su ovlašćenja i koliko ima državnih sekretara u vladama sa malo ministarstva?

Njihovi državni sekretari u različitim oblastima u tom ministarstvu bili bi u rangu ministra kod nas po ovlašćenjima i odgovornosti. Dakle, nije to baš da to tako može da se, hajde moderno rečeno, zipuje ili kompresuje u jedno i onda da kažemo eto, to je to. Jer, da je tako, onda jedan član, dva člana, tri člana Vlade, dvojica su kvorum i ćao. Ili dvoje je kvorum i ćao đaci.

Dakle, ovo je naš koncept za koji mislimo da je dobar. Naravno da je vaše pravo da imate suprotno mišljenje, ali samo ne želim da ostanu bez odgovora navodi koji jednostavno ne stoje i da koliko-toliko mogu da pokušam da ukažem na nešto što lepo zvuči, a suštinski ne može da funkcioniše i nije tako.

Mislim da nam je u ovo vreme mnogo važnije da budemo odgovorni, nego da pokušamo da, kako se to popularno kaže, postignemo neki politički poen, laki poen, nečim što građani žele da čuju. Ali, građani svakako žele da čuju da se administracija smanjuje, da ovo, da ono i sve je to u redu. Mi se ne nalazimo, i kolega Đukanović je govorio o tome, dakle mi se ne nalazimo u redovnim okolnostima, mi se nalazimo u vanrednim okolnosti. Ne u vanrednom stanju u formalnom smislu, ali okolnosti oko nas i u društvu, u okruženju u kome živimo su vanredne, ratne i mi moramo i svoju upravu u skladu sa tim da formiramo. Hvala.

PREDSEDNIK: Pravo na repliku, dva minuta, Boško Obradović. Izvolite.

BOŠKO OBRADOVIĆ: Hvala, predsedavajući.

Naravno, ja bih u ovom kratkom vremenu u odnosu na vreme ovlašćenog predlagača probao da odgovorim na nekoliko stvari koje su, meni barem, najinteresantnije.

Pitao je uvaženi gospodin Jovanov – šta je lako? Meni je, recimo, lako da se setim kako je Aleksandar Vučić nosio Dinkićevu sliku u robijaškom odelu ovde u Narodnoj skupštini Republike Srbije, a Dinkić je danas pod 10 godina vaše vlasti i dalje je na slobodi. To je recimo lako setiti se.

Dakle, o čemu se radi? Ili ste vi lažno optuživali Dinkića da je grobar i uništitelj srpske privrede i srpskog bankarstva, pa treba da se izvinite javno čoveku i kažete – Gospodine Dinkiću, izvinite, lagali smo. Ili on ne može da bude na slobodi, odnosno vi ga štitite da ne bude u zatvoru, zato što je u svoje vreme postao savetnik predsednika Vučića i to je na neki način verovatno i do dan danas.

Nisu sve banke propale u vreme bivšeg režima, mnoge su propale u vreme vaše vlasti i vaših koalicionih partnera, SPS, koja je imala sva mesta u upravnim i nadzornim odborima, u Privrednoj banci, Univerzal banci, Srpskoj banci, da ne nabrajam dalje šta je sve uništeno u vreme vaše vlasti. Vi ste prodali Komercijalnu banku. Na kraju smo sada na preko 90% bankarskog tržišta Srbije koje drže strane banke. Šta mi možemo da radimo i kako da funkcioniše naša privreda kada stranci drže sve banke i praktično nas drže u nekoj vrsti zavisnosti i ropstva?

Konačno, pomoć svima. Ja upravo nisam za pomoć svima, ja sam za veoma selektivnu pomoć, a ne kao što vi bacate pare iz helikoptera godinama unazad. Navešću vam dva primera. Kada povećate penzije svima za 5%, nije isto povećanje onome sa 15.000 dinara i onome sa 100.000 dinara. Nemojte povećavati penziju onome sa 100.000 dinara. Povećajte duplo 10% onome sa 15.000 dinara.

Ili, kada podržavate privrednike i sa tim ću završiti, gospodine predsedavajući, nemojte podržavati one koji su, recimo, u vremenu pandemije ostvarili ekstra profit, istok kao one koji su u vremenu pandemije propali. Podržite više one koji su u krizi, koji su u problemu, a ne one koji su bogati i koji su uspešni.

PREDSEDNIK: Reč ima Milenko Jovanov.

MILENKO JOVANOV: Vrlo kratko.

Dakle, ovo s opet laki poeni. U političkom smislu ja ne znam da postoji omraženija ličnost od Mlađana Dinkića i to kad zapljunete, otprilike to je to. Sto godina možemo da budemo na vlasti, nismo mi ti koji sude. Sudovi neka sude. Isto mogu da kažem što sam rekao i kolegi Oleni, sve što imate, predajte tamo. Očigledno da ovo što smo mi radili nije bilo dovoljno, pa ako će sud da ga osudi, neka ga osudi.

Banke koje su uništili, sada kažete naši koalicioni partneri, ali ljudi sa kojima ste vi sarađivali blisko, sa kojima ste zajedno išli na proteste itd, „Metals banka“, „Agrobanka“, „Razvojna banka Vojvodine“, „Tesla banka“, opet dolazite u situaciju da njima opraštate sve što nama niste ili što niste oprostili kolegama iz SPS ako su imali bilo kakve veze što su sedeli u upravnom odboru. Zna se ko je i u to vreme, a posebno u ovo vreme, direktno rukovodio ovim bankarskim sektorom i ko je davao kredite za koje su znali da nikada neće biti vraćeni i ko je za kolaterale uzimao šupe po banatskom i bačkom ataru, a davao 100.000 evra da se nikada ne vrati i kako je „Tesla banka“ i čemu služila itd. To je sada već drugi par rukava, ali kažem, upravo taj čovek koji je sve to organizovao je zajedno sa vama sedeo kod ambasadora Kajla Skota kada je trebalo poništiti izbore da bi se povećao broj poslaničkih grupa opozicije u ovom domu.

Tako da što se tiče ovog kome se daju sredstava ili se ne daju sredstva, daju se sredstva, ali je bila kritika da treba još da se da, pa ste naveli neke konkretne kategorije kojima treba dati, pa sam to samo rekao - s jedne strane se kaže što ne dobijaju svi, a sa druge strane se kritikuje da se ne daje dovoljno. Tako da to je bilo, ali moguće da se nismo razumeli.

U svakom slučaju, ovo jeste i par ekselans politički akt i ova većina na ovaj način misli da će strukturisana Vlada ili struktuirana Vlada moći da realizuje ciljeve koji su preda nama, a osnovni cilj, još jednom ponavljam, jeste samostalna i slobodna Srbija koja donosi odluke u skladu sa sopstvenim interesima i mislimo da će na ovaj način Vlada biti u mogućnosti da taj cilj, glavni cilj, jer iz njega proizilaze svi ostali, i ostvari. Hvala.

PREDSEDNIK: Hvala.

Sledeći po prijavi dr Muamer Bačevac.

MUAMER BAČEVAC: Uvažene koleginice i kolege narodne poslanice, narodni poslanici, uvaženi predsedavajući, moram da se osvrnem na Alana Forda. Pokušavao sam da izbegnem, ali čini mi se da niko nije bolje definisao govor ovako nekog evroskeptika i nekog ko misli da je centar danas znanja i razvoja i nauke na Kamčatki nego upravo Alan Ford. Taj govor se može svesti na onu parolu Alana Forda, i one njegove stranke i istine, koji kaže – mi ništa ne obećavamo i to ispunjavamo. Eto toliko.

Nego da se vratimo na sadašnji trenutak koji je jako komplikovan i težak za sve građane ove države, ne samo za građane koji žive u glavnom gradu, nego čini mi se i one koji žive na rubovima i one koji žive na margini, uz granice, koji teško žive i da i vidimo šta nam je činiti, kako da podignemo kvalitet njihovog života u ovom teškom trenutku.

Danas period evropskog mira koji je za neke evropske zemlje bio jako dugačak, za našu zemlju, nažalost, nije, je završen, brutalno je prekinut i danas dve najveće evropske zemlje ratuju, a to će da ima i ima već polako velike posledice na celu ekonomiju, energetsku krizu izaziva. Nema više Ukrajine kao žitnice koja je hranila veliki deo svetske populacije. Preti glad ne samo afričkom kontinentu, nego i nekim drugim zemljama u svetu i na zemljinom šaru.

Zaista je jako kritična situacija. Nema više doba ekonomskog rasta, i na istoku ni na zapadu, nema više ni rasta Kine u ekonomiji, to smo juče videli. Današnja realnost je kraj i inflatorne krize u SAD i Evropi. Ukratko, današnje vreme je vreme jedne ekonomske neizvesnosti. Ovim želim da napomenem sve ovo upravo i kažem da bih ilustrovao zaista pred kakvim se izazovima nalazi ova država i njeno vodstvo, pa i Vlada koja će biti formirana ovih dana.

Izuzetno je bitno da novi sastav Vlade, nova kompozicija ministarstava doprinese sigurnom navođenju naše države kroz nesigurno vreme, da se strateške odluke donose i implementiraju na efikasan način i da se u ovom teškom vremenu ne zaborave ugrožene grupe koje zahtevaju posebnu brigu i pažnju i posebnu zaštitu njihovih socijalnih i ljudskih prava, jer to su grupe koje će podneti najteži udarac svake krize, svake krize, svakog rata.

Padaju mi na pamet reči Dimitrija Tucovića koji onda reče da u rat bogati šalju svoje konje i ovnove i ovce, ne znam, volove, a sirotinja može samo sama da ode i svoje sinove da pošalje. Stoga želim da kažem da hoću time da impliciram da moramo da vodimo računa o najugroženijoj populaciji naše države, posebno ljudima koji su na rubu egzistencije.

Dalje, mislim da i mi imamo izuzetno važnu ulogu danas i sa svojim pozitivnim, pa i negativnim stavom i sa konstruktivnom kritikom. Uvek bih je kao predstavnik vlasti prihvatio ako je logična i ako će doprineti nekakvom boljitku. Ono što ja znam, iako sam lekar, i nisam ni pravnik ni politički strateg, a to može da zna svako ko i malo ima razuma u ovoj zemlji, jeste da Srbija danas u ovom trenutku da bi preživela treba da ima stabilne partnere kako spoljnopolitičke tako i ekonomske.

Podsetiću vas u ekonomskom smislu na koga se mi oslanjamo i istina je da je Srbija zabeležila odličan rast, da smo uspeli da stabilizujemo svoju ekonomiju i da krenemo uzlaznom putanjom. Pre svega matematika i brojke su neumoljive kada se govori o ekonomiji, tu nema prostora za neko tumačenje i neka vrdanja. Naši najznačajniji trgovinski partneri su zemlje EU i zemlje regiona naravno. Samo za nešto više od jedne decenije od 2009. godine pa do danas učetvorostručili smo razmenu sa njima. Reći ću vam da je izvoz naših privrednika ka zemljama EU u ovoj godini, odnosno razmena dostigli 14 milijardi evra. Ali, ovaj podatak je još mnogo bitniji, mi smo nekada imali razmenu na uštrb samo našeg uvoza, danas to nije tako. Ova saradnja podigla je konkurentnost naše privrede na nivo o kome je malo ko mogao i misliti pre jedne decenije i danas je pokrivenost našeg izvoza uvozom 85%, a pre 12 godina bila je manja od 50%. To je najbolji pokazatelj.

Brojke kažu da je ekonomija Srbije danas čvrsto vezana za EU, da je ova veza obostrana dobit i da je ova veza jedan od razloga za ekonomski rast koji je naša država ostvarila poslednje decenije uprkos brojnim izazovima na korist, pre svega, naših građana.

Stvaranje posebnog ministarstva, i tu se ne bih složio, koje će se baviti trgovinom unutrašnjom i spoljnom je neophodnost ovog trenutka i to smo videli. Tvrdim da je ministarstvo koje smo mi vodili radilo perfektno, ali mislim da je razložno i mislim da je pametno u ovom teškom trenutku, kada se teško dobavljaju najosnovnije stvari, imati ministarstvo koje će se baviti time.

Prethodno ministarstvo kojim je rukovodila moja stranačka koleginica Matić je ostvarilo značajne rezultate o kojima prethodne brojke govore mnogo, mislim da je velika stvar za naše građane, i ono što smo usvojili, onaj odličan evropski zakon, čak bolji od zakona u mnogim evropskim zemljama o zaštiti, o pravima potrošača gde smo pokušali i pokušavamo na svaki način da zaštitimo naše građane koji svakodnevno kupuju.

Trgovina i indikatori toga u kom smeru naša privreda se kreće i kuda treba da ide i gde ona da traži svoje partnere, taj indikator jasno i nedvosmisleno pokazuje da je put Srbije ka EU i da je ta veza koja omogućuje razvoj veza sa EU.

Floskula jeste floskula da EU nema alternativu. To je floskula, ali je istina da posle ovako razvijenog puta koji je Srbija prešla i reformi koje je odradila da bi bilo suludo birati neki drugi neizvesniji put. Opet vas podsećam na onog Alana Forda. Taj vam se put svodi na tu floskulu i na tu parolu – mi ništa ne obećavamo, to i ispunjavamo, a vi ljudi gladujte i ne stajte ko nacija, kao narodi jer u ovoj zemlji ne žive samo Srbi, nego žive i brojne nacionalne manjine, manjinski narodi – bolje rečeno, koji ovu zemlju uvažavaju i vole nimalo manje nego većinski narod.

Deo uspešne reforme sprovodimo zato što su nama neophodne i naše zakone prilagođavamo evropskim zato što nama trebaju. Najbolji primer za to je otvaranje Klastera četiri koji obuhvata Zelenu agendu. Očuvanje prirode i očuvanje našeg životnog prostora za buduće generacije je tema koja dominira javnim mnjenjem.

Evo, ja ću reći, cela većina opozicione politike se svodi na, da kažem, upotrebu ove teme, a zna se koje je rešenje i premijerka Brnabić je u Poglavlju 7 o životnoj sredini, o klimatskim promenama, navela da je potrebno više od 10 milijardi evra ulaganja za prečišćavanje otpadnih voda, kanalizacionih mreža, regionalnih deponija, reciklažnih centara, transferne stanice, unapređenje kvaliteta vazduha i subvencije za električna goriva. Odakle ćemo dobiti te novce i koja svetska organizacija se najbolje brine o ekologiji? Jasan je pravac, jasan je put pragmatičnom političaru.

Netaknuta priroda je, kad sam se dotakao toga, naša velika šansa i to je pokazalo naše Ministarstvo turizma, koje je posebnim akcijama okretanjem ka vaučerima, favorizovanjem i da kažem kvalitetnim reklamiranjem potencijala naše zemlje Srbije i pokazalo da je Srbija jako atraktivno mesto za turizam i podigla je dobit mnogostruko od našeg državnog turizma. To je nešto što mogu da kažem smo mi, iz SDPS – Rasima Ljajića, takođe kreirali i na tome insistirali.

Eksponenti i oporavak turizma, nakon pandemije, predstavlja zaista veliki uspeh i Srbija je zabeležila rast u oblasti turizma, od čak 73% u odnosu na pred pandemijsku 2019. godinu. Na pred pandemijsku 2019. godinu. Opet kažem, razvoj domaćeg turizma dobio je u prethodnim godinama dodatni zamajac kroz sistem vaučera, izuzetno popularnim i omogućio brojnim građanima naše zemlje da upoznaju, posete razne i jako lepe delove naše zemlje.

Ali, nije prirodna lepota jedino što privlači ljude iz regiona i iz celog sveta, u Srbiju. Ljude u Srbiju treba i mora privlačiti njen slobodarski duh i otvoreni duh. Ovaj divni grad Beograd, u koji svi volimo da dođemo, većina voli u njemu i da živi, je više puta u svojoj istoriji bio najželjenije mesto života naumnijih glava balkanskih naroda, od Krleže Jujevića, preko Selimovića i čuvenog Davorina Jenka, pa do Bekima Fehmijua. Tada je Beograd u tim trenucima, ali i cela Srbija dominirala po svojoj otvorenosti, kosmopolitizmu, a Beograd je tada bio i ekonomski i kulturni centar Beograda, a Srbija privlačila sve balkanske narode da žive i rade u njoj. Meni se čini da ova Vlada ima šansu da kreira i ona već i kreira jedan ambijent koji će povesti Srbiju u ovom pravcu.

Politika ove Vlade i predsednika danas stavlja Beograd i Srbiju ponovo na taj kolosek. To nije samo proces pridruživanja, nego usvajanje i implementiranje evropskih vrednosti u naš sistem.

Kada pogledamo obim robne razmene i privrede aktivnosti, jasno možemo da vidimo da postoji želja među građanima da stvaraju nove veze i razvijaju nove vidove saradnje. Nadam se i uveren sam da će novo ministarstvo uspeti ovim putem i nastaviti putevima uspeha kojim smo ga do sada mi vodili, jer prostora za unapređivanje uvek ima i da će turizam u budućnosti postati jedna od okosnica razvoja privrede Srbije.

Mnogo sam danas govorio o budućnosti, o ogromnom i važnom poslu koji nas ček i oprostićete mi na floskuli naša budućnost, to su mladi ljudi, jer kako kaže narod - na mladima svet ostaje.

U eseju velikog srpskog pesnika 20. veka, Borislava Radovića, najboljeg druga Vaska Pope, verovatno ste čuli za njega, prevodioca Sen Džon Tersa u velikom njegovom eseju koji vam preporučujem da pročitate, on je veliki patriota, on kaže krucijalnu stvar, zapamtite – treba ostati na zemlji. Sve je u tome. To je krucijalna stvar za svakog političara. Pogotovu se ovo odnosi na mlade ljude, a mlade ljude u ovoj državi možemo zadržati samo ako im damo perspektivu, neko ako ih zatvaramo, ne ako ih plašimo. To je jedini put da se ova zemlja ne isprazni, a svi dobro znate, trendovi u kojima se nalazi ne samo ova zemlja, nego većina balkanskih zemalja. Da bi zadržali svoje najkvalitetnije mlade ljude treba da kreiramo zaista jednu omladinsku politiku koja će ih zadržati i to pre svega ispunjavanjem njihovih potencijala i ambicija. Stoga mi je drago što ćemo u Ministarstvu turizma imati odsek koji će se baviti mladim ljudima.

Kao predsednik Odbora za ljudska i manjinska prava moram da se osvrnem na izuzetan značaj postojanja u budućem resoru Odbora za ljudska i manjinska prava. To je izuzetno značajno i za naš evropski put i za nas same i za naše međusobno uvažavanje i poštovanje, jer su problemi na ovom polju mnogobrojni i mi ih svakodnevno rešavamo.

Moj odbor je imao fenomenalne aktivnosti sa ovim ministarstvom i čini mi se da smo zaista puno toga uradili. Pred nama je mnogo problema, evo samo podatak da je u Srbiji u toku godine ubijeno 33 žene u porodičnom nasilju, ukazuje da moramo još mnogo više da radimo. Zakoni su dobri, zakoni su fantastični, institucije dobro rade. Zadovoljan sam kako radi Poverenik za ravnopravnost, mislim da to treba pohvaliti, ali mnogo toga treba da menjamo u javnom mnjenju. Svi zajedno, i pozicija i opozicija, jer je to krucijalni problem našeg društva. Moramo da se suprotstavimo svakom vidu agresije, agresivnim ljudima. Apsolutno je neprihvatljiva ovakva brojka. Stoga, mislim da je fenomenalna stvar što će postojati ovo ministarstvo.

Na kraju, ja sam predstavnik jedne od manjina, mada uvek naglašavam veliki broj Srba odakle živim je dao podršku mojoj listi i mojoj stranci, što mi daje posebnu težinu u govoru. Možda pola, pola, da vam ukažem na neke stvari. Ogromni je problem, mi sada imamo popis i odlično je ministarstvo promovisalo da se popišu svi ljudi u Srbiji, da slobodno kažu ko su, šta su, koja im je vera, nacija, jezik i pozivam sve manjine da to urade slobodno na način na koji oni žele.

Moram da kažem da će nam ovaj popis fokusirati jedan od glavnih problema, a to je neravnomerna zastupljenost manjina u državnom aparatu. To je nasleđeni problem koji se rešava, ali vrlo sporo. Ne možemo dozvoliti da u gradu kao što je Novi Pazar, gde su većinsko stanovništvo bošnjaci, imamo apsolutno manjinu zastupljenosti u policiji. To je neprihvatljivo. Još neprihvatljivije od toga je ovo što smo imali sada, u konkursu za vatrogasce. Od 290 polaznika koji su upisani, nijedan bošnjak nije prihvaćen da bude kandidat za vatrogasca u Novom Pazaru i Sjenici. Statistika je neumoljiva. Ako u Novom Pazaru u vatrogasnoj jedinici od 44 vatrogasca ima samo četiri bošnjaka, o čemu mi razgovaramo? Hoću namerno ovde na ovom mestu da ukažem na taj veliki problem, na tu frustraciju koja se rađa kod ljudi koji oberučke vole ovu državu i pokušavaju uđu u njen sistem. To je jedno osećanje koje je neopisivo. To je atomska bomba na jedno strpljivo građenje međunacionalnih odnosa. Iskreno ću reći, meni koji je ceo svoj politički angažman posvetio tom putu, mnogo je teško izgraditi dobre odnose između manjinskog i većinskog naroda, između bošnjaka i Srba, a zar ima dva bliža naroda na Balkanu?

Jako mi je drago što predsednik Republike razume ovaj problem. Rekao je i naglasio da će to rešiti najvećom zastupljenošću manjina u Vladi, ali se to obavezno mora preslikati na sve institucije naše države.

Na kraju, želim da kažem da će moja poslanička grupa podržati ovaj zakon o Vladi i nadamo se da ćemo svi zajedno imati više razumevanja jedni za druge, jer na kocki je naša budućnost, a pre svega budućnost naše dece i mislim da oko nekih osnovnih stvari treba da imamo zajednički stav. Hvala vam.

PREDSEDNIK: Hvala.

Reč ima Dragan Marković Palma.

DRAGAN MARKOVIĆ: Gospodine predsedniče, dame i gospodo narodni poslanici, Jedinstvena Srbija će glasati za izmene i dopune ovog Zakona o ministarstvima, iz nekoliko razloga.

Kada je u pitanju Ministarstvo za javna ulaganja, do sada je postojala Kancelarija za javna ulaganja a ministar se birao u parlamentu. Mnogo je veća odgovornost biti izabran u parlamentu nego da te imenuje Vlada Republike Srbije. Ja mislim da novi kandidat ili budući ministar za javna ulaganja će biti neko ko je za vreme svog političkog mandata nešto radio, gradio i pravio i što može slikovito i fizički svako da vidi. I ne samo kada je u pitanju ministar za javna ulaganja, već i ostali ministri.

Ne znam ko su kandidati, siguran sam da to zna samo predsednik Srbije, Aleksandar Vučić i nadam se da će kriterijum biti sposobnost, da sposobnost bude nešto čime će se ova Skupština rukovoditi i glasati za kandidate odnosno za buduće ministre.

Jedinstvena Srbija podržava i Ministarstvo za turizam i omladinu, koje se odvaja od Ministarstva za sport. Turizam je jedna veoma važna razvojna grana svake države, pa kada je u pitanju i Srbija, imajući u vidu da mi nismo bili na turističkoj mapi sveta, osim ono što je bilo istorijski pre 40-50, 100 ili 200 godina, a da sada možemo da pokažemo da smo nešto novo napravili i da to novo nije samo u Beogradu, već i u ostalim gradovima Srbije, odnosno u nekoliko gradova.

Kada je u pitanju Beograd, neki su možda nekada kritikovali, ali sada sve manje, jer nema mesta kada je u pitanju kritika za „Beograd na vodi“, jer je „Beograd na vodi“ nešto što oni koji dođu u Srbiju, a posebno kada stignu u Beograd, to je destinacija broj jedan, koju ceo svet obilazi da vidi kako izgleda da infrastruktura koja je tada kritikovana, a koliko ljudi danas tu radi u „Beogradu na vodi“, koliko je proizvedeno materijala da se sagradi „Beograd na vodi“ i koliko majstora je radilo pri izgradnji „Beograda na vodi“.

Turizam je veoma važna grana, ja to znam jer sam i ja u Jagodini napravio jedan turistički centar koji je nezaobilazan i iz godine u godinu se povećava broj turista, ne samo iz Srbije već iz celoga sveta, imajući u vidu da se grad Jagodina nalazi pored auto-puta E-75 i da je Jagodina na neki način postao grad odmaralište za one koji putuju hiljadu ili dve hiljade kilometara da bi stigli na neku drugu destinaciju.

Od turizma se ne zarađuju samo ulaznice, odnosno od prodatih ulaznica, nego od turizma imaju koristi svi, i oni koji imaju sobe za izdavanje i oni koji imaju prodavnice, benzinske pumpe, tako da svi imaju koristi od turizma.

Kada je u pitanju omladina, veoma je važno da se taj ministar posveti našoj omladini. Ja se zalažem, pravo da vam kažem, i moja partija Jedinstvena Srbija, za prirodnu pamet, da naša prirodna pamet ostaje ovde u Srbiji, da nam ne odlazi, a da kada je u pitanju veštačka pamet i roboti, da mi sa tim malo sačekamo. Država je mnogo toga učinila, i vlada i predsednik, kada su u pitanju omladinci i omladina Srbije, kada je u pitanju prosveta i mnogo je uloženo u izgradnju infrastrukture, od osnovnih škola, srednjih škola, fakulteta itd.

Kada je u pitanju sport, sport poslednjih sedam-osam godina može da se pohvali odnosno to ministarstvo, ali ne ministarstvo zbog ministra, već zbog uslova koje je Vlada pružila, kao i predsednik Srbije Aleksandar Vučić. Samo da vam kažem, ovo je drugi put da sam spomenuo ime predsednika Vučića, iz razloga što sam ja čovek iz sporta, a sada sam sportski radnik i znam koliko je teško obezbediti sredstva za pripreme za jednu reprezentaciju, za jedan klub i da možemo mi iz baze da delegiramo sportiste kako bi ti sportisti sutra bili članovi reprezentacije u pojedinim sportskim disciplinama.

Sport spaja ljude. U svim savezima sportskim u svetu su uspešni ljudi koji vode saveze i tu se prave dobri odnosi, saradnja i na neki način ti sportski savezi su mostovi prijateljstva. Naši sportisti su, oni koji postignu visoke rezultate, naši sportski ambasadori. Evo sada kada pogledamo našu odbojkašku reprezentaciju i one devojke koje su po drugi put uzastopno prvaci sveta, one su dobile po 30 hiljada evra. To su ogromne pare, imajući u vidu da je ženska odbojka na neki način bila u rangu sedmog-osmog mesta, nije ni bilo toliko popularno, ali mogu da vam kažem da će sada sve devojčice po gradovima Srbije od osnovnih i srednjih škola, one koje imalo imaju neki talenat, da se bave odbojkom i da vežbaju odbojku, kao što su 50% dečaka zbog Noleta Đokovića tražili od roditelja da im kupe reket da igraju tenis. Da preusmeravamo mlade ljude, oni koji su talenat, a talenat za sport je 15%, a 85% je upornost, trud i rad.

Tako da, dobro je što je razdvojen turizam i omladina od sporta, odnosno to novo ministarstvo se zove turizam i omladina. Jel tako, Žiko? Tako da, podržava JS taj predlog, ali želim da kažem, i to ću govoriti kada budu bili izabrani ministri, najveću štetu ove ekonomske krize podneli su poljoprivredni proizvođači. Zašto? Zato što su oni kada je u pitanju i proizvodnja smanjili svoju proizvodnju, naše štale ili staje su prazne, ne čuvaju krupnu stoku, ni onu sitnu kako mi to zovemo na selu. Imali su i elementarnu nepogodu koja je uništila poljoprivrednog proizvođača.

Predložiću, odnosno JS, kada bude tačka dnevnog reda, budžet Republike Srbije, da uvedemo leks specijalis za poljoprivredne proizvođače kako da im pomognemo. Nikada oni nisu imali veću pomoć nego poslednjih sedam, osam godina od raznoraznih subvencija preko kupovine priključnih mašina, traktora itd, ali da vam kažem da su najugroženiji u Srbiji poljoprivredni proizvođači.

Taj novo izabrani ministar poljoprivrede mora da zna i Vlada Republike Srbije da već sada planiraju kako da se pomogne poljoprivredi i da sačuvamo ono malo što je ostalo na selu od poljoprivrednog proizvođača. Jeste veliki uspeh nekom dati kuću i da ga vratiš, odnosno ne da ga vratiš, živeo u gradu, a ti mu daš kuću da živi na selu, taj nikada neće da se bavi poljoprivredom. On nije imao zemlju ni u saksiji. Znate, to jeste dobro, mi njemu rešimo stambeni problem, ali kada je u pitanju poljoprivreda to je nasledstvo, deda, otac, unuk itd, u porodici, i kod nas se to zove parlog, kaže – nemoj da ti bude njiva u parlogu, jer to je sramota. Ne znam da li je grehota, ali je sramota sigurno.

Tako da se nadam da ćemo mi pomoći, odnosno država poljoprivrednim proizvođačima. Međutim, niko ovde nije govorio, a sve je to vezano za nova ministarska mesta, da svakog dana Srbija je tema u negativnom kontekstu, ne u formalnom smislu da su oni u pravu, već zato što gledaju kako da sve ono što su obećali ti naši prijatelji, da ih tako nazovemo. Kao što je Makron došao u Srbiju, pa stavio ruku na srce i ja kažem, Žiki Starčeviću, ovaj laže bre za pare. Vidim u faci da laže. Laže da on voli Srbiju. Hajde, mi ne tražimo od tebe da ti sada kažeš – povlačim priznanje koje smo dali kada je u pitanju nezavisnost Kosova i Metohije, ali da budeš jedan od glavnih organizatora i da saplićeš Srbiju i da spočitavaju Srbiji zato što azilanti bogati ulaze u Srbiju. Pa, ti azilanti ulaze iz evropskih država. Srbija je tranzit i idu u evropske države. Pa, kakve mi veze imamo sa azilantima?

Jesmo li ih pozivali ili Angela Merkel bivša kancelarka Nemačke. Srbi je nisu pozivali, odnosno nisu ih pozivali sigurno, a vi kao dobri domaćini, mi ne možemo da zaustavimo nikog da prođe kroz Srbiju i da kažemo – ti možeš, a ti ne možeš. Srbija je slobodna zemlja, neograničava ulazak ljudi osim onih koji su na poternici. Tako da eto, napadaju i predsednika i Srbiju, stalno kao mi nešto smo neki dežurni krivci, a nismo.

Šta njima smeta, tim predsednicima nekih drugih država koje odlučuju o sudbini građana Srbije? Zato što su najniže cene kada je u pitanju i životne namirnice, struja, gas od drugih zemalja, čak i od onih koji su najrazvijeniji. Danas ko živi u Austriji i ima dvoje dece, a radi samo jedan bračni drug, njemu ne može plata da pokrije infostan i potrošačku korpu, i cena gasa je sedam puta skuplja u tim zemljama koje su mnogo bile razvijenije od Srbije. Njima smeta upravo to što se vodi računa o svakom čoveku na način što država i Vlada daju subvenciju dobavljačima, ono što se zove i potrošačka korpa i ono što se zove cena struje, gasa itd.

Niko iz Srbije nije pretio da treba da bude 18, 19 stepeni u porodici, odnosno u stanu, kao što to radi Nemačka, Austrija, Francuska, Italija, a posebno Velika Britanija. Velika Britanija je glavni organizator sa još jednom državom preko bare, sve ono što je bilo loše kada je u pitanju naša država, Republika Srbija, je upravo bila desna ruka te velike državne sile preko bare, Velika Britanija.

Molim sve političke partije koje su u parlamentu, da oko ovih pitanja budemo jedinstveni, da ako neko ima bolji program, nemam ništa protiv, kaže, moj program je bolji od vašeg u ekonomskom smislu, ja sam ga primenio tu i tu. Pa, da vidimo, lako je samo da govorite kako vi ne bi tako, pa, da vidimo kako ste vi to uradili i koliko je narod shvatio ozbiljnost tog programa ili te platforme da je tako nazovem.

Ja sam za fer plej igru, da se takmičimo ko će više i bolje da uradi, ali kada je u pitanju nacionalno pitanje, kada većina tih država svetskih odlučuju o sudbini građana Srbije, sve oštriji su i oštriji prema Srbiji, da vide da ne mogu da nas razbiju. Izbori su za četiri godine, odnosno tri i po godine, mnogo toga će još da se izdešava u svetu.

Da vam kažem, da JS i SPS su bile deo te proevropske vlade i mi ne odustajemo od evropskog puta, ali taj evropski put od 2000. godine je obećan Srbiji. Od 2000. godine, pa onda 2016, pa 2019, pa 2021, pa 2025. godine i tako dalje. Evropski put i dalje ostaje za JS, ali isto tako ne želimo da se odreknemo prijateljstva istorijskog sa Rusijom, sa Kinom i sa još nekim državama, a čak smo i dobili, mogu slobodno da kažem, Mađarsku za jednog velikog prijatelja, imajući u vidu da se Mađarska graniči sa Srbijom, a da su deo EU i oni valjda su blizu pa vide šta se sve Srbiji dešava i koja je nepravda nad Srbijom.

Tako da poštovane dame i gospodo, ova tema, o ministarstvima, ova tema je toliko jeftina kada je u pitanju budžet Republike Srbije, jer do sada ova četiri resora morao je jedan čovek da radi sve, a sada će raditi osam ministara. Nije to jednostavno bilo da ne spominjem sada nekoliko resora sa kojima ja nisam bio zadovoljan, da li su ova četiri ili nisu, nije važno, ali sam siguran da oni ništa više koštati Srbiju neće nego što današnji ministri imaju ono što se zove tekući trošak, mesečni, godišnji i tako dalje.

Poštovane dame i gospodo, JS će podržati ovaj predlog zakona i mi trebamo da kada se napravi nova Vlada, svako od nas, da nađe po nekog od prijatelja, da li sa istoka ili zapada, uopšte nije važno, ali da taj prijatelj sutra se bori u UN za Srbiju, tamo u nekim drugim institucijama, u Interpolu, u Savetu bezbednosti i tako dalje.

Kada govorimo, da kaže – evo, ja sam napravio prijateljstvo sa tom i tom državom. Mogu da vam kažem, neka mi zameri ko hoće, ja sam otvorio ekonomska vrata sa Egiptom, postojalo je prijateljstvo između Egipta i Srbije od Tita, Nasera i Nehrua i pre šest godina sam prvi put otišao u Egipat i krenula je ekonomska saradnja. Egipat je ogromno tržište, 110 miliona stanovnika živi u Egiptu, i da svako od nas pomogne nešto i Vladi Republike Srbije i sebi može da kaže – e, ja sa pravom mogu da diskutujem o toj temi, jer sam nešto negde uradio.

PREDSEDNIK: Hvala, gospodine Markoviću.

Reč ima Milica Đurđević Stamenkovski.

Izvolite.

MILICA ĐURĐEVIĆ STAMENKOVSKI: Zahvaljujem.

Poštovani predsedavajući, uvaženi narodni poslanici, 23 časova pre sazivanja današnje sednice saznali smo da će ona biti održana, saznali smo da će na dnevnom redu biti izmene Zakona o ministarstvima, dobili smo materijal o kojem danas raspravljamo i zaista kratko vreme kao priliku da se pripremimo za današnju sednicu.

Izbori za parlament su bili 3. aprila 2022. godine, ja zaista postavljam pitanje – da li je moguće da posle šest meseci sazivate sednicu po hitnom postupku sa ovako površnim obrazloženjem kojim pokušavate da nas uverite da je stvar urgentna i da je hitno.

Pročitaću ono što ste vi napisali kao obrazloženje, a s obzirom na to da ovde zaista sede mnogo iskusniji od mene pokušajte sebe da uverite da je ovo zaista opravdanje za ovakvo suspendovanje parlamentarnog života u Srbiji.

Kažete da sazivate sednicu zato što će četiri ministarstva koja nameravate da obrazujete uticati na efikasniji rad državne uprave.

Zaista vam čestitam na revolucionarnom otkriću. Mi nismo znali da ministarstva utiču na rad državne uprave. Potpuno smo, jednostavno šokirani, paralisani tim saznanjem i eto, sve vreme mislimo kako nama nije ta topla voda se otkrila? Kako mi bez vas nismo znali da je bolje imati nego nemati, da je bolje biti lep nego ružan, srećan nego tužan?

Hvala vam što ste napravili takav jedan kopernikanski zaokret u srpskom parlamentarnom životu, ali se samo pitam kako je ova država opstajala sve ove godine i decenije bez ova četiri ministarstva koje pokušavate da proglasite urgentnim i presudnim, ne više za opstanak Srbije, nego maltene za opstanaka čovečanstva.

I, veoma sam zabrinuta, muči me jedna misao od kako sam otvorila vrata ove sale, pitam se gde će da sednu 25 ministara plus oni bez portfelja koji će se pridodati ovom vašem spisku, s obzirom na to da koliko sam uspela da izbrojim ovde ima svega 20 stolica, ili vi imate nameru da naše stolice ustupite njima pošto nas onako, praktično, kontinuirano preskačete, izopštavate, pokušavate apsolutno da devastirate Narodnu skupštinu, verovatno zbog činjenice što ovde postoji jedan argumentovan, opozicioni ton kome ne možete da prišijete etiketu odgovornosti za učešće u prethodnoj vlasti.

Zaista mi objasnite čemu 25 ministarstava, s obzirom na to da je i predsednik Republike svojevremeno govorio da će država smanjivati broj resora kako bi aparat bio efikasniji i kako bismo naravno, pre svega štedeli.

Ako jedna Nemačka koja ima 81 milion građana ima 14 ministarstava, ako jedna Austrija ima 12 ministarstava, postavlja se pitanje zbog čega Srbija ima više i od same Republike Hrvatske koja prednjači u EU sa čak 20 ministarstava?

Odgovor je vrlo jednostavan. Znam zašto vi ovo radite, hoćete da namirite svoje uhlebe, frakcije, struje i one koji uopšte ne mare za to u kom će se ministarstvu probuditi. Njima je potpuno u redu da jedan dan vode Vojsku, sutradan Policiju, trećeg dana Ministarstvo za rad i socijalna pitanja, nije važno koji je resor samo da je fotelja. Velika većina njih sedi i cupka i čeka da vidi da li će njihovo ime biti prozvano i koji će resor im biti dodeljen.

Mi posmatramo debatu dva aktuelna ministra koji se sučeljavaju, ne oko toga gde će da se asfaltira put, nego oko strateški važnih pitanja. Posmatramo debatu Zorane Mihajlović i Aleksandra Vulina, gde Aleksandar Vulin optužuje Zoranu Mihajlović da iza nje stoji Američka ambasada. Pa, to je pitanje par ekselans o kome kao danas kao parlament treba da razgovaramo.

Da li mi sve vreme imamo u Vladi ministra koji je tu postavljen po nalogu stranog ambasadora, bilo koje strane ambasade? Mislim da mi kao parlament o tome treba danas da razgovaramo.

Ako ministar iz vaše Vlade iznosi takvu kritiku dozvolite da zaista izrazim sumnju da je možda u pravu i da dovedem u pitanje zašto se ignoriše takva jedna okolnost i takva jedna optužba.

Dakle, kažete – hitna sednica, osam dana pre objavljivanja u „Službenom glasniku“ treba da se prekrši ta procedura, to pravilo i ta praksa i da pre toga Zakon stupi na snagu. Pa, da li je moguće da vi niste imali vremena od 3. aprila 2022. godine, da podelite vašim ministrima resore, da se dogovorite ko će koji da vodi? Vi ljudi ne možete između sebe da se dogovorite, a prebacujete odgovornost na nas. Mislim da to zaista nije u redu.

Ako smo već želeli da sazivamo neke hitne sednice mnogo je bilo primerenije da danas diskutujemo, recimo, o Izveštaju Evropske komisije, gde otvoreno traže od Srbije da uvede sankcije, pazite kome da uvedemo sankcije, strateškom partneru. Nije Rusija tamo neka država, to je strateški partner u diplomatskoj praksi.

Moja majka je Srbija. Ja imam jednu otadžbinu, a vi što mislite da vam je Brisel majka, otac, baba, deda, mentor, to je vaša stvar, vi polazite od sebe, ja imam jednu zemlju i njoj polažem račune.

(Veroljub Arsić: Gledajte malo drugu stranu.)

Odavde su došla dobacivanja, a ono što imam da kažem njima rekla sam im prilikom određenih nastupa, jer ste vi propustili da im kažete kada su išli kod Gabrijela Eskobara da traže da se vrši pritisak da Srbija uskladi spoljnu politiku. Nisam videla u „Informeru“ da je bilo ko napisao – jedan redak, i nisam videla da ste na to reagovali. Znate zašto niste reagovali? Zato što više za vas Đilas nije tajkun nego gospodin, o tome se radi.

(Milenko Jovanov: To oni kažu za tebe.)

Zato što cela Srbija zna da su to vaši prećutni partneri i da je to potencijalna politička koalicija.

(Veroljub Arsić: Uplaši nas 3%.)

Molim vas da mi ne dobacujete. Imate sve vreme ovoga sveta da odgovorite. Nemojte mi dobacivati dok govorim. Zaista vas ljubazno molim.

Molim predsedavajućeg da reaguje na ovo dobacivanje.

Politička koalicija za potpisivanje pravno obavezujućeg sporazuma i uvođenja sankcija Ruskoj Federaciji je ono što želi Gabrijel Eskobar. A, vi gospodo iz Srpske napredne stranke, pred vama je odluka da li ćete biti deo takve političke koalicije ili nećete.

Verujem da među vama ima mnogo časnih ljudi koji neće pristati na takav aranžman, zaista verujem u to i verujem da ste svesni da vi nemate prava to da uradite, niti da potpišete pravno obavezujući sporazum, niti da uvedete sankcije Ruskoj Federaciji.

(Veroljub Arsić: Ko je uveo sankcije?)

Pogledajte kako izgleda srpski parlament.

(Veroljub Arsić: Zato što ne govoriš istinu.)

Znam da vas plaše moje reči jer vas plaši istina, ja ovde govorim upozoravajući.

Vaša ministarka, evo recimo, u aktuelnoj Vladi, Zorana Mihajlović se otvoreno zalaže za usklađivanje spoljne politike sa Briselom. Izvolite, to je vaše kadrovsko rešenje, ona je vaše političko čedo, nije moje, s njom se obračunavajte, nemoj sa mnom.

Što se tiče vašeg osvrta da je Srbija posle 5. oktobra imala 34 ministarstava, pa, pobugu, zar mi treba da se vraćamo na petooktobarske tekovine? Pa zar mi treba da se vraćamo tekovinama dosovske Srbije koju ste toliko puta kritikovali, smatrajući je nakaznom tvorevinom koja je opustošila ovu zemlju, rasprodala naše resurse u bescenje. Pa da li je to put kojim mi danas treba da idemo ili treba da napredujemo i da postavimo, recimo, pitanje – gde je ministarstvo, ako ste već želeli da osnujete nova, gde je ministarstvo, recimo, za Srbe u regionu i dijaspori? Pa mi imamo vrhunski potencijal kao društvo sa mnogobrojnom srpskom dijasporom, gde imamo visoko obrazovni kadar koji bi mogli da pomognu Republici Srbiji.

Ako mislite da ćete da me dekoncentrisati time što ćete govoriti preko mene, verujte moja koncentracija je toliko savršena da možemo do kraja ove sednice da pričamo u glas zato što verujem u ono što govorim i zato što sam ovde da iznesem istinu.

Napravili ste predlog o ministarstvu turizma i omladine. Pobugu, ljudi, pa da li vi time šaljete poruku srpskoj omladini da su oni turisti, da će samo kao turisti da dolaze u Srbiju? Kakve veze ima turizam sa omladinom molim da mi neko objasni?

Možda sam ja neuka, možda nisam vizionar, možda ne idem na konsultaciju u Brisel, možda me nisu naučili u nekim političkim školama, akademijama mladih lidera, ja zaista ne znam, ali evo neka mi neko objasni, ja jedinu vezu koju vidim između turizma i omladine je ta što su ekskurzije za našu omladinu papreno skupe, najskuplje u regionu, što su hoteli skuplji za našu omladinu, za naše učenike, nego za strance. Jedino ako ne mislite da će omladina da da podsticaj profitu turističkih subjekata?

Prošle godine ste napravili u prošlom sazivu ministarstvo… Molim vas, upristojite se. Prosto me saslušajte šta govorim. U prošlom sazivu izmislili ste ministarstvo da bi Gordana Čomić dobila fotelju. Pa, zamislite državu koja izmisli… Pa, donesite im hoklice, ljudi. Donesite, neka sednu svi. Dajte da se ne svađaju, da više ne budemo taoci. Neka svako dobije fotelju, ali nemojte onda da Ana Brnabić izlazi i da tvrdi da nosi rolku da ne bi palila klimu, jer štedi.

Ne mora Ana da nosi rolku, ali nemojte da izmišljate nova radna mesta i nove funkcije. Ovamo je rolka, a ovamo dajete partijski uhleb i još stotine i stotine njih na državnim jaslama. Pa ako štedimo, dajte da štedimo.

Ako radimo na tome da nam efikasnija državna uprava bude, dajte da uključimo najvažnije ministarstvo, ministarstvo za dijasporu i Srbe u regionu. Pogledajte rezultate popisa u Makedoniji - ispod 30.000 Srba. Pogledajte rezultate popisa u Hrvatskoj - nema nas više, ni trećina u Vukovaru. Gubimo i ona prava koja su nam osporavali i onda kada smo formalno na njih polagali.

Znači, dajte da pokušamo da pronađemo nešto što će biti konstruktivno - ministarstvo za ljudska prava i društveni dijalog. Ne postoji u svetu belome zemlja koja ima ministarstvo za društveni dijalog. O ljudskim pravima treba da se bavimo sve institucije. Mi smo kao narodni poslanici položili zakletvu da ćemo da čuvamo ljudska prava. Šta radi zaštitnik građana? Šta radi Poverenik za zaštitu podataka o ličnosti? Šta radi Ministarstvo pravde? Šta rade sudovi? Oni treba da štite ljudska prava.

Nisam čula da se gospođa Čomić ikada oglasila po pitanju eklatantnog kršenja ljudskih prava kada su u pitanju Srbi na Kosovu i Metohiji, ali sam je čula da je tražila prošle godine da na popisu mogu Vojvođani da se izjasne kao nacija. Pazite, kao nacija. To je bio predlog, uz obrazloženje da na taj način ona zagovara evropsku tekovinu višestruke identifikacije. To što se ona višestruko identifikuje kao, recimo, bivši demokrata, a sadašnji naprednjak, to ne znači da treba da izmišlja nove nacije, a što je najgore od svega toga, sve to čineći na državnim jaslama.

Ovo sve što radite deluje po principu kada dođete pa kupite onakokilogram krompira, pa vam kažu hoćete i tri veze rotkvica uz taj krompir koji ste kupili, dobićete tri po ceni jedne. Nemojte da spajate babe i žabe. Turizam i omladina su dve različite stvari. Omladina je društvena vrednost. Omladina je najveći resurs koji srpsko društvo poseduje. Turizam je privredna grana, usluga koju treba da pružimo. Zaista ne želim da verujem da našu omladinu doživljavate kao turiste u rođenoj zemlji.

Moram da se osvrnem i na ono što kažete - Ministarstvo za informisanje i telekomunikacije. Ne vidim apsolutno bilo kakav spoj između te dve stvari, osim možda ako ste imali u vidu činjenicu da su određeni pružaoci telekomunikacionih usluga i vlasnici određenih sredstava za informisanje u Srbiji, ali zaista ne želim da verujem da zakone krojimo po meri pojedinaca, već po onome što jeste opšte dobro i što jesu potrebe naših građana.

Srpska stranka Zavetnici je podnela amandmane pre svega uz nameru da od vas zatražim dobru volju da me barem saslušate i da mi kažete zbog čega mislite da ova zemlja ne zaslužuje da ima Ministarstvo za dijasporu i Srbe u regionu, da to ne zaslužuju Srbi u Crnoj Gori, da to ne zaslužuju Srbi u Republici Srpskoj, da to ne zaslužuju oni divni naši ljudi u Australiji, koji su branili Novaka Đokovića i koji su nas podsetili na sebe i na to koliko ih ima i koliko vole svoju zemlju.

Da li hoćete da mi kažete da najveći investitor, a to je srpska dijaspora, nema pravo na svoj resor? Mislim da treba o ovome dobro da razmislite i da pokušamo danas da napravimo jednu novu političku praksu, da uvažite određene predloge, a ne da ih odbacujete po principu neću da slušam zato što je to rekla Milica koja je iz opozicije i zato što mi je mnogo lakše da joj prišivam određene etikete i da pišem po tabloidima da je vozila automobil u alkoholisanom stanju, jer to je tako lako da za svakog iznesete nešto.

Kažite vi o meni šta god želite, ali dajte da uradimo nešto korisno za ovu zelju. Dajte da napravimo jedno valjano ministarstvo koje će se baviti ovom temom.

Što se tiče Kosova i Metohije, mislim da je svima jasno da Kancelarija sama po sebi nema dovoljno kapaciteta da odgovori na sve one izazove sa kojima se suočavamo kada su najvažniji državni i nacionalni interesi u pitanju.

Kancelarija za Kosovo i Metohiju, bez obzira na broj zaposlenih nije dovoljno visokog institucionalnog ranga da bi se bavila pitanjem Kosova i Metohije i zato mislim da bi obnova ministarstva za Kosovo i Metohiju mogla da se razmotri kao jedan kvalitetan odgovor pred svim ovim izazovima sa kojima se suočavamo.

Čujemo da kažu da ako damo stolicu UN dobićemo ubrzani, hitni proces evropskih integracija. Taj ubrzani proces traje više od 20 godina. Šta će se to ubrzati? Kakva stolica u UN? Ako tvrde da je nezavisno Kosovo realnost, pa neka im oni daju stolicu ako su tako moćni.

Znaju oni dobro da ne mogu nikada da dobiju stolicu u UN bez srpskog potpisa i zato je važno da i oko toga budemo jedinstveni. Nije dovoljno reći - nećemo da priznamo nezavisnost tzv. Kosova. Važno je da kažemo - nećemo pristati na pravno obavezujući sporazum kojim se pruža međunarodna verifikacija kosovske nezavisnosti. To je izjava koja bi zaslužila danas od nas podršku i gde bismo mi pokazali da, bez obzira na to što smo opozicija, se ponašamo odgovorno.

Na kraju, moram da kažem da sam u prošlom sazivu primetila da ste mnogo blagovremenije obaveštavali jedni druge o datumima sednica, da ste imali dostupan materijal, da ste bolje u tom smislu funkcionisali, ali mislim da činjenica da je opozicija postala deo parlamenta ne treba da u vama budi takav nemir da panično zakazujete sednice tako što ćete pokušati da nas sačekati nespremne.

Vi konkretno nas ne možete da sačekate nespremne, jer smo se mi za ovo rodili spremni i živimo za ovo. Vama je to smešno. Vi omrknete u jednoj političkoj stranci, osvanete u drugoj i vama je potpuno svejedno, ali mi koji živimo za ovo vam kažemo da nas na krivoj nosi ne možete da uhvatite.

Gospodine Bakarec, ja vas molim da posle, kada se završi sednica, odete sa mnom do automehaničara, da zajedno podignemo taj moj čuveni mercedes, moju ljutu mašinu iz 2010. godine proizvedenu, pa da, ako ništa drugo, džentlmenski platite mi pumpu za vodu koja mi se pokvarila. Mislim da bi to bio jedan lep gest sa vaše strane, s obzirom na to da ste takve neistine o meni iznosili, ali pre svega, na taj način govoreći o vama.

Hoću da vam kažem još jednu stvar. Ako vas tište moji automobili, moji traktori ili kombajni, ja sam iz domaćinske kuće koja preko politike nije stekla ni saksiju zemlje o kojoj je maločas govorio gospodin Marković, već su moji dedovi sve sticali. U politiku sam ušla zato što volim Srbiju, a ne da mi država kupi cipele, tašnu, mašnu, kravatu, torbu. Ja sam došla ovde i sita i obučena i ne treba mi državno jaslo da odavde izađem kao dama, jer sam kao dama zajedno sa svojim kolegama i kao Srpkinja i kao domaćinsko dete u ovu Skupštinu ušla. A koga država treba da obuče, čije svastike da namiri, videli smo jako dobro u prethodnom periodu.

Na kraju, hoću da vam kažem, ako vam je cilj da nas nema u Skupštini tako što ćete ovako da zakazujete sednice, pozovite onda, pošteno i korektno neka bude, neka sedi samo ovde Kristofer Hil, kao američki ambasador koji sam kaže da se u Srbiji više pita nego i sam predsednik Republike. Hvala vam.

PREDSEDNIK: Vi isto po Poslovniku?

Izvolite vi prvi.

DRAGAN NIKOLIĆ: Prvi sam se javio.

Gospodine predsedniče Skupštine, dame i gospodo narodni poslanici, poštovani građani Republike Srbije, reklamiram povredu Poslovnika, član 106. za vreme govora narodnog poslanika, a i sada dok reklamiram povredu Poslovnika, ista ličnost koja je i malopre dobacivala je to radila. U tom smislu, niste ništa preduzeli, ali dozvolite mi da bar završim. Imam dva minuta, koliko mi Poslovnik dozvoljava. Za vreme govora narodnog poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora.

Danas je bila ugrožena sloboda govora ovde predsednice Srpske stranke „Zavetnici“, Milice Đurđević Stamenkovski, dobacivanjem, pobrojaću vam sada poslanike koji su to učinili, pošto ste se vi pravili sve vreme nevešti.

PREDSEDNIK: Samo jedna stvar, gospodine Nikoliću, nikome nije uskraćena sloboda govora. Svi su slobodno govorili.

DRAGAN NIKOLIĆ: Na ovaj način kako je dobacivano, prekidana je. Molim vas da mi ne oduzimate vreme. Imam samo dva minuta. Opet ste mi uzeli 10, 15 sekundi.

PREDSEDNIK: Nije to sporno. Samo vam kažem u čemu niste u pravu, pošto se meni obraćate i meni iznosite svoje primedbe.

Dakle, nije stvar u tome da nema slobode govora. Vama je smetala tuđa sloboda govora, odnosno što su drugi razgovarali među sobom. Primetili ste verovatno da sam preko signalizacije reagovao ja sa svoje strane i to ne jednom, nego nekoliko puta.

DRAGAN NIKOLIĆ: Pustite me 15 sekundi da vam objasnim.

PREDSEDNIK: Nije problem nikakav. Samo kažite kako stvari zaista stoje i šta je zaista problem.

DRAGAN NIKOLIĆ: Vi ste veoma vešti u tome, zato ste na tom mestu.

PREDSEDNIK: Završite, slobodno, nije problem.

DRAGAN NIKOLIĆ: Hvala vam.

Osim Nebojše Bakareca, koji je počeo sa dobacivanjem, nadovezao se Veroljub Arsić, takvim oštrim tonom i takvim pogledom od koga sam se ja uplašio. Vi ste očigledno to videli.

PREDSEDNIK: Nemojte da se plašite, nema razloga.

DRAGAN NIKOLIĆ: Mi smo jedina stranka koja ovde nije dobacivala.

Tražim da se glasa.

PREDSEDNIK: Hvala vam. Razumeo sam vas.

Glasaćemo, nije problem. To, pretpostavljam, znači da vas dalje obrazloženje ne interesuje s moje strane nikako. Nikakav problem. I vi ste imali svoju slobodu govora, kao što, pa ne mogu da kažem retko ko, nego baš bukvalno niko nije imao u vreme onih sa kojima ste, čini mi se, hteli neku koaliciju da pravite odmah posle izbora. Samo uočite tu razliku između ovih sloboda koje imamo danas i onoga što nismo imali nikada ranije.

Gospodine Dragićeviću, vi isto po Poslovniku?

Izvolite.

NIKOLA DRAGIĆEVIĆ: Uvaženi predsedavajući, drage kolege, član 27. Poslovnika o radu Narodne skupštine kaže – predsednik Narodne skupštine stara se o primeni ovog Poslovnika.

Odmah želim da kažem da ne želim da se Narodna skupština u danu za glasanje izjasni o ovoj povredi. Ali, želim da pokušam da utičem na vas, tj. da apelujem na vas da, u skladu sa vašim ovlašćenjima i u skladu sa mogućnostima koje vam daje ovaj Poslovnik, omogućite održavanje reda na ovoj sednici.

Smatram da ovde imamo jako dovoljno vremena da razmenimo politička mišljenja. Vidim da su kolege već izvadile crvene fascikle i da se spremaju odgovori. Mislim da će imati sasvim dovoljno vremena da daju te odgovore nama, da ne treba da govorimo jedni sa drugima u isto vreme, da ne treba da dobacujemo, da ne treba da vičemo jedni na druge.

U skladu sa tim, molim vas samo da u buduće malo više, ukoliko je to moguće, povedete računa. Hvala vam.

PREDSEDNIK: Razumem.

Sigurno ste primetili da sam reagovao kada je bilo žamora i sa jedne i sa druge strane sale. Šta da vam kažem, ali svaki put isto. Svi govore. Mislim da nije bilo pauze u dobacivanju u jednom trenutku sa ove strane i naravno, smatraju da je to sve savršeno uredu. Onog momenta kada njima najmanji šum zasmeta, reaguju i podižu Poslovnik, i uvek tako i uvek isto.

Trudim se da imamo ista pravila za sve, ali razumeo sam da ne smatrate da treba da se izjašnjavamo oko ovoga.

Gospodine Jovanov, izvolite.

MILENKO JOVANOV: Nažalost, ja po treći put moram da ponavljam neke stvari, ali nije problem, neće meni biti teško, pa valjda će to na kraju uroditi nekim plodom, a možda i neće, videćemo.

Dakle, izbori su održani trećeg aprila, izbori su se završili petog jula. Zbog pravila koje ste vi tražili, na kojima ste vi insistirali, koje smo na vaš zahtev uvrstili u Zakon o izboru narodnih poslanika za ovu Skupštinu, pa su se izbori ponavljali u nedogled u Velikom Trnovcu. I kakve to sad tačno veze ima sa nama? Šta smo mi to uradili, što smo poslušali ono što ste predlagali? A da nismo, onda bi bilo – evo, neće, kao što sad vičete, plaše nas se, tresemo se. Čudo jedno.

Struktura Vlade, opet ista poruka. Ja verujem da niste možda stigli da se spremite, ali kratkim pregledom na Guglu ste mogli da vidite kako izgleda struktura tih vlada za koje govorite da imaju 11, 15 ili ne znam koliko ministarstava, da vidite, imaju 20 državnih sekretara u tim ministarstvima, 20, negde i više. A lepo zvuči da se vikne – mnogo je, treba da se seče. To jednog dana, pobedićete, vidim, napredujete, mi vas se plašimo. Šta je preostalo još nego da pobedite, pa ćete onda formirati Vladu kako vi budete hteli. Onda ćemo videti da li će imati 15, 10, pet ili dva ministra.

Ko prebacuje odgovornost? Na koga se prebacuje odgovornost, šta pričate? To je ostalo sa neke tribine, pa ono, hajde da ponovim, nema veze što ništa ne znači. Prebacujete odgovornost na nas. Kakvu odgovornost na vas? Kakvu vi imate odgovornost za bilo šta?

Nama je mama Brisel. Moja mama je Mira, otac mi je pokojni, pa mi nije ni Brisel, ni Moskva. Ali nam nije ni mama, ni tata, ni Brisel, ni Moskva, ni Peking, ni Vašington, nego Srbija. I to je naš stav. Zato imamo udare koje imamo, a vi se pridružujete tim udarima vašom politikom, vašom bednom demagogijom, vašim praznim pričama, podržavate tu priču i iznutra udarate. I dok oni udaraju spolja, vi udarate iznutra. Svako svoj posao radi. I svi ste na istom zadatku.

Vi da nama pričate o medijima, vi koji ste zvezda Šolakovih medija. Svaki drugi dan ili intervju ili gostovanje. A onda ode na „Raša tudej“ pa kaže – Vučićevi mediji vode kampanju protiv Rusije. Ide na medije koji vode najgoru kampanju protiv Rusije i najgoru kampanju protiv Srbije, onda ode kod Rusa da se žali – evo, vidite šta oni rade, mi smo dobri, mi smo vaši, dovedite nas na vlast. Pa, u čemu je razlika u odnosu na ove što traže da ih Brisel ili ne znam ni ja ko dovede na vlast? Samo u strani sveta, ono nije Brisel, nego je Moskva.

Kad vas narod bude hteo, tad ćete biti vlast, a mogu u Moskvi da vas hvale koliko god hoćete, ako vas uopšte i hvale, ako vas uopšte i podržavaju.

Nema Srba u Hrvatskoj. Ma, ajte, molim vas. Stvarno? Sve nas je manje, posle pogroma, pokolja, proterivanja i svega ostalog. Uzmite stenogram, pa pazite šta pričate. Znam ja da se niste spremili, ali… To ste sami, uostalom, i rekli.

Onda ide vrhunac – nema na belom svetu, jel ste tako rekli, evo citiram: „belom svetu“, ministarstva za društveni dijalog. Na belom svetu. Evo, klimate glavom. Jel tako rečeno? Jeste, hvala vam. Ministarstvo za društveni dijalog, potrošačke poslove i ljudska prava – jednostavna pretraga na Guglu. Malta. Evo, samo jedan klik od 15 sekundi, koliko treba Guglu da izbaci rezultat, pokazuje koliko nemate pojma o čemu pričate, ali dobro zvuči. Super je. Lepo će da se prihvati.

Najzad, nemojte nam dve stvari spočitavati, molim vas. To što vi govorite za SSP, to oni govore za vas. Tajni partneri – kažu oni za vas, tajni partneri – kažete vi za njih. Ni jedni, ni drugi nam niste partneri, ali vas obožavamo ovako u opoziciji, pošto ste jednako sposobni.

Drugo, osvrnite se oko sebe kad spočitavate ovde ljudima ko gde osvane i gde zanoći, a tiče se političkih stranaka, naravno, da ne budem pogrešno tumačen sada i zlonamerno. Dakle, prvo preispitajte sebe, pa kolege, da vam ne nabrajam ko je sve u kojoj stranci bio i šta to sad treba da znači. Za nas je to minus, a za vas je plus. Kako to, ista stvar? Vama je oprošteno i ono što sebi dozvoljavate, nama ne ne opraštate i nama se zamera. Pohvalite se. Evo, recite nam kako je to izgledalo. Ja nemam problem da vam ponovim.

Dakle, molim predsednika Skupštine i sekretara Skupštine da stvarno ovi rokovi budu duži, da prosto nemamo potrebu da slušamo nepripremljene, neargumentovane, prazne floskule koje niti šta znače, niti čemu služe, nego ajde tako malo da vičemo ne bi li neki poen skinuli i ne bi li naprednjake predstavili kao samo zlo i gađali njihov nacionalni deo biračkog tela, a sebe predstavljali kao velike spasioce vaskolikog srpstva koje, evo, čekalo je… Srpstvo moje snom mrtvijem spava sve dok nije došla Milica zavetnica da ga probudi, pa neće biti.

PREDSEDNIK: Samo da vam kažem, gospodine Jovanov, a očekujete to verovatno već, rok jeste bio duži nego što je rečeno od strane gospođe Đurđević Stamenkovski. Duži, svaki put duži. U pravu ste za ovaj drugi deo vaše primedbe. Šta da vam kažem? Video sam i ja, kao i vi, kao i svi ostali, ko se sve sa kim udruživao i odmah posle izbora, ali čini mi se i pre 10 dana, u „Medija centru“, jel tako?

Dobićete pravo na repliku, gospođo Đurđević Stamenkovski, samo da pitam pre toga – da li se još neko od ovlašćenih predstavnika prijavio za reč, pošto je trenutno jedina prijava koju imam ova replika.

(Zoran Lutovac: Ja čekam.)

Vi čekate?

Dobro.

Dakle, kad završimo sa replikama, Zoran Lutovac je sledeći.

Izvolite.

MILICA ĐURĐEVIĆ STAMENKOVSKI: Poštovani predsedavajući, sasvim je sigurno da sam za koji minut omanula. Možda ste sat vremena ranije javili za sednicu, ali u svakom slučaju juče smo dobili obaveštenje o njoj.

Da li su izbori bili 3. aprila, a završeni 5. jula potpuno je nevažno, s obzirom na to da je i 5. jul odavno bio. Mi smo uveliko, gospodine Jovanov, u oktobru mesecu, a mislim da je prikladno bilo da je, uzevši u obzir političke prilike, trebalo da krenemo sa skupštinskim zasedanjima odmah po prvom radnom danu u oktobru mesecu.

Kažete da je moja retorika bedna. Razumem da nemate šta drugo osim uvreda da ponudite. Iznela sam vrlo konstruktivne predloge. Ni na jedan niste odgovorili. Nazivate moja izlaganja ispraznim, a gotovo svim šefovima poslaničkih grupa ste odgovarali na potpuno istovetan način, jer očigledno vi ovde niste da saslušate šta mi imamo da kažemo, nego da po automatizmu ispaljujete različite etikete.

Nikada nisam rekla za „Raša tudej“ bilo šta što je kritika na račun moje zemlje, niti za bilo koji drugi medij, a svim medijskim glasilima se redovno odazivam i sve manje je onih, uključujući i vaše političke predstavnike, koji žele da izađu u debatu sa mnom.

Pozivam vas da sledeći put kada vas pozovu urednici televizija koje su dovoljno slobodne da nas pozivaju u goste date pozitivan odgovor i da konačno dođete u tu emisiju. Nemojte bežati od mene. Imam 163 centimetra, 55 kilograma. Nisam snažna, ne mogu da vas oborim. Tu sam da iznesem tu moju bednu argumentaciju, pa probajte da mi odgovorite ako uopšte možete.

PREDSEDNIK: Gospodine Jovanov, izvolite.

MILENKO JOVANOV: Vidite sad na šta ovo liči. Ja ponavljam jedno te isto, pa ja odgovaram po peti put i mučim se da odgovorim po peti put na ista pitanja koja postavljate i sad sam ja kriv što ponavljate isti govor. Neću da prestanem. Mogu da izdržim, 200 puta, 200 puta, šta da radim.

Kaže – svejedno je, nevažno je da li je 3. april ili 5. jul. Pa kada je nevažno što ste proslavljali? Kada je nevažno što ste izmislili? Što niste rekli istinu? Zasedanje i sednica nisu isto. Hajde i vi da pokušate da razlikujete te dve stvari. Zvuče, ali nije isto.

Što se tiče televizija na koje vi idite, ja na tu televiziju ne bih otišao, niko me nije ni zvao da budem iskren, za sve pare ovog sveta. Nema časti, nema ničega što mogu da mogu da mi ponude da dođem na tu televiziju, na televiziju koja vodi dnevno kampanju protiv ove zemlje i koja je registrovana u Luksemburgu. Da li ste bili u Luksemburgu ili u Beogradu? Gde ste bili kada ste gostovali na tim televizijama? Kako se dolazi na tu televiziju? Ja ne znam gde je to.

(Milica Đurđević Stamenkovski: Pitajte gospodina Đukanovića.)

Nije tu. Kada se vrati. Samo što je on tamo otišao da im kaže neke stvari, a ne da gradi svoju karijeru, ali je super to i to pokazuje ozbiljnu političku mudrost kada na tim medijima gradite svoj imidž, kada to gledaju ljudi koji za vas glasaju. To govori posebno o vama i ja to neću da komentarišem. To je vaša stvar.

U svakom slučaju, izbori su završeni, 5. jula vi ste rekli, 3. aprila. Rekli ste i sad kažete svejedno je. Rekli ste da ne postoji ministarstvo za društveni dijalog, a evo našli smo još jedno, opet na klik, opet na 15 sekundi – rad, socijalni dijalog, društveni dijalog, profesionalna organizacija i odnose sa institucijama. Tako se zove. Dakle, nema na belom svetu, kako beše. Senegal. Rekli ste na belom svetu. Jel Afriku ne računate u beli svet, šta? Dva klika, ali dobro, lepo zvuči na belome svetu nema tako nečega, a onda vidite da na belome svetu nađete na dva mesta.

(Narodni poslanici dobacuju: Poslovnik.)

Ja sam ovlašćeni, opet Poslovnik, molim vas proučite Poslovnik. Molim vas da razlikujete zasedanje od sednice, repliku od ovlašćenog predstavnika. To je osnova neka kada uđete ovde. Dakle, nije ova Skupština čekala na vas da je vi udostojite svog prisustva. Postoje neka pravila koja se moraju naučiti kada dođete ovde.

Na kraju krajeva, na kojoj god televiziji bude bilo prilike da sa vama razgovaram, ja dolazim da razgovaram, kao što sam dolazio i sa nekim ljudima iz ove sale i sa nekim drugim.

Ne dolazim da se bijem i samim tim potpuno je svejedno da li imate 163 ili 203 centimetra visine i da li imate 200 kila ili pet kila, potpuno mi je svejedno. Ja dolazim da pričam o politici, a ne da se bijem.

Tako da, tom nekom retorikom tek ne vidim šta želite da dobijete, osim da valjda budemo mi veliki strašljivci i kukavice, pa ne smemo takvoj jednoj sitnoj ženi da izađemo na politički duel ili šta? Smemo. Smemo i hoćemo, ali ne tamo gde vi kampujete, to ostavljamo vama i onima koji tamo svakog dana borave. Mi na te televizije ići nećemo.

(Milica Đurđević Stamenkovski: Replika.)

PREDSEDNIK: To je to. Pretpostavljam da nećete sada da se žalite na dobacivanje iz sopstvene poslaničke grupe? Pretpostavio sam da nećete.

Gospodine Lutovac, izvolite.

ZORAN LUTOVAC: Poštovani građani, uvaženi poslanici, evo čuli smo malopre da neka ministarstva postoje u Senegalu, neka u Burundiju, neka postoje ko zna gde, dakle kao da su predlagači tražili sva moguća ministarstva koja postoje na svetu, pa da ih uključe u ministarstva Srbije, od prilike to tako izgleda.

Ali, da se vratimo na temu. Nemamo vladu već toliko dugo, ali ne oseti se razlika, i kad smo imali bilo je isto. Imali smo premijerku koja je bila na poslaničkoj listi. Onog sekunda, onog momenta kada joj je verifikovan mandat ona je prestala da bude predsednica Vlade.

Međutim, šta ima veze šta kaže zakon, ona je nastavila da bude predsednica Vlade u tehničkom mandatu, a mi smo onda imali ovde razgovor o Izveštaju, tehničkom Izveštaju o Kosovu i Metohiji. Pazite, tehnički Izveštaj o Kosovu o Metohiji za koji je zakazana posebna sednica, posebna sednica Skupštine u kojoj predsednik države govori o tehničkom Izveštaju.

Zašto o tehničkom Izveštaju nije govorila neka osoba iz tehničke Vlade, nego je predsednik koristio parlament, koristio Skupštinu? Pošto nema mnogo vremena u medijima, pošto mu uskraćuju medije, da dođe ovde u Skupštinu i dva dana vodi kampanju i ne priča o tehničkom Izveštaju, koji je bio tema, nego govori o svemu i svačemu.

Takva praksa se i sada nastavlja. Nastavlja se praksa da izvršna vlast i jedan čovek ponižavaju parlament. Ponižavaju parlament upravo tako, jer način na koji je zakazana ova sednica jeste upravo to. Ova sednica je zakazan po hitnom postupku iako nije bilo osnova za to.

O tome sam danas nešto malo govorio, ali ponoviću. Dakle, nije bilo osnova da se ova sednica zakaže po hitnom postupku, a ono što je navedeno ovde u obrazloženju je uvredljivo za sve, ne samo u ovoj Skupštini, nego za sve građane Srbije.

Reći da se ova sednica zakazuje po hitnom postupku zato što bi se ne održavanjem ove sednice po hitnom postupku, da bi bile štetne posledice po organe i organizacije i da bi to bilo štetno po građane, a sa druge strane održavanje ove sednice po hitnom postupku bi bilo od velike koristi za građane zato što bi smo imali četiri nova ministarstva. Ovo je stvarno uvredljivo.

Samo jedno malo vraćanje unazad, kada ste već guglali po svim mogućim ministarstvima koja postoje u svetu, zaboravili ste „ministarstvo smešnog hoda Monti Pajtona“.

Što se tiče obrazloženja, ono je uvredilo i građane i sve nas ovde. U članu 167. se kaže da se po hitnom postupku može doneti zakon kojim se uređuju pitanja i odnosi nastali usled okolnosti koje nisu mogle da se predvide. Šta konkretno u ovom slučaju nije moglo da se predvidi? Šta u ovom slučaju nije moglo da se predvidi? Mislim da je način na koji se radi u ovoj Skupštini uvredljiv za sve nas ovde i ja se iskreno nadam da će predsednik Skupštine napustiti tu praksu i da će početi da uvažava svoje kolege poslanike i da će se odupreti pritiscima iz izvršne vlasti i pritiscima jednog čoveka.

Zašto mi nemamo Vladu, poštovani građani? Nemamo Vladu iz najmanje dva razloga. Jedan razlog je taj što jedan čovek hoće da pokaže da je jedina bitna institucija na čijem čelu se nalazi on, bilo da je to danas Vlada ili sutra predsednik ili prekosutra neka druga funkcija. U jednoj našoj susednoj državi imali smo predsednika košarkaškog saveza koji nije imao ni jednu funkciju, ali svi koji su dolazili u tu zemlju hteli su upravo da se vide sa predsednikom košarkaškog saveza te države.

Tako bi bilo i u Srbiji kada predsednik položi sve ispite i postane trener i odluči jednog dana da ode iz politike, ali ne i da odstupi od moći. On će sa pozicije možda predsednika nekog saveza sportskog biti taj čovek kome će se svi obraćati. To je nedopustivo za Srbiju.

Šta je hitno ovde? Mi smo mogli čuti prethodnih dana da će Treći svetski rat. Okrenete režimske medije sa nacionalnom frekvencijom, imate naslov „Treći svetski rat“, tu su režimski analitičari koji nam pokazuju kako mi nismo svesni da smo u već tom Trećem svetskom ratu i šta sve Srbija treba da uradi u takvoj situaciji.

Onda kada dobijete poziv za hitno zasedanje Skupštine, onda pomislite upravo na to. S obzirom da je na režimskim medijima oglašeno već da je Treći svetski rat, možda se uvodi vanredno stanje, možda se uvodi ratno stanje. Šta se ovom hitnošću sprečava, a šta dobija? Sigurno sa ova četiri ministarstva, niti bilo šta dobijamo kao što stoji u obrazloženju, niti smo bilo čime uskraćeni. Suština je da se opet pokazuje moć van ovog parlamenta, a ovo je centralno mesto političkog života u Srbiji.

Čuli smo ovde, tražili ste, a sada nećete. Da, tražili smo i da nećemo, nećemo na ovaj način. Tražili smo na način predviđen zakonom da se zakaže sednica i da o tome razgovaramo, a ne van procedure, ne po hitnom postupku, jer za to nema potrebe.

Šta je takođe bilo uvredljivo za sve nas ovde? To je ovo magično zvonce koje smo danas imali prilike da ponovo čujemo. Evo ga, čujemo ga i sada, ali ove kolege preko puta, ovaj uzvišeni Dom se neće smiriti, dakle glasanje na zvonce, ljudi hajde molim vas da se prekine sa tim. Dogovorite se malo ranije, stvarno je ponižavajuće. Ni sa tim glasanjem na zvonce nije bilo većine za ovaj zakon. Nije bilo većine ni prvu put, ni drugi put, tek treći put kada se glasalo, dobili smo tu neku većinu koja je potrebna.

Šta se prikriva ovom hitnošću? Zbog čega je potrebna ova hitnost? Vidimo da nije stvarno neophodna, ali zbog čega je potrebna?

Na primer, član SNS je izašao u javnost, i tu je kolega u pravu, kao okrivljeni, član SNS je okrivljen, a nije svedok i on kao okrivljen ima pravo da laže, ali onaj ko ga brani takođe laže, ali nema pravo da laže. To je problem. U pravu su oni koji spočitavaju to da on kao okrivljeni ima pravo da laže i može da koristi to pravo, ali u pravu su i oni drugi koji kažu da i ovi drugi koji se brane i koji nemaju pravo da lažu koristili su to.

Što se tiče toga šta je bilo potrebno da se takođe prikrije, vi ste imali člana SNS, dakle, iz organizovanog kriminala, a po definiciji organizovani kriminal podrazumeva spregu države i mafije. On upućuje na to da o čemu se priča već mesecima i godinama da postoji ta sprega, da postoji ta sprega i da postoji političko krilo organizovanog kriminala, pogađajte koje političko krilo organizovanog kriminala.

Takođe, trebalo je prikriti, umesto da se priča da bude glavna tema to što je ogromna inflacija, ovde se govori o inflaciji 10%, 12%, 13%. Jeste kada uračunamo i cenu kavijara i svega ostaloga što, možda neko od vas koristi, ali kada građani odu u prodavnicu njihova inflacija je 100%, a ne 10%, 12%. Njihova inflacija je ogromna, jer sve ono što oni kupuju udvostručena je cena. Možete vi statistički da inflaciju svedete na 10%, 15%, 20%, ali cene su udvostručene, ljudi ne mogu da izdrže taj pritisak i umesto o tome da se priča, mi po hitnom postupku pričamo o tome zašto nam je potrebno neko novo ministarstvo i kako će ova državna uprava biti mnogo efikasnija kada uvedemo ta četiri ministarstva.

Kada govorimo o broju ministarstava, ja ću vas podsetiti samo na jednu stvar - u načelu ne mora broj ministarstava da bude ni dobro, ni loše, ali govore nam neka iskustva da mnogo veće zemlje od Srbije imaju manji broj ministarstava, da Srbija ima veći broj ministarstava po predlogu nego Švajcarska i Nemačka zajedno, da mnogo veće države od Srbije imaju mnogo manji broj ministarstava. Nije ni samo to problem. Problem je i to što dok ste bili u opoziciji govorili ste nešto sasvim suprotno. U normalnim uređenim državama ono što kažete vam se beleži pa ako ne ispunite bivate kažnjeni zbog toga. Zabeleženo je da ste se zalagali da najviše 15 ministarstava bude, a sada imamo 25. Kako stvari stoje i kakav je odnos jednog čoveka koji je na vašem čelu može biti 25, 35, 50 ministarstava, a može biti i dva – za unutrašnje poslove i za spoljne poslove, odnosno jedno za unutrašnje i četiri za spoljne poslove, ako neko ima iluziju da moguće tako voditi spoljnu politiku.

Kada gledamo ove predloge, osvrnuću se na neke konkretne predloge. Ministarstvo za brigu o porodici i demografiju. Ljudi, demografija je naučna disciplina, nauka o stanovništvu. Ne može biti ministarstvo o nauci o stanovništvu. Može biti i ima mnogo primera gde postoji ministarstvo o porodici, ali ono što bi trebalo da se uradi jeste da se to ministarstvo drugačije nazove i da se u okviru tog drugačije nazvanog ministarstva brine i o porodici.

Ministarstvo za populacionu politiku bi obuhvatilo i ministarstvo za porodicu, ali i ministarstvo koje bi vodilo brigu o deci, o mladima, starijim osobama i, obratite pažnju, migrantima. Migranti su, za one koji ne znaju, i imigranti i emigranti i oni koji odlaze iz Srbije i oni koji ulaze u Srbiju.

Dakle, ministarstvo koje bi se bavilo i populacionom politikom moglo bi da se bavi ovim oblastima, da se to lepo pobroji i da se bave konkretnim stvarima i da se izbaci termin – omladina jer je to ideološki termin i da se koristi termin – mladi jer je to termin pravni i tačno se zna šta se pod njim podrazumeva. To su oni uzrasta do 35 godina.

Što se tiče brige o deci, slučaj iz Pećinaca je pokazao da nam je potrebno da vodimo posebnu brigu o deci. Mi u našoj Skupštini imamo poseban Odbor koji se bavi decom, pravima deteta, ali nažalost još uvek ne reaguje na prave konkretne stvari nego se bavi načelnim stvarima. Moramo da reagujemo na stvari koje udaraju na našu decu. Ne smemo da dozvolimo da deca zbog političkog opredeljenja, političke nepodobnosti svojih roditelja ne mogu da idu u vrtiće. To je nedopustivo.

Kakav smo mi parlament ako to dozvolimo i kakav je to moćnik koji se oglušuje o inspekciju koju je poslalo Ministarstvo prosvete. Ministarstvo uputi inspekciju, inspekcija ode u vrtić i kaže – vratite tu decu, ovo što ste uradili nije po zakonu, ne smete to da radite i šta se desi? Direktorka vrtića apsolutno se oglušuje ono što je reklo ministarstvo, apsolutno ne zarezuje ni 5%. Njima je važno šta kaže lokalni moćnik, a lokalni moćnik je onaj koji se slika sa šefom SNS i on kaže – ja imam tu moć, ja ako kažem to će biti tako, a ne onako kako kaže zakon ili kako kaže neka inspekcija iz ministarstva.

Moramo da vodimo računa o tome. Možemo da donesemo i posebno ministarstvo o tome, ali ako će praksa biti drugačija, ništa nismo uradili. Možemo da imamo još pet ministarstava, ali ako praksa ostane ista, od toga nema ništa.

Što se tiče ministarstva turizma i omladine, već sam na jedan način odgovorio na to. Ova dva ministarstva su nespojiva. Treba da postoji samo ministarstvo turizma ili da bude deo jednog od ministarstava da bismo smanjili broj ministarstava, a omladina kao termin mora da se zameni terminom – mladi i da bude u ministarstvu za populacionu politiku.

Što se tiče ministarstva za javna ulaganja, već se popularno u narodu zove ministarstvo za centralizaciju korupcije u Srbiji. Tako ljudi govore. Sigurno ćemo videti da li ćete vi glasati za to ili ćete argumente koji govore protiv toga da se takvo ministarstvo formira uopšte se takvo ministarstvo i ne formira.

Ministarstvo za javna ulaganja je suvišno jer nema nikakvog osnova za postojanje posebnog ministarstva pod ovim nazivom. Motiv za stvaranje ovakvog ministarstva nije od javnog interesa nego je posledica političkog dogovora zarad dužih političkih i finansijskih interesa. Centralizacija upravljanja javnim resursima zarad posebnih i grupnih interesa izvan je javnog dobra i zato ne treba da postoji kao posebno ministarstvo.

Takođe, kada govorimo o ministarstvu unutrašnje i spoljne trgovine, kada kažete ministarstvo trgovine onda se pod tim podrazumeva i spoljna i unutrašnja, ako ne naglašavate bilo jednu ili drugu. Tako da nema potrebe da stoji ministarstvo unutrašnje i spoljne trgovine.

Što se tiče Ministarstva sporta, bilo bi primerenije da se zove „Ministarstvo fizičke kulture i sporta“, jer država pre svega mora da vodi računa o fizičkoj kulturi, o zdravlju svih građana, a ne samo onih koji su natprosečno talentovani i imaju talenat da se bave sportom. Zato smatram da je ime „Ministarstvo fizičke kultura i sporta“ primerenije, ako hoćemo da imamo i to ministarstvo.

Što se tiče Ministarstva nauke, tehnološkog razvoja i inovacija, u članu 6. bi trebalo dodati da se u delokrugu istraživanja - u funkciji javnih politika zasnovani na podacima.

Dakle, ima niz konkretnih predloga o tome šta bi trebalo menjati u ovome što je predloženo, kao što ima osnova da se ovo potpuno drukčije strukturiše.

Na kraju, reći ću samo sledeće – nećemo podržati ovaj predlog zakona iz sledećih razloga: zbog načina na koji je zakazana sednica o ovom zakonu, zbog načina na koji se izglasalo da se o tome danas raspravlja, zbog činjenice da se izvršna vlast potcenjivački odnosi prema Skupštini, kao da je Skupština servis Vlade a ne kontrolor Vlade, zbog broja ministarstava, zbog strukture ministarstava i zbog toga što očigledno nema kadrovskih kapaciteta da se sve to iznese. Hvala.

PREDSEDNIK: Samo da konstatujemo, gospodine Lutovac, 20 minuta i još 30 sekundi, da imate u vidu kada budete posle rekli da niste imali priliku da govorite, da vam nije bilo omogućeno i da ste za bilo šta uskraćeni. Ima veze i sa tim poštovanjem međusobnim o kojem govorite.

Gospodine Jovanov, izvolite.

MILENKO JOVANOV: Fascinantno je ovo potpuno zanemarivanje sopstvenih dela i ja sad ne znam, ovo kao da je čovek micelarnom vodom oprao tablu svoje stranke i sad to nije stranka koja je pravila vlade u ovoj zemlji, koja je formirala vlade koje su imale po 30 i nešto ministarstava, koje su formirane u ponoć, koje su imale različite resore, itd. To se nije dešavalo, to smo mi samo sanjali, ovo je neka nova Demokratska stranka, opoziciona, koja nikad nije bila na vlasti, nikad nije imala priliku da pokaže šta zna, čista kao dečija suza, iste one dece koju brutalno zloupotrebljavaju, kao što su zloupotrebljavali sve što su mogli da zloupotrebe ne bi li dobili neki bedni glas, ne bi li za sebe obezbedili nekakvu podršku.

I neću, mučno mi je da o tome uopšte pričam, ali zarad javnosti, pošto dugo već o tome ćutimo i to je naša greška što ćutimo, jer mislimo da će valjda jednom da prestanu, ali neće, jer oni svaku smrt koriste ne bi li napravili za sebe neki politički poen, svaku nesreću koja se desi, od prirodnih pojava, od prirodnih nepogoda, do ne znam ni ja čega, sve je to zbog, kako kažu – jedan čovek koji ne znam ni ja šta sve, pa zbog jednog čoveka padne 50 litara kiše u 20 sekundi i onda se poplavi sve.

Dakle, 80 dece nije primljeno u vrtiće u Pećincima, zato što nema mesta u vrtićima. Kao kriterijum, i taj isti kriterijum primenjuju i kod mene u Kikindi, se uzima da oba roditelja rade, to je osnovni kriterijum da dete dobije mesto u vrtiću, jer se pretpostavlja da jedan roditelj koji ostaje, majka ili otac koji su bez posla, može da se stara o detetu kod kuće. I sad neko od toga pravi političku priču i ja treba da nabrajam čijih sve porodica članova SNS deca nisu upisana u vrtić! Ne pada mi napamet to da radim. To je bizarno, bolesno. A razlog zašto nema mesta i zašto se ovo dešava i zašto se prave ovakve eliminacione liste faktički za mesto u vrtiću je taj što su ljudi počeli da rade, proširio se broj pogona, fabrika, ljudi dobili posao, itd. i sada više ljudi traži mesto u vrtiću. Mi treba da se bavimo time, o 80 dece koja nisu upisana, da idemo kod njih, njihovih roditelja, da im tražimo članske karte, da vidimo koje su stranke članovi i da prebrojavamo koliko ima ove ili one? Sve su to deca.

Brutalno lažete, i namerno koristim ove teške reči, kada kažete da je…

Slobodno tražite povredu Poslovnika, evo, ja ću da kažem da sam povredio Poslovnik.

Da, brutalno lažete kada kažete da je Veljko Belivuk bio član SNS. To što vi verujete Veljku Belivuku sve što kaže, to je vaš problem a ne naš! Ali, da ste upućeni u spregu vlasti i kriminala, e, to vam verujem. Jer, u vreme vaše vlasti je Darko Šarić postao ovde najveći investitor. Darko Šarić, koji je za vreme naše vlasti završio u zatvoru i koji je osuđen, a vi bili ambasador u Crnoj Gori. Jeste li vi imali veze sa tim što je Darko Šarić investirao preko ljudi iz DS i prao svoje pare, gospodine Lutovac? Jeste ga vi povezali ovde sa privrednim i političkim strukturama po Srbiji, pre svega po Vojvodini? Jel je u dogovoru sa vama kupovao poljoprivredne kombinate?

I šta sad? Kakav je ovo razgovor?

Činjenica je da se to sve desilo. Naravno, nemam nijedan dokaz da vi imate bilo kakve veze sa tim, ali kako vam izgleda sada kad vas tako optužujem da ste imali veze sa najvećim narko dilerom u ovom delu sveta? Jel vam prija? Jel vam lepo? Zašto crvenite?

(Zoran Lutovac: Zato što imam obraz.)

A drugi ga nemaju? A vi ćete da procenite ko ima obraz a ko nema obraz? I zato što ste vi procenili da neko nema obraz, morate da mu lepite etikete da ima veze sa narko dilerima i kriminalcima koji su klali ljude?

Verujete im to što govore. Pa, taj isti, onaj njegov, a vaš očigledno, pošto ste se i vi u to kolo uhvatili, ali dobro, valjda vam dosadilo da budete predsednik stranke pa ćete prepustiti Veljku Belivuku da bude lider, je rekao da mu je Sveta Vujačić deda, naš poslanik koji trenutno nije u sali, da mu je on deda, da mu je bio na svadbi. Samo mali problem ima u tome što je svadba bila 1981. godine, a on rođen 1989. godine. Da je Sveta došao zajedno sa Vulinom u „Gotik“ i da su svi zajedno onda otišli u Ritopek, da iznajme štek, da organizuju atentat na Vučića. Jel verujete i u to?

Ne možete da malo verujete, malo ne verujete. Ako verujete Belivuku, verujete sve što je rekao. Nema kao na švedskom stolu pa da birate, pa ovo mi odgovara, ovo mi ne odgovara.

Sramno je što Veljko Belivuk danas ima portparole u Skupštini Srbije, sramno. Sramno je što Veljko Belivuk ima ljude koji danas u Skupštini Srbije pronose njegovu reč kao reč ne znam ni ja kakvog proroka, kao suštu istinu i kao apsolutnu dogmu, jer to što je rekao Veljko Belivuk, u to ne sme da se sumnja. To što je rekao do duše, da je ono na slika ništa, što smo videli nismo videli, to je drugi par rukava, to nema veze. To se malo zaneo.

Na kraju krajeva, da li će ili neće, pošto vidim da je to izazvalo pažnju i vaših medija, u ovoj Skupštini biti i formalno formirana poslanička grupa koja će nositi ime Veljka Belivuka, imaćemo prilike da vidimo u narednim danima. Ali, očigledno ta poslanička grupa svakim novim izlaganjem predstavnika sa one strane sale dobija na snazi. Sada su došli dotle da imaju potpredsednika Skupštine, imaju poslanike i svi apsolutno veruju Veljku Belivuku u svaku reč koju izgovori. To je porazno, to je poražavajuće, to je loše, ali svako ima pravo da bira koga će da izabere za svog lidera. Da je neko drugi u pitanju možda bih vam i čestitao, a ovako mogu da kažem samo da mi vas je žao.

PREDSEDNIK: Morate samo da se prijavite. Dva minuta.

ZORAN LUTOVAC: Najpre o Pećincima. Dakle, zakon kaže da dete koje se upisalo u vrtić ne može biti ni na kakvim listama čekanja, niti može biti prekinut ugovor koji je već postignut. Kraj priče. Te bajke pustite nekom drugom. Po zakonu dete mora da bude vraćeno. Osamdeset novih, to je neka druga stvar, oni mogu da idu na liste čekanja, ali deca koja su već bila upisana, a to je ovaj slučaj, ona moraju da budu ponovo vraćena tamo odakle su izbačena zato što su im roditelji u Demokratskoj stranci.

Pod broj dva, Šarić je krivično gonjen od 2009. godine, da vas podsetim. Tačno je i da je u vreme Demokratske stranke bio i „Zemunski klan“, ali on je bio antidržavni i protiv njega je vođena borba, a Belivukov klan je državni projekat. Za vreme inauguracije Belivuk je bio taj batinaš koji je štitio ovde od novinara i građana predsednika Republike. U tome je razlika, ogromna razlika.

I ja sam rekao nešto drugo, a ne ono što mi vi spočitavate. Ja sam rekao da ste vi u pravu kada kažete da je on okrivljeni i da ima pravo da laže, ali sam rekao i nešto drugo, da ovi koji se brane od njega nemaju to pravo, a ipak lažu.

PREDSEDNIK: Milenko Jovanov.

MILENKO JOVANOV: Vi ste rekli da je on član SNS i ja sam na to reagovao. Nikada nije bio i nikakve veze nema sa SNS, ali opet vaša stvar da li ćete da mu date poverenje i da mu verujete ili nećete.

Postoji jedna bitna razlika između toga šta se desilo sa „Zemunskim klanom“ i šta se desilo sa klanom Veljka Belivuka. Razlika je u tome što su i Veljko Belivuk i ovaj Miljković završili iza rešetaka, nisu slučajno stradali u pokušaju bekstva, nego su dovedeni za uši u Specijalni sud pred sudije i pred javnost da kažu šta su radili. Tako rade oni koji se ne boje njihovog svedočenja.

A šta se desilo sa onima koji su bili na čelu „Zemunskog klana“, to dobro znamo. Zašto je to tako bilo? To neću da spekulišem i da kažem, ali je činjenica da mrtva usta ne govore. Mi da se bojimo bandita i kriminalaca koji su klali ovaj narod, ove građane, da se bojimo onoga što oni imaju da kažu, pa valjda bismo se potrudili da nikada ne budu uhapšeni, a ne da ih dovedemo u situaciju da dobiju priliku da govore sve šta im padne na pamet.

Nemamo problem mi sa njihovim lažima. Nije problem što oni lažu, problem je što im vi verujete i što to ponavljate kao istinu. Mislite da ako hiljadu puta ponovite Belivukove reči narod će stvarno poverovati u to. Uostalom, sve ste to već pričali, ne jednom, milion puta i preko portala i preko ovoga i preko onoga. Sve je to već milion puta rečeno. Sve je to, kao što sam vam jednom prilikom rekao, išlo na valorizaciju 3. aprila. Nije ni narod poverovao u to, ali vi jeste. Neko veruje u Boga, neko veruje u Veljka Belivuka. Stvar ličnog izbora.

PREDSEDNIK: Nema osnova dalje.

Sledeći prijavljeni je Miroslav Aleksić.

Dobili ste reč, izvolite.

MIROSLAV ALEKSIĆ: Zahvaljujem.

Poštovani predsedavajući, poštovane kolege poslanici, poštovani građani Srbije, danas na dnevnom redu imamo Zakon o ministarstvima, doduše po hitnom postupku. Iako je prošlo dva i po meseca od konstituisanja parlamenta, čeka se uvek zadnji rok.

Ovaj zakon koji je predložen, ja sam predložio jutros da bude povučen iz procedure da bi imali više vremena i vi da malo bolje razmislite o tome šta predlažete, a i da se mi pripremimo malo bolje. No, vi ste odlučili da se ipak o tome raspravlja i predložili ste 25 ministarstava. Danas u odeljenju prvog razreda u koji ide moj sin ima 23 đaka, u selima u Srbiji po četiri razreda imaju do 20 đaka, ali to je manja vaša briga, veća je briga ovde da se uhlebe partijski kadrovi, da se uhlebi koalicija. Verovatno se klima vlast, nema više 160 poslanika kao što je bilo ranije. Nema apsolutne većine, treba zadovoljiti koalicione partnere. Osvojili ste 300 hiljada manje glasova na izborima. No, dobro, polako.

Dakle, govorile su moje kolege o tome da po Evropi nema države koja ima preko 20 ministarstava, imaju od 10 do 20. Ali, ovde je suština što u državi Srbiji izgleda ministarstva ničemu ne služe, a ni Vlada. Devet meseci država Srbija nema Vladu, njeni građani nemaju ministarstva, ali nema nikakve razlike u odnosu na period i dok je imala, niti će imati sada u odnosu na period koji dolazi, zato što o svemu odlučuje jedan čovek. Taj čovek koji sedi na Andrićevom vencu, koji je vaš šef, Aleksandar Vučić, on je i predsednik i premijer i ministar i direktor i gradonačelnik.

Prosto, dok je vaša vlast u Srbiji neće biti razlike ni da li imamo Vladu, da li je nemamo, da li ima 10 ministarstava, da li ima 20, 30, osim toga što će to sve, nažalost, biti po leđima građana, zato što ste vi jedna rasipnička vlast koja je spremna na sve, da slučajno ne okrnji svoj rejting, iako svakoga dana lažno kukate svi, počev od predsednika države pa nadalje, kako je mnogo teško, kako su veliki pritisci, ali fotelje kada su u pitanju, tu se niko od vas ne odriče.

Dakle, ovaj predlog nema preterane logike. Fale neka ministarstva, recimo, koja bi trebala tu da se nađu po prirodi stvari zbog trenutka i momenta u kome se nalazi Srbija, kao što je npr. ministarstvo za Kosovo i Metohiju. Vi smatrate da ono ne treba, a svakog dana govorite o problemima vezano za Kosovo i Metohiju. Nema ni ministarstva za dijasporu, iako znamo da gotovo još malo pa većina Srba živi van Matice. Ali, zato imate Ministarstvo za javna ulaganja, dakle neko nadministarstvo koje treba da kontroliše pare, novce i da nekako sublimira sva ulaganja kroz jedan levak, da ne bi došlo do rasipanja, nego da se to lepo kontroliše iz centra moći ko će dobiti posao, šta će raditi Milenijum, šta će raditi Zvonko Veselinović, šta će raditi druge vaše kompanije koje su nastale i postale milijarderi za vreme vaše vlasti.

Dakle, ono što je suština ovde, nisu baš ova ministarstva, imamo mi mnogo zamerki i o tome ćemo u raspravi u pojedinostima govoriti, šta su naši predlozi šta bi trebalo isključiti i izbrisati iz Predloga zakona, a šta dodati, ali suština je u politici koju će sprovoditi vaša vlast u narednom periodu. To će biti ista ona politika koju ste sprovodili i u prethodnim godinama. Ta politika u biti i u srži ima kako da prevarite građane Srbije da bi vi opstali na vlasti, a građani Srbije služe da im se izrugavate i služe da sve ide po njihovom džepu, njihovom teretu, vaše bogaćenje, vaš komfor i vaših raznoraznih firmi.

Naime, Ministarstvo finansija u prethodnom periodu, a i država Srbija zadužila Srbiju i građane Srbije za 32 milijarde evra. javni dug je danas preko 32 milijarde, kada ste došli na vlast bio je 15 milijardi dolara i to su zvanični podaci. Dakle, tu nema procenata BDP ovoliko, onoliko, itd, kad god krenete da govorite o procenama vi obmanjujete građane Srbije. Kad vam odgovara da pričate o apsolutnom iznosu vi govorite o apsolutnom, kad vam odgovara da govorite u procentima vi onda okrećete, tako da je to već poznata stvar.

Pored toga ova vaša vlast je za prethodni period od 10 godina, a ušli ste u 11 godinu vlasti, i dalje posle 11 godina vlasti krivite neke druge i tražite krivce za neuspehe u nekima koji su vladali pre 10 i više godina. Od 2017. godine prodata su četiri velika preduzeća. Prodali ste PKB za 105 miliona evra, sa 117 hiljada hektara zemlje u centru Beograda Arapima, prodali ste „Galeniku“ za 16 miliona evra, prodali ste RTB Bor za 350 miliona, „Komercijalnu banku“ za 387 miliona evra, dali aerodrom „Nikola Tesla“ u koncesiju za 500 miliona evra i ukupno milijardu i 360 miliona evra para otišlo, nema ih, pa morate kod princa u Emirate opet da tražite novu milijardu i novu milijardu i nema dosta, jer se ponašate kao pijani milioner ili kao zavisnici koji i zadnji dinar daju za svoje poroke.

Što se tiče rada Ministarstva privrede koje će se nastaviti, ko god bude ministar, podržaće se politika subvencionisanja stranih investitora što bi moglo da ima smisla kada bi se subvencionisala nova znanja i nove tehnologije, ne pletači kablova gde građani Srbije treba da rade za minimalac od 35.000 dinara, nego bi se novac uložio možda u naše domaće firme, ali vama je draže da date novac Linglongu, da date i desetine i stotine čak hiljada evra po jednom zaposlenom radniku, kao što su dobijale neke strane firme, ali isto tako imate i vaše firme domaće koje su vam drage, kao što je „Milenijum tim“. „Milenijum tim“ kupi Vranjsku banju za dva miliona evra, a onda vi kroz Komisiju za podršku Vlade Republike Srbije bespovratno „Milenijum timu“ date 10 miliona evra, bespovratno.

Sedite ovde gospodo, pogledajte se, vi znate svi za to što ja govorim i ćutite. Ćutite zato što „Milenijum tim“ je vaša firma, zato što vaš šef komanduje tu, vaš šef Siniša Mali, Ana Brnabić, zato što oni grade „Beograd na vodi“, zato što danas u Novom Sadu na Šodrošu počinju da grade most, zato ćutite i znate ovo što ja govorim, ali to šapućete na hodnicima kad me sretnete. Neki od vas mi kažu – e, tačno je ovo, ali ne smemo da pričamo. Jeste, jeste, smešno je, vrlo smešno. Od 665 miliona evra koliko je dato stranim, odnosno koliko je ukupno dato za podsticaje privredi, 611 miliona je otišlo stranim kompanijama, 44 domaćim.

Što se tiče građana Srbije zbog vaše politike danas se suočavaju i sa inflacijom koja je u ovom trenutku, na osnovu zvaničnih informacija Zavoda za statistiku 14% u septembru. Dakle, govorim o međugodišnjoj stopi inflacije, zvaničnoj. Pogledajte na tom Guglu koji kažete za 15 minuta daje podatke, evo, ja pogledao. Pa, pričate kako je danas mnogo bolje, veće su plate, evo, kakve su cene bile u Srbiji pre nego što vi niste došli na vlast, a kakve su danas, pa procenite sami da li zarada prati ove cene. Ulje je bilo 95 dinara danas je 190, šećer je bio 65 dinara danas je 110, mleko je bilo 72 dinara danas je 140, svinjski but je bio 369 dinara danas je 749 dinara, a evrodizel je bio 103, a danas je 220 dinara.

Kada govorimo o dizelu i gorivu koje plaćaju građani Srbije zahvaljujući Vladi i ministrima ove zemlje i Aleksandru Vučiću, naravno on je najzaslužniji, danas Srbija i građani Srbije plaćaju najskuplje gorivo u regionu. Danas je cena dizela u Srbiji kao što znate 220 dinara, a danas je cena tog istog dizela u Crnog Gori 182 dinara skoro 40 dinara jeftinije, u Hrvatskoj 190, u Sloveniji 196, u Makedoniji 196, itd, samo u Srbiji za vreme vaše vladavine postoji pravilo da dok pada cena nafte na svetskom tržištu u Srbiji raste. Pa, je takva situacija, sirova nafta u martu mesecu ove godine bila 114 dinara, a u septembru je sada 88, a dizel u Srbiji u martu 187 dinara, a danas 217. Dakle, za 26 dinara pala cena sirove nafte, a za 30 dinara poskupela nafta u Srbiji. Tako vi mislite o građanima Srbije, tako brinete o njima i tako delite one pare da bi kupovali glasove, tako što prvo uzmete, pa onda vraćate.

Sada nije gorivo jedina tema gde uzimate. Imamo i mi situaciju sa poljoprivredom koju ste potpuno uništili za ovih deset godina, ali uništili kao niko pre vas. Zna to i predsednik Odbora za poljoprivredu, vrlo dobro, ali prosto ne može, sedi sa te strane, pa ne može da priča kakva je situacija u poljoprivredi. Dakle, danas zahvaljujući vašim merama, Srbija uvozi mleko. Uvozimo mleko, gospodo draga, to je sramota. Za deset godina 55 hiljada grla krave ima manje, za 30% je opala proizvodnja mleka. Danas uvozimo i krompir i to 29 puta više nego što ga izvozimo, ali da nesreća bude veća, taj krompir koji uvozimo plaćamo 320 evra, a onaj koji izvozimo, izvozimo po 280 evra. Uvozimo i meso, jer je za 50% pala proizvodnja svinja u Srbiji, 2021. godine 330 hiljada svinja je uvezeno. To je rezultat vaše politike. Naravno, možda je PKB i najbolji primer koga ste najpre uništili, a onda dali Arapima PKB koji je nekada imao 8200 krava i proizvodio 62.000 litara mleka.

Dakle, predlog Narodne stranke će biti ko god bude ministar poljoprivrede i kakav god bude zakon u Vladi, da se budžet za poljoprivredu podigne na nivo od 10% ukupnog budžeta, isto onoliko koliko poljoprivreda daje BDP ovoj zemlji. Na milijardu evra podsticaja i da subvencije ne kasne, a ne da danas na kraju godine proizvođači mleka još uvek nisu dobili premije za drugi kvartal.

To je politika vaša, a da ne govorim o tome da nikakvih para nema, da od 2021. godine konkursi nisu, ni rešenja nisu podeljena, a kamoli novac, po dve, tri godine se čeka. To je situacija i danas govorimo o hrani. Pa, govorimo zato što vi tako vidite danas Srbiju, tako vidite selo. Tako vidite i pozivate ljude da ostanu na selu i zato ljudi beže sa sela, jer ne mogu da opstanu. Milion i po ljudi danas živi od poljoprivredne proizvodnje.

Što se tiče energetike, vaša ministarka Mihajlović, je rekla da je potrebno tri milijarde evra za uvoz energenata da bi ove godine mogli da imamo struju. Tri milijarde, a nekada je EPS izvozio struju dok ga niste upropastili potpuno. Izvozio je svake godine i prihodovao od toga. Danas, pre mesec, dva, tri i do hiljadu megavata dnevno ste uvozili struje, po času, odnosno dnevno ste od tri do šest miliona evra trošili na uvoz struje. To nikada nije bilo, sada jurite da uvezete ugalj iz Republike Srpske, da uvezete ugalj iz Crne Gore, da biste išta imali, jer je Kolubara uništena. Na žalost i do tri hiljade megavata časova smo izvozili nekada dok pečenjarci i slični nisu preuzeli upravljanje javnim preduzećima.

Zbog toga danas građani Srbije imaju skuplju struju iako je Aleksandar Vučić rekao 23. maja da će struja poskupeti onda kada se bude iskontrolisala inflacija. A inflacija nikad veća, a struja poskupe i to za deset posto, zvanično doduše za 6,5% ali kada se na to doda sve ono na računu što je poskupelo i što je navedeno, bude to i mnogo više, ali to je naknada za podsticaj povlašćenih proizvođača struje dva puta, naknada za unapređenje energetske efikasnosti, akciza, taksa za RTS i tako dalje.

Narodna stranka je predložila, niste hteli da čujete, i predlažemo i sada da se ukine akciza za struju, za građane Republike Srbije kako bi u ovim vremenima krize i inflacije rasteretili barem malo. Ali, zato Ministarstvo energetike vrlo ima veliku toleranciju prema onim firmama koje su najveći dužnici u Srbiji. Sada ću vam pročitati kako vodite državu Srbiju. Železara Smederevo četiri milijarde i 650 miliona dug za struju, JP Resavica, tri milijarde i 400, Energetika Kragujevac, dve milijarde, Infrastruktura železnice milijardu i 200, toplana Bor, milijardu i 69, GSP Beograd 350 miliona i tako dalje.

Paralelno sa tim ministarka u svom maniru priprema privatizaciju EPS-a, jer treba negde sada uzeti novu neku milijardu, ako je moguće, pa kaže – rešenje: obrazuje se stručni tim za promenu pravne forme javnog preduzeća „Elektroprivreda Srbija“ u akcionarsko društvo, 25. jul 2022. godine.

Takođe, što se energetike tiče, vrlo ste posvećeni pretvaranju Srbije u rudarsko okno, pa ste pripremili 40 lokacija za otvaranje novih rudnika, što litijuma, što bora, što zlata i danas građani Srbije imaju najveću opasnost, a to je da spasu svoju zemlju, da spasu svoje šume, da spasu svoje reke i da spasu svoja prirodna bogatstva koja imaju, a ne da dolaze kojekakvi belosvetski moćnici da ovde kopaju šta im odgovara i iznose iz Srbije. Danas iz Bora ruda ide u Kinu brodovima. To vrlo dobro znate. Tamo se topi i oni nama prodaju zlato. Srpsko zlato kupujemo danas od Kineza, to je vaša politika.

Što se tiče ovog ministarstva za selo, ono treba da bude uz poljoprivredu. Ne znam zašto ga tu nema? Ili je u pitanju samo namirenje nekih kadrova, ali to neće pomoći zato što će se nastaviti politika dosadašnja.

Danas u Srbiji svako četvrto selo je pred gašenjem, 1.200 sela i to je realnost. Zašto? Pa, zato što ljudi ne mogu da sastave kraj sa krajem. Ne mogu da žive. Nemaju mogućnosti da zadovolje elementarne potrebe. To je tema kojom treba da se bavimo, a ne ko će biti ministar, koliko će biti ministarstava. To je politika, ali tu politiku vi nećete sprovoditi. Vi sprovodite politiku koja odgovara samo vama koji ste u partiji u kojoj se nalazite.

Zbog svega ovoga iz Srbije se, drage kolege, beži i to vrlo dobro znate. Za vreme vaše vladavine, 10 godina, preko 500.000 građana Srbije je otišlo, radno sposobnih. Otišlo je iz Srbije da bi moglo da živi negde normalnije i bolje. Odlaze mladi, odlaze i stari. Odlaze i oni koji su situirani, a odlaze i siromašni. Svako je našao svoj razlog zašto beži iz ove zemlje, ali nam, s druge strane, cveta kriminal i cveta korupcija. Tu ste nenadmašni. Kada treba da se brani Predrag Koluvija i „Jovanjica“, da se brane ministri koji su tamo odlazili, tu ste parekselans. Koluviju branite više nego bilo kog građanina Srbije kao da je on zaslužni građanin ove zemlje, zato što je proizvodio marihuanu na najvećoj plantaži u Evropi, zato što ste ga obilazili, drugovali sa njim. Predsednik države ga je vodio po raznoraznim seminarima i kursevima. On vam je dobar, zato što pljačkate „Kruškik“.

Aleksandar Obradović je izneo sve podatke o „Kruškiku“. Naravno, niko nikom, jer to ste radili vi, odnosno neki vaši iz vaše partije.

Telekom Srbija milijardu i po zadužen. Sproveli ste jednu akviziciju od 500 miliona. Kupio Telekom za 500 miliona evra „Radijus vektor“, „Kopernikus“ i još par firmi, a za novih 600 miliona prenos za premijer ligu i danas duguje milijardu i po. To je rezultat vaše politike. Verovatno danas vredi nula. Onoliko koliko vredi, toliko su mu i dugovi.

Naravno, ničeg ovog ne bi ni bilo kada bi imali odgovornost i kada bi imali institucije u ovoj zemlji. Ja vas pozivam, pošto ćete vladati u narednom periodu, da se urazumite. Pozivam vas da shvatite malo šta znači odgovornost, da shvatite šta znače institucije, jer će te institucije štititi i vas sutradan. Štitiće i građane Srbije i mislite malo o tome.

Lepo je sada bahatiti se na vlasti. Lepo je sada da vaši i članovi partije i prijatelji biznismeni se voze po Rovinju sa jahtama, imaju vile po Grčkoj, imaju vile svuda po primorju, voze skupocene automobile. Lepo je to sada, ali svemu dođe kraj.

Institucije su nešto na čemu počiva jedna zemlja. Da imamo institucije, ne bi danas tragali za odgovorom ko je ubio Olivera Ivanovića i šta je sa snimkom sa naplatne rampe u Doljevcima, vezano za Staniku Gligorijević, nego bi institucije radile svoj posao, tako da, što se tiče Narodne stranke, mi nećemo podržati ovaj Zakon o ministarstvima, niti ćemo podržati Vladu i sve ono što ste radili u prethodnih 10 godina ničim ne zaslužuje poverenje.

Ukoliko se u budućnosti budete promenili prema građanima Srbije i ovoj zemlji, ne budete se ponašali kao da ste je nasledili, možda se i nešto promeni.

Hvala.

PREDSEDNIK: Gospodine Gajiću, kada sledeći put, bilo koji sledeći put, budete govorili o dnevnom redu, držanju teme itd. podsetiću vas na ovo izlaganje vašeg ovlašćenog predstavnika.

Pravo na repliku, Marijan Rističević.

(Vladimir Gajić: Da li može da se replicira?)

MARIJAN RISTIČEVIĆ: Dame i gospodo narodni poslanici, prozvan sam kao predsednik Odbora, pa radi istine moram da kažem da su podsticaji za vreme vlasti predsednika stranke čiji je pripadnik ovde govorio, podsticaji u najvećem iznosu godišnje bili 186 miliona evra. Od 127 do 186 miliona evra.

Od kada sam ja predsednik tog Odbora, iznosi podsticaja su skakali na gore i danas iznose 430 miliona evra, sa tendencijom da rebalansom budžeta to premaši 500 miliona evra. Znači, to će biti jedno tri puta više od najvećeg njihovog iznosa.

Ali, da vidimo šta je prethodni govornik dobio za vreme vlasti predsednika njegove stranke od tih podsticaja. Ja bih voleo da mi objasni, ali otprilike ću ja izneti podatke od kada sam ja predsednik Odbora i od kada su kao podsticaji manji, jel, a već sam objasnio da su tri puta veći, šta je prethodni govornik dobio od ove zle vlasti i da vas podsetim, a to ću na kraju reći o ponudi Devenporta i njegove malenkosti.

Ovako, za traktor je dobio 894 hiljade dinara od zle vlasti Aleksandra Vučića. Za mehanizaciju jedne godine je dobio 385 hiljada, za podizanje zasada 355 hiljada, pa za mehanizaciju još 88 hiljada, pa ukupno je dobio negde oko dva miliona 300 i nešto hiljada za nekoliko godina.

Na konto člana drugog domaćinstva, koji je takođe registrovao gazdinstvo, dobio još 955.000, što je ukupan iznos od 3.122.000. Dakle, to su bili podsticaji u poljoprivredi. To je od onih 430 miliona evra ili prošle godine blizu 400, to je ono što je prethodni govornik dobio.

Da na kraju zaključim, pošto je replika kratka, kada smo tako loši, što se dva puta nudio da pređe u SNS, odnosno vladajuću većinu i pri tome koristio ambasadora Devenporta?

Hvala.

PREDSEDNIK: Hvala, gospodine Rističeviću.

(Vladimir Gajić: Replika!)

Vi niste u sistemu.

Reč ima gospodin Jovanov.

MILENKO JOVANOV: Mi sada prisustvujemo nečemu što je već praksa ovde…

(Vladimir Gajić: Ja sam dobio repliku.)

Jel jeste?

(Marijan Rističević: Nisam spomenuo nikog.)

Sačekaćemo samo da kaže predsednik Skupštine. Ja sam razumeo da sam ja, ali nije nikakav problem.

(Marijan Rističević: Ali ja ga nisam ni pomenuo.)

Kod mene je uključen mikrofon, kod vas nije, tako da ipak sam ja dobio reč, a i teče mi vreme gore.

Prisustvujemo nečemu što je prisutno ovde još od Prve sednice. Ljudi prave neku svoju paralelnu realnost, paralelnu stvarnost. Ne znam ni ja šta prave. Dođu ovde sa nekim nabiflanim govorima i ispucaju to što imaju, to snime, objave na svojim medijima i to je otprilike to i tako iz sednice u sednicu, ali dobro. Oni u svom virtuelnom svetu pobeđuju, demoliraju, matiraju, ne znam ni ja šta sve rade. U realnosti je to malo drugačije, pa se onda iznenade kada dođu u realnost, ali tim gore po realnost.

Ministarstvo za Kosovo i Metohiju da nam predlaže stranka Vuka Jeremića bi bilo smešno da nije otužno, zaista. To je otprilike kao kada bi stranka, ne znam, Sulejmana Ugljanina nudila ministarstvo za celovitost Srbije ili tako nekako. Prema tome, to je potpuna kontradikcija.

Dakle, na Kosovu i Metohiji je Vuk Jeremić vrlo popularan. Ne postoji čovek koji je bio na nekoj poziciji u prištinskim institucijama da mu se nije zahvalio. U medijima mu objavljuju naslovne strane sa – hvala, Vuče! Oni su skloni tome da daju ulice i spomenike onima koji su ih zadužili. Zaista očekujem da će Vuk Jeremić dobiti spomenik i ulicu na KiM, kao čovek koji je dao nemerljivi doprinos ostvarenju ideja kosovsko-metohijskih Albanaca da se od Srbije odvoje. Tamo i bebe kada se rode ne nauče da kažu ni mama, ni tata nego hvala, Vuče. To je prva rečenica.

Normalno je da svako polazi od sebe, pa tako i gospodin Aleksić polazi od onoga kako je njegova mentorka Verica Kalanović vodila Ministarstvo za nacionalno-investicioni plan. Sada pošto misli kako su oni radili, tako rade svi. Ne nije to ideja, gospodine Aleksiću. To što ste vi radili to nikada više niko u ovoj zemlji neće raditi, niti će bilo kada takve ideje više, nadam se barem, u Srbiji dobiti podršku.

Nemojte molim vas o ekonomiji, ali molim vas. Znam da ste vi voleli školu toliko da ste i u avgustu išli u školu kada su druga deca bila na raspustu, i znam da vam matematika nije išla, ali ne morate to da ponavljate svaki put kada se javite, jer vi ništa ne razumete, ni šta je BDP, ni zašto se računa u procentima, ne u apsolutnim brojevima, koja je razlika u tome. Poredite cene. Čiste babe i žabe. Što ne kažete kolika je plata, kolika je bila minimalna plata u to vreme. To prećutite, jer to nije bitno, jer eto skočilo je nešto, postoji neka inflacija, itd.

Kolika bi zaduženost SAD u apsolutnim brojevima i šta bi to značilo uopšte za ceo ovaj svet. Vas to ne interesuje. Nema veze. Lepo zvuči. Nema veze Mastriht, nema veze povećanje BDP. Ajde, da pokušam, možda neću uspeti, ali ajde, zbog građana da pokušam da pokažem kakvu vi manipulaciju pravite.

Dakle, ako zarađujete 1.000 dinara, a 500 ste dužni, vi ste zaduženi 50%. Ako se zadužite za još 25% u odnosu na taj dug, znači još četvrtinu od 500 dinara, to vam je 125 dinara. Znači, dužni ste 625 dinara. Ali podignete prihode na 2.000 dinara ili na 3.000 dinara. Da li je to isti dug? Vi ste nominalno više zaduženi, realno imate veće prihode i manje ste zaduženi. Da li je to teško, gospodine Aleksiću? Da prebacimo na 100 dinara, možda će biti lakše.

Subvencije domaćim privrednicima. Pa, vi ste naš subvencionisani domaći privrednik. Dobili ste 30.000 evra subvencije. Ja sam čuo da se ozbiljno bavite poljoprivrednom proizvodnjom u smislu povrća i da snabdevate „Lidl“. Pa, da nije Aleksandar Vučić doveo „Lidl“ ne biste imali koga da snabdevate, gospodine Aleksiću.

Onda kaže – najskuplje gorivo. A struja. Da li je struja najskuplja ili najjeftinija u Evropi? A gas, a šećer, a hleb? Motanje kablova. Pa da, jer ste doveli stopu nezaposlenosti na 28%.

U takvoj situaciji niko ne može da napuni budžet. Nema punjenja budžeta jer nema radnika, nema plata, nema poreza, nema trošenja. Onda je bilo, dajte samo smanjujte stopu nezaposlenosti, nema veze kakva fabrika dolazi.

Danas Srbija dovodi fabrike u kojima je plata po 1.600, 2.000 evra, u kojima se prave avionski motori. To su danas investitori za Srbiju. U ono vreme, bilo šta samo da se spasemo od užasa koji ste napravili.

Pošto opet krećete od sebe, što nam ne pričate malo o „Petoletki“. Ko je dobio 60 miliona mesečno od „Petoletke“? Da niste vi, gospodine Aleksiću? Da se niste i na to nakačili? Malo je bio opštinski budžet?

Dugovi „Železari“ su vaši dugovi, gospodine Aleksiću. „Železara“ je danas drugi najveći izvoznik u Srbiji. Šta vas briga. Vi ste tamo smatrali da treba da gaje pečurke, ne treba više da se radi ništa. U Boru pečurke, ovamo kikiriki.

Što se tiče PKB, što ne kažete da su krave crkavale i obolevale, jer niste imali čime da ih lečite. Što to ne kažete? Što ne kažete da ste ostavili dug od 500 miliona? Ispričajte celu sliku, pa neka narod onda kaže da li je vaša ideja ispravna ili nije, a ne ovako, predstavite stvari kako vama odgovaraju, ne ispričate šta je bilo. Eno prodali su. Pa, jel vi mislite da bi neko prodavao da je imao rešenje? Da vraća vaše dugove.

Ništa o zakonu nije rečeno, pa na zakon nemam šta ni da kažem. Vezano za zakon nemam šta ni da kažem. Ono što je činjenica, to je da, očigledno predstavnici ove političke grupacije smatraju da za njih važe jedna pravila, a za sve druge druga.

Nekoliko puta su ukazivali na to da je Poslovnik povređen time što se ne govori o tački dnevnog reda. Sada će i meni da prebacuju što ne govorim o onome što je na dnevnom redu, a ja sam dužan da odgovorim na sve ono što je rečeno. Ništa nije bilo u vezi sa dnevnim redom. Ništa.

Onda, ako mu ne daš da govori van onoga što je nabiflao i naučio, e onda je problem jer gušiš slobodnu reč u parlamentu, a ako mu odgovoriš onda je opet problem jer ti kršiš Poslovnik time što mu odgovaraš i tako u krug, do ne znam ni ja gde.

U svakom slučaju, mi ćemo i dalje stajati iza predloga o kome ništa niste rekli, vodićemo politiku kontinuiteta, politiku oporavka ekonomije od onoga što ste iza sebe ostavili, politiku međunarodnu koja podrazumeva građenje svih onih veza koje je vaš lider pokidao i uništio svojom šibicarskom spoljnom politikom, gde je prepodne lagao jedne, popodne druge, jedne drugima ogovarao, itd.

Ono što nikada nećemo raditi, gospodine Aleksiću, i to samo imajte u vidu, nikada kada govorimo o našoj zemlji, o našoj Srbiji, i kada se za Srbiju borimo nećemo posle ići da trčimo okolo i da se izvinjavamo ambasadorima da nismo tako mislili, nego to je kampanja, pa eto, mora se tako, kao što je radio Vuk Jeremić.

To sebi, to poniženje, nikada nećemo dozvoliti. O tome nisam govorio ja, nego depeše Vikiliksa, što je još veća sramota i bruga.

PREDSEDNIK: Zahvaljujem.

Ko je hteo po Poslovniku prvo?

Reč ima Vladimir Gajić.

Izvolite.

VLADIMIR GAJIĆ: Predsedniče, neću mnogo da vam zamerim. Povreda Poslovnika iz člana 103. stav 1. u vezi člana 104. stav 1. tražio sam Vam repliku, lično ste me opomenuli. Pogrešno ste protumačili moje izlaganje sa onim komentarom koji ste dali nakon što je završio Miroslav Aleksić, pa je to razlog zbog koga sam tražio repliku koju mi niste dali, pa sada adresiram na povredu Poslovnika.

Gospodin Jovanom, ma sigurno jedno pet puta krši Poslovnik, član 104, 102. jer se uvredljivo, bez ikakvog povoda…

PREDSEDNIK: Samo trenutak.

Šta kaže član 104. stav 2?

VLADIMIR GAJIĆ: Kaže, ja hoću da…

PREDSEDNIK: Pročitajte ga.

VLADIMIR GAJIĆ: Čitam, evo.

Kaže – uvredljivi izrazi se odnose na poslaničku grupu, političku stranku…

PREDSEDNIK: Član 104. stav 2. pročitajte.

VLADIMIR GAJIĆ: Molim?

PREDSEDNIK: Član 104. stav. 2.

VLADIMIR GAJIĆ: To je član 104. stav 2.

Predsedniče, ja sam advokat, ne pravim baš te pripravničke greške.

PREDSEDNIK: Pročitajte.

VLADIMIR GAJIĆ: Pa, evo, pročitajte šta piše.

Član 104. stav 2 – ako se uvredljivi izrazi odnose na poslaničku grupu, političku stranku čiji narodni poslanici… Jel to nešto sporno?

PREDSEDNIK: Rekli ste da sam ja to uradio

.

VLADIMIR GAJIĆ: Ne, nisam rekao za vas, niste me slušali sada.

PREDSEDNIK: Počeli ste od toga.

VLADIMIR GAJIĆ: Neko vam je prišao, niste me slušali. Rekao sam – gospodin Jovanov pet, šest puta krši Poslovnik tako što se uvredljivo izražava o predsedniku. Nisam to vama zamerio, nego uvredljivo se izražava o predsedniku Narodne stranke.

PREDSEDNIK: Mislim da niste pratili sa čim ste počeli.

VLADIMIR GAJIĆ: Odlično sam ja to sve razumeo. Samo hoću ovo da kažem.

PREDSEDNIK: Rekli ste da sam ja pomenuo vas.

VLADIMIR GAJIĆ: Ne.

PREDSEDNIK: Nije važno.

VLADIMIR GAJIĆ: Ne. Rekao sam – vi ste me pomenuli, trošite mi vreme. Vi ste me pomenuli, to sam isto objasnio. Nemojte sad da vam objašnjavam dva puta, vi ste vrlo inteligentan čovek.

Znači, evo još deset sekundi. Gospodine Jovanov, to što se vaš šef stranke razigrao sa Hašimom Tačijem…

PREDSEDNIK: Vi to sada replicirate?

VLADIMIR GAJIĆ: Zahvaljuje Vuku Jeremiću…

PREDSEDNIK: Dakle, to što vi sad radite, replicirate, jel tako? To što vi sada radite – replicirate. I, šta kaže član 103. u tom slučaju? Hoćete ja da vam pročitam?

(Vladimir Gajić: Pokušavam da vam objasnim.)

Da, pokušavate, ali vam ne ide.

Dakle, evo ja ću da vam objasnim. Počeli ste tvrdnjom da sam ja nešto rekao vama i da zbog toga vi treba da dobijete reč, prešli na priču o tome šta je rekao poslanik Jovanov i pokušali da mu direktno replicirate, sve to kroz ukazivanje na povredu Poslovnika.

E, sada, član 103. kaže da u tom slučaju treba nešto da se desi sa vremenom vaše poslanike grupe. Jel znate šta? Ne znate. Dobro. Pošto ne znate oprostiću vam ovaj put na neznanje.

Reč ima Radomir Lazović, po Poslovniku. Izvolite.

RADOMIR LAZOVIĆ: Kakav šou. Svaka čast, predsedavajući.

Javio sam se da bih, član 108. o radu na senici Narodne skupštine stara se predsednik Narodne skupštine.

Hteo bih da vam sugerišem, imam još nekih članova za koje smatram da ste povredili. Ovaj mi je zanimljiv, zato što mislim da bi trebalo, ipak razumem da je čovek iz vaše političke grupacije, ali mislim da bi ipak trebalo da zaustavite ovo što radi gospodin Jovanov i reći ću vam zašto.

Zaista razumem da je najbolja odbrana napad i da treba pripisati ovog nekog Belivuka nekome drugome, ali zaista, mislim da stvarno bi morali da reagujete i zaustavite ove uvrede i tvrdnje, direktno obraćanje, nazivanje nekoga da je portparol Belivuka i slično.

Apelujem na vas kao nekoga ko razume ovaj skupštinski život, a mogu da apelujem čak mogu da apelujem i na gospodina Jovanova, iako znam šta radi. Napad je najbolja odbrana i on pokušava na taj način da se odbrani od onoga što je neodbranjivo.

Podsetiću vas, mi smo postavili pitanje. Mi smo postavili pitanje. U prvom delu Skupštine smo tražili da nam se nešto odgovori. Niti smo ga vama postavili, niti bilo kome…

PREDSEDNIK: Vi sada govorite o onome šta se dešavalo danas u 12.00 časova.

RADOMIR LAZOVIĆ: Ne, ne.

PREDSEDNIK: Šta ste postavljali kao pitanje.

RADOMIR LAZOVIĆ: Ne, ja samo podsećam na to, a vrlo sam bio jasan.

PREDSEDNIK: Podsećate na ono što ste govorili danas u 12.00 časova.

RADOMIR LAZOVIĆ: Dakle, ja vama sugerišem da zaustavite ono što radi gospodin Jovanov. Toliko od mene. Hvala.

PREDSEDNIK: Dakle, Poslovnik koji ste podigli kaže da govorite o povredama koje su eventualno nastale neposredno. Dakle, vi govorite sada o nečemu što ste sami govorili danas u 12.00 časova.

Ali, niste samo vi, svi ste to govorili danas na taj način, svi, ali imate problem sa tim. Imate problem sa tim da bilo kakav odgovor čujete.

(Radomir Lazović: Nemojte tako, nije tačno. Vrlo sam jasno…)

Znači, zbog toga ja ne smatram da sam prekršio bilo šta, ako vi imate potrebu da objasnite šta ste rekli danas u 12.00 časova.

Ko je još po Poslovniku?

Još vi, pa da idemo dalje po spisku.

TATJANA MANOJLOVIĆ: Evo, ja se pozivam na član 107. da govornik mora poštovati dostojanstvo Skupštine.

Imali smo prilike danas tokom celog dana da pratimo kako gospodin Jovanov svakoga ko misli drugačije brutalno vređa, da se na momente čak i dere, da neprimeren ton koristi, a posebno mi je to zasmetalo kada je govorila jedna od narodnih poslanica, jedna od retkih narodnih poslanica koje smo danas ovde mogli da čujemo. Ali, i to ne iznenađuje, jer ova vlast očito mrzi žene i ništa ne čini da u ovoj zemlji…

PREDSEDNIK: Nema ovo smisla što radite sada, gospođo Manojlović.

Znači, gospođo Manojlović, i sami znate, nema smisla ovo što radite.

Dakle, za to što sada radite, ja sam malopre rekao Gajiću – Poslovnik predviđa da se nešto desi sa vremenom vaše poslaničke grupe. I, onda će opet neko drugi da bude kriv što zloupotrebljavate Poslovnik za ove stvari. Smisla nema.

Idemo dalje po prijavama za reč, rekao sam vam.

Ko je sledeći po veličini?

Izvolite.

MARINIKA TEPIĆ: Zahvaljujem, predsedniče.

Vi u kontinuitetu tokom čitavog dana, a ja sve u nadi da ćete ispraviti tu grešku ne reagujem, sada moram, kršite član 103. stav 5. koji kaže da ste dužni da date odgovor narodnim poslanicima koji reklamiraju Poslovnik.

Vi nemate strpljenja, i ja ne znam zbog čega, da pustite sve ove ljude da kažu šta imaju, kako misle da ste prekršili Poslovnik dva minuta. Jel moguće da dva minuta ne možete kritike da izdržite? Pustite ih da završe. Ne postoji poslanik kome niste ušli u termin. Ne postoji poslanik sa kim niste krenuli u direktnu raspravu. Ne postoji poslanik opozicije koga niste prekinuli. Pustite ljude dva minuta da kažu šta imaju. Onda ste vi dužni da date objašnjenje i, naravno, da pitate da li žele ili ne žele da se o tome izjasne. A vi, ukoliko ste prekršili Poslovnik, da to više ne činite.

Pa, sami pravite skandal u ovoj Skupštini od ovih reklamiranja Poslovnika. Tolika vlast, tolika moć, tolika podrška, tolika ljubav građana prema vama, a vi ne možete dva minuta kritike da izdržite. Pustite ljude da kažu šta misle. Nemojte im upadati u reč. Izdržite tih 60 sekundi, pa nije toliko strašno.

Evo, od jutros, ja ne znam da li je jedan poslanik opozicije uspeo više od minut i po, a dva mu daje Poslovnik, da završi svoju misao. Nemojte to raditi. Nema nikakvog smisla. Sednica ide svojim tokom, ispoštujte ta dva minuta, pa nije strašno. Čega se plašite? Hvala.

PREDSEDNIK: Koliko je ovo bilo, minut i po ili manje? Ovo je bilo manje od minut i po? Minut i 52 teško da je manje od minut i po.

Dakle, i sami znate šta radite i na koji način se ponašate. Ja sa tim nikakav problem nemam, ali nemojte da očekujete da zloupotreba može na bezobrazluk. Kao što ste primetili, ne može.

Ne smatram da sam prekršio Poslovnik time što sam svakome obrazložio u čemu greši, mada znam da svesno grešite, i vi to znate. Nikakav problem nemam, ali ja obrazlažem kao što Poslovnik nalaže.

Da li želite da se izjasnimo?

Ne želite. Eto, vidite, i to sam vas pitao, kao i sve ostale.

Hvala vam.

Reč ima narodni poslanik Nebojša Zelenović.

Vi ste po veličini poslaničke grupe sledeći.

(Miroslav Aleksić: Replika. Zašto to radiš? Zašto nisam dobio repliku? Gajić je ukazao na Poslovnik. Ja imam pravo na repliku. Pominjao je predsednika stranke, pominjao mene. Kako možeš da mi ne daš repliku?)

Gospodine Zelenoviću, vi ste dobili reč.

Kompenzovaću vam ovih 30 sekundi koje niste mogli da iskoristite, jer viču.

(Miroslav Aleksić: Toliki je problem dva minuta? To vam je način borbe, svaka čast.)

NEBOJŠA ZELENOVIĆ: Zahvaljujem, ali je prošlo gotovo minut.

Moj uvaženi kolega, verujem, iako vi držite, kako bih rekao, vi ste vlasni da o tome odlučite, ali mislim da je zaslužio da može da odgovori na to što je direktno prozvan, da ima pravo na repliku. Ali, hajde, o tome možemo kad budu povrede Poslovnika. Ja se zahvaljujem što sam dobio reč, iako nisam po redosledu.

Vi razumete da su bile neodložne okolnosti koje su učinile da poslanička grupa MORAMO-ZAJEDNO ipak ode tamo gde je, mi verujemo, danas bio veliki problem, a to je u Novom Sadu i na Šodrošu i da bi bilo apsurdno pričati o Zakonu o ministarstvima i o ministarstvima kada ministarstva koja treba da rade svoj posao, i danas dok mi pričamo, to ne rade. Oni što ih rade, rade ih na najnakaradniji mogući način.

Prvo, usvaja se generalni urbanistički plan Novog Sada bez javnosti, bez rasprave, bez primedbi, mimo procedure, a onda se primenjuje bez projekata. Danas su tamo došli ljudi, majstori bez dozvola, pa je normalno da građani Novog Sada koji mesecima protestuju i drže kamp u Novom Sadu mogu da izraze svoje nezadovoljstvo, a onda kada ga izraze dobiju batine.

PREDSEDNIK: Samo jedna stvar. Pokušajte bar minimalno, bar ikako da ima neke veze sa dnevnim redom samo zato što su svi sa te strane celog dana danas govorili na temu da li je po dnevnom redu, nije po dnevnom redu, jel tema ili nije tema. Pokušajte bar u tragovima da se držite toga.

NEBOJŠA ZELENOVIĆ: Dakle, Ministarstvo građevinarstva, Ministarstvo infrastrukture, Ministarstvo finansija, Ministarstvo policije. Koje hoćete ministarstvo? Sva ministarstva, Ministarstvo za ljudska i manjinska prava, koje hoćete ministarstvo? Sva ministarstva su podbacila i to, da kažem, da biram reči na ovo što se dešava u Novom Sadu. Dakle, građani protestuju zato što smatraju da most ne može da prođe kroz zelenu oazu Novog Sada i dobiju batine zbog toga i budu uhapšeni. Koje hoćete ministarstvo? Šta treba još da kažem? To je nečuveno što se desilo danas. To se desilo pre nekoliko nedelja i u Majdanpeku i dešava se svuda. Ljudi koji brane svoje elementarno pravo dobijaju zbog toga batine. Sprovodi se nasilje. Hoćete Ministarstvo pravosuđa? Koje ministarstvo treba da se uključi u to i da stvari počnu da se rešavaju? Molim vas i onda trba da stanemo i da pričamo.

Dakle, u Predlogu Zakona o ministarstvima stoji da 25 ministarstava neće ni na koji način ugroziti finansijsko poslovanje države. Objasnite mi kako neće ako će da ih bude četiri više, pa će ta četiri više valjda da potroše za četiri više nekakvog novca koji inače troše ministarstva.

Drugo, predlog poslaničke grupe MORAMO-ZAJEDNO, a videćete kroz raspravu o amandmanima će biti da se broj ministarstava prepolovi. Dakle, mi možemo da budemo duplo efikasniji od vas, sa duplo manjim brojem ministarstava i da duplo manje košta sve ovo i o tome ćemo govoriti u raspravi u pojedinostima.

Ono što sad zabrinjava to je da u ovim okolnostima mi celog dana nismo mogli čuti da će bilo ko podneti bilo kakav izveštaj o temama koje su sada značajne i opredeljuju našu budućnost. Ako govorimo o efikasnosti ministarstava i o tome kako i na koji način možemo da učinimo u teškim, bezbednosnim, spoljnopolitičkim odnosima ovaj naš život kvalitetnijim i kako rad ministarstava efikasnijim, kako na drugi način da razrešimo dileme i izazove sa kojima smo se sada suočili… Koje god ministarstvo bude vodilo ili bude upravljalo onim što se zove naše usaglašavanje puta ka EU, velikog dogovora sa zapadom, sa Evropom i sa Amerikom, to ministarstvo mora voditi računa o trenutku koji se sada dešava. Mora voditi računa o tome da smo mi imali priliku kroz našu istoriju, devedesete… Kada je pao Berlinski zid mi to nismo videli, mi smo se pretvarali da to ne vidimo, pa evo i dan danas zbog te loše odluke trpimo i borimo se sa posledicama tada donetih loših odluka. Mi smo tada izabrali put na istok.

Danas je ponovo pala gvozdena zavesa na EU, pala je 23. februara, gospodo. Od 23. februara mi propuštamo svaku priliku da se izjasnimo o tome koji je put Srbije. Propuštamo priliku da donesemo važne odluke. Posledice nedonošenja tih odluka će biti sa nesagledivim posledicama. Veliki dogovor sa zapadom nas dovodi do toga da rešimo tri ključna pitanja.

Prvo pitanje je bezbednosno, da ovde nikada ne bude sukoba. O tome treba da se priča u ministarstvima kako da ne bude sukoba, ne samo u Srbiji, nego na zapadnom Balkanu.

Drugo važno pitanje je pitanje hvatanja našeg kontakta sa tehnološkom revolucijom i zelenom tranzicijom koja se dešava i u Evropi i u Americi, gde se hiljade milijardi dolara i evra troši na tranziciju.

Treće je sprečavanje depopulacije ove države. To su tri ključna cilja. Prva stvar koju moramo da uradimo da bismo uopšte mogli o tome da razgovaramo jeste da uvedemo sankcije Rusiji, da uvedemo sankcije Rusiji i da se jasno odredimo i, naravno, takva jedna odluka, koje god ministarstvo to bude imalo na svom dnevnom redu, koja god vlada o tome bude odlučivala, podrazumeva da moramo snositi određene konsekvence ili razgovarati sa našim zapadnim partnerima kako da se konsekvence prevaziđu, prvenstveno u delu energetske tranzicije i naše energetske zavisnosti.

Mi hoćemo o tome da razgovaramo. Mi hoćemo o tome otvoreno da razgovaramo. Ne znam, možda su ti razgovori već počeli, uvaženi predsedniče, a da mi to ni ne znamo, čak vidimo da možda ovaj razgovor ili ovaj ugovor koji je potpisan sa norveškom konsultantskom kućom vodi upravo ka tome da se prevaziđe i nađu rešenja za određene energetske izazove za ovu državu, ali biće da ta ministarstva između sebe ne komuniciraju, da jedno ministarstvo koje nije nadležno potpisuje ugovor, a drugo ne zna ništa o tome, pa mora da se javno izjasni o svemu.

Mi verujemo da u trenucima koji se sada nalaze u Srbiji treba donositi velike i važne odluke. Vreme radi protiv Srbije. Odlaganje da donesemo ključne odluke proizvodi nenadoknadivu štetu i već sada je proizvodi. Verujemo da je dobar put put našeg određena, našeg strateškog dogovora, prvenstveno sa EU, usaglašavanje spoljne i bezbednosne politike, baš kao što je to i dogovaranje sa ostalim pripadnicima zapadnih i velikih i važnih država. To je ključ koji mislimo da je dobar da bi uopšte moglo da se nastavi dalje.

Reći ću još jednu stvar za koju mislim da je važna, a odnosi se, ne znam da li je to Ministarstvo finansija, ali neko je ovde pominjao u raspravi te probleme koje imamo sa kupovnom moći, probleme koje imamo sa cenama ili šta god. Podsetiću na još jednu važnu stvar i ni jedno ministarstvo nije demantovalo ovo što ću ja vama sada reći Evropska banka je pre nekoliko dana objavila da je zapravo kupovna moć srednje klase, odnosno prosečne zarade u Srbiji najniža kupovna moć od svih prosečnih zarada u EU. Dakle, naša kupovna moć srednje klase je pala najniže od svih u Srbiji. Nisam čuo da je neko demantovao taj podatak. Nisam čuo da se neko o tome odredio na bilo koji način, kao što nisam čuo šta je rešenje za sve to ili ćemo nastaviti dalje da plaćamo najskuplje ono što bi trebalo ovde da bude značajno jeftinije nego bilo gde drugde.

Kada govorimo o Zakonu o ministarstvima i kada govorimo o ministarstvima, poslanička grupa MORAMO-ZAJEDNO neće glasati za ovakav Predlog zakona, neće glasati za veći broj ministarstava u Evropi i neće podržati ovaj predlog koji je iznela vladajuća većina.

Drugu polovinu svog vremena ostavljam ovlašćenom članu naše poslaničke grupe Aleksandru Jovanoviću Ćuti. Hvala.

PREDSEDNIK: On će to da koristi nakon rasprave.

Po Poslovniku Miroslav Aleksić.

MIROSLAV ALEKSIĆ: Vidite, gospodine Orliću, koliko god se vi trudili da nama iz opozicije držite pridike, vi zapravo ste ključni krivac zbog toga kako izgleda današnja sednica, a verovatno i buduća.

Dakle, jeste li pročitali član 104. Poslovnika o radu? Da li znate da postoji replika na moje izlaganje gde lično mene pominje nekoliko poslanika, pominju predsednika stranka? Na moje izlaganje pre mene svima ste dali repliku, svima, osim meni i direktno prekršili Poslovnik i trebate da se izvinite, pre svega, meni i mojoj poslaničkoj grupi, ali i svim drugim poslanicima opozicije. Ako hoćete, urazumite se i vodite ovu sednicu onako kako treba.

Čega se to bojite? Bojite se toga… Jovanov ima neograničeno vreme i može da govori koliko go hoće. Ja imam dva minuta da mu odgovorim. Vi se bojite dva minuta.

U čemu je toliki strah? Pustite me dva minuta da kažem šta imam, oni govore šta imaju i završena priča. Ispoštovali ste Poslovnik, sve uredu, nema nikakvog problema i nastavljamo da radimo dalje.

Ja vas zaista molim u ime cele opozicije, u ime vlasti, svih poslanika, dajte, nemojte, ja znam da niste bili ranije predsednik Skupštine, ali imate veliko iskustvo i sami ste se bavili ovim Poslovnikom.

Dajte, pokažite malo širinu i pokažite svest o tome, da možete i da ste u stanju da vodite ovaj parlament kako treba, a ne da ja svaki put moram da vas molim za nešto što mi sleduje po Poslovniku, a to je da dobijem običnu repliku od dva minuta, jednu jedinu. Hvala.

PREDSEDNIK: Ovo je, ako je vreme bilo ispravno prikazano, bilo minut i 37 sekundi, da ne bude posle da je manje od minut i po i da sam za to kriv ja ili ne znam ko. Govorili ste koliko ste hteli.

(Miroslav Aleksić: U skladu sa Poslovnikom.)

E, sada na temu onoga što ste rekli. Član 104, da, poznat mi je, baš sam malo pre sa Gajićem iz vaše poslaničke grupe pričao o njemu. Nekako dođosmo do stava 2. tog člana, tu se nije baš do kraja snašao, ali posle tog stava 2. postoji stav 3. Šta kaže stav 3? O korišćenju prava odlučuje predsednik Narodne skupštine. Dakle kada je replika, kada nije replika, odlučuje predsednik Narodne skupštine. Mislim da sam vam time sve rekao.

A, da li vi želite da se izjasni Narodna skupština, nakon ovog mog objašnjenja?

(Miroslav Aleksić: Želim.)

Želi.

Eto, vidite kako je sve uredu.

(Miroslav Aleksić: Nije ništa u redu.)

Sve je uredu samo kada imate malo strpljenja i kada pročitate nešto.

(Miroslav Aleksić: Trebate vi da čitate Poslovnik.)

Dakle, sledeći Milenko Jovanov. Izvolite.

MILENKO JOVANOV: Iskreno, malo je toga bilo rečeno vezano za zakon. Razumeo sam da kada Dušan Petrović treba da dobije ministarsko mesto, može da bude koliko hoćete resora i da bude Vlada izabrana u ponoć, to je sve uredu, a sve ostalo ne valja i to je jasno.

Međutim, ovo što pokušavate da sada osporavate plan za izgradnju mosta u Novom Sadu koji postoji znate od kad? Sedamdeset i jednu godinu. To nije smislio u časovima dokolice Miloš Vučević, niti je bilo kome iz SNS palo na pamet da crta mostove tamo gde smatra da treba da budu, 71 godinu. Neki od onih koji su danas izigravali zabrinute građane u Novom Sadu su učestvovali u usvajanju planova koji podrazumevaju izgradnju tog mosta.

Sada kada neko je dovoljno sposoban da stvarno taj most i izgradi, e onda hajde nećemo most, ne valja most.

Berlinski zid je pao 1989. godine. Tada je još bila SFRJ, nije bila Srbija, nije se Srbija u tom trenutku mogla ni opredeljivati tamo ili ovamo, 1989. godina znači druga država bila skroz.

Znam za vašu politiku da podrazumevate potrebu stvaranja nekakvog velikog dogovora sa EU, sa zapadom ili nazovite to kako god hoćete. Ja jedino što ne znam, da li ste vi to, znaju li oni za taj dogovor? To što mi hoćemo jednostrano, jer vi smatrate da mi jednostrano treba sa nekim da se dogovaramo, to je uredu i to ima smisla i to ste na kraju krajeva i primenjivali dok ste bili na vlasti, kada ste jednostrano primenjivali SSP i rekli - bez obzira što oni neće, nema veze, mi hoćemo.

Ali, postavlja jedno drugo pitanje, pravite li vi račun bez krčmara ili nas ubeđujete da mi treba da se dogovaramo tamo sa nekim, a da taj nema nameru da pravi ni mali ni veliki dogovor? I sa druge strane, vodite li računa o onome što je interes Srbije, a koji bi mogao da bude ugrožen ukoliko bi smo se na taj način postavili u ovom momentu?

Srbija još uvek može da vodi svoju politiku slobodnu i nezavisnu. Da li će pritisci doći dotle da Srbija više to ne može da izdrži? Ako bude došlo dotle, svakako će predstavnici Republike Srbije izaći i reći to građanima, pa ćemo videti šta će biti odluka i ko će da odlučuje, da li narod ili na nekom referendumu ili Skupština ili Vlada ili šta i kako će da bude.

Zašto mi da sami odustajemo od onoga šta je naša politika? Uzgred, i za vas isto pitanje koje sam već uputio bio nekome, ako zaista smatrate da nam je mesto na zapadu, ako zaista smatrate da je taj veliki dogovor sa njima potreban, ako zaista imate a znamo da imate dobre kontakte sa nekim predstavnicima tog istog zapada, recimo gospođa Viola Fon Kramon, hajde utičite malo na njih da malo spuste gas kada je Srbija u pitanju. Hajde zastupajte svoju zemlju i njen interes pa im recite da nije normalno da nam „zavrću ruku“ svaki dan i da nas teraju da radimo nešto što nije u našem interesu, da se tako to prijateljstvo i veliki dogovor ne gradi.

Pokušajte da ih ubedite da probaju da shvate da i naša zemlja ima pravo na svoj interes baš kao što njihove zemlje imaju pravo na svoj interes. Mi nikome nismo rekli šta je u njihovom interesu. Samo se nama govori šta je u našem interesu, bez obzira na to šta mi mislimo.

Na kraju krajeva, ako već toliko žele da njihovu politiku sledimo bespogovorno i bezuslovno, a to više ne rade ni sve članice EU, pa neka nas prime u EU. Eto jednostavnog rešenja. Tada smo obavezni na potpuno usklađivanje politike. Ali ne, oni neće to. Nego mi nećemo da vas primimo, a vi ćete da uskladite politiku. Čekajte.

Mislim da se nalazimo kao društvo i kao država stvarno u situaciji gde smo između čekića i nakovnja i da nam je najmanje potrebno da dodatni pritisak dolazi unutar same zemlje time što ćemo da se opredeljujemo kao u filmu „Tri karte za Holivud“ ko je za koju stranu, pa ćemo mi da rešavamo Treći svetski rat.

Naše mišljenje je da je u našem najvećem interesu da sve ovo prođe mimo nas i bez nas. Šta će naše učešće pomoći jednoj ili drugoj strani, koliko će to doprineti jednima ili drugima, to je zanemarljivo. Njima je bitno simbolički da pokažu kako su ovo ili ono, i jedni i drugi. A mi? Šta ćemo mi? Kako će se to po našim leđima oslikati?

E, o tome treba svi zajedno da gledamo. Ne sporim ja vaše pravo i neću da budem toliko nekorektan, dakle ne sporim ja vaše pravo da smatrate da to što ste rekli u najboljem interesu Srbije, ali vas samo molim da pogledate i drugu stranu. Posledice koje te odluke mogu da donesu, a da vidimo onda da li su te posledice u najboljem interesu Srbije. Bilo kakvo opredeljivanje dovodi do toga da ćemo neke posledice, ozbiljne posledice trpeti, ovakve ili onakve.

A i neopredeljivanje nosi svoju cenu, ali je bar naša odluka. Mi nismo i predsednik Vučić nije lagao građane u toku kampanje i govorio im radićemo jedno, a posle izbora onda radio nešto drugo. Lagali su neki drugi koji su najavljivali 4. aprila sankcije Rusiji, 5. aprila sankcije Rusiji, 6. aprila Rusiji i tih sankcija i danas nema. Jedina smo zemlja koja je uspela da istraje na tome. Sve druge su na neki način već u tom kolu. Ali, ako je ovo stvarno, svetski sukob i Treći svetski rat, da li posle dva rata i učešće u dva rata svetska nama treba učešće i u Trećem i koje će to posledice da nosi? To je pitanje.

Samo apelujem, dakle ništa drugo, apsolutno ne ulazim u suštinu niti na bilo koji način želim da osporavam sve to o čemu ste govorili, ali želim da kažem da apelujem, da zamolim, prosto da sagledamo sve, i jedno i drugo, i prednosti i nedostatke onoga o čemu govorim, jer tako ćemo naći ono što je najbolje za Srbiju.

A to da dođe Viole Fon Kramon i izdiktira šta je najbolje za Srbiju, pa njoj je baš mnogo stalo do Srbije.

Mada moram joj priznati i želim da joj odam priznanje i da joj se zahvalim, pošto se ona tamo opredelila da bude neki izvestilac za tzv. Kosovo, kako ga oni zovu, a non-stop se bavi Srbijom, očigledno je Viola fon Kramon dokaz da je Kosovo Srbija. Hvala vam.

(Nebojša Zelenović dobacuje.)

PREDSEDNIK: Niste pomenuti imenom.

(Nebojša Zelenović: Da, nekoliko puta me je pomenuo. Niste čuli da sam pomenut?)

Poslanička grupa nije isto. Ja to nisam čuo.

NEBOJŠA ZELENOVIĆ: Sve vreme se čovek obraća meni lično.

Zahvaljujem se na ovom komentaru, gospodine Jovanov. Iskren da budem, mislim da ste vi zapravo potvrdili sve ono što mi svakog dana gledamo, bilo da je to neuspeh na našem putu ka EU, bilo da je to što smo pali godinu, bilo da je to da mi treba, kao neko strateško opredeljenje ove države, da se sakrije pod kamen. Pravo da vam kažem, ne znam da li ima toliko veliki kamen i da li ima toliko velika rupa u koju mi možemo da legnemo, da se sakrijemo da ovo prođe. E, ja vam sad kažem – to neće ići tako.

Žao mi je, možda bi to bilo najlakše, možda je najlakše u životu pustiti da neko drugi odlučuje umesto vas, ali to nije zrelo, nije ozbiljno i nije za jednu državu koja smatra i vidi sebe u EU. Znači, mora da se odlučuje. E, sad, to je zapalo ovu vlast. Možda da je odlučivala 2013. godine, možda bi bilo lakša 2022. godina. Ali nije, potrošili smo od 2013. godine, od Briselskog sporazuma do sada, devet godina. I sad vi možete reći da je neko drugi kriv, drugi, treći, ko god. Ali, mi ne živimo bolje zbog toga, nego živimo lošije i sad smo, praktično, kako vi rekoste, u jednoj bezizlaznoj situaciji. Mora biti da je neko i za to kriv.

Ako mi ovde nastavimo narativ 40-godišnjeg izražavanja našeg neslaganja sa raznim stvarima i izlaganja da mi nešto stalno nećemo, te nećemo ovo, te nećemo ono, te ne sviđa nam se ovo, te ne sviđa nam se ono, hajde, molim vas, kažite šta hoćemo, ili vi kažite iz vlasti šta vi hoćete. Ja sam rekao, vrlo jasno, i poslanička grupa i ja lično i nisam tražio mišljenje ni od koga i ovo sam govorio i kad nije postojala u Srbiji Viola fon Kramon, nije postojala uopšte ni u Zelenoj stranci, i govorim ovo i sada, na isti način.

(Predsednik: Dva minuta. Hvala.)

Samo još jednu rečenicu. Glasao sam 2013. godine za Briselski sporazum, kao deo opozicije, kao poslanik, i tada sam verovao da radim ispravnu odluku i verovao sam, kao što su verovali mnogi poslanici, opoziciji u tom trenutku. Dakle, ja nemam problem sa tim, ne konsultujem se oko toga ni sa kim, kao što hoćete da implicirate, ili na bilo koji način urušavam…(Isključen mikrofon.)

PREDSEDNIK: Hvala.

(Nebojša Zelenović: …da se borim za svakog građanina ove države govoreći istinu.)

Gospodine Jovanov, izvolite.

MILENKO JOVANOV: Vi ne govorite, pošto je to završetak vašeg – da govorite istinu, vi govorite ono što vi smatrate da je istina. Da li je to objektivno istina ili nije, to je sad filozofsko pitanje o kome možemo do ujutru. Ali, ono što jeste činjenica, to je da vi od nas tražite da kažete šta je rešenje. Rešenje je da vodimo svoju politiku, jer kada su nam god tu politiku diktirali spolja, mi smo nastradali.

Ili, hajde da se vratimo u prošlost, ako već o tome pričate. Hoćemo da pričamo o 27. martu? Tada su Dušan Simović i Bora Mirković izvršili puč, po mnogim informacijama pod uticajem britanske obaveštajne službe, mnogi kažu da to i nije tačno, šta je tačno ja ne znam. Činjenica je da je Bora Mirković sahranjen u britanskoj uniformi.

(Narodni poslanik dobacuje.)

Šta je problem?

Ne čujem.

(Narodni poslanik: Mi se ponosimo sa antifašističkim nasleđem.)

Naravno da se ponosimo antifašističkim nasleđem, kakve to veze ima jedno s drugim?

(Predsednik: Jel možete da ne dobacujete?)

Ovo o čemu vi pričate, 27. mart, a sad vidim kako lepo umete i da dobacujete i to me raduje pošto ste reagovali, mlatili Poslovnikom, vikali zašto se dobacuje u sali, ali, vama je opet i to dozvoljeno, nama nije i u redu je.

Dakle, 27. mart je bio narodni bunt, a to što su ga komunisti kasnije prisvojili kao što su prisvojili sve ostalo, to je drugi par rukava. A to što vi želite sada ceo srpski narod da proglasite komunistima, ja moram da vas razočaram, njih nije bilo više od hiljadu u to vreme u celoj tadašnjoj Kraljevini.

Šta je posledica 27. marta? Srbija ulazi u Drugi svetski rat potpuno nepripremljena, potpuno bez ikakve šanse da se odbrani, srpski narod strada i ja pitam da li su oni koji su doveli dotle razmišljali o tome da je moguće da se desi Jasenovac ili nisu? Da li su razmišljali o posledicama svojih poteza, ne o tome da je bilo časno biti na toj strani? Ali, mi smo tada iz interesa nekog drugo, jer mu je po svaku cenu trebao taj front, uradili ono što nije bilo na našu korist nego na našu štetu.

Naravno, kasnije smo u tom ratu imali dva antifašistička pokreta i naravno, kao i u svakom ratu, Srbija je pobedila. Ali je problem u tome što žrtve ne možemo ni danas da pobrojimo. E, to je pitanje o kome mi treba da razgovaramo, naravno, ne dovodeći u pitanje opredeljenje Srbije da bude protiv najodvratnijeg režima koji je postojao u istoriji civilizacije i srpskog naroda koji je osećao da mora da mu se suprotstavi.

Ja samo govorim o posledicama odluka i zato sam ovo veoma teško i veoma bolno pitanje uzeo kao primer. E, o takvim posledicama moramo i danas da mislimo. Nadam se, iskreno, da nećemo govoriti o tome da li smo mogli da predvidimo neko novo stradanje, ali u svakom slučaju, da li možemo da predvidimo svu štetu za našu privredu, za našu ekonomiju i za sve ostalo, to svakako možemo već sada da govorimo. E, to je ta politika o kojoj mi želimo da razgovaramo. A najlakše je upravo ovo što se radi danas u Srbiji, da vičemo – ura ovi, ili – ura oni. I na to se sve svodi.

Mi ostajemo pri tome da u ma kakvoj konstalaciji snaga navijamo isključivo za svoju zemlju, za Srbiju. Hvala.

PREDSEDNIK: Hvala.

Reč ima Miloš Jovanović.

MILOŠ JOVANOVIĆ: Hvala puno gospodine predsedniče Narodne skupštine.

Uvažene dame i gospodo narodni poslanici, čini mi se da smo otišli predaleko. Pred nama je Predlog zakona o izmenama i dopunama Zakona o ministarstvima i to koliko god takav predlog po definiciji imao i političku konotaciju ostaje u biti tehnička stvar i ta tehnička priroda bi bila još izraženija da mi nismo kao zemlja na vetrometini, da naša spoljna politička orijentacija nije toliko odlučujuća za našu bogami blisku budućnost.

Malo ću se na to vratiti. Potrudiću se da se držim dnevnog reda, tačke dnevnog reda i sva je prilika da neću čak ni iskoristiti ovo vreme kojim raspolažem zato što, ponavljam, tehnička priroda ovog teksta je ipak izraženija, a vrlo brzo ćemo, verujem, već tokom sledeće nedelje imati ovde mandatara, odnosno mandatarku i njen ekspoze pa će onda zaista biti vreme i mesto da o ovim krupnim političkim temama, suštinskim porazgovaramo i da svako iznese svoj stav.

Pre nego što kažem ja se malo uhvatim tog stava jer i u ovom predlogu ministarstava postoji nešto što je izražena spoljno-politička orijentacija, da odmah kažem da Srpska koalicija NADA ili Poslanički klub NADA koji čini POKS i Novi DSS neće glasati za ovaj Predlog zakona zato što nam se čini da je mnogo toga prilično naopako urađeno s njim u vezi. Prvo, naopak je način. Zaista nije bilo potrebe da se ovo sve radi po hitnom postupku.

Ja mislim, čak sam apsolutno siguran da je član 167. Poslovnika ovde zloupotrebljen. On govori da neke stvari mogu po hitnom postupku zbog okolnosti koje su nastale, a nisu mogle da se predvide i nastavak rečenice je samo u kontekstu okolnosti koje nisu mogle da se predvide. Ovde takvih okolnosti nije bilo, sunce greje, voda kvasi i posle izbora se bira Vlada, osim kada postoji politička kriza, kada se ne kristališe jasna većina. Ovde to nije slučaj. Građani ove zemlje, to mene može da žalosti ili ne, ali su dali poverenje vladajućoj većini koja je vladala ovom državom od 2016. do 2020. i 2022. godine i ukazali su poverenje i sada i potpuno je jasno da ta većina postoji.

Dakle, nema nikakvih nepredviđenih okolnosti, Vlada se bira, a pre Vlade ovaj zakon mora da se donese i nije to sada najvažnije i neće to uništiti tu Srbiju, ali pokazuje određenu dozu neozbiljnosti i određenu dozu nepoštovanja i prema poslanicima i posebno prema poslanicima iz opozicije, jer nam daje manje vremena da reagujemo na sve ovo. Mi smo naše amandmane podneli, ali bez obzira, mislim da bi bila kvalitetnija rasprava da smo svi imali malo više vremena, a pokazalo je određeno nepoštovanje prema građanima naše zemlje.

Rokovi su dovoljno široki, od proglašenja rezultata 60 dana do konstituisanja Narodne skupštine, od tog datuma 90 dana za konstituisanje Vlade. Mislim da je zaista bilo i više vremena i da ovakve stvari u budućnosti vas molim da obratite pažnju da se ne ponavljaju i ne dešavaju ponovo, jer mislim da nikome ne ide u prilog.

Naopako u načinu, naopako u nameri. Nemojte pogrešno da me shvatite, ne postoje tu neke zadnje namere, pokvarene itd, namere u bukvalnom smislu te reči. Dakle, nije sve ovde pošlo i to znamo svi od potrebe kako piše u samom predlogu - za jačanjem državne ili ti javne administracije, ja bih pre rekao državne uprave, koliko se pošlo od potrebe političkih kalkulacija da se svako onaj za koga se smatra da treba da se nađe na ministarskom mestu, da se svakom takvo isto i obezbedi. I tu nema nikakve dileme i to znamo svi ovde, dakle, to su politike kalkulacije, velika je koalicija, treba na neki način naći mesta za svakog od tih ljudi i ta naopakost u nameri je dovela do prilično naopake strukture.

I počeću, reče neko od vas malo čas da Vlada nije glomazna. Pa, dobro, ja sada mogu da razumem da vi nikog sa ove strane sale ne cenite preterano, ali bi ipak trebalo da se negde lampica upali kod vas ako svi ovde bez ikakvog dogovora, prvo što uradimo jeste da naložimo našim ljudima ili sami proverimo kakvo je stanje u svetu tim povodom. Dvadeset pet ministarstava jeste velika Vlada i tu činjenicu ne treba uopšte negirati. Bolje da objašnjavate zašto je tako, nego da je negirate. Jeste glomazna Vlada, imam spisak, kolege iz opozicije su ovde već govorile kako stoji situacija, ne samo sa zemljama u Evropi, nego sa zemljama i u svetu. Nema nijedne sa ovog spiska koja ima preko 22 ili 23 ministarstva i nije poenta državnih sekretara, biće ih i ovde. Tako da to nije dobro i nema potrebe da se branite od toga, tim pre što ste umeli i vi bolje.

Evo jedna rečenica i mislim da je tačna, pri tome je i realizovana, odnosno ispunila obećanje – mi smo govorili i govorićemo, to je naš plan i program koji moramo da ostvarimo, dakle smanjenje broja ministarstava na 15, Aleksandar Vuči 2012. godine. Činjenica je, prva Vlada Aleksandra Vučića kao predsednika Vlade 2014. godine je brojala 16 ministarstava, plus dva ministra bez portfelja. Prilično dobar broj. I sada čak ta velika i glomazna Vlada nužno ne bi predstavljala problem da je situacija redovna, da se mi ne suočavamo sa nečim što je vrlo trusno područje i vrlo delikatno vreme.

Neko od vas reče iz vladajuće većine – ovo je ratna Vlada. Dobro sam čuo, izraz je možda malo preteran, može da zvuči malo grubo, ali nije potpuno netačan. Rat, ne tako daleko se odvija, eskalacija tog rata je zagarantovana, a on proizvodi niz krajnje turbulentnih reakcija od ekonomije pa nadalje i Bogu hvala mi nismo u ratu i nećemo biti u ratu, ali jesu teška vremena. U takvoj situaciji bilo bi dobro za ovu državu da Vlada bude kompaktnija i da u njoj ima više kohezije.

Neke kolege iz opozicije su ovde govorile da u ovoj pređašnjoj Vladi ta kohezija nije baš bila nešto što je bilo glavno odličje Vlade. Pominjana su imena, gospođa ministarka Mihajlović, gospodin ministar Vulin. To što se radilo nije dobro ni za jedinstvo politike, nije dobro ni kao signal prema spolja, sve se to gleda. Ako je to bilo u manjoj Vladi od 21 ministarstva, kako li će tek biti u Vladi od 25 ministarstava. Dakle, što je veći broj ministarstava manje su šanse za koheziju, koja mi se čini da je preko potrebna u ovom trenutku.

Međutim, pored pitanja broja, mislim da su se ovi resori koje ste nam naveli ovde u 25 ministarstava prilično loše prekomponovali, odnosno prilično ste ih loše vi prekomponovali, prekrajali itd. Ima stvarno čudnih razdvajanja.

Kolega Đukanović Vladimir, ne vidim ga ovde, reče da je sreća što su se nauka i prosveta, odnosno prosveta i nauke razdvojile. Lično mislim kao neko ko radi u prosveti i ko se bavi istovremeno i naukom, jer visikoškolstvo zahteva i jedno i drugo, ne mislim da je to dobra stvar. Tim pre što imate politike i u prosveti u onom smislu ideologije, imate je i u nauci, u društvenim naukama, delimično i u prirodnim i mislim da tu treba da postoji jedinstvo u promišljanju politike prosvetne, pa i ono što se forsira u naučnom delu. Dakle, to su dve spojene stvari i nisu bez razloga bile spojene do sada. Mislim da je bila greška to razdvajati.

To čudno razdvajanje ima i kolege nisu propustile to da pomenu, kao i vrlo čudnih spajanja. Da se ne vraćam predugo na to, ljudi, omladina i turizam, nikakve veze nema, osim ako nam je ideja da svu našu omladinu teramo da se bave turizmom ili da prihvatimo u Srbiji samo turiste ispod 35 godine, što je podjednako besmisleno, složićete se. Nikakve apsolutno veze nema. Ja sam pogledao malo i delokrug, spojili ste dve stvari i to je sve. Dakle, mislim da ministar koji će se baviti time će imati malo neku vrstu dvostruke, da ne kažem šizofrene uloge, ali mislim da prosto nije dobro spajanje.

Ima i čudnih nastajanja, Ministarstvo za brigu o selu, koliko god selo i agrar bili važni, mislim da je suvišno. Imamo Ministarstvo poljoprivrede, šumarstva. Ako hoćete baš i Ministarstvo državne uprave i lokalne samouprave, pa Ministarstvo zdravlja, prosvete, sva se ta ministarstva po definiciji stvari bave i selom, jer se bave čitavom teritorijom naše zemlje.

Čudno je i pomalo me žalosti i žalosno je što neka ministarstva nisu vaskrsla. Ministarstvo dijaspore koje bi trebalo da se nazove ministarstvo dijaspore i povratka, nema ga već nekoliko vlada za redom. Mislim da je to velika greška. Mnogo je Srba u dijaspori, a pride mi se čini da dosadašnje politike dijaspore su bile prilično pogrešne. Tu dijasporu treba iskoristiti na najbolji mogući način, a jedna od fundamentalnih stvari bi bila da se radi na njihovom povratku, da se vrati 100, 200, 500 porodica, a kamoli neki veći broj, bila bi velika stvar za našu zemlju, jer imamo demografske probleme.

U populacionoj politici jedna od stavki mora da bude pored svih onih mera i promišljanja, povećanja nataliteta, povećanja zdravstvenog stanja našeg stanovništva i povratak naših ljudi iz inostranstva. Gde god bili mislim da ove prilično okrutne i delikatne međunarodne okolnosti su dobar kontekst za tu vrstu povratka i rada na tome.

Neću pominjati Ministarstvo za javna ulaganja. Ako se dobro sećam, to je ona kancelarija koju je Marko Blagojević vodio, ako se ne varam. Nisam siguran da je to moralo da izraste u posebno ministarstvo, ali dobro. To su tehničke stvari. Vaše je viđenje, mi ga kritikujemo. Mislim da je Vlada morala biti manja, kompaktnija, sa bolje određenim resorima i bolje definisanim spojevima.

Da se kratko vratim na suštinu o kojoj ćemo mnogo više govoriti naredne nedelje. Nadovezujem se na gospodina Zelenovića od maločas. Dve stvari našoj koaliciji koju čine POKS i Novi DSS užasno smetaju, i dalje postojanje Ministarstva za evropske integracije. Zaista ne znam šta više treba da se desi gospodo narodni poslanici Republike Srbije, sa obe strane gledam, da shvatite da od tog evropskog puta nema apsolutno ništa. Nema i to je činjenica. Uopšte nije upitna moja ljubav ili moja mržnja ili moj diferentan stav prema EU, ovo nije vrednosni sud moj, nema ništa zato što ništa nema, niti će se EU širiti u dogledno vreme, rekli su to 1000 puta. Uostalom, evropska politička zajednica koja je lansirana služi tome, dokazuje to, nema širenja EU, ljudi su u žestokoj krizi. Valjda pratite svi vi evrofanatici ili manje fanatici EU, u poslednjih 15 godina nisu pokazali jedinstvo ni po jednom pitanju.

Finansijska kriza 2008. godine, migrantska kriza, kovid kriza od 2019. godine, nigde jedinstva pokazali nisu. Hajde što se oni neće širiti i što kažu otvoreno, pa onda kažu ajmo malo u evropsku političku zajednicu, pa ćemo tu malo da obitavamo svi, i oni koji neće da budu kandidati i oni koji su već kandidati, pa videćemo jednog dana.

Inače, kratka mala digresija, oni moraju da pričaju o proširenju jer je to dinamički projekat. Onog dana kada EU bude prestala da priča o proširenju nestaće i sama, a tim pre moraju da pričaju nakon Bregzita i istupanja jedne važne doskorašnje države članica. Hajde da ostavimo njih i njihove probleme njima.

Kada je Srbija u pitanju i njen taj takozvani evropski put i takozvane evropske integracije, čime će čitavo jedno ministarstvo da se bavi i bavi se godinama unazad, postoji jedan uslov, meni se grlo osušilo ponavljajući to godinama unazad, taj uslov se zove priznanje secesije Kosova i Metohije i to svi ovde vrlo dobro znamo.

Ja se sećam, nije tu Ivica Dačić, čovek je već ministar, zna, dogovorio i onda ne mora da sedi po ceo dan, izvinjavam se, nema potrebe za replikom, sve je legitimno, ali se sećam jedne moje rasprave sa njim 2012. godine. Gospodin Milićević se već smeška i tražiće repliku, vidim to, ali nije ovo bilo ništa negativno sa moje strane.

Sećam se rasprave, sedeli smo negde tamo sa gospodinom Dačićem, tada sam govorio isto ovo, ljudi, 2012. godine, a sada je 2022. Deset godina ista priča koja je tačna. Uostalom, nemojte da verujete meni, nemojte meni da verujete ni za ovaj broj ministarstava, verujte Aleksandru Vučiću, a ovde verujte Olafu Šolcu. Ne kažem ja to, neka bude da sam ja opozicionar neodgovoran i ovakav i onakav, kaže Olaf Šolc, kancelar Nemačke, rekao je to jasno u Prištini i to isto nije demantovao u Beogradu - Srbija ako hoće da postane članica EU mora da prizna secesiju Kosova i Metohije.

E, sada, moguće da neko od vas, sa ove strane verujem niko, iskreno verujem niko, mnoge od vas znam, lično znam i pričali smo hiljadu puta o svim tim stvarima, sa nekih drugih strana verujem, i to možda i nije toliko legitimno da se ima stav da je neko spreman da plati tu cenu, ali samo vas molim da izađemo onda pred građane, kao što kad nas napadate kad damo proglas o Kosovu i Metohiji da se mora reintegrisati, pa nas vi napadate - to je rat, a nikav rat niko ne pominje, izađite vi jasno svi i recite šta znači evropski put Srbije, da znači između ostalog, osim što ne postoji, i prihvatanje da se otme deo teritorije, i to ne bilo koji deo. Budite pošteni do kraja, pa recite šta to sve znači u budućnosti za neke druge delove naše države, itd, itd.

Nema razloga da postoji ministarstvo za evropske integracije, ne zbog nas, nego zbog njih. Ako promene politiku, možemo da pričamo o tome. Do tada, bio bi red to ministarstvo staviti, vratiti na nivo kancelarije za saradnju sa EU. To bi bio najtačniji naziv onog što može biti okvir naših odnosa sa tom državolikom međunarodnom organizacijom.

Druga stvar, s tim završavam, ministarstvo za Kosovo i Metohiju, od 2012. godine ga nema. Ne znam da li neko može da negira činjenicu da je ovo, tj. problem Kosova i Metohije iliti secesija Kosova i Metohije najvažnije pitanje sa kojim svaka država može da se suoči kada se suočava sa secesijom. Nije to samo specifikum Srbije. Svaka država koja se suoči sa secesijom dela teritorije iliti otcepljenjem, to je za nju po definiciji stvari najveći problem. Pa, ljudi bre, Britanci, ti Evropljani sada, formalno ona je u EU, su ratovali za Foklandska ostrva, četiri ili pet hiljada kilometara daleko od njihovih ostrva, možda i sedam hiljada kilometara. Da li je moguće da taj problem, a obim tog problema je golem, ne zaslužuje da ima ministarstvo kakvo smo imali? Pa, čak je i Vlada Demokratske stranke to ministarstvo sačuvala. Hajde, napravite tu rokadu, neće to biti tektonski poremećaj u srpskoj politici, a biće važan korak ozdravljenju srpske države.

Mi smo podneli određen broj amandmana i o njima ćemo govoriti opširnije sutra. Sve u svemu, mislim da smo dovoljno jasno kao Srpska koalicija NADA rekli zašto, reći ću vam iskreno nažalost, ali je tako, svakako nećemo biti u prilici da glasamo za ovaj vaš predlog zakona. Zahvaljujem se na pažnji.

PREDSEDNIK: Milenko Jovanov.

MILENKO JOVANOV: Gospodin Jovanović nije imao razloga da traži po internetu Vlade i broj ministarstava koji imaju, iz prostog razloga što je bilo dovoljno da se sete druge Vlade Vojislava Koštunice. U toj drugoj Vladi Vojislava Koštunice bilo je 24 resora, što je drastično manje od 25 koje mi danas predlažemo. To je neuporediva razlika.

Saglasan sam, gospodin Jovanović smatra da je loše da nauka i prosveta budu razdvojeni. Međutim, opet druga Vlada Vojislava Koštunice - nauka i prosveta razdvojeni, tako da za to nije trebalo ni tražiti pomoć Gugla, ni praviti uporedne analize. Gospodin Jovanović je samo trebao da se seti kako je to izgledalo jer je on bio u toj Vladi koordinator pravnog tima, tako da nije bilo razloga da na bilo koji način traži bilo koju pomoć, samo je trebao malo da se podseti kako je ono što je izgledalo.

Rogobatno zvuči, ja sam sa tim saglasan kada kažete da je omladina pripojena, odnosno da je ministarstvo za omladinu zajedno sa sektorom turizma, ali ja sam uveren da rogobatno zvuči zbog nasleđa koje mi imamo 50 godina gde su omladina i sport bili uvek spajani. Bože, to je sada mnogo više od tih 50 godina, već 80 maltene.

Dakle, omladina i sport su bili spajani u duhu fizičke kulture, sletova i svega onoga što je bilo. E, tu ste mogli da tražite uporednu analizu i onda biste videli kako se to u različitim država rešava i da nije to redak slučaj da to bude razdvojeno. To je naše nešto bilo da su omladina i sport zajedno, a konkretno mislim da sport ima jednako veze sa omladinom koliko i turizam. U čemu je suštinska razlika, to još niko nije objasnio, osim što ovo rogobatno deluje, u redu.

Nije tačno da se mi ne bavimo mladima i nije tačno da time šaljemo ne znam ni ja kakvu poruku. Mi se mladima i te kako bavimo, bavimo se ozbiljno, bavimo se vrlo, vrlo sistematično, jer kada pogledate sredstva koja su ulagana u mlade, u omladinski sektor je preko 30% sredstava više u odnosu na period od 2012. godine, pre deset godina. Sada je to milijardu i 300 miliona dinara. Zatim, projekti u iznosu od 279 miliona samo u 2022. godine. Dakle, 108 projekata za mlade itd. Fond za mlade talente preko tri i po hiljade mladih ljudi stipendira, učenika, studenata itd.

Dakle, kada pogledate to pitanje kao takvo, pa mladim se bave različita ministarstva, svi se na neki način bave mladima. Nije to samo posao koji će raditi to jedno ministarstvo. Sa druge strane, evo vam jedan konkretan primer, ja sam rekao, ne znam da li ste bili tu, nešto ste kasnije ušli u salu, nije ni važno, da postoje razni fondovi na koje mi kao država možemo da konkurišemo, a da istovremeno se poklapaju ove dve oblasti. Recimo, kada je Novi Sad bio proglašen omladinskom prestonicom mladih, to vam je i turizam i omladina. To je to, a toga ima još.

Da mi donesemo odluku da mi nećemo i šta se desilo za tih deset godina koliko traje taj put za koji vi kažete da je pogrešan? Desilo se to da smo imali investicije, desilo se to da smo oporavili ekonomiju, desilo se to da smo zemlju koja je bila na pola koraka od bankrotstva uspeli da podignemo. Sve su to rezultati činjenice da su dolazili i investitori iz EU koji ne bi dolazili da smo ta vrata sami zatvorili. To je činjenica. To što mi mislimo da bi se to drugačije desilo i da bi oni drugačije razmišljali kada bi mi doneli drugačiju odluku, to prosto nije tačno. Ali, kao što vi niste mogli da upišete fakultet u Parizu na Sorboni tako što ćete da kažete – evo, ja ću da upišem fakultet, ali pod uslovom da polažem ispite na srpskom jeziku, nego prihvatite određena pravila, tako i mi ne možemo da diktiramo pravila klubu u koji želimo da se učlanimo.

Ali, postoje neke stvari koje mi kao država i društvo ne možemo da uradimo. Jedna od tih stvari i nekoliko puta smo to ponavljali, jeste priznanje secesije Kosovo i Metohija. To je činjenica. To se oročavalo kao i ovo sa sankcijama Rusiji, te sada će, te ove godine, te one godine, vidimo da od toga do danas nema ništa, a da je neko to stvarno hteo da uradi, mogao je da uradi 100 puta.

Tako da, kada se sve sabere i oduzme, mislim da upravo ovakav sastav Vlade i upravo ovakva struktura Vlade, predstavlja potrebu u ovakvim vremenima. Dakle, da nemamo koncentrisane resore, gde će ministri, verovatno da se opredele za nešto konkretno što će više da rade, a ostalo da zanemare, nego da se u određenoj meri u kojoj je to prihvatljivo, ti resori podele, da se reorganizuju i da svako ko preuzme odgovornost da bude na čelu organa, može da posveti dovoljno vremena izazovima pred kojima se nalazimo. O njima smo govorili, oni jesu veliki, jesu teški, ali sam uveren da će Srbija uspeti da očuva svoju samostalnost i svoju slobodu. Hvala vam.

PREDSEDNIK: Replika, dva minuta.

MILOŠ JOVANOVIĆ: Zahvaljujem, predsedniče Narodne skupštine.

Ovo o EU i investiciji neću sada, stvarno mislim da nije ni vreme ni mesto, vratićemo se to sledeće nedelje kada budemo slušali politički ekspoze mandatarke, pa će biti dosta vremena za raspravu. To je svakako važno pitanje.

Inače da vam kažem, gospodine Jovanov slažem se sa vama, ne možemo mi da diktiramo naša pravila, ako smo na tom putu, zato ja mislim da od tog puta nema ništa. Tu je potpuna saglasnost, a ne izvlačimo iste zaključke.

Kratko, što se tiče broja ministarstava, on je veliki, pa je veliki. Da li je bilo nekada i gore, neko od vas je pomenuo, posle 5. oktobra, čini mi se, šta ste rekli, 31 ministarstvo. Dakle, uvek može i gore, ali to što je nešto bilo loše, ne znači, ne opravdava da loše i dalje radimo. Ja sam izneo razloge zbog kojih smatramo, mi u Srpskoj koaliciji Nada da bu bilo uputnije, bolje, efikasnije da ta Vlada bude malo suženija.

Samo za kraj, omladina i sport i tu, legitimno je da imamo različite stavove, znam da ste porodičan čovek, kao i ja. Nekako mi je veći prioritet da moja deca idu na sport, nego da putuju po svetu. Mislim, da danas sport i to što je bio vezan dugo za omladinu, kud i kamo logičnije nego da bude turizam taj koji je vezan za omladinu, pogotovu danas u ovom svetu, kako ste vi rekli novih tehnologija, telefona, tableta, raznih drugih stvari. Mislim, da negovati zdravo telo da bi našoj omladini bio i zdrav duh, mislim da je jedan od prioriteta. Tako da mi je ta veza kud i kamo logičnija, nego ova, ali dobro. To je vaš izbor, ovo je naša kritika. Imate većinu i sve u redu. Vama, hvala na replici.

PREDSEDNIK: Ništa, samo imajte u vidu, pre nego što opet bilo šta u vezi ove sednice, nazovemo nepoštovanjem. Samo to.

Marinika Tepić, izvolite.

MARINIKA TEPIĆ: Zahvaljujem, predsedavajući.

Poštovane koleginice i kolege narodni poslanici, da smo imali slobodne i demokratske izbore u aprilu, da smo imali slobodne medije, da smo imali slobodu izbora, a naročito u javnom sektoru gde su ljudi mahom glasali pod pritiskom, danas bismo ovde govorili o zaista pravom zakonu o ministarstvima, kojima bi sutra rukovodili stručni i sposobni ministri, koje bi predvodio stručan i sposoban premijer, dostojan ovako visoke državne funkcije, a ne Ana Brnabić.

I nije tačno da baš ne znamo koji je razlog. Prethodnici su se pitali, ne znamo formalan i zvaničan razlog zašto se ovoliko odugovlačilo sa formiranjem Vlade? Rekla nam je gospođa Brnabić. Pohvalila se pre neki dan, kaže – mnogo je putovala u prethodnom periodu.

Pa, sada kada se gospođa Brnabić naputovala, konačno i građani Srbije mogu da dođu na red i to u vreme najveće političke krize posle Drugog svetskog rata, najteže ekonomski energetske krize, kada imamo situaciju sa galopirajućom inflacijom, ali sve je to moralo da čeka, jer je gospođa mandatorka morala da putuje. I, zato je sve ovo farsa. I, ovaj zakon je farsa, i uspostavljanje čak 25 ministarstava je takođe farsa, i zakazivanje ove sednice preko kolena je takođe farsa i ova sednica zakazana od danas za sutra i tobož rasprava o nekim ozbiljnim tonom o nadležnostima najvišim u ovoj državi, o tome kome će u čije ruke i za koji budžet otići, jer to je novac građana Srbije.

Zašto kažem da je farsa? Zato što u tom papiru o kome tobože raspravljamo i treba da glasamo, da nešto i piše. Ima delova gde ne piše loše, čak negde i odlično, ali svi dobro znamo i u ovoj sali kao i u celoj državi da odluke neće donositi niko u tim ministarstvima, da odluke neće donositi nijedan ministar, da će se one donositi na Andrićevom vencu, a ne kako bi to trebalo u Nemanjinoj u samoj Vladi. Na kraju krajeva, predsednik Republike, Aleksandar Vučić ni sam to više ne krije.

Samo u takvoj situaciji nažalost u našoj državi razvlašćenih institucija, i razvaljenih ministarstava, može da se dogodi da imamo lica koja šuruju sa mafijom, da imamo lica koja štite ubice koje melju ljude, da imamo one koji vide rotkvice na najvećoj plantaži marihuane u Evropi, da uhode jedni druge, da prisluškuju jedni druge, a da niko od njih nije kriminalac, zamislite, već da su ministri i članovi Vlade.

Zato smo i imali ovakve izbore, da nije bilo tako, danas bismo ovde već donosili prave zakone. Danas bismo ovde imali ozbiljnu raspravu, a ne biste krili buduće ministre kao zmija noge. Čega se stidite? Čega se plašite? Pa, u svakoj civilizovanoj, demokratskoj državi nakon izbora gde je poznata vlast, gde se vlast ponosi svojim rezultatima, pa najbrže će krenuti da promoviše svoje najkvalitetnije ljude, da se podiči njima, da ih promoviše jer u njihovim rukama će biti životi naših građana i plate, i penzije, i lečenje, i obrazovanje, i investicije, i natalitet, i briga o selu, i sve o čemu se ovde zvanično ovde govori. Ali ne, gospodo, vi ih krijete, sve nešto u mraku, sve nešto u satima uoči same sednice kao i ova što je zakazana, bez ikakve potrebe. Zato je osnovno pitanje, čega se stidite, čega se plašite.

Očigledno da nakon šest meseci, nakon izbora i 75 dana od konstituisanja ove Narodne skupštine, otkrićemo sledeće nedelje šta je to u političkom kolaču koji ste podelili, a što ste držali sakriveno do poslednjeg momenta od građana Srbije. Ili, pokušavate da se sakrijete iza pomenutih, drugih ekonomskim, političkih, energetskih kriza da biste sakrili da je vaš ekonomski tigar kojim ste se hvalili onemoćao.

Cene su skočile za 50%. Plaćamo najskuplje gorivo u regionu, država nam je pred finansijskim kolapsom. O kakvom tigru pričamo kada se hvalite, minimalcem od 40.000 dinara, za koji sama mandatarka priznaje da ne bi uspela s tim novcem da preživi više od nekoliko dana. Kako si tigre dozvolio da dečiji dodatak bude jedva 3.326 dinara za decu u Srbiji. Dvesta četrdeset i pet dečaka i devojčica prima jedva 3.326 dinara mesečno, a gotovo 25% dece živi ispod granice siromaštva.

Za njih si tigre izdvojio manje nego za kineski Lin Long kome si obezbedio da na najplodnijoj vojvođanskoj oranici otvori fabriku guma, najotrovniju industriju, dok Srbija danas uvozi luk i krompir.

Imali ste proteklih dana i štrajk glađu radnika „Pošte“, ovde, prekoputa ulice, ispred nosa Narodne skupštine, zato što ne mogu sa svojom platom da prežive od početka do kraja meseca, a vaš direktor „Pošte“ Srbije, daje milione za tabloid „Objektiv“ ili za fudbalske klubove funkcionera BIA.

Sve se ovo dogodilo i sve ovo traje mnogo pre početka rata u Ukrajini, 24. februara ove godine. Nemojte da se krijete iza ove tragedije koja je zadesila i odražava na čitav svet.

Vašim nestručnim upravljanjem, vašim bahatim ponašanjem siromašne ste učinili još siromašnijim, bogate i privilegovane još bogatijim, dok nam je država pred kolapsom i udavljena u korupciji.

Da vas podsetim na još jednu tragediju pre nekoliko dana. Vi i vaši ministri ste odgovorni za to što su ljudi stradali u Ovčar banji, na mostu koji se srušio, zato što nadležni nisu održavali i renovirali taj most. To su ljudi koji su došli iz Republike Srpske da posete svetinje. Trebalo je da stradaju da bismo mi otkrili, čak i tu neodgovornost ove vlasti. Zašto? Zašto niste ulagali u ove mostove?

Kako je moguće da ima 2,5 miliona evra za renoviranje vile u kojoj treba da živi i živi mandatarka Brnabić sa svojom porodicom, a nema za obične ljude. Dakle, para ima, ali ne za obične ljude.

(Veroljub Arsić: Šta ste dali vi običnim ljudima?)

Znate šta obični ljudi treba da rade? Kada idu u bolnicu, obični ljudi za koje nema para, treba da nose svoje gaze i svoje flastere, zato što država duguje zdravstvu 40 milijardi dinara.

Znate šta još obični ljudi moraju da rade? Kada vode decu u vrtić, treba da nose ubruse i plastične čaše, zato što država i vaša neodgovorna ministarstva duguju prosveti dve milijarde dinara, 68 milijardi dugujete ukupno i infrastrukturi, odbrani i pravdi. Pa, gde su onda te pare kojima se hvalite da ih ima? Za prosvetu, zdravstvo, lečenje, nema.

(Veroljub Arsić: Što lažeš?)

Možete da pričate ovde šta hoćete i da dobacujete, nevaspitani ste. Saberite se.

Svaki čovek u Srbiji zna dobro kako živi i zna šta je mogao da kupi prošle godine, a zna šta može ove godine da kupi za isti novac.

(Veroljub Arsić: Zato ste izgubili izbore.)

Ja ću vam izneti samo nekoliko podataka od kojih svaki odgovoran čovek, svaki pravi patriota koji voli ovu zemlju, ne recitujući, nego živeći za to da ljudima pomogne i da im bude bolje treba da se strese kada ovo čuje.

Srbija od Drugog svetskog rata nikada nije imala manje rođenih ni više umrlih. U 2021. godini ta razlika je iznosila, čak 73.839 ljudi, što je više od jednog Užica, Požarevca ili Vranja.

(Veroljub Arsić: To što čitaš to je tekst iz 2012. godine.)

Ne treba da dobacujete, treba da poslušate, da se zabrinete i da vidite kako ćete da pomognete ovim ljudima.

Po životnom standardu smo među četiri najnerazvijenije evropske zemlje i godinama ćemo nastaviti, nažalost, da se vrtimo u tom krugu siromaštva.

Dakle, 83% radno sposobnih ljudi želi da napusti ovu zemlju, a desetine hiljada to već čini svake godine.

Odgovor vaš na to je 25 ministarstava, 25 ministarstava u vreme štednje, krize ekonomske, političke, energetske. Šta je ideja?

Evo da postavim kroz jedno, za nas, iz poslaničke grupe Ujedinjenih i Stranke slobode i pravde, važno pitanje.

(Milimir Vujadinović: Kako se zove nova stranka?)

Da li će tih 25 ministara, plus premijerka imati hrabrosti da donesu važnu odluku koja od Srbije neće napraviti i ostaviti pusto ostrvo usred Evrope? Hajde da čujemo i to.

Umesto da smo u ovih šest meseci doneli neke nove zakone. Evo, zakoni se donose i bez Vlade, ona je tehnička. U redu, mi možemo da donosimo zakone i bez nove Vlade. Poslanici imaju pravo da ih predlažu. Svaki poslanik ima pravo da predloži zakon.

Zašto nismo mogli već da pomognemo građanima? Mogli smo da usvojimo zakon o alimentacionom fondu, mogli smo da usvojimo zakon roditelj-negovatelj, mogli smo da usvojimo izmene Krivičnog zakonika, da uvrstimo femicid kao zvaničnu kategoriju, mogli smo set antikorupcijskih mera ovde da donesemo.

Vi ništa od toga niste hteli da čujete. Niste hteli, čak da čujete ni predlog moje Stranke slobode i pravde, gde smo želeli vama da pomognemo da sagledate pametne predloge, sposobnih ljudi sa iskustvom kako da ova kriza bude što manje štetna za građane.

Predložili smo da se ograniče trgovačke marže da bi se zaustavilo divljanje cena, da se zabrani izvoz sirovine iz Srbije jer će samo Zijin izvesti rude bakra u vrednosti većoj od milijardu evra. Predložili smo da se uvede porez na milijarde ekstra profita koji će napraviti kompanije zbog svetske krize, a preko leđa naših građana. Tražili smo da se uvede vanredno stanje u EPS-u, da se uvede stručni menadžment i da se spasi što se još spasti može. Predložili smo kako da se povećaju plate za 12%, tako što bi se promenio način finansiranja zdravstva. Ništa od toga niste hteli da čujete.

Znate šta je još gore? Ne samo što ove predloge, dobronamerne, niste hteli da čujete, nego što okrećete glavu na plač dece u Pećincima koja ni dan danas ne mogu da se vrate u vrtić samo zato što su njihovi roditelji članovi opozicione Demokratske stranke. To je istina. Nema ni jednog drugog opravdanja za to.

Zato, gospodo draga, ovo stanje ne može da promeni ni jedna izmena Zakona o ministarstvima. Ovakvu Srbiju može da promeni samo promena vlasti.

Zato ćemo mi iz Ujedinjenih i Stranke slobode i pravde, naših partnera iz Pokreta za preokret, iz Pokreta slobodni građani, Sindikata „Sloga“, nezavisnih ličnosti, nestranačkih, koji su u našem poslaničkom klubu glasati protiv ove vlasti i raditi na tome da se ona što pre promeni. Zahvaljujem.

PREDSEDNIK: Što se tiče saziva razume sam. Poruka kao Zoran Lutovac. Da, tražili smo sednicu i sada je nećemo.

Reč ima Milenko Jovanov.

MILENKO JOVANOV: Pitanje legitimiteta ove Skupštine, legitimiteta i legaliteta izbora bi zaista moglo da se postavi u kontekstu poslaničke grupe kojoj pripada prethodna govornica.

Oni su u kampanji lagali da su principijelno protiv sankcija Rusiji, a onda, 4. aprila okrenuli priču potpuno 180 stepeni u drugom pravcu.

Ako je neko lagao narod, ako je neko lagao građane, ako je neko nelegitiman ovde, onda su to ljudi koji upravo postavljaju pitanje legitimiteta. Ako su izbori bili neslobodni, ako izbori nisu bili legitimni zašto sedite ovde? Zašto dajete legitimitet nelegitimnom sastavu Narodne skupštine svojim učešćem, svojim divnim inicijativama i sličnim stvarima?

Kaže, neko je lažno predstavljao rotkvice u „Jovanjici“, i to priča osoba koja je istinito predstavlja kokoške u Moroviću, jer koke iz Morovića to je živa istina koja nikada niko niti je video, niti je čuo, vojna ustanova nema veze sa tim. Koke gaje drogu, koke gaje koku, ili gaje travu.

To nikom više nije bilo jasno, ali koke iz Morovića, to je realnost Srbije, baš kao i dete oslobodilac iz Kikinde, kada se gospođa slikala sa čovekom i predstavila ga kao čoveka koji je oslobađao Kikindu u Drugom svetskom ratu, a ispostavilo se da je napunilo godinu i po dana, otprilike, kada je Kikinda bila oslobođena, ali to je sve istina, jer sve što oni kažu to je istina i nema pravo niko da sumnja u to da je to istina.

Jedino što je u mraku u ovoj zemlji, to su Đilasovi milioni. Njih niko ne može da pronađe, osim onih koje pronađu na Mauricijusu, ali u Srbiji ih nema. U Srbiji ih nema. Malo ima u Sloveniji, malo tamo, malo amo, po celom svetu. Pa, ima malo čak i u BiH, ima u Bugarskoj, ima i u Rumuniji. U Srbiji nema ništa i to je jedino što je u mraku i to je jedino što je sporno.

Politička nekrofilija toliko izražena kod prethodne govornice koja po svaku cenu gleda svaku smrt da iskoristi i mislim da niko u Srbiji nije doživeo nekakvu nesreću, a da se ona kao neki crni gavran niotkuda nije pojavila sa željom da na tome osvoji nekakav politički poen.

Pa, dokle, bre, ljudi? Kako vam nije žao tih žrtava? Kako vam nije žao tih porodica? Jeste li ih pitali da se vi za njih zalažete? Niste? Pa, evo, vidim i ja da niste. Klimate glavom da niste. Vi bez pitanja, šta vas briga kako se oni osećaju, vi ćete da objasnite da je kriva Vlada, kriv je ovaj, svi su krivi.

(Marko Atlagić: Kriv je i Vučić.)

Vučić je kriv. Vučić je ubio ovog, ubio onog i sve se na to svodi.

Sad će patetičnim pričama – tigre, gde ti je ovo, tigre, šta ti je ono. Dobro je tigar, samo koka iz Morovića još nema, ali tigar je…

A kada nam te koke pokažete, onda ćemo moći sa vama da pričamo o bilo čemu drugom, jer toliko ste izmišljali i lagali da je jako teško bilo koji argument koji upotrebite uzeti za ozbiljan.

Pričate o sprezi sa kriminalcima, vi koji ste tražili iseljavanje novinara koji vam se nije sviđao kako piše? Iseljavanje novinara iz Pančeva, Miće Milakova. Vi? A ko je taj koji je trebao da ga iseli? Kako se zove taj koji je trebalo da ga iseli i čime se bavio? I nije vas sramota.

Organizovali ste performans prošle nedelje. Prvo konferencija za štampu u holu Narodne skupštine, a onda odlazak u Poštu da se tamo pravi cirkus i da se tamo pokaže kako ljudi, eto, protestvuju protiv ovoga i protiv onoga. Jedino što niste rekli jeste da nije u pitanju reprezentativan, nego politički sindikat koji od 15.000 zaposlenih u Pošti, ima 50 članova, a performans propao. Bili malo, malo se slikali, poruku poslali, pokupili se i otišli. Toliko je trajao protest da biste vi imali šlagvort da danas kažete – eto, i u Pošti.

A da li znate šta je sve dogovoreno sa reprezentativnim sindikatima? Nemate pojma, baš vas briga. I isplata zarada iz dobiti za 2021, 2022. godinu, ali šta vas to briga, što biste se vi zamarali time.

Tako je. Klimajte glavom, razumem ja to. To je vama previše. Vi vidite ono što niko ne vidi, a ono što svi vide, to vam nije bitno i to je super, jer koke iz Morovića vas u tome potpuno podržavaju.

Da li će Dragan Đilas biti ili neće biti na čelu Vlade Srbije, o tome će odlučiti građani.

(\_\_\_\_\_\_\_\_\_\_\_\_\_\_: Biće, jednog dana.)

Biće, biće. Jednog dana će biti. Jednog dana će sve da se desi.

Ono što sam ja siguran da bi se desilo, kad već dobacujete, to je da bi Dragan Đilas bez ikakvih problema bio izabran za premijera Mauricijusa na dva pucanja prstom. Toliko je učinio za njih. Toliko je novca uneo u njihovu zemlju da ja verujem da bi to građani Mauricijusa cenili i listom glasali za Dragana Đilasa. Jedini problem je što ga vi kandidujete u Srbiji, a u Srbiji ga neće.

(\_\_\_\_\_\_\_\_\_\_\_\_\_\_: Boli te Đilas.)

Boli me Đilas? Ne boli me. Nisam imao još uvek tu potrebu da me boli Đilas.

Ono što jeste poenta, to je da lažima, izmišljotinama, političkom nekrofilijom i nuđenjem strancima da uradite i oposlite ono što ova vlast neće, na vlast doći nećete.

To nije nešto što naš narod ceni i ne verujem da naš narod blagonaklono gleda na to kada neko ode u Vašington da se tamo slika i pravi selfije po principu – Pinki je video Tita, a SSP je video Eskobara.

Sve vreme kažete – evo, mi smo ti koji će uraditi sve ono što ovaj grozni Vučić i ova vlast neće, mi smo ti koji će uvesti sankcije, mi smo ti koji ćemo uraditi sve. Ako mislite da ćete time i biografijom časnog i poštenog čoveka Dragana Đilasa dobiti podršku za izbore, mislim da se grdno varate. Da li će to biti tako i da li ću ja biti u pravu ili ne, pokazaće neki izbori u narednom periodu kada će građani imati prilike da se izjasne i o nama i o vama. Ovoga puta su se izjašnjavali i o kokama iz Morovića i o Mauricijusu i o svemu ostalome.

Onda ste i te koji su vam poverovali slagali i političkim porukama koje ste slali i time što ste slagali da ste ujedinjeni, a sutradan ste se razjedinili, pa se svađali preko novina ko je koga psovao oko mesta za sedenje i sve ostalo.

Pa, vi oko mesta za sedenje ne možete da govorite i vi zemlju da vodite?

Petsto hiljada otkaza ste podelili običnim građanima za koje sada brinete. Petsto hiljada otkaza je bila vaša politika. Petsto hiljada otkaza porodica koje su ostale bez prihoda. To je ono što je vaš rezultat. To je ono što je vaš minuli rad i sada kažete – šta ste vi uradili za te obične ljude? Pa, zaposlili ih, dali im hleb koji ste im uzeli. Eto, to je ta mala razlika.

Već sam govorio, pošto u salu svratite ponekad, pa niste bili tu, odgovarao sam već što se tiče Pećinaca i još jednom kažem – osamdesetoro dece je ostalo bez vrtića. A kojoj stranci pripadaju njihovi roditelji, o tome smo mogli da pričamo, ali je to neukusno i ne pada mi na pamet da u tome učestvujem, a vi se dičite time što se bavite decom i što se bavite mrtvima ne bi li ste dobili neki politički poen.

PREDSEDNIK: Povreda Poslovnika, Ivana Parlić.

IVANA PARLIĆ: Gospodine predsedavajući, povređen je član 108…

(Aleksandar Marković: To je bilo.)

… i član 107. koji se odnosi na dostojanstvo Narodne skupštine. Dozvolili ste poslaniku Jovanovu da proziva poslanike opozicije što na legitiman način učestvuju u radu Skupštine. To je nedopustivo.

Mi predstavljamo slobodne građane Srbije, one koje niste uspeli da ucenite, da prevarite, da uslovite, da izmanipulišete. Mi smo predstavnici slobodnih građana Srbije i sasvim je…

PREDSEDNIK: Ja vas da ucenim, prevarim?

IVANA PARLIĆ: Izvinite, molim vas, ne prekidajte me. Prekidate me non-stop.

PREDSEDNIK: Obraćate se meni.

IVANA PARLIĆ: Prekidate me non-stop.

PREDSEDNIK: Možda ne razumete? Kada to govorite, obraćate se meni.

IVANA PARLIĆ: Vama se i obraćam.

PREDSEDNIK: Tako je.

IVANA PARLIĆ: Baš vama.

Dozvolili ste gospodinu Jovanovu da nas…

PREDSEDNIK: Nisam ja pokušao ni da vas ucenim, ni da vas prevarim. Ja sam vam dao da ukažete u čemu je povreda Poslovnika.

IVANA PARLIĆ: Slušajte me pažljivo, gospodine. Nećete uspete da izmanipulišete ovo. Radite to ceo dan.

Saslušajte do kraja. To je samo dva minuta.

Dozvolili ste poslaniku Jovanov da naruši dostojanstvo Narodne skupštine tako što je prozivao poslanike što učestvuju u parlamentarnom radu, poslanike opozicije. Mi predstavljamo slobodne građane Srbije.

Šta je druga opcija, gospodine Orliću? Možda ulica? Šta je druga opcija za borbu protiv Srpske napredne stranke? Šta je druga opcija ako ne Skupština?

Pustite, neka on objasni. Da nije možda ulica?

PREDSEDNIK: Ali ne može niko da objasni ako se meni obraćate i tražite od mene obrazloženje. Znači, to moram da obrazložim ja.

IVANA PARLIĆ: Uzalud to radite, gospodine.

Pustite me da završim.

Biće zaista ulica. Juriće vas vaši članovi, gospodine.

PREDSEDNIK: Vidite sada šta radite. To nije ukazivanje na povredu Poslovnika.

IVNA PARLIĆ: Jeste, povredili ste Poslovnik… (Isključen mikrofon.)

To što sada radite nije ništa dobro.

(Ivana Parlić: A to što vi radite je dobro? To što vi radite nije dobro.)

Sigurno nisam povredio Poslovnik.

(Ivana Parlić: Jeste, više puta.)

Time što sam dozvolio da gospodin Jovanov postavi, ako me već pitate, vučete za jezik, jedno logično pitanje - ako imate neku zamerku na izbore, otkud to da ste tu i uživate u blagodetima tih izbora? To je čovek pitao i to je legitimno pitanje i vi niste zadovoljni tim pitanjem, ali za to ja nisam kriv i ne mogu da snosim odgovornost.

Da li želite da glasamo?

(Ivana Parlić: Želim još nešto da kažem. Nisam završila.)

Želite.

Hvala.

Glasaćemo.

Narodni poslanik Zoran Lutovac, Poslovnik.

ZORAN LUTOVAC: Član 104. pogrešno protumačeno izlaganje. Vi ste pomenuli mene direktno obraćajući se poslanici Mariniki Tepić i pozvali ste se na ono vaše - tražili ste, a sada nećete. Ja sam već obrazložio o čemu se tu radi. Tražili smo i nećemo na ovaj način, dakle, tražili jesmo raspravu o ministarstvima…

PREDSEDNIK: Vi meni objašnjavate svoje reči, zato ste se javili.

ZORAN LUTOVAC: I tražili smo, ali ne na ovaj način, ne po hitnom postupku. Nemojte da izvrćete.

PREDSEDNIK: Razumeo sam vas, ništa se ne brinite, ja sam gospođi Tepić rekao da je zvučala, eto, tako kao što ste vi sada rekli.

ZORAN LUTOVAC: Nemojte da tumačite…

PREDSEDNIK: Dobro. Pošto, naravno, nisam ništa mogao da prekršim time što sam vaše reči ponovio, da li želite vi da se ipak izjasni Skupština? (Ne.) Hvala i na tome.

Sada, dva minuta, izvolite.

MARINIKA TEPIĆ: Hvala.

Potpuno razumem gospodina Jovanova i taj njegov politički žar kojim je ovde replicirao, doduše, sa mnogo više vremena nego što ću ja imati prilike i možete vi da se ljutite koliko hoćete i da se upinjete, sve ono o čemu sam ja govorila do sada, pokazalo se tačno, od afere Telekom, od afere Krušik, Aseko, o trgovini oružjem, sve su one ušle čak i u poslednji izveštaj Evropske komisije. Nije rekla samo Marinika Tepić, rekla je i Evropska komisija.

Inače, što se tiče ovih komentara o promeni mišljenja prema ratu u Ukrajini, ruske agresije na Ukrajinu, ja vas za to zaista neću napadati. Ja vas neću napadati zato što sam uvidela,, kao i svi građani Srbije da ste vi ti koji ste promenili stav i ja to poštujem i aplaudiram i pozdravljam, jer Srbija je jedina zemlja na svetu gde su vaši režimski tabloidi objavili, znate šta, da je Ukrajina napala Rusiju, pa sada vidimo kako se to polako okreće i dobro je. Pozdravljam da ste spremni da sagledate situaciju i da se prihvatite odgovorne odluke.

Što se tiče Dragana Đilasa, predsednika moje Stranke slobode i pravde, on je jedino lice, za razliku od svih vas i vaših funkcionera, koji je otišao direktno u policiju da pita - kriv sam li, postoji li neki optužni predlog protiv mene, postoji li ikakva istraga protiv mene? Znate li šta su mu rekli? Ne postoji ništa, a vi ne možete, i naročito vaša vlast u Beogradu, ni da okreči za ovih devet godina ono što je Dragan Đilas izgradio za pet godina. Kad pričate sa njim, treba da izvadite ruke iz džepova.

PREDSEDNIK: Gospodine Jovanov, izvolite.

MILENKO JOVANOV: Kada osoba koja je tvrdila da kokoške gaje marihuanu u Moroviću, odnosno da je tamo farma, ili kako se to već zove, plantaža marihuane, a tamo su kokoške, kaže za sebe da je sve što je rekla istina, ja tome stvarno nemam ništa da dodam, ni da oduzmem, i ako joj ljudi veruju da su stvarno kokoške gajile marihuanu, neka onda veruju i sve ostalo.

PREDSEDNIK: Gospodine Milićeviću, izvolite.

ĐORĐE MILIĆEVIĆ: Zahvaljujem, uvaženi predsedniče Narodne skupštine.

Poštovano predsedništvo, zahvaljujem, gospodine Jovanoviću, dame i gospodo narodni poslanici, poslanička grupa Ivica Dačić – SPS je zajedno sa svojim koalicionim partnerima potpisnik i predlagač zakonskog predloga o kojem danas govorimo, zajedno sa SNS, sa ostalim koalicionim partnerima, i u tom smislu neupitna je jasna i nedvosmislena podrška ovom zakonskom predlogu.

Ono što želim da kažem na samom početku, imao sam tu čast i privilegiju, da kažem, da kroz prethodne sazive Narodne skupštine Republike Srbije prisustvujem i učestvujem u raspravi kada je reč o ovom zakonskom predlogu više puta. Mislim da neću reći ništa epohalno ako kažem da je ovo jedan od zakonskih predloga koji je u istoriji zakonodavstva od uvođenja višestranačkog sistema najviše puta menjan, iz jednog prostog razloga, jer ne postoji, ne samo u Srbiji, nego u čitavoj Evropi, pa i svetu, pošto se danas o tome govorilo, ne postoji jedan univerzalan model, ne postoji jedan univerzalan pristup, već se svaka država formira unutar Vlade onoliko ministarstava shodno svojim potrebama i koliko smatra da je neophodno6.

Dakle, recimo, specifične su situacije od države do države. U Norveškoj je nekada postojalo ministarstvo za naftu i, recimo, ministarstvo za ribolov. U Nemačkoj je postojalo ministarstvo za hranu, i tako redom.

Svaka rasprava kada govorimo o ovom zakonskom predlogu imala je jedan aspekt u zavisnosti sa koje političke pozicije govorite, da li ste vlast ili ste opozicija. Svaka poslanička grupa, naravno, to nikada nismo osporavali, legitimno je pravo svake poslaničke grupe da ima svoj stav, iznese svoje sugestije, predloge, imaćemo i raspravu u pojedinostima. Ali, ono što želim da kažem, ovaj zakonski predlog nije politička proklamacija. On nije rezultat nekakvih koalicionih sporazuma, dogovora, političke trgovine, matematike. On, jednostavno, predstavlja realne potrebe kako bi Vlada nastavila efikasnije i kako bi Vlada Republike Srbije u budućem periodu nastavila bolje da radi, naravno, mislim na buduću Vladu Republike Srbije.

Naravno, iskustvo iz prethodnog perioda, zatim, potrebe društva, potrebe države, potrebe građana su sagledane i ako sve to stavimo u nekakvu lestvicu prioriteta, naš stav je da ovakvim predlogom pravimo jedan iskorak ka stvaranju i ozbiljnije i efikasnije i uređenije države, a to valjda jeste interes svih nas.

Realna politika nikada ne sme da počiva na bajkama, ne mislim ni na koga pojedinačno i ne obraćam se nijednoj poslaničkoj grupi, ali realna politika ne sme da počiva na bajkama i da govorimo ono što bi građani želeli da čuju, ono što im prija, da bi došli do nekih političkih poena. Sujeta nikada ne sme da nadjača i nikada ne sme da bude važnija. To, po našem mišljenju, nije patriotizam. Patriotizam se ogleda, pre svega, u delima, patriotizam se ogleda u programima.

Nama je, dame i gospodo, potreban život. Minimiziranje situacije dovodi i može za proizvod imati samo raspravu koja neće imati održivo rešenje i neće dovesti do održivog rešenja, a to, nadam se, nije interes nikoga u ovoj sali.

Personalna rešenja jesu važna i mi to ne sporimo. Važno je da na ključna mesta dođu odgovorni, ozbiljni, sposobni ljudi koji će organizovati sistem, koji će funkcionisati, koji će ostvarivati određene rezultate, ali to nije tema današnjeg skupštinskog zasedanja.

Danas imamo jedan cilj, a to je da stvorimo temelj, da napravimo temelj, prvi korak, zapravo jedan sistem koji će omogućiti Vladi da funkcioniše i koji će omogućiti budućoj Vladi Republike Srbije da daje rezultate.

Što se tiče rezultata, obzirom da je i o tome danas bilo reči, kao predstavnik političke opcije koja je deo vladajuće koalicije, koja je delila vrednosti odgovornosti u proteklih 10 godina zajedno sa SNS i ostalim koalicionim partnerima, želimo potpuno otvoreno da kažemo da smo ponosni na te rezultate i da su ti rezultati upravo bili osnov i dobra tvrđava za odbranu od izazova i pritisaka koji su sve teži na Srbiju i biće tek teži u narednom vremenskom periodu, ali ti rezultati i trasiraju, rekao bih, budući put nove Vlade Republike Srbije i olakšavaju u mnogome rad, a svakako lestvicu treba uvek podizati, jer kada podignete lestvicu to je uvek dobro za budućnost Srbije.

Kroz ovaj predlog, dakle, mi želimo kao poslanička grupa da damo jasnu podršku rezultatima koje smo do sada zajedno ostvarili, ali želimo da pružimo i jasnu podršku budućoj Vladi Republike Srbije u svom radu. Za nas je od suštinskog značaja dobro ustrojena struktura rada ministarstava unutar Vlade i struktura koja će zapravo dati odgovore na ona ključna pitanja koja se danas postavljaju pred Vladu Republike Srbije. Ozbiljnost, odgovornost, kontinuitet kada je reč o politici su za nas ključne reči. Ne može politika da se definiše i da se formira od danas do sutra. To nije dobro.

Žao mi je što se nekako na pojednostavljen način sagledavaju razgovori koji su prethodili samom formiranju Vlade Republike Srbije. To nije jednostavan proces. Treba biti potpuno otvoren, potpuno realan. To nije jednostavan proces. On je otežan, pre svega, društvenim dešavanjima za koje je najmanje odgovorna Srbija.

Ovo je novo vreme, rekao bih, za Srbiju, a to novo vreme podrazumeva, pre svega, i novu kulturu rada, ali podrazumeva i novu kulturu življenja. Ovo su razgovori koji se tiču budućnosti Srbije, razgovori koji se tiču budućnosti svakog građanina Srbije.

Ne osporavam, naravno, maločas sam rekao, legitimno pravo svake poslaničke grupe, ali mislim da nije dobro da ovaj zakonski predlog sagledavamo samo sa dva aspekta. Prvi aspekt - personalna rešenja, koja danas nisu tema, i drugi aspekt kroz broj ministarstava, jer hipotetički, znate, Vlada može da funkcioniše i sa pet ili šest ministarstava, ali suštinsko pitanje je šta mi želimo da postignemo i ciljeve koje želimo da ostvarimo i rezultate koje ćemo postići kroz zajedničke ciljeve koji budu definisani kroz ekspoze, koji ćemo kroz nekoliko dana čuti ovde od mandatarke Vlade Republike Srbije.

Ovo je za nas funkcionalan, održiv model koji uz rezultate jeste jedini odgovor na izazove koje donosi neko novo vreme. Kažemo, videćemo kroz ekspoze personalna rešenja i ciljeve, ali mislim da ono što mogu sa sigurnošću reći, da ne prejudiciramo, jer to prosto ne znamo u ovom trenutku i nije na nama da znamo, to ćemo čuti od mandatarke, ubeđeni smo u jedno da neće ovo biti ni prozapadna, neće ovo biti ni proruska Vlada, ovo će biti prosrpska Vlada, koje će svoju politiku bazirati, pre svega na interesima Srbije i na interesima građana Srbije.

Pošto se, između ostalog, govorilo o nekoliko važnih tema, a da ne bi ispalo da SPS, kao deo vladajuće koalicije, ne želi da iskaže svoj stav, nema razloga to da krijemo, dakle potpuno otvoreno, Srbija je u ovom trenutku nažalost kolateralna šteta sukoba velikih međunarodnih sila. Zapad od Srbije insistira da poštuje teritorijalni integritet Ukrajine, pri tome zaboravlja vrlo često da je teritorijalni integritet Srbije narušen 1999. godine, ali da se narušavanje teritorijalnog integriteta i suvereniteta Srbije nastavilo i nakon usvajanja Rezolucije Saveta bezbednosti UN, dakle nakon 2008. godine, jednostranim proglašenjem nezavisnosti Kosova i Metohije.

I pored toga što Srbija ima jasan i nedvosmislen stav po pitanju političke i pravne prirode sukoba u Ukrajini i pored toga što Srbija ima jasan stav i po pitanju referenduma u ukrajinskom regionu, ne možemo da prihvatimo rezultate referenduma, jer to nije u skladu sa međunarodnim pravom, a mi našu poziciju baziramo upravo na poštovanju međunarodnog prava.

Sa druge strane, Ruska Federacija, takođe, ima svoj interese. Ruska Federacija se poziva na Odluku Međunarodnog suda UN iz 2010. godine. To koristi kao svoj adut, jer je to zapadu bio razlog zašto bi trebalo prihvatiti nezavisnost tzv. Kosova. I potpuno je logično da zapad u ovom trenutku insistira na što većim i jačim pritiscima, jer mnogo je lakše da mi samovoljno priznamo nezavisnost tzv. Kosova, da im olakšamo i da na taj način izbijemo iz ruku adut Ruskoj Federaciji. U svemu tome treba biti potpuno realan.

Dakle, tačno je i to, naš najvažniji ekonomski partner jeste EU. Kroz proces pristupanja EU, kroz obaveze koje proizilaze iz reformskog procesa na putu evropskih integracija mi jesmo ojačali i politički i pravno.

Sa druge strane, imamo različite poglede kada govorimo o nacionalnim i državnim interesima, kada govorimo konkretno o ključnom pitanju Kosova i Metohije. Zato Srbija mora da sarađuje i sa istokom i sa zapadom. Nema tu apsolutno dileme, ali pored te saradnje sa istokom i zapadom, Srbija mora da jača i svoju regionalnu saradnju i u tom kontekstu posebno želim da istaknem jednu vizionarsku inicijativu, a to je Otvoreni Balkan. Ona šalje jasnu poruku šta Srbija zapravo, kao faktor regionalne stabilnosti, želi da postigne. Dakle, područje koje je bilo simbol razmimoilaženja i sukoba danas je simbol razumevanja, saradnje, nade i šanse.

Ta regionalna saradnja je od velike važnosti i zbog zdravstvene krize, imamo primer kovida, regionalna saradnja je od izuzetnog značaja i zbog energetske krize, jer potpuno je logično da susedne države sarađuju u rešavanju određenih problema. Mi smo pojedinačno mnogo mali i nije dobro da govorimo loše jedni o drugima, a zajedno, ukoliko nastupimo sa određenim inicijativama, projektima, možemo biti korak bliži ka realizaciji tih projekata.

Nas vrlo često nazivaju i, kako to kažu, malim Rusima, mada to nije, moram priznati, realno. To je nametnuti epitet od strane zapada. Srbija vrlo jasno svakoga dana, predsednik Srbije, državno rukovodstvo pokazuju da Srbija nije marionetska država, da Srbija vodi samostalnu i nezavisnu i unutrašnju, ali i spoljnu politiku. Spoljnu politiku koja je bazirana na dva ključna cilja, na dva ključna principa, a toje odbrana nacionalnih i državnih interesa i, princip broj dva, poštovanje međunarodnog prava i poštovanje principa koji su sadržani u Povelji UN.

Dakle, mi smo tu potpuno jasni. Da, nastaviti proces evropskih integracija, ali zadržati nezavisnost i samostalnost u smislu nacionalnih i državnih interesa.

Kada je reč o sankcijama Rusiji, ne bi se usudili nikada da ovo pitanje posmatramo i racionalno. Mislim da treba sagledati kompleksnost ovog pitanja, videti šta je to što Srbija dobija, šta je to što Srbija gubi, biti potpuno realan i sagledati šta je to što su države članice EU, zapravo građani država članica EU koje su uvele sankcije Rusije, dobile i kako bi, recimo, danas odreagovale pojedine članice EU, govorim o građanima, jer ja na prvom mestu uvek ističem građane, kako bi odreagovali, recimo, Mađari, kako bi odreagovali Poljaci, naveo sam najpre Mađare, da se prihvati inicijativa premijera Orbana i da se građani putem referenduma izjašnjavaju o tom pitanju.

Sve to treba imati na umu, biti potpuno realan, sarađivati i sa istokom i sa zapadom, ali sagledati u svemu tome šta je interes Srbije.

Nešto više od 230 dana je prošlo od početka ukrajinskog sukoba. Svaki dan slušamo pritiske – ili sankcije Rusiji ili priznajte nezavisnost tzv. Kosova. Dakle, za tih 230 i nešto više dana, da li je Srbija promenila nešto u svom političkom kursu? Nije. Dakle, jedna mala država, mala po površini i po broju stanovnika, država koja nikada nikog nije ugrozila, nikada nije kročila na teritoriju druge države, nikada nije uticala, nije podstakla sukobe, ni jednim potezom nije učestvovala u tome, jeste na evropskom putu, ali želi da zadrži svoju samostalnost. Mi smatramo da suština vođenja države jeste upravo u toj samostalnosti za koju se treba dosledno boriti, zadržati je, bez obzira koliko će ta borba biti teška i koliko će ti pritisci biti teški.

Mislim da je veoma važno kada govorimo o aktuelnom trenutku, imajući na umu spoljnopolitičke okolnosti i, kao što sam rekao, društvena dešavanja. Za bezbednost zemlje mislim da je važno zdravstvo, finansijska stabilnost, energetska stabilnost, hrana i vojska. I dobro je da su najavljena velika ulaganja kada govorimo o namenskoj industriji i dobro je da 20% onoga što proizvede namenska industrija će ostati u Srbiji.

Sa druge strane, kada je reč o energetskoj stabilnosti, dobro je da je najavljeno ulaganje od 12 milijardi evra u narednih šest godina u infrastrukturne projekte u oblasti energetike, da se razmišlja o izgradnji naftovoda ka Mađarskoj u ukupnoj vrednosti od 100 miliona evra, jer mi 48 miliona evra plaćamo takse Hrvatima za naftovod JANAF. Dakle, ovo je naftovod koji bi bio gotov u periodu od 14 do 20 meseci.

Što se tiče ekonomije, u jednom trenutku Srbija je imala na računu, tokom prošle nedelje, dve milijarde i 200 miliona dinara, ne uzimajući u obzir kredit koji treba da dobije od Ujedinjenih Arapskih Emirata pod jako povoljnim uslovima. Rekao bih da to govori o potpunoj likvidnosti Srbije. U trenutku kada je čitav svet i sve države Evrope i sveta, kada su na neki način na ekonomskom oprezu, mi imamo povećanje plata u Vojsci za 25%, pomoć mladima od 5.000 dinara i kada to sve saberete, to je nekih 45 miliona. Penzije, možda to nekome nije dobro da ide linearno, ali je činjenica da imamo povećanje penzija u novembru 9%, u januaru naredne godine za 12,1%, dakle, ukupno kumulativno otprilike oko 20,2% do 20,8%. Imali smo i strane direktne investicije, mislim da je o tome danas i gospodin Jovanov govorio, ukupne vrednosti do septembra meseca tri milijarde 11 miliona evra.

Nije se stalo sa infrastrukturnim projektima, i mi smatramo da je to jako važno, jer nema ekonomskog bez infrastrukturnog razvoja. Dobro je da u narednih godinu dana imamo pet auto-puteva i brzih saobraćajnica. Sve su to preduslovi da bi došli do rezultata, a rezultati i samo rezultati su najbolji odgovor na izazove i pritiske koje Srbija trpi i koje će Srbija trpeti u narednom vremenskom periodu.

Ovde svako od nas ima pravo na svoj politički stav. Ali, uvek je najmerodavniji sud građana. Građani su na izborima rekli šta misle o političkim opcijama, na odgovornim i ozbiljnim političkim partijama i političarima je uvek da prihvate demokratski izraženu volju građana, ma koliko nam se to emotivno ili na neki drugi način ne sviđalo u određenom trenutku, ali da je prihvate i da sagledaju na koji način mogu dati svoj doprinos u čitavoj priči kada govorimo o realizaciji proklamovanih ciljeva i načela o kojima će govoriti mandatarka za sastav Vlade Republike Srbije tokom naredne nedelje.

Vidim da je vreme isteklo, zahvaljujem se.

PREDSEDNIK: Hvala, gospodine Milićeviću.

I ovlašćeni predstavnik poslaničke grupe „Aleksandar Vučić – Zajedno možemo sve“, gospođa Raguš. Izvolite.

MARINA RAGUŠ: Hvala, gospodine predsedniče.

Danas smo imali prilike da iz različitih vizura čujemo puno toga, ali uglavnom repeticije manje-više istih stvari.

Ono što je meni danas posebno skrenulo pažnju i, nećete zameriti, time bih volela da se pozabavim u narednih 19 minuta, koliko mi vreme dozvoljava, jeste obraćanje jednog poslanika iz „Zeleno-levog kluba“ koji je, između ostalog, rekao: „Ono što bismo mi kao „Zeleno-levi klub“ voleli jeste posvećenost Vlade u rešavanju problema iz domena zelenih politika, zagađenja, ulaganja u pravičnu energetsku tranziciju, podizanje energetske efikasnosti. Ono što danas vidimo od Ministarstva za zaštitu životne sredine, niti je ta zaštita, niti je vizija novih izvora energije, niti stvaranje načina za smanjenje potrošnje.“

Ja bih volela da vidim upravo od vaše koalicije prisećanje na trajno uništenje životne sredine u Republici Srbiji.

Podsetiću vas na jedan dokument, koji je na izvorno engleskom jeziku, evropske institucije, i ne samo nje, koja je do u detalja analizirala šta se zapravo dešavalo sa životnom sredinom na teritoriji Savezne Republike Jugoslavije, odnosno u većem delu na teritoriji Srbije, i ne samo Srbije nego cele jugoistočne Evrope. Između ostalog, u bezbednosti životne sredine, tačka 2, kaže se – U modernim vremenima bezbednost životne sredine postalo je jedan od važnih faktora u društvenim razvojnim modelima, na neki način, imperativ životne sredine, u delu b), kada govore o uništenju životne sredine, izazvanim NATO bombardovanjem.

Želim da podsetim građane Republike Srbije, a posebno to očekujem od vaše koalicije, koji se toliko zalažete za zaštitu životne sredine. Ja sam uverena da nikada nećete pomenuti ovaj dokument i ja sam uverena da nikada nećete govoriti o ovome. E, zato mi podsećamo.

Dakle, tokom 78 dana NATO bombardovanja, preko 1.200 preleta je bilo u 34.000 misija koje su izvele 2.300 udara. Totalna količina municije koja se iskoristila tom prilikom je negde oko 79.000 tona. Sedamdeset i osam industrijskih postrojenja i 42 energetske instalacije bile su ili potpuno uništene ili oštećene od strane bombi.

Bombardovani su ekosistemi, površinske vode, podzemne vode, zemljište, vazduh na Balkanu, sa bez presedana kontaminacijom, koja uključuje preko 100 toksičnih supstanci.

Uticaj na životnu sredinu tako u smislu direktne i indirektne štete koja se dešavala tokom tri meseca je sledeća. Osiromašeni uranijum. Dakle, NATO snage su iskoristile bojeve glave sa osiromašenim uranijumom. On sagoreva na visokim temperaturama i ispušta tako fine čestice uranijum-oksida. Taj oksid na tragičan i na težak način utiče na respiratorne organe o kojima smo takođe danas govorili, ljudi koji se nađu na 300 metara od eksplozije.

On je takođe vrlo toksičan element i potentan, kancerogen i mutagen. Dakle, nemoguće je uništiti ili izolovati ili ozdraviti zemljište, vodu ili vazduh, koje je tretirano osiromašenim uranijumom. Za to je potrebno hiljade godina. Hiljade godina.

Idemo dalje, koje su bile posledice masivne upotrebe avijacije, preko 150.000 sati u vazdušnom prostoru u Jugoslaviji u 34.000 misija, kao naravno i okolnim zemljama. Ta koncentracija na vrlo relativno malom prostoru je takođe rezultirala visokom kontaminacijom vode, vazduha, u smislu amonijaka, hlorida i svega onoga što čini gorivo.

Uništenje infrastrukture i industrijskih instalacija - između 24. marta i 5. juna 1999. godine 78 industrijskih postrojenja i 42 energetske instalacije u Jugoslaviji bile su potpuno uništene. Kao rezultat te destrukcije i naravno požara u industrijskim postrojenjima došlo je takođe do ozbiljnog kontaminiranja vazduha, vode i zemljišta. Vazdušni napadi uništili su preko 20 hemijskih i petrohemijskih instalacija i te instalacije su naravno, uključujući i „Milan Blagojević“ hemijsku fabriku u Lučanima, zatim „Jugopetrol“ u Smederevu i Somboru, „Beopetrol“ u Beogradu, u Kraljevu i Prištinu, „Naftagas“ u Somboru, Rafineriju nafte i hemijska postrojenja u Pančevu, sve je to na duži vremenski interval potpuno zatrovalo životnu sredinu.

Zagađenje vode - svi ovi napadi na postrojenje koje sam pomenula su značili katastrofu za međunarodnu reku Dunav, uključujući 1.400 tona etilen dihlorida, 800 tona ili 33% hidrogen hlorida, kao i hiljadu tona sodijum-hidroksida, kao i nespecifične količine žive.

Bombardovanje drugih postrojenja takođe je rezultovalo oslobađanjem oko 200 tona amonijaka u međunarodnu reku Dunav. Bombardovanje fabrike „Zastava“ značilo je oslobađanje nekoliko tona pilarena u Veliku Moravu. Pilaren, treba da podsetim, je veoma moćan, kancerogen. Velika Morava je takođe bila zagađenja, a to je značilo u perspektivi kazna za 10 miliona ljudi koji žive u nekoliko različitih zemalja.

Kasnog aprila 1999. godine vlasti koje su se bavile zaštitom životne sredine, zamisliste, u Rumuniji registrovale su koncentracije teških metala u Dunavu koje su bile dva puta veće od maksimalno dozvoljenog nivoa.

Da ne govorim o akumulaciji svih otrova u rekama, zemljištu, vodi, vazduhu.

U oblasti Dunava kod Ukrajine od marta do jula 1999. godine formaladehid i fenol je pronađen u razmerama dva do četiri puta većim od dozvoljenog maksimuma. U gradu Novom Sadu zbog upravo tih vazdušnih udara upravo na naftna postrojenja to je sve rezultovalo oslobađanjem nafte u reku Dunav. U blizini Bora, kao i na drugim mestima, životna sredina i sve ono što je čini sa svojim potencijalom i perspektivom Republike Srbije, pogotovo kada je reč o osiromašenom uranijumu u narednih hiljadu godina ne može da se oporavi.

Ukoliko sumnjate u ovo što sada govorim, radi se o dokumentu pod brojem 8925 koji je nastao 10. januara 2001. godine. To je izveštaj Komiteta za životnu sredinu, regionalnog planiranje i lokalne vlasti. Reporter je bio gospodin Kirjukin iz Ukrajine. Taj izveštaj je napravljen u sadejstvu sa svim predmetnim međunarodnim organizacijama koje su se bavile životnom sredinom.

Kada budemo čuli mi sa ove strane koje neretko nazivate silama mraka, onima koji su doveli ovu zemlju do katastrofe, onima koji takođe ovu državu, ovaj narod vode u pravcu koji neće ostaviti ništa za naše potomke, kada budemo čuli da na ovakav način, a ja sam vam govorila o dokumentu koji potpisuje Savet Evrope, govorite o životnoj sredini, o očuvanju, perspektivama u državi Srbiji, onda možemo svi da sednemo za jedan isti sto i da pokušamo da razmišljamo o perspektivama zaštite, očuvanja i unapređenja životne sredine u Srbiji, ukoliko je bilo šta od nje suštinski zdravo posle svega ovoga ostalo.

Ukoliko želite da vam govorim o zdravlju ove nacije, posebno kancerogenim oboljenjima kod male dece jer je latentni period prošao ili kod generacije srednje dobi, o starijima da ne pričamo, podaci su verujte mi mnogo, mnogo brutalniji.

Vidite, mi smo za pet godina u samo zdravstvo uložili više od milijardu evra, ono što nijedna prethodna vlast nije uspela da uradi jer smo nažalost i tada bili suočeni sa virusom koji je svet zaustavio, celu planetu na tri meseca pa smo sagradili tri nove bolnice. Da vas podsetim, i u tim bolnicama i kroz mnoge zakone koje ova Vlada koja će biti u kontinuitetu leči decu sa retkim oboljenjima, genetskim defektima moram da vas podsetim, a to je nauka već dokazala, uostalom pitajte italijanske vojnike, da je dobrim delom posledica 78 dana konstantnog bombardovanja od strane NATO-a.

Konačno, u drugom delu ste rekli, a opet se tiče životne sredine, potrebne su nam dalekosežne i strateške odluke o energetskoj tranziciji i kažete – želimo da umesto prljavih fosilnih goriva, uglja, mazuta, gasa pređemo na održive izvore. Sjajno, svima nam je to želja, ali mi živimo u periodu kada su energenti veliki izazov, kada obnovljivi izvori energije to ne mogu da pokriju i da vas podsetim u Nemačkoj, a primer neretko uzimate za primer, kojom sada vladaju Zeleni se vraćaju na fosilna goriva.

Ukoliko želimo zaista da pronađemo najbolji mogući put za to nam ne trebate vi, jer mi imamo većinu, ali bi bilo dobro da na jedan korektan i argumentovan način učestvujemo u ovakvim raspravama. Onda bi principijelno bilo dobro da, s obzirom da imate dobru konekciju u Briselu i EU, ne birate argumente kao sa švedskog stola, nego se potrudite da ovom narodu i ovim građanima saopštite istinu da šta god Srbija bude uradila u narednih desetina godina, vrlo mali napredak će biti u odnosu na ono što nam je urađeno te 1999. godine.

Takođe, smo danas imali prilike da čujemo da građani napuštaju ovu zemlju u velikom procentu i da će procenat biti sve veći i veći. Evo, zapamtite ovaj čas, a sada je devet i osam minuta, šta će se desiti ukoliko do prvog kvartala sledeće godine iz dijaspore u Srbiju se vrati između 30 i 50% naših ljudi, jer će dobiti po prioritetu otkaze u velikim gigantima koji neće moći da izdrže proizvodne procese.

Takođe, smo danas čuli da samo jedan čovek odlučuje o svemu u Republici Srbiji, on sedi na Andrićevom vencu i on se zove Aleksandar Vučić. Onda zaista praćena tom logikom moram da kažem da je taj isti Aleksandar Vučić model za demokratiju u Evropi, jer ako on odlučuje o svemu, onda vas je i on sve doveo u ovaj parlament i vas i zeleno-leve koalicije i sve vas koji sedite ovde danas i učestvujete sa nama u toj raspravi.

Bilo bi dobro za promenu da se ostavite opsednutosti Aleksandrom Vučićem, jer će to biti pomak za vas, ne za nas. Videćete u perspektivi kako će izgledati svaki naredni izbori i kome će i na koji način građani dati najveće poverenje, a kome najmanje. Da se nije spustio taj cenzus na 3% mnogi od vas ne bi sedeli tu.

Dakle, još nešto vrlo bitno za građane Republike Srbije, pošto smo danas čuli izvesne paralele sa 2012. godinom koliko je šta koštalo tada, koliko šta košta sada, dakle, mi smo 2012. godine zatekli negde oko, ispraviće me Saška, 33 milijarde BDP. Mi ćemo ovu godinu završiti sa duplo većim proizvodom svega onoga što je država Srbija nekoliko decenija stvarala mi smo za manje od 10 godina napravili to su konkretne činjenice i ovu godinu ćemo završiti sa preko tri milijarde direktnih stranih investicija i ovu godinu ćemo završiti sa subvencionisanjem naših najugroženijih kategorija. Naše penzije i plate su redovne.

U momentima znam da znate to kada Francuska, Nemačka, Prag pucaju pod teretom krize, da vas podsetim nisam zlurada, kada se zadesila kriza 2008. godine tada vlast nije bila spremna, preko pola miliona ljudi je ostalo bez posla. Mi se dugi niz godina nismo oporavili od te krize zato što nije bila spremna za to, a građane Srbije treba da podsetim da je ova vlast finansijski konsolidovala budžet, da je uspela da privuče strane direktne investicije, da je uspela da ozdravi budžet. Pominjete nam javna preduzeća, pa i to smo danas čuli, ta javna preduzeća danas upošljavaju tolike ljude, pa sa 60.000 u Boru prosečne plate idu na 100.000.

Dakle, državu Srbiju, imam manje od minut i znam da će mi predsednik ispoštovati vreme u sekundi, očekuju vrlo izazovna vremena, a od nas svih se očekuje makar malo političke korektnosti u smislu argumentovane rasprave da pronađemo najbolje moguće rešenje da preživimo ovu zimu i da preteknemo možda sledeću godinu.

Gospodine predsedniče, hvala vam na razumevanju i ovaj put uz izvinjenje za one prethodni, završiću ranije i nadam se da će u perspektivi ovaj parlament ipak umeti da nađe taj najmanji zajednički imenitelj, a to jeste dobrobit Srbije.

PREDSEDNIK: Hvala vam na preciznosti.

(Radomir Lazović: Predsedniče, mislim da je vreme da mi date repliku.)

Zašto galamite opet?

(Radomir Lazović: Molim vas da mi date repliku, gospođa Raguš me je tri puta pomenula.)

Ali, se nije obraćala vama i nema smisla da ulazite tokom tuđeg izlaganja, a niste bili tu prisutni. Uostalom pošto znam da vam je to najvažnije, nismo više u prenosu i to da znate.

Prelazimo na listu prijavljenih za reč.

Reč ima Hadži Milorad Stošić. Nije tu.

Selma Kučević. Nije tu.

Jasmin Hodžić. Nije tu.

Profesor doktor Jelena Jerenić, nije tu.

Reč ima Nataša Jovanović.

Dakle, imajte i ovo u vidu.

(Jelena Jerinić: Tu sam.)

Izvolite.

JELENA JERINIĆ: Zahvaljujem predsedavajući, poštovane koleginice i kolege, juče smo na sednici Odbora za pravosuđe, državnu upravu i lokalnu samoupravu dali predlagaču nekoliko vrlo dobro namernih sugestija na osnovu kojih bi u plenumu zaista mogao da dopuni obrazloženje ovog predloga.

Građanima i građankama Srbije treba objasniti o čemu se ovde zapravo radi.

Jednostavno radi se o presipanju iz šupljeg u prazno, ali za više para. Svi ovi resori koje ste predložili kao nova ministarstva već postoje ili u okviru postojećeg ministarstva ili kao službe Vlade, odnosno kancelarije.

Jedina promena će biti u tome što će biti više funkcionera, više ministara, više državnih sekretara, više posebnih savetnika, više šefova kabineta. Kako će to doprineti poboljšanju stanja u Srbiji zaista je teško obrazložiti, ali ako vas već nije sramota da tako nešto predložite i budimo realni, progurate kroz skupštinsku proceduru, budite dovoljno hrabri da iznesete prave razloge zašto to činite. Obrazložite osiromašenim i poniženim građanima i građankama Srbije kako će to 25 ministara raditi bolje nego 16 ministarstava 2014. godine kada ste takođe vi bili na vlasti. Zaneti u sopstvenoj bahatosti niste smatrali da je potrebno da građanima i građankama objasnite koliko to košta, ko je i po kojoj metodologiji izračunao da ove izmene neće koštati budžet dodatna sredstva, jer taj deo vašeg obrazloženja koji je bio u stilu – može da bude, ali ne mora da znači, zaista je neinventivan. Opet lutate.

Ono što je još važnije, kako će ova nova armija foteljaša doprineti da se život u Srbiji poboljša. Te odgovore još uvek čekamo. Zaista ne verujem da će nam ih gospodin Jovanov dati ni sada, iako je stalno uključenu sistem, kao što kaže predsedavajući. Šta i da očekujemo od poslanika i poslanica kojima je potrebno zvonce da ih podseti da treba da glasaju. Hvala.

PREDSEDNIK: Ovo što ste sada uradili je bio doprinos korektnosti, jel tako? A niste bili u sali kada je bilo predviđeno da govorite i to ste zaboravili za koliko, dve sekunde. Svaka čast.

NATAŠA JOVANOVIĆ: Gospodine predsedniče Skupštine, dame i gospodo narodni poslanici, ja sam bila ubeđena da će danas na ovoj sednici sve stranke iz opozicije da izvuku neku pouku, s obzirom na to da ste svi doživeli apsolutni debakl pre mesec dana kada je ovde dva dana bio predsednik Republike Aleksandar Vučić. Odgovarao je na sva vaša pitanja, na sve primedbe i pokazalo se da vi, zapravo, ne znate da je parlament centar političkog, demokratskog sistema u našoj zemlji i kakva je njegova uloga.

Onda ste danas postavljali tako nebulozna pitanja - kako ste vi to sazvali za 24 sata, otkud sada takav predlog, pa primedbe na broj ministarstava. Da ste pogledali Poslovnik, videli biste da sve tamo lepo piše i da je grupa od nas 148 narodnih poslanika, koja je dobila najveće poverenje građana na izborima, znači lista Aleksandar Vučić – Zajedno možemo sve i naši koalicioni partneri izašla sa izmenom i dopunom Zakona o ministarstvima zbog, koliko sledeće nedelje, izbora nove Vlade, jer mi smatramo da je ovo idealna način, i ovakav predlog i po nazivima i po delokrugu rada ovih resora, da Vlada Republike Srbije, kojoj su građani ukazali ogromno poverenje, baš kao i našem predsedniku, može efikasno da radi i da bude u službi naroda, da bude zaista prava narodna vlast i da nastavimo sa ekonomskim razvojem, sa projektima i sa svime onim što smo obećali građanima.

Dakle, za razliku od vas koji ste izašli sa gomilom laži, neistina, optužbi, sa apsolutnom fiksacijom na Aleksandra Vučića, pa čak koristeći najniže metode obračuna i sa njim i njegovom porodicom, njegovom decom, mi smo pred građane Srbije već izašli sa konkretnim i vrlo ozbiljnim rezultatima. Jedan deo naše kampanje je upravo i govorio - dela govore.

Kasnije kada je počeo rat između Rusije i Ukrajine, mi smo narodu ukazivali na to da će Aleksandar Vučić, ukoliko dobije poverenje, a dobio je poverenje od 2,5 miliona građana Srbije, da se bori za stabilnost, da što bi kod mene u Šumadiji rekli gledamo naša posla. Za razliku od vas čije su, ovih sa levo, oči usmerene prema Briselu, a ovih sa desno prema Rusiji, mi najviše volimo našu otadžbinu Srbiju, borimo se za ono što su najveće vrednosti upravo ovde i to pokazujemo kroz predlog ovog zakona.

Vlada Republike Srbije kao nosilac izvršne vlasti će i te kako da ima pune ruke posla, ne samo zbog činjenice da će Ana Brnabić da predvodi veoma dobro timski Vladu koja će da nastavi i da radi za dobrobit građana Srbije, već zbog načina na koji su ova ministarstva osmišljena.

Pošto nema puno vremena, osvrnuću se samo na neka od ovih ministarstava.

Nekoliko vas se začudilo - zaboga, otkud to da spojite turizam i omladinu? Najpre vam je kroz ove stare uvrežene komunističke i socijalističke floskule to kolega Jovanov objasnio, a ja ću to da vam objasnim kroz konkretne primere, zato što mi je turizam struka i zato što se već 10 godina intenzivno bavim kroz rad svoje agencije digitalnom promocijom destinacija u Srbiji i zato što to, za razliku od vas koji apsolutno ništa ne želite da baštinite kao vrednost naše zemlje, i te kako ima izuzetna spoj i mnogo je logičniji od onoga što je bio.

Moram da vas podsetim na to da je ove godine Ministarstvo za turizam, na inicijativu Aleksandra Vučića, izdalo preko 200 hiljada vaučera od po 15.000 dinara, što je dalo veliki uzlet našoj turističkoj privredi, turističkoj industriji, koja je jedna od vodećih privrednih grana. Najpre zbog činjenice da smo za proteklih nekoliko godina preko 20.000 mladih zaposlili u sektoru turizma.

Onda moram, koliko mi vreme dozvoli, da vas podsetim na sve najveće i to manifestacije koje sada imaju visoki evropski rang, a koje se održavaju u Srbiji, gde su upravo mladi, omladina nosioci: Guča koja ima preko 100 hiljada posetilaca, uglavnom mladih, Drinska regata u Ljuboviji, Drinska regata u Bajinoj Bašti, Dani bundeve u Kikindi, Bir fest, Egzit, Dani šljive u Osečini, Arsenal fest u Kragujevcu itd. Mogla bih da ređam, ali vas to ne zanima jer vi uopšte ne želite ništa što je dobro i lepo iz Srbije u Srbiji da promovišete.

Još ću, evo, u ovom mom izlaganju da se osvrnem i na Ministarstvo za javna ulaganja. I te kako je potrebno da to imamo. Imamo Kancelariju od 2015. godine. Evo, samo u Kragujevcu, koji je vlast Demokratske stranke i njenih koalicionih partnera opustošila, koji je zaista bio dolina gladi, mi imamo preko milijardu i 200 miliona projekata od Vlade Srbije, direktno od Vlade preko Kancelarije, a sada ćemo imati to ministarstvo. Mi smo zadovoljni zbog toga, jer se borimo da Srbija ostavi budućim generacijama posao, infrastrukturu, fabrike, nove tehnologije i upravo je to cilj i buduće Vlade i predsednika Vučića. Zbog toga, i to s pravom, kažemo da nam je Srbija najvažnija. Našu otadžbinu najviše volimo i ne bismo je menjali ni za šta na svetu. Živela Srbija!

PREDSEDNIK: Gospodin Veselinović.

JANKO VESELINOVIĆ: Poštovani predsedavajući, član 255.

Zaista, ovo nije nikakva politička promocija, ovo je najdobronamerniji savet vama, da ne pravimo presedane. Dakle, sami ste rekli, bili ste korektni i obavestili ste poslanike da nema televizijskog prenosa. Ovaj Poslovnik garantuje javnost rada. Građani nemaju mogućnost da vide ovo zasedanje, oni ne mogu da uđu u Skupštinu i da prate zasedanje, nemaju drugog načina, interneta ili nešto drugo da prate zasedanje.

Nemojte, zbog vas, da date nama sutra priliku da vas optužimo da radite bez mogućnosti da javnost čuje šta narodni poslanici ovde pričaju. Nemojte da sutra, umesto danas sat vremena, dva sata nema televizijskog prenosa i da se neki narodni poslanici nađu u nezgodnoj situaciji. Vaša koleginica iz SNS je malopre pričala, nisu mogli da je čuju vaši birači.

Dakle, molim vas, nemojte da uvodite praksu, zbog sat vremena koje ćemo uštedeti, da nemamo javnost rada.

Ne tražim da se glasa o povredi Poslovnika.

PREDSEDNIK: Razumeo sam, a i vi znate kao neko ko je bio narodni poslanik više godina da nije ni prvi ni poslednji put da Javni servis u nekom trenutku ne radi direktan prenos, prenosi nešto drugo, a onda emituje sednicu u odloženom prenosu i sve vidi javnost, bude i na sajtu Skupštine itd, kao što znate. Tako da, javnost nije isključena svakako. Nažalost, to neće biti ni poslednji put.

Što se tiče prijava, rekli smo dalje Ivan Kostić. On nije tu.

Reč ima Snežana Paunović.

Izvolite, gospođo Paunović.

SNEŽANA PAUNOVIĆ: Zahvaljujem, predsedniče.

Uprkos ovoj dobronamernoj sugestiji, ja ću ipak govoriti, svesna činjenice da nema televizijskog prenosa koji mi nije najvažniji kada govorimo o ovako važnoj temi, o Predlogu zakona o ministarstvima.

Pažljivo sam slušala danas većinu diskusije, ne mogu reći sve, i moram priznati da ponovo imam taj utisak da često pribegnemo politici pre nego temi kojom se bavimo, a tema kojom se danas bavimo i o kojoj razgovaramo je jako važna, to je Zakon o ministarstvima, to je buduća Vlada Srbije koja će svakako sedeti pred nama sa nekim predlozima zakona, sa mogućnošću da ih kritikujemo ili pohvalimo.

Malo mi je, moram priznati, čudno zašto smo današnji dan iskoristili da sada kritički se osvrnemo prvo na broj ministarstava. Onda tu ima malo kontradiktornosti, jer sam ja probala da ispratim i kakvi su amandmani koji su uloženi na Zakon o ministarstvima. Tu ima predloga da se čak pojača za još jedno ili dva, da se neke kancelarije pretvore u ministarstva.

Da li je ovo pitanje broja ili je ovo pitanje samo naše potrebe da u srpskom parlamentu pokažemo kako ne mislimo svi isto, što je dobro, jednoumlje vodi u bezumlje, ja se potpuno sa tim slažem, ali bi bilo sasvim prirodno da se osvrnemo, onako ljudski, kritički, bez ambicije da uvek ulovimo neki politički poen na prvoj krivini ili eventualno posle nje.

Dakle, broj ministarstava neću komentarisati, tim pre, što je za mene, nisam ni izbrojala koliko ih ima dok danas nisam čula one koji su precizno brojali, zato što mi je bilo važno koji su to resori i čime će se oni baviti.

Suštinski, mislim da je to lepo raspoređeno, osim možda u jednom delom koji je po meni malo čudan, ali cenim da ćemo definiciju svega dobiti u ekspozeu premijerke, odnosno gospođe Ane Brnabić, pa nije bilo potrebe da danas ovde na bazi ovog Predloga zakona o ministarstvima razgovaramo niti tonom, niti načinom na koji smo razgovarali.

Šta je suština? Suština je da moramo da imamo svest koliko god da ova sednica jeste zakazana po hitnom postupku. Ja nekako cenim da smo, gotovo da imam preciznu informaciju svaki dan jedan ozbiljan broj narodnih poslanika je bio u parlamentu Srbije. Vrlo smo bili aktivni i bavili se odborskim radom. Nekako mi se čini svi potpuno svesni da ulazimo u ono vreme kada ćemo de fakto birati Vladu, a prethodi tome svakako Zakon o ministarstvima.

Zašto je po hitnom postupku? Jeste dobra platforma za kritiku ako bolje nema, ali da li je to neki presedan koji se sad baš desio, a da nikada nije, ne naravno nije, svašta pamti ova Skupština, tako da ne vidim ni to kao neki ko zna kako veliki problem da se nismo mogli spremiti da razgovaramo danas o Zakonu o ministarstvima.

Opada nam koncentracija, čujem žamor u sali, potpuno je prirodno, radimo već deset sati. Vrlo smo uporni danas i to treba tako da bude. Meni žamor ne smeta. Verovatno sam neinteresantna sa ovom svojom pričom, ali znam šta je poenta zbog koje sam ipak odlučila da, čak kao jedini prijavljeni iz SPS govorim večeras u momentu u kom nema prenosa. Da vam objasnim da se politikom možemo baviti na način što ćemo se baviti suštinom, bez onog prostora da zaradimo politički poen ili tu privilegiju imamo samo mi kao socijalisti. Možda mi posle 30 godina ne moramo da jurimo političke poene.

Važno je da shvatimo još jednu stvar. To je, šta je ono što proizilazi iz naših htenja da po svaku cenu budemo protiv. Tako imamo u amandmanima predlog da se Kancelarija za Kosovo pretvori u ministarstvo, što mi čini mi se, prvo imali smo tu praksu i nije sretno završila. Drugo, to nas tera korak dalje i korak ka onima koji bi da južnu srpsku pokrajinu proglase nezavisnom.

Ovo je samo jedan od primera na koji imam pravo da se osvrnem i da daljem mislim da tu treba da bude kancelarija do nekog konačnog oslobođenja, kad god se ono desilo, ali nam ništa ne daje za pravo da se tim pitanjem bavimo na drugačiji način, osim na način koji smo to radili do sada. Da li treba unaprediti rad Kancelarije? Da, svakako, ali i o tome moramo da razgovaramo sa premijerkom, a ne na bazi Zakona o ministarstvima. Zašto smo upali u ovaj tajming? Neko bi rekao, čulo se danas raznih optužbi na temu vladajuće većine i oko toga koliko smo čekali konstituisane Skupštine i koliko smo čekali konstituisanje Vlade. Jedino nekako ili nismo čuli ili nismo videli u kom to trenutku danas živi Srbija i u kom to trenutku Srbija treba da izabere svoju Vladu i koliki je pritisak koji država trpi u ovom momentu, kao posledicu globalnih dešavanja.

Ono što je za mene važno, a čula sam to u najavi, pre svega svog kabineta, gospođa Brnabić, čini mi se rekla da će ovo biti Vlada koja će se baviti, biće ozbiljna i baviće se teškim pitanjima, ali će biti sposobna da odgovori.

Imamo energetsku svetsku krizu i zaista mislim da bismo kao odgovorni ljudi najpre morali da se osvrnemo na to. Hoćemo li uspeti da imamo energente, hoćemo li uspeti da ih platimo i odakle? To je sve daleko važnije od toga koliko će ko od na bazi tek prve sednice u redovnom zasedanju ovog saziva uspeti da profitira politički.

Pred nama je mandat, vidim da će biti beskrajno interesantan, to se nazire već posle ovog prvog zasedanja. Međutim, mi imamo ili bi bar morali da imamo jednu obavezu, kao odgovorni ljudi prema građanima koji su nas birali, a to je da kada razgovaramo i sasvim je svejedno kome pripadamo, neka ovo bude kritika prvo od mene, mislim u odnosu na moju političku opciju, pa i na sve vas koji sedite u sali, moralo bi da iz ove sale izađe jedan odnos koji je pre svega civilizovan i ljudski. To ne smemo da zaboravimo uprkos svim razlikama koje imamo bilo da su ideološke ili kakve god, prosto ne znam šta smo sve u stanju da merimo, a čuje se da umemo da uporedimo svašta.

Dakle, Predlog zakona o ministarstvima je prvi korak, do drugog koraka imamo još neka tri radna dana i to intenzivna radna dana. Drugi korak će biti momenat u kome će ministri, budući ministri i premijerka Srbije sedeti preko puta nas. Kritikovati ih unapred, nemamo mnogo osnova, čulo se ovde prozivki pojedinim ministara danas. Ne mislim da je dovoljno da ga nekoga kritikujemo samo zato što ne pripada našoj političkoj opciji i morali bismo da imamo argumentaciju koja zaista stoji kao takva, a ne pogrešne ocene.

Pa, čak i to da smo doveli u pitanje postojanje nekih ministarstava za koja ja moram da kažem, da koliko god ona nama bila nepoznanica, nesrpska, atipična potpuno za ovaj kraj, uradila su veliki deo posla. Ovo govorim pre svega zbog toga što su kritike išle na temu Ministarstva za društveni dijalog, ljudska i manjinska prava i društveni dijalog, jer smo potpuno nesvesni da smo u obavezi kada su u pitanju ljudska i manjinska prava, a pre svega kada je u pitanju dijalog.

Ne branim ovo zbog ministarstva, branim ovo zbog jedne inicijative iz prošlog saziva. Molila sam i vrlo su me čuli iz ministarstva da održimo okrugli sto na temu toga u kakvom nam je mentalnom stanju nacija posle lokdauna, odnosno dve teške godine opterećene kovidom i imali smo sjajan razgovor na tu temu i vrlo kvalitetan okrugli sto iz kog su mogli da izađu zaključci.

Dakle, nemojmo da kritikujemo samo da bismo kritikovali, nego da malo zađemo u suštinu onoga čime su se ljudi bavili i čini mi se da to u dobroj meri zavisi od pojedinca. Zato i na kraju mislim da kada govorimo o broju ministarstava, to je zaista daleko manje važno od činjenice ko će biti ministri koji će pokrivati resore, koliko će odgovoriti zadatku i poverenju, pre svega, koje će im ukazati gospođa Brnabić, a ono što je najvažnije jeste da je ovo treća Vlada Ane Brnabić i to ne Vlada voljom bilo koga od nas koji sedi u sali, nego vlada voljom građana. Ovo je vladajuća većina koja je i na ovim izborima dobila poverenje upravo zahvaljujući tome što je radila u proteklom mandatu i kao izvršna i kao zakonodavna vlast, tako da dovoditi u pitanje danas jeste svrsishodno kada ste opozicija, ali opet kažem, treba biti racionalan jer je pitanje vlasti i opozicije relativno i svi se negde borimo da zamenimo uloge. Mi da sačuvamo svoju vladajuće većine, vi, uvažene kolege, da nas pobedite.

Ali, probajte da u toj trci nekako budemo pitki za ovaj narod, da ne dođemo do faze da i sami sebe ne možemo da slušamo, a kamoli da nas neko gleda i da nam ne bude primarno da li nas slušaju, da li ima direktnog prenosa, da li ima naslovne strane, nego da bude primarno ono zbog čega, na kraju krajeva, jedan ozbiljan procenat nas prima platu u Skupštini Srbije, što znači da odgovorimo i vodimo računa o tome šta ćemo ovde uraditi, a ne kakva će slika i kakav će snimak odavde izaći i kakav će biti taj mini isečak koji ćemo okačiti na društvene mreže. Odgovorno tvrdim da, zahvaljujući tome, niko nije osvojio vlast, niko nije vladao Srbijom i niko nikada neće. Čak iako je jednom Srbija podlegla jednom medijskom pritisku, to nije bilo tako davno, tu grešku, sigurna sam, srpski narod neće ponoviti dva puta.

Poslanici SPS će onako kako je šef poslaničke grupe Đorđe Milićević rekao, podržati Predlog zakona o ministarstvima sa punim poverenjem u izbor gospođe Ane Brnabić, kada je u pitanju buduća Vlada Srbije, jer sam sigurna da, čak i ako bude grešaka, to će biti ljudi koji će čuti i naše sugestije i naše zamerke, a na nama je da budno pratimo njihov rad i unapredimo ga onoliko koliko imamo i sposobnosti, ali pre svega obavezu prema građanima Srbije koji su nam ukazali poverenje.

Hvala vam.

PREDSEDNIK: Hvala, gospođo Paunović.

Sa ovim završavamo za danas.

Nastavljamo sutra u 10.00 časova.

(Sednica je prekinuta u 21.45 časova.)